
Partea întâi 
TRIBUTURILE 


Chapter 1 


Când mă trezesc, cealaltă parte a patului e 
rece. Degetele mi se întind, căutând căldura lui 
Prim, dar nu găsesc decât țesătura aspră a 
cuverturii ce acoperă salteaua. Probabil c-a 
visat urât şi s-a culcat în patul mamei. 
Bineînţeles c-a făcut-o. Azi e extragerea. 

Mă ridic într-un cot. În dormitor e destulă 
lumină ca să le pot vedea. Surioara mea, Prim, 
încovrigată pe o parte, înconjurată de trupul 
mamei, cu obrazul lipit de al ei. În somn, mama 
pare mai tânără, tot veştejită, dar nu epuizată. 
Fața lui Prim e tot atât de proaspătă ca o 
picătură de ploaie, tot atât de încântătoare ca o 
primulă!, de la care îi vine numele. Şi mama a 
fost cândva frumoasă. Sau cel puţin aşa mi s-a 
spus. 

Lângă genunchii lui Prim stă, păzind-o, cel 
mai urât motan din lume. Nasul strivit, o 
jumătate de ureche lipsă, ochii de culoarea 
dovleacului putred. Prim l-a botezat Buttercup’ 
susținând, cu insistenţă, că blana lui de un 
galben spălăcit seamănă la nuanţă cu acea 
floare. Motanul mă urăşte. Sau, cel puţin, n-are 
încredere în mine. Cu toate că s-a-ntâmplat cu 
un an în urmă, cred că ţine minte cum am 


! Primrose, în limba engleză (n. tr.). 


2 Piciorul cocoşului, în limba engleză (n. tr.). 

încercat să-l înec într-o găleată când l-a adus 
Prim acasă. Un pisoi sfrijit, cu pântecele umflat 
de viermi şi colcăind de purici. Ultimul lucru de 
care aveam nevoie era încă o gură de hrănit. 
Dar Prim m-a rugat cu atâta stăruinţă, a şi 
plâns, aşa că a trebuit să-l primesc. Până la 
urmă, a fost ok. Mama l-a scăpat de viermi şi e 
un vânător de şoareci înnăscut. Ocazional, 
prinde şi câte un şobolan. Uneori, când curăț 
vânatul, îi dau lui Buttercup măruntaiele. A 
încetat să mă mai stupească. 

Măruntaie. Fără stupit. Mai aproape de 
dragoste nu vom ajunge niciodată. 

Îmi dau picioarele jos din pat şi le las să 
alunece în cizmele de vânătoare. Pielea suplă a 
luat forma gambelor mele. Îmi trag pantalonii, o 
cămaşă, îmi îndes sub o şapcă părul negru, 
împletit într-o coadă lungă, şi îmi înşfac traista 
pentru provizii. Pe masă, sub un castron de 
lemn care o fereşte de şobolani flămânzi şi de 
pisici la fel de hămesite, stă o bucată mică de 
brânză excelentă de capră, înfăşurată în frunze 
de busuioc. E darul pe care mi l-a făcut Prim 
cu ocazia zilei extragerii. Îl pun cu grijă în 
buzunar în timp ce mă strecor afară. 

Zona noastră din Districtul 12, supranumită 
Filonul, mişună de obicei la ora asta de mineri 
care intră în schimbul de dimineaţă. Bărbaţi şi 
femei cu umerii gârbovi şi încheieturile 

degetelor umflate, dintre care mulți au renunțat 
de amar de vreme la strădania de a-şi curăța 
praful de cărbune de sub unghii sau din 
crețurile fețelor scofâlcite. Însă astăzi străzile 
negre de zgură sunt pustii. Casele scunde, 
cenuşii, au obloanele lăsate. Extragerea începe 
abia la ora două. Până atunci poţi să şi dormi. 
Dacă poți. 

Casa noastră e aproape la marginea 
Filonului. Nu trebuie să trec decât pe lângă 
câteva porți înainte de a ajunge pe câmpul 
murdar numit Pajiştea. Un gard înalt, din plasă 
de oţel, cu bucle din sârmă ghimpată în partea 
de sus, separă Pajiştea de pădure, înconjurând, 
de fapt, întreg Districtul 12. Teoretic, ar trebui 
să fie electrificat douăzeci şi patru de ore din 
douăzeci şi patru, ca barieră în calea 
animalelor de pradă din pădure - haite de câini 
sălbatici, pume singuratice, urşi - care erau 
cândva o ameninţare pe străzile noastre. Însă, 
de când suntem norocoşi dacă avem curent 
electric două sau trei ore pe seară, de obicei nu 
e nici un pericol dacă atingi gardul. Îmi acord 
totuşi întotdeauna o clipă în care ascult cu 
atenţie, încercând să aud zgomotul care îmi 
spune că funcţionează. În clipa asta e tăcut ca 
o stâncă. La adăpostul unui pâlc de tufişuri, 
îmi sug burta şi mă strecor printr-un ochi 
lărgit, de vreo şaizeci de centimetri, care e aşa 

de ani de zile. Gardul are mai multe puncte 
slabe, dar pe ăsta, fiind atât de aproape de 
casă, îl folosesc mai mereu pentru a pătrunde 
în pădure. 

Imediat ce mă văd printre copaci, recuperez 
un arc şi o tolbă cu săgeți dintr-un buştean 
scorburos. Electrificat sau nu, gardul a reuşit 
să ţină mâncătorii de carne în afara Districtului 
12. În pădure cutreieră nestingheriţi, plus că 
mai ai şi alte griji, cum ar fi şerpii veninoşi, 
animalele turbate şi lipsa potecilor. Dar e şi 
mâncare, dacă ştii cum s-o găseşti. Tata ştia şi 
m-a învățat câte ceva înainte să fie făcut fărâme 
într-o explozie din mină. Nici măcar n-a mai 
rămas ceva de îngropat. Aveam unsprezece ani 
atunci. După cinci ani, încă mă mai trezesc din 
somn strigându-i să fugă. 

Deşi intrarea în pădure e ilegală şi braconajul 
atrage cele mai severe pedepse, oamenii ar risca 
şi mai mult dacă ar avea arme. Dar cei mai 
mulți nu sunt destul de curajoşi ca să se 
aventureze ieşind numai cu un cuțit. Arcul meu 
e o raritate, a fost meşterit de tata împreună cu 
alte câteva pe care le păstrez bine ascunse 
printre copaci, împachetate cu grijă în învelitori 
impermeabile. Tata ar fi putut scoate bani buni 
vânzându-le, dar, dacă ar fi aflat autorităţile, ar 
fi fost executat public, pentru instigare la 
rebeliune. Cea mai mare parte a Apărătorilor 

Păcii se fac că nu-i văd pe acei câţiva dintre noi 
care vânează, pentru că sunt tot atât de dornici 
de carne proaspătă ca oricine altcineva. De 
fapt, se numără printre cei mai buni clienți ai 
noştri. Dar ideea că există cineva care ar putea 
înarma Filonul e întotdeauna de neacceptat. 

Toamna, câţiva indivizi curajoşi se furişează 
în pădure să culeagă mere. Dar nu pierd 
niciodată Pajiştea din ochi. Stau întotdeauna 
suficient de aproape ca s-o poată rupe la fugă 
înapoi, în siguranța Districtului 12, dacă se 
iveşte vreun necaz. 

— Districtul 12. Locul unde poţi muri de 
foame în siguranță, mormăi eu. 

Pe urmă arunc o privire grăbită peste umăr. 
Chiar şi acolo, în mijlocul pustietății, îți faci 
griji că ar putea trage cineva cu urechea. 

Când eram mai mică, o speriam de moarte pe 
mama din cauza vorbelor pe care le lăsam să- 
mi scape despre Districtul 12 şi despre 
conducătorii patriei noastre, Panem, aflați în 
oraşul îndepărtat numit Capitoliu. În cele din 
urmă am înțeles că asta nu putea decât să ne 
aducă şi mai multe necazuri. Aşa că am învăţat 
să-mi stăpânesc limba şi să-mi aştern pe chip o 
mască nepăsătoare, astfel încât nimeni să nu- 
mi poată citi vreodată gândurile. Să-mi văd de 
treabă în linişte la şcoală. Să nu port decât 
conversații neînsemnate şi politicoase în piața 

publică. Să nu discut mare lucru în afară de 
afaceri în Vatră, piața neagră de unde îmi 
câştig cea mai mare parte a banilor. Până şi 
acasă, unde țin mai puţin la bunele maniere, 
evit să ating probleme spinoase. Cum ar fi 
extragerea sau lipsa mâncării sau Jocurile 
Foamei. Prim ar putea începe să-mi repete 
vorbele şi atunci unde-am ajunge? 

În pădure mă aşteaptă singura persoană în 
prezența căreia pot fi eu însămi. Gale. Îmi simt 
muşchii feţei relaxându-se şi pasul iuțindu-mi- 
se când urc dealul către locul nostru, un ieşind 
stâncos de deasupra unei văi. Un hățiş de mure 
ne fereşte de priviri indiscrete. Zâmbesc când îl 
văd aşteptându-mă. Gale spune că nu zâmbesc 
decât în pădure. 

— Bună, Catnip, mă întâmpină el. Adevăratul 
meu nume e Katniss, dar, când i l-am spus 
prima oară, abia dacă l-am şoptit. Aşa că ela 
crezut c-am zis Catnip. Pe urmă, când râsul ăla 
nebun a început să se ţină după mine prin 
pădure, sperând să capete ceva de-ale gurii, 
Gale a făcut din Catnip? porecla mea oficială. În 
cele din urmă, am fost nevoită să omor râsul, 
fiindcă speria vânatul. Aproape că mi-a părut 
rău, fiindcă nu era o companie neplăcută. Dar 
am obținut un preţ bun pe blana lui. 

— Uite ce-am vânat. 

> Menta pisicii, în limba engleză (n. tr.). 

Gale ridică o franzelă în care e înfiptă o 
săgeată şi eu râd. E o pâine adevărată, de la 
brutărie, nu una dintre cele nedospite, 
compacte, pe care le facem din rația noastră de 
cereale. O iau în mână, scot săgeata şi îmi 
apropii nasul de gaura din coajă, inhalând 
mireasma care-mi umple gura de salivă. Pâinea 
de bună calitate, ca asta, e pentru ocazii 
speciale. 

— Mm, încă mai e caldă, spun. 

Probabil că s-a dus în zori s-o cumpere de la 
brutărie. 

— Cât te-a costat? 

— Numai o veveriță. Cred că bătrânul era 
sentimental  azi-dimineaţă, zice Gale. A 
catadicsit chiar să-mi ureze noroc. 

— Ei, toţi ne simțim ceva mai apropiați astăzi, 
nu-i aşa? spun eu, fără ca măcar să-mi întorc 
privirea. Prim ne-a lăsat ceva bun. 

Scot bucata de brânză. 

La vederea ei, expresia lui devine radioasă. 

— Mulţumesc, Prim. O s-avem un adevărat 
ospăț. 

Capătă brusc accentul de Capitoliu al lui 
Effie Trinket, femeia de o jovialitate maniacală 
care vine o dată pe an şi ne citeşte numele 
extrase. 

— Era să uit! Jocuri ale Foamei fericite! Rupe 
câteva mure din tufişurile din jur. 

— Şi fie sorții... 

Aruncă o mură spre mine, cu boltă înaltă. 

O prind în gură şi îi sparg pielița delicată cu 
dinții. Gustul dulce-acrişor îmi explodează pe 
limbă. 

— ... întodeauna de partea voastră! închei eu, 
cu tot atâta vervă. 

Trebuie să glumim, fiindcă altminteri ne-am 
ieşi din minţi de frică. În plus, accentul celor 
din Capitoliu e atât de afectat, încât orice ai 
spune sună caraghios. 

Îl privesc pe Gale scoțându-şi cuțitul şi tăind 
pâinea felii. Mi-ar putea fi frate. Păr negru, lins, 
piele măslinie, ba avem chiar şi aceiaşi ochi 
cenuşii. Dar nu suntem rude, cel puţin nu rude 
apropiate. De altfel, cei mai mulți dintre 
membrii familiilor care lucrează în mină 
seamănă unii cu alții. 

De aceea, mama şi Prim, cu părul deschis la 
culoare şi cu ochii albaştri, nu par niciodată să 
se afle la locul potrivit. Şi chiar aşa este. 
Părinții mamei făceau parte din clasa micilor 
negustori de la care cumpără oficialii, 
Apărătorii Păcii şi, ocazional, câte un client din 
Filon. Aveau o spițerie în zona cea mai 
frumoasă a Districtului 12. De vreme ce 
aproape nimeni nu-şi poate permite să meargă 
la doctor, spițerii sunt vindecătorii noştri. Tata 
a ajuns s-o cunoască pe mama fiindcă în 

timpul vânătorilor lui aduna câteodată plante 
medicinale şi le vindea magazinului ei, pentru a 
fi transformate în leacuri. Probabil că l-a iubit 
cu adevărat dacă şi-a părăsit casa, venind în 
Filon. Încerc să-mi aduc aminte de asta atunci 
când nu pot vedea în ea decât o femeie care stă 
lângă mine, inexpresivă şi inaccesibilă, în timp 
ce copiii ei ajung numai piele şi os. Încerc s-o 
iert, de dragul tatei. Dar, ca să fiu sinceră, 
iertarea nu e genul meu. 

Gale unge feliile de pâine cu brânza moale de 
capră, punând cu grijă câte o frunză de 
busuioc pe fiecare, în timp ce eu las tufele fără 
mure. Ne instalăm într-un ungher dintre 
stânci. În locul ăsta nu putem fi văzuţi, dar 
vedem clar valea unde forfoteşte viața verii, 
legume de adunat, rădăcini după care să sapi, 
peşti irizați de razele soarelui. Ziua e superbă, 
cu cer albastru şi o adiere uşoară. Mâncarea e 
grozavă, brânza pătrunde în pâinea caldă şi 
murele ne plesnesc în gură. Totul ar perfect 
dacă asta ar fi într-adevăr o sărbătoare, dacă 
ziua liberă ar însemna că pot să hoinăresc prin 
munţi cu Gale, vânând pentru cină. În schimb, 
va trebui să mergem în piață la ora două, 
aşteptând să fie strigate numele. 

— Am putea s-o facem, ştii, spune el, cu voce 
scăzută. 

— Ce să facem? întreb. 

— Să plecăm din district. Să fugim. Să trăim 
în pădure. Tu şi cu mine, noi doi am putea 
reuşi, zice Gale. 

Nu ştiu ce să-i răspund. Ideea e atât de 
absurdă. 

— Dacă n-am avea atâţia copii, se grăbeşte el 
să adauge. 

Bineînţeles că nu sunt copiii noştri. Dar e ca 
şi cum ar fi. Cei doi frăţțiori ai lui Gale şi sora 
lui. Prim. Şi le putem pune la socoteală şi pe 
mamele noastre, cum s-ar putea descurca fără 
noi? Cine ar umple aceste guri care cer 
întotdeauna mai mult? Deşi amândoi vânăm 
zilnic, încă mai sunt nopţi când vânatul trebuie 
schimbat pentru untură, sau pentru pantofi, 
sau pentru lână, nopţi când ne ducem la 
culcare cu maţele chiorăind. 

— Nu vreau să am copiii niciodată, spun. 

— Eu aş vrea. Dacă n-aş locui aici, zice Gale. 

— Dar locuieşti, ripostez, iritată. 

— Las-o baltă, mi-o întoarce el, răstit. 

Se pare că discuţia a lunecat pe o pantă 
complet greşită. Să plec? Cum aş putea s-o 
părăsesc pe Prim, singura persoană din lume 
pe care sunt sigură c-o iubesc? Şi Gale e 
devotat familiei lui. Nu putem pleca, aşa că de 
ce ne-am obosi să vorbim despre asta? Şi chiar 
dacă am vorbit... chiar dacă am făcut-o... de 
unde-a apărut povestea asta despre copii? Între 

mine şi Gale n-a existat niciodată o legătură 
romantică. Când ne-am cunoscut, aveam 
doisprezece ani şi eram costelivă, iar el arăta 
deja ca un bărbat, deşi nu e decât cu doi ani 
mai mare decât mine. Am avut nevoie de mult 
timp ca să ne-mprietenim, să nu ne mai certăm 
la fiecare schimb de vânat şi să-ncepem să ne 
ajutăm unul pe altul. 

În plus, el vrea copii. Lui Gale n-o să-i fie 
greu să-şi găsească soție. Arată bine, e destul 
de puternic ca să muncească în mină şi poate 
vâna. Îți poţi da seama după felul în care 
şoptesc fetele între ele când îl văd intrând în 
şcoală, spunându-şi că şi-l doresc. Asta mă 
face geloasă, dar nu din motivul la care s-ar 
putea gândi lumea. E greu să găseşti un 
partener bun pentru vânătoare. 

— Ce vrei să facem? îl întreb. 

Putem să vânăm, să pescuim sau să 
culegem. 

— Să pescuim în lac. Ne putem lăsa undiţele 
acolo cât mergem la cules în pădure. Să facem 
rost de ceva bun pentru diseară, spune el. 

Diseară. Se presupune că, după extragere, 
toată lumea sărbătoreşte. Şi foarte mulți chiar 
o fac, de uşurare că le-au fost cruțați copiii 
pentru încă un an. Dar cel puţin două familii 
îşi vor trage obloanele, îşi vor încuia uşile şi vor 
încerca să găsească o soluție de a le supravieţui 

săptămânilor dureroase ce vor urma. 

Ne descurcăm bine. Animalele de pradă ne 
ignoră într-o zi când prăzile mai uşoare şi mai 
gustoase abundă. Către sfârşitul dimineții, 
avem o duzină de peşti, o traistă de legume şi, 
ca trofeu, o plasă mare de fragi. Eu am găsit 
tufele, acum câţiva ani, dar Gale a avut ideea 
să le înconjurăm cu plase de sârmă ca să le 
ferim de animale. 

În drum spre casă, ne abatem pe la Vatră, 
piața neagră care funcționează într-un depozit 
abandonat, unde se păstra cândva cărbunele. 
Când s-a găsit un sistem mai eficient, care îl 
transportă direct din mină către trenuri, Vatra 
a ocupat treptat locul. Într-o zi de extragere, la 
ora asta, cei mai mulţi şi-au închis tarabele, 
dar activitatea e încă destul de intensă. Dăm cu 
uşurinţă şase peşti, căpătând în schimb pâine 
de bună calitate, şi încă doi, pentru sare. Sae 
Unsuroasa, bătrâna ciolănoasă care vinde cu 
castronul supă fierbinte dintr-un cazan uriaş, 
ne ia jumătate din legume, contra a două 
calupuri de parafină. Am putea obţine un câştig 
ceva mai bun în altă parte, dar facem un efort 
ca să ne păstrăm bunele relații cu Sae 
Unsuroasa. E singura pe care se poate conta 
fără greş când e vorba să cumpere un câine 
sălbatic. Nu-i vânăm înadins, dar atunci când 
eşti atacat şi omori un câine sau doi, ei bine, 

carnea e carne. 

— Odată ce-a ajuns în supă, îi spun carne de 
vacă, zice Sae Unsuroasa, făcând cu ochiul. 

Nimeni din Filon nu strâmbă din nas când e 
vorba de o pulpă bună de câine sălbatic, însă 
Apărătorii Păcii care ajung în Vatră îşi pot 
permite să fie ceva mai mofturoşi. 

Când ne terminăm treburile în piaţă, ne 
ducem la uşa din spate a casei primarului ca să 
vindem jumătate din fragi, ştiind că are o 
slăbiciune aparte pentru ei şi că putem ţine la 
preț. Ne deschide Madge, fiica lui. La şcoală 
suntem colege de clasă. Fiind fata primarului, 
te-ai aştepta să fie o snoabă, dar nu e aşa. Se 
mulţumeşte să-i evite pe ceilalți. Ca mine. De 
vreme ce nici una dintre noi nu are cu adevărat 
un grup de prieteni, sfârşim adesea stând 
împreună. Suntem una lângă alta la masa de 
prânz şi la întruniri, facem echipă la activităţile 
sportive. Vorbim foarte rar, ceea ce ne convine 
deopotrivă. 

Azi, uniforma ei maronie de şcoală a fost 
înlocuită cu o rochie scumpă şi şi-a împodobit 
părul blond cu o panglică roz. Haine pentru 
extragere. 

— Frumoasă rochie, spune Gale. 

Madge îi aruncă o privire, încercând să-şi dea 
seama dacă e un compliment sincer sau doar o 
ironie. Rochia e frumoasă, dar n-ar purta-o 

într-o zi obişnuită. Strânge din buze, apoi 
zâmbeşte. 

— Ei, dac-o să sfârşesc mergând la Capitoliu, 
vreau s-arăt bine, nu-i aşa? 

Acum e rândul lui Gale să fie derutat. Oare 
vorbeşte serios? Sau îl sâcâie? Cred că a doua 
variantă e cea adevărată. 

— N-o să mergi la Capitoliu, răspunde el, cu 
răceală. 

Ochii lui se opresc pe o broşă mică, rotundă, 
care îi împodobeşte rochia. Aur veritabil. 
Frumos lucrat. Ar putea plăti pâinea unei 
familii pe mai multe luni. 

— Cât ai putea să ai? Cinci intrări? Eu am 
avut şase de la doisprezece ani. 

— Nu e vina ei, zic eu. 

— Nu e vina nimănui. Doar că aşa-i viața, 
ripostează Gale. 

Fața lui Madge a devenit inexpresivă. Îmi 
pune banii pentru fragi în mână. 

— Noroc, Katniss. 

— Şi ţie, răspund eu, şi uşa se închide. 

Ne îndreptăm spre Filon în tăcere. Nu mi-a 
plăcut că Gale a luat-o peste picior pe Madge, 
dar avea dreptate, bineînțeles. Sistemul de 
extragere e nedrept, iar săracii trag cele mai 
mari ponoase. Devii eligibil pentru extragere în 
ziua când împlineşti doisprezece ani. În anul 
acela, numele tău intră o dată. La treisprezece 

ani, de două ori. Şi tot aşa, până când 
împlineşti optsprezece ani. Limita maximă a 
eligibilității, când numele îți intră în urnă de 
şapte ori. Ceea ce este valabil pentru toți 
cetățenii din toate cele douăsprezece districte 
ale acestei țări numite Panem. 

Dar aici e capcana. Spui că eşti sărac şi că 
rabzi de foame, aşa cum ni se întâmplă nouă. 
Poţi opta pentru adăugarea numelui tău de mai 
multe ori, în schimbul mai multor tesere. 
Fiecare valorează cât o rație anuală, de cereale 
şi de ulei, pentru o persoană. Poţi face asta 
pentru fiecare membru al familiei tale. Aşa că, 
la doisprezece ani, numele meu a intrat de 
patru ori. O dată pentru că trebuia să intre şi 
de încă trei ori pentru a primi câte o rație de 
cereale şi ulei pentru mine, pentru Prim şi 
pentru mama. De fapt, a fost nevoie să fac 
acelaşi lucru în fiecare an. lar intrările se 
cumulează. Aşa că acum, la şaisprezece ani, 
numele meu intră de douăzeci de ori. Numele 
lui Gale, care are optsprezece ani şi care vreme 
de şapte ani a ajutat la hrănirea familiei sale de 
cinci membri - sau a hrănit-o singur - intră de 
patruzeci şi două de ori. 

E uşor să-ți dai seama din ce cauză cineva ca 
Madge, care n-a fost niciodată în pericol să aibă 
nevoie de o teseră, îl poate scoate din sărite. În 
comparație cu noi, cei care trăim în Filon, are 

foarte puţine şanse să-i fie extras numele. 
Există, dar sunt firave. Şi, cu toate că legile au 
fost făcute la Capitoliu, nu în districte şi cu 
siguranţă nu în familia lui Madge, e greu să nu 
le-o iei în nume de rău celor care nu sunt 
nevoiţi să se înscrie pentru tesere. 

Gale ştie că greşeşte îndreptându-şi ura 
împotriva lui Madge. În alte zile, în adâncul 
pădurii, l-am ascultat vorbind cu patos despre 
folosirea teserelor ca un alt mijloc de a aduce 
suferința în districtul nostru. Un mijloc de a 
sădi ura între muncitorii înfometați din Filon şi 
toți cei care pot conta, în general, pe masa de 
seară şi, drept consecinţă, de a garanta că n-o 
să ne încredem niciodată unii în alții. 

—E în avantajul Capitoliului să ne- 
nvrăjbească între noi, ar fi spus acum, dacă în 
preajmă n-ar fi fost şi alte urechi în afară de ale 
mele. 

Dacă n-ar fi fost ziua extragerii. Dacă o fată 
cu o broşă de aur şi fără nici o teseră n-ar fi 
făcut un comentariu pe care nu mă îndoiesc că 
ea l-a socotit inofensiv. 

Pe drum, privesc chipul lui Gale, încă 
mocnind de furie sub expresia împietrită. 
Accesele lui de mânie mi se par lipsite de sens, 
deşi nu i-o spun niciodată. Nu fiindcă aş fi de o 
altă părere. Dar le ce foloseşte să zbieri despre 
Capitoliu în mijlocul pădurii? Asta nu schimbă 


23 


nimic. Nu îndreaptă în vreun fel lucrurile. Nu 
ne umple stomacul. De fapt, sperie vânatul din 
jur. Îl las totuşi să urle. E mai bine s-o facă în 
pădure decât în district. 

Ne împărțim prada: câte doi peşti, două 
franzele bune, legume, câte un kilogram de 
fragi, sare şi parafină pentru fiecare. 

— Ne vedem în piaţă, îi spun. 

— Îmbracă-te cu ceva frumos, răspunde el, cu 
voce plată. 

Acasă le găsesc pe mama şi pe Prim gata de 
plecare. Mama poartă o rochie superbă, din 
zilele bune de la spițerie. Prim poartă hainele 
mele de la prima extragere, o fustă şi o bluză cu 
volănaşe. E puțin cam mare pentru ea, dar 
mama a făcut-o să stea bine prinzând-o cu ace 
de siguranţă. Chiar şi aşa, tot îi vine greu s-o 
țină băgată în fustă la spate. 

Mă aşteaptă o albie cu apă caldă. Scap de 
murdăria şi de sudoarea din pădure şi mă spăl 
până şi pe cap. Spre surpriza mea, mama mi-a 
pregătit una dintre rochiile ei frumoase. 
Mătăsoasă, albastră, cu pantofi asortați. 

— Eşti sigură? o întreb. 

Încerc să nu mai refuz ofertele ei de ajutor. O 
vreme am fost atât de furioasă, încât n-o lăsam 
să facă nimic pentru mine. lar acum e ceva 
special. Pentru ea, hainele din trecut sunt 
foarte preţioase. 

— Bineînțeles. Hai să-ți ridicăm şi părul. 

O las să mi-l usuce cu prosopul şi să mi-l 
împletească, strângându-mi-l în creştet. Mă uit 
în oglinda crăpată de pe perete şi îmi vine greu 
să mă recunosc. 

— Arăți minunat, spune Prim, cu voce 
şoptită. 

— Şi nu semăn deloc cu mine, răspund. 

O îmbrăţişez, fiindcă ştiu că aceste câteva ore 
vor fi cumplite pentru ea. E prima ei participare 
la extragere. E atât de în siguranță pe cât se 
poate, de vreme ce n-a intrat decât o singură 
dată. N-aş lăsa-o să ceară vreo teseră. Dar ea 
îşi face griji pentru mine. Se teme că 
inimaginabilul s-ar putea întâmpla. 

O protejez pe Prim în toate modurile care îmi 
stau în putere, dar sunt neputincioasă în 
privința extragerii. Chinul prin care trec ori de 
câte ori e în suferință îmi erupe în piept şi 
amenință să mi se citească pe față. Bag de 
seamă că, la spate, bluza i-a ieşit din nou din 
fustă şi mă silesc să rămân calmă. 

— Îndeasă-ţi coada înăuntru, rățuşco, spun, 
netezindu-i bluza şi potrivindu-i-o la loc. 

Prim chicoteşte şi îmi adresează un „mac” 
scurt. 

— Maci n-am adus, răspund, râzând uşor. 
Aşa cum nu mă poate face să râd decât Prim. 
Haideţi să mâncăm, adaug, sărutând-o în 

grabă pe creştet. 

Peştele şi legumele fierb deja înăbuşit, dar 
sunt pentru cină. Ne hotărâm să păstrăm fragii 
şi pâinea de brutărie tot pentru masa de seară, 
spunând că vrem să fie specială. În schimb, o 
să bem lapte de la capra lui Prim, Lady, şi o să 
mâncăm pâinea rudimentară făcută din 
cerealele luate pe tesere, cu toată că, oricum, 
nici una dintre noi n-are poftă de mâncare. 

La ora unu o pornim spre piață. Prezenţa e 
obligatorie, dacă nu eşti cumva în pragul 
morţii. În seara asta, oficialii vor trece să 
verifice dacă ăsta e cazul celor absenți. 
Altminteri ajungi la închisoare. 

E într-adevăr păcat că fac extragerea în piață 
- unul dintre puţinele locuri plăcute din 
Districtul 12. Piaţa e înconjurată de prăvălii şi, 
în zilele de vânzare liberă, degajă o atmosferă 
de sărbătoare. Dar astăzi are un aer înfiorător, 
în ciuda lozincilor colorate agățate de clădiri. 
Echipa de cameramani stând ca ulii pe 
acoperişuri nu face decât să sporească efectul. 

Oamenii intră în tăcere şi sunt înregistrați. 
Pe de altă parte, extragerea îi oferă Capitoliului 
o ocazie potrivită pentru a păstra evidența 
populaţiei şi a o supraveghea îndeaproape. 
Adolescenţii între doisprezece şi optsprezece ani 
sunt mânați într-o zonă delimitată de frânghii 
şi împărțită după vârste, cei mari în față, cei 

mici, ca Prim, către partea din spate. Rudele lor 
se înşiră în jurul perimetrului, ţinându-i strâns 
de mână pe cei de alături. Însă alţii, care n-au 
pe nimeni dintre cei dragi în pericol sau cărora 
nu le mai pasă, se strecoară prin mulțime, 
făcând pariuri pe seama celor doi puştani ale 
căror nume vor fi extrase. Indiferent dacă sunt 
din Filon sau sunt negustori, probabilitatea de 
a-şi pierde controlul şi de a începe să plângă e 
în funcție de vârstă. Mulţi refuză să trateze cu 
profitorii, dar îi resping cu foarte, foarte mare 
grijă. Asemenea oameni sunt înclinați să devină 
informatori — şi cine n-a încălcat niciodată 
legea? Eu aş putea fi împuşcată în fiecare zi 
pentru că vânez, dar lăcomia celor care 
răspund de asta mă protejează. Nu toată lumea 
poate spune acelaşi lucru. 

Oricum, eu şi Gale suntem de acord că, dacă 
ar fi să alegem între a muri de foame sau 
împuşcaţi în cap, am prefera glonțul, pentru că 
rezolvă treaba mult mai repede. 

Pe măsură ce se adună oamenii, spațiul 
devine tot mai înghesuit, mai claustrofobic. 
Piața e destul de mare, dar nu suficient de 
mare pentru a găzdui întreaga populaţie, de 
vreo opt mii de oameni, a Districtului 12. 
Întârziaţii sunt conduşi pe străzile învecinate, 
de unde pot urmări evenimentul pe ecrane, 
fiindcă statul îl televizează în direct. Mă 

pomenesc într-un grup de adolescenţi de 
şaisprezece ani din Filon. Ne salutăm dând 
scurt din cap şi ne îndreptăm atenţia spre 
scena instalată provizoriu în fața clădirii 
Justiției. Susţine trei scaune, un podium şi 
două globuri mari de sticlă, unul pentru băieţi 
şi unul pentru fete. Mă holbez la bileţelele din 
urna fetelor. Douăzeci dintre ele poartă numele 
Katniss Everdeen, caligrafiat cu grijă. 

Două dintre cele trei scaune sunt ocupate de 
tatăl lui Madge, primarul Undersee, un bărbat 
înalt, pleşuv, şi de Effie Trinket, însoțitoarea 
repartizată pentru Districtul 12, abia sosită de 
la Capitoliu, cu zâmbetul ei înfiorător de alb, cu 
părul roz şi într-un costum de un verde 
primăvăratic. Vorbesc între ei pe şoptite şi 
aruncă priviri îngrijorate spre al treilea scaun. 

Primarul se urcă pe podium exact în clipa 
când ceasul oraşului bate ora două şi începe să 
citească. E aceeaşi poveste din fiecare an. Ne 
vorbeşte despre istoria Panemului, ţară înălțată 
din cenuşa unui loc numit cândva America de 
Nord. Înşiră dezastrele, secetele, furtunile, 
incendiile, oceanele revărsate treptat, care au 
înghițit o atât de mare parte a uscatului, 
războiul brutal pentru puţinele mijloace de 
subzistență rămase. Rezultatul a fost Panem, 
un  Capitoliu strălucitor, înconjurat de 
treisprezece districte, care le-a adus cetățenilor 

săi pacea şi prosperitatea. Pe urmă au venit 
Zilele Negre, revolta districtelor împotriva 
Capitoliului. Douăsprezece au fost înfrânte, iar 
cel de al treisprezecelea, ras de pe fața 
pământului. Tratatul de Trădare ne-a adus legi 
noi, care garantează pacea, şi, pentru a ne 
reaminti în fiecare an că Zilele Negre nu trebuie 
să se repete, ne-a dat Jocurile Foamei. 

Regulile Jocurilor sunt simple. Ca pedeapsă 
pentru rebeliune, fiecare dintre cele 
douăsprezece districte trebuie să trimită doi 
participanţi, un băiat şi o fată, numiţi tributuri. 
Cei douăzeci şi patru sunt închişi într-o arenă 
imensă, în aer liber, care poate adăposti orice, 
de la un deşert arzător până la un pustiu 
înghețat. Vreme de mai multe săptămâni, 
competitorii se luptă pe viață şi pe moarte. 
Tributul care rămâne în viață câştigă. 

Copiii sunt luaţi din districtele noastre şi 
obligaţi să se ucidă unii pe alții în timp ce noi îi 
privim - astfel ne reaminteşte Capitoliul că 
suntem întru totul la mila lui. Şi ce puţine 
şanse am avea să supraviețuim unei alte 
rebeliuni. Indiferent ce cuvinte ar folosi, 
adevăratul mesaj e clar. „Uitaţi-vă cum vă luăm 
copiii şi cum îi sacrificăm fără să puteţi face 
nimic. Dacă ridicați un singur deget, vă 
distrugem până la unul. Aşa cum am făcut cu 
Districtul 13.” 

Pentru ca totul să fie umilitor şi dureros 
deopotrivă, Capitoliul ne cere să considerăm 
Jocurile Foamei o festivitate, un eveniment 
sportiv în care districtele se înfruntă unul pe 
altul. Tributul rămas în viață se întoarce acasă, 
unde i se oferă o viață uşoară, iar districtul său 
are parte de o ploaie de recompense, constând, 
într-o foarte mare măsură, din produse 
alimentare. În anul respectiv, Capitoliul îi oferă 
în dar districtului câştigător cereale şi ulei, ba 
chiar şi delicatese, cum ar fi zahărul, în vreme 
ce noi, ceilalți, ne luptăm cu foametea. 

— Este, deopotrivă, un moment al 
remuşcărilor şi unul al  recunoştinței, 
psalmodiază primarul. 

Pe urmă citeşte lista învingătorilor din 
Districtul 12. În şaptezeci şi patru de ani, au 
fost doi. Numai unul mai e în viaţă. Haymitch 
Abernathy, un bărbat burtos, de vârstă 
mijlocie, care tocmai îşi face apariţia strigând 
ceva neinteligibil, se îndreaptă spre scenă 
împleticindu-se şi se lasă să cadă pe al treilea 
scaun. E beat. Criţă. Mulțimea reacționează 
aplaudând anemic, de formă, dar el e derutat şi 
încearcă s-o îmbrățişeze pe Effie Trinket, care 
reuşeşte cu greu să-l respingă. 

Primarul pare pus în dificultate. De vreme ce 
totul este televizat, Districtul 12 e, chiar în 
clipa de față, bătaia de joc a întregului Panem, 

iar el e conştient de asta. Se grăbeşte să atragă 
din nou atenţia asupra extragerii prezentând-o 
pe Effie Trinket. 

Strălucitoare şi efervescentă ca întotdeauna, 
ea se apropie de podium cu paşi mărunți şi îşi 
pune amprenta asupra ceremoniei: 

— Jocuri ale Foamei fericite! Şi fie sorții 
întotdeauna de partea voastră! 

Părul ei roz e probabil o perucă, fiindcă 
buclele i s-au descentrat uşor după lupta cu 
Haymitch. Continuă vorbind pe scurt despre 
onoarea de a se afla printre noi, deşi toată 
lumea ştie că tânjeşte să fie promovată, fiind 
trimisă într-un alt district, unde au învingători 
cuviincioşi, nu nişte beţivi care te molestează în 
fața întregii națiuni. 

În mijlocul mulţimii, dau cu ochii de Gale, 
care îmi întoarce privirea cu o umbră de 
zâmbet. Ţinând cont de tipicul extragerilor, asta 
măcar are un mic factor distractiv. Însă mă 
pomenesc dintr-odată gândindu-mă la Gale, la 
cele patruzeci şi două de bilete cu numele lui 
din imensul glob de sticlă şi la sorții care nu 
par acum să fie de partea lui. Asta dacă îl 
compari cu o mulțime de alți băieţi. Şi poate că 
el îşi spune acelaşi lucru despre mine, fiindcă 
fața i se întunecă şi îşi fereşte privirea. „Mai 
sunt, totuşi, mii de alte bilete”, aş vrea să-i pot 
şopti. 

A sosit momentul extragerii. 

— Mai întâi  domnişoarele! spune Effie 
Trinket, ca întotdeauna, şi traversează scena 
către urna cu numele fetelor. 

Întinde mâna, îşi afundă braţul adânc în bol 
şi scoate o bucată de hârtie. Mulțimea respiră 
adânc, la unison, după care poți auzi până şi 
un ac căzând, iar eu simt cum mă ia greaţa şi 
sper cu atâta disperare că numele nu e al meu, 
nu e al meu, nu e al meu. 

Effie Trinket se îndreaptă către podium, 
netezeşte bucata de hârtie, apoi citeşte numele 
cu voce clară. Şi nu e al meu. 

E Primrose Everdeen. 

Chapter 2 


Odată, când eram ascunsă printre crengile 
unui copac, așteptând nemişcată să treacă 
vreun vânat prin preajmă, am aţipit şi am căzut 
de la o înălțime de trei metri, aterizând pe 
spate. A fost ca şi cum impactul mi-ar fi 
expulzat orice fuior de aer din plămâni şi am 
zăcut aşa, străduindu-mă să inspir, să expir, să 
fac ceva. 

Aşa mă simt acum, încercând să-mi amintesc 
cum se respiră, incapabilă să vorbesc, cu totul 
năucită în timp ce numele îmi ricoşează de 
colo-colo prin ţeastă. Cineva mă strânge de 
braț, un băiat din Filon, probabil că eram gata 
să cad şi el m-a prins. 

Trebuie să fi fost o greşeală. Asta nu se poate 
întâmpla. Prim avea o singură bucăţică de 
hârtie printre alte mii! Şansele ei de a fi aleasă 
erau atât de mici, încât nici măcar nu m-am 
ostenit să mă-ngrijorez pentru asta. Oare nu 
mi-am dat toată silința? N-am luat eu teserele, 
n-am refuzat s-o las să facă acelaşi lucru? Un 
bilet. Unul dintre alte mii. Şansele au fost cu 
totul de partea ei. Dar asta n-a avut 
importanţă. 

Undeva, departe, aud mulțimea murmurând 
nefericită, aşa cum se întâmplă întotdeauna 
când e ales un copil de doisprezece ani, fiindcă 

nimeni nu crede că e corect. Şi pe urmă o văd 
pe ea, văd că s-a albit la față, îi văd braţele 
atârnând pe lângă trup cu pumnii încleştați, o 
văd mergând țeapănă către scenă, cu paşi mici, 
o văd trecând pe lângă mine, văd că partea din 
spate a bluzei a ieşit iar şi îi atârnă peste fustă. 
Amănuntul ăsta, bluza ieşită din fustă ca o 
coadă de rață, mă face să-mi vin în fire. 

— Prim! 

Țipătul strangulat mi se desprinde din fundul 
gâtului şi muşchii mi se pun din nou în 
mişcare. 

— Prim! 

Nu e nevoie să-nghiontesc mulțimea. Ceilalți 
copii îmi fac imediat loc, lăsându-mă să mă 
îndrept direct către scenă. O ajung exact când e 
gata să urce treptele. O împing în spatele meu 
cu o rotire a brațului. 

— Mă ofer voluntar! spun, pe nerăsuflate. Mă 
ofer voluntar ca tribut! 

Pe scenă apare confuzia. Districtul 12 n-a 
mai avut nici un voluntar de zeci de ani şi 
protocolul e învechit. Regulamentul spune că, 
odată ce numele tributului a fost extras din 
urnă, un alt băiat eligibil, dacă numele a fost al 
unui băiat, sau o fată, dacă s-a citit numele 
unei fete, poate ieşi în faţă pentru a-i lua locul. 
În alte districte, unde câştigarea extragerii este 
o mare onoare, oamenii sunt nerăbdători să-şi 

rişte viața şi voluntariatul e o procedură 
complicată. Dar în Districtul 12, unde tribut e, 
într-o foarte mare măsură, sinonimul 
cuvântului cadavru, voluntarii au dispărut cu 
desăvârşire. 

— Minunat! spune Effie Trinket. Dar cred că 
există un mic amănunt, mai întâi trebuie 
prezentat câştigătorul extragerii şi apoi sunt 
ceruți voluntari, iar dacă iese vreunul din 
mulțime, noi ăă... 

Vocea i se pierde, ezită. 

— Ce importanţă are? spune primarul. 

Mă priveşte cu o figură îndurerată. De fapt, 
nu mă cunoaşte, dar îi citesc pe chip că, vag, 
mă recunoaşte. Sunt fata care aduce fragi. O 
fată cu care fiica lui s-ar putea să fi schimbat 
din când în când câte o vorbă. Fata care a stat, 
cu cinci ani în urmă, înghesuită lângă mama şi 
sora sa, în timp ce el îi dăruia ei, copilul cel mai 
mare, o medalie pentru bravură. O medalie 
pentru tatăl ei, pulverizat de o explozie din 
mină. Oare îşi aduce aminte? 

— Ce importanță are? repetă el, arțăgos. 
Lăsaţi-o să vină încoace. 

În spatele meu, Prim ţipă isteric. M-a 
înfăşurat cu braţele ei costelive şi mă strânge 
ca într-o menghină. 

— Nu, Katniss! Nu! Nu te poți duce! 

— Prim, dă-mi drumul, spun, cu glas aspru, 

fiindcă mă tulbură şi nu vreau să plâng. 

Diseară, când vor da la televizor înregistrarea 
extragerii, toată lumea o să-mi vadă lacrimile şi 
o să fiu considerată o ţintă uşoară. O molâie. N- 
o să-i dau nimănui satisfacția asta. 

— Dă-mi drumul! 

Simt cum o ia cineva din spatele meu. Mă 
întorc şi văd că Gale a ridicat-o de la pământ, 
iar ea i se zvârcoleşte în braţe. 

— Du-te sus, Catnip, îmi spune el, cu o voce 
pe care se străduieşte să şi-o mențină fermă, 
apoi o conduce pe Prim către mama. 

Mă oţelesc şi urc treptele. 

— Ei, bravo! izbucneşte Effie Trinket. Ăsta e 
spiritul Jocurilor! E încântată că are în sfârşit 
un district unde există un strop de acţiune. 
Cum te cheamă? 

Înghit cu greutate. 

— Katniss Everdeen, răspund. 

— Cealaltă e sora ta, pariez pe asta până la 
ultimul bănuț. Nu vrem să ne fure ea toată 
gloria, nu-i aşa? Haideţi. Toată lumea! Să-i 
oferim o rundă de aplauze bogate noului nostru 
tribut! ciripeşte Effie Trinket. 

Spre meritul etern al oamenilor din Districtul 
12, nimeni nu bate din palme. Nici măcar cei 
cu biletele de pariuri, cei care nu au sentimente 
de milă. Poate fiindcă mă ştiu din Vatră sau îl 
cunoşteau pe tata sau poate au întâlnit-o 

vreodată pe Prim, pe care nu ai cum să n-o- 
ndrăgeşti. Aşa că, în loc să primesc aplauze, 
stau acolo nemişcată, în timp ce ei iau parte la 
cea mai curajoasă formă de împotrivire de care 
sunt în stare. Tăcerea. Care spune că nu 
suntem de acord. Nu iertăm. Toate astea sunt 
greşite. 

Pe urmă se întâmplă ceva neaşteptat. Cel 
puţin eu nu mă aşteptam, fiindcă până acum 
nimeni din Districtul 12 nu a dat vreun semn 
că m-ar aprecia. Dar, când am ieşit în faţă, 
luând locul lui Prim, s-a petrecut o schimbare 
şi se pare că, brusc, am devenit o persoană 
îndrăgită. Mai întâi un om, apoi un altul, apoi 
aproape fiecare suflet din mulțime îşi duce la 
buze cele trei degete din mijloc ale mâinii 
stângi, pe care o întinde apoi spre mine. E un 
gest vechi, rar folosit în districtul nostru, pe 
care-l vezi uneori la înmormântări, înseamnă 
recunoştinţă, înseamnă admiraţie, înseamnă a- 
ți lua rămas-bun de la cineva pe care-l iubeşti. 

Acum sunt cu adevărat în primejdie să plâng 
dar, din fericire, Haymitch tocmai se hotărăşte 
să traverseze scena împleticindu-se, dornic să 
mă felicite. 

— Uitaţi-vă la ea. Uitaţi-vă la fata asta! strigă, 
aruncându-şi un braț în jurul umerilor mei. 

Pentru o asemenea epavă, e surprinzător de 
puternic. 

— Îmi place! 

Respirația îi duhneşte a alcool şi a trecut 
mult timp de când n-a mai făcut o baie. 

— Are o grămadă de... Pentru o vreme, nu 
reuşeşte să-şi aducă aminte cuvântul. Curaj! 
adaugă, triumfător. Mai mult decât voi! Îmi dă 
drumul şi o porneşte spre partea din față a 
scenei. Mai mult decât voi! strigă, arătând cu 
degetul direct către camera de luat vederi. 

Li se adresează spectatorilor sau e atât de 
beat, încât ia de fapt în râs Capitoliul? N-o s-o 
aflu niciodată, pentru că, tocmai când deschide 
gura, dând să continue, Haymitch cade de pe 
scenă şi-şi pierde cunoştinţa. 

E dezgustător, dar îi sunt recunoscătoare. Cu 
toate camerele îndreptate cu încântare către el, 
am suficient timp să scot micul sunet înăbuşit 
care îmi stă în gât şi să mă calmez. Îmi duc 
mâinile la spate şi privesc în depărtare. Văd 
dealurile pe care am urcat în dimineața asta, 
împreună cu Gale. Pentru o clipă, tânjesc după 
ceva... ideea de a părăsi amândoi districtul... de 
a ne face o viaţă în pădure... dar ştiu că am 
avut dreptate să nu plec. Pentru că, altminteri, 
cine s-ar fi oferit voluntar în locul lui Prim? 

Haymitch e luat pe o targă, iar Effie Trinket 
încearcă să repună lucrurile în mişcare. 

— Ce zi palpitantă! susură ea, străduindu-se 
să-şi îndrepte meşa, care s-a înclinat serios 

spre dreapta. Dar urmează alte emoţii! E timpul 
să alegem băiatul, cel de-al doilea tribut al 
nostru! 

Cu speranța evidentă de a lua sub control 
situația delicată a părului ei, îşi pune o mână 
în cap în timp ce se îndreaptă spre urna cu 
numele băieților şi înşfacă prima bucată de 
hârtie de care dă. Revine în grabă pe podium şi 
nici măcar n-am timp să-i doresc lui Gale să fie 
în siguranță, când ea citeşte deja numele. 

— Peeta Mellark. Peeta Mellark! 

O, nu, îmi spun. Nu el. Pentru că recunosc 
numele, deşi n-am stat niciodată de vorbă cu 
purtătorul lui. Peeta Mellark. 

Nu, astăzi sorții nu sunt de partea mea. 

Îl urmăresc cu privirea când se îndreaptă 
spre scenă. De înălțime medie, îndesat. Cu 
părul  blond-cenuşiu  căzându-i buclat pe 
frunte. Şocul momentului i se citeşte pe chip, 
se vede că se străduieşte din greu să-şi 
stăpânească emoţiile, iar ochii lui albaştri 
trădează spaima pe care o văd atât de des la un 
animal hăituit. Totuşi, se urcă pe scenă fără 
nici o ezitare şi îşi ocupă locul. 

Effie Trinket cere voluntari, dar nimeni nu 
face nici un pas înainte. Ştiu că are doi frați 
mai mari, i-am văzut la brutărie, dar probabil 
că unul e acum prea bătrân ca să se ofere, iar 
celălalt n-o s-o facă. Aşa se întâmplă de obicei. 

În ziua extragerii, dragostea familială se opreşte 
aici. Gestul meu a fost unul radical. 

Primarul începe să citească lungul şi 
plicticosul Tratat al Trădării, aşa cum o face în 
fiecare an - obligatoriu - dar n-ascult nici 
măcar un singur cuvânt. 

De ce el? mă gândesc. Încerc să mă conving 
că n-are nici o importanţă. Eu şi Peeta Mellark 
nu suntem prieteni. Nici măcar vecini. Nu ne 
vorbim. Singura noastră interacțiune reală s-a 
petrecut cu ani în urmă. Probabil că el a uitat. 
Dar eu ţin minte şi ştiu că îmi voi aminti 
întotdeauna... 

Era în timpul celor mai rele vremuri de care 
am avut parte. Tata fusese ucis în accidentul 
din mină cu trei luni înainte, în cel mai amar 
ianuarie pe care şi-l putea aminti cineva. 
Amorțeala de după pierderea lui trecuse şi 
durerea mă lovea din senin, încovoindu-mă, 
chinuindu-mi trupul cu suspine. Unde eşti? 
strigam în gând. Unde-ai plecat? Bineînţeles că 
nu primeam niciodată vreun răspuns. 

În compensație pentru moartea lui, districtul 
ne oferise o mică sumă de bani, suficientă ca să 
acopere o lună în care să-l plângem, după care 
era de aşteptat ca mama să-şi găsească o 
slujbă. Numai că n-a făcut-o. Nu făcea nimic 
altceva decât să stea pe un scaun sau, mult 
mai des, în pat, ghemuită sub pături, cu ochii 

țintuiți într-un punct din depărtare. Din când 
în când se mişca, ridicându-se, parcă pusă în 
mişcare de un scop imperios, numai ca să 
recadă apoi în neclintire. Oricât de multe ar fi 
fost rugăminţile lui Prim, nu păreau s-o 
impresioneze. 

Eram îngrozită. Acum presupun că mama era 
blocată într-o lume întunecată a întristării dar, 
în momentul acela, tot ceea ce ştiam era că nu 
pierdusem numai un tată, ci şi o mamă. La 
unsprezece ani, când Prim nu avea decât şapte, 
am preluat rolul de cap al familiei. N-am avut 
de ales. Am început să cumpăr mâncare de la 
piaţă, am gătit-o cât de bine m-am priceput şi 
m-am străduit ca eu şi Prim să ne păstrăm 
înfăţişarea prezentabilă. Dacă s-ar fi aflat că 
mama nu ne mai putea purta de grijă, districtul 
ne-ar fi luat de la ea, plasându-ne într-o casă 
comunitară. La şcoală aveam colegi ce locuiau 
în asemenea case. Le-am văzut tristețea, 
urmele de palme furioase de pe fețele lor, 
deznădejdea care le încovoia umerii. Nu puteam 
lăsa să i se întâmple vreodată asta lui Prim. 
Dulcea, micuța Prim care plângea când 
plângeam eu, chiar fără să ştie motivul, care 
peria şi împletea părul mamei înainte să 
plecăm la şcoală, care continua să lustruiască 
oglinda de bărbierit a tatei în fiecare noapte, 
fiindcă el detesta stratul de praf de cărbune 

care se depune în Filon, acoperind totul. O casă 
comunitară ar fi strivit-o ca pe un gândac. Aşa 
că am păstrat secretul asupra situaţiei noastre 
dificile. 

Dar banii s-au terminat şi am ajuns, treptat, 
să fim moarte de foame. Nu există alte cuvinte 
mai potrivite. Îmi tot spuneam că, dacă am fi 
putut rezista până în mai, până pe 8 mai, când 
aş fi împlinit doisprezece ani, aş fi putut să mă 
înscriu pentru  tesere, primind preţioasele 
cereale şi uleiul care să ne hrănească. Numai 
că mai aveam de aşteptat câteva săptămâni. 
Până atunci am fi putut fi moarte. 

Moartea prin înfometare nu e o soartă 
neobişnuită în Districtul 12. Cine nu i-a văzut 
victimele? Oameni bătrâni, care nu pot munci. 

Copii din familiile cu prea multe guri de 
hrănit. Răniţi în accidentele din mină. Rătăcind 
pe străzi. Şi, într-o bună zi, dai peste ei stând 
nemişcați, sprijiniți de un perete sau zăcând pe 
Pajişte, auzi bocetele dintr-o casă şi Apărătorii 
Păcii sunt chemaţi să ridice cadavrul. Foamea 
nu e niciodată cauza oficială a morții. E 
întotdeauna vorba de gripă, de lipsa unui 
adăpost sau de pneumonie. Dar asta nu 
păcăleşte pe nimeni. 

În după-amiaza întâlnirii mele cu Peeta 
Mellark, ploaia cădea în rafale neîntrerupte, 
reci ca gheața. Fusesem în oraş, încercând să 

vând în piața publică nişte haine de bebeluş 
jerpelite de-ale lui Prim, dar nu găsisem 
cumpărători. Deşi fusesem în Vatră de mai 
multe ori, împreună cu tata, eram prea 
înfricoşată ca să mă aventurez singură în locul 
ăla grosolan, scandalos. Ploaia trecuse prin 
jacheta de vânătoare a tatei, înfrigurându-mă 
până în măduva oaselor. Vreme de trei zile, nu 
avuseserăm nimic de mâncare, în afară de nişte 
apă fiartă în care eu pusesem câteva frunze 
vechi de mentă, descoperite în fundul unui 
dulap. La ora când s-a închis piața, tremuram 
atât de tare, încât mi-am scăpat pachetul cu 
haine de copil într-o băltoacă de noroi. Nu le- 
am ridicat, de teamă că, dacă îmi îndoiam 
genunchii, n-aş mai fi putut să mă salt înapoi, 
în picioare. În plus, nimeni nu voia hainele 
alea. 

Nu mă puteam întoarce acasă. Fiindcă acolo 
se găseau mama, cu ochii ei apatici, şi surioara 
mea, cu obrajii supţi şi buzele crăpate. Nu 
puteam intra cu mâinile goale şi fără urmă de 
speranță în camera unde fumega un foc din 
ramuri umede, pe care le adunasem după ce se 
terminaseră cărbunii. 

M-am pomenit împleticindu-mă pe aleea 
noroioasă din spatele magazinelor frecventate 
de cei mai bogaţi oameni din oraş. Negustorii 
locuiesc deasupra prăvăliilor, aşa că mă aflam, 

de fapt, în curţile lor din dos. Îmi aduc aminte 
de răzoarele din grădini, încă neînsămânțate 
pentru primăvară, de o capră sau două într-un 
țarc, de un câine ud, legat de un stâlp, care se 
încovrigase, înfrânt, în noroi. 

Toate formele de hoţie sunt interzise în 
Districtul 12. Se pedepsesc cu moartea. Dar 
mi-a trecut prin minte că aş fi putut găsi câte 
ceva în lăzile de gunoi, ceea ce ar fi reprezentat 
o captură legală. Poate un ciolan într-a 
măcelarului sau nişte legume putrede într-a 
băcanului, ceva ce nu ar fi mâncat nimeni în 
afară de familia mea disperată. Din nefericire, 
lăzile tocmai fuseseră golite. 

Când am trecut pe lângă casa brutarului, 
mirosul de pâine proaspătă era atât de 
copleşitor încât m-a luat amețeala. Proprietarii 
se aflau în partea din spate a casei şi, prin uşa 
deschisă a bucătăriei, se revărsa o strălucire 
galbenă. Am rămas acolo, hipnotizată de 
căldură şi de mireasma delicioasă până când 
m-a dezmeticit ploaia, plimbându-şi pe spatele 
meu degetele de gheaţă. Am ridicat capacul 
lăzii de gunoi şi am descoperit că era curată 
lună, nemilos de goală. 

O voce a ţipat la mine pe neaşteptate şi, când 
mi-am ridicat privirea, am dat cu ochii de 
nevasta brutarului, cerându-mi s-o iau din loc 
dacă nu voiam să-i cheme pe Apărătorii Păcii şi 

44 


adăugând că o îngreţoşau plozii din Filon care 
râcâiau cu labele prin gunoiul ei. Cuvintele 
erau urâte şi n-aveam cum să mă apăr. În timp 
ce lăsam cu grijă capacul, trăgându-mă înapoi, 
l-am zărit pe el, un băiat blond, trăgând cu 
ochiul din spatele mamei sale. Îl văzusem la 
şcoală. Era de vârsta mea, dar nu-i ştiam 
numele. Făcea parte din grupul copiilor din 
oraş, aşa că de unde puteam să i-l ştiu? Femeia 
s-a întors în brutărie, bodogănind, dar el 
trebuie să mă fi văzut când m-am dus în 
spatele cocinei şi m-am sprijinit de partea 
opusă a unui măr. În cele din urmă, realizasem 
că n-aveam ce duce acasă. Mi s-au înmuiat 
genunchii şi am alunecat în josul trunchiului, 
către rădăcină. Era prea mult. Mă simțeam atât 
de bolnavă, de slăbită şi de istovită, oh, atât de 
istovită. N-au decât să cheme Apărătorii Păcii şi 
să ne ducă la casa comunitară, mi-am spus. 
Sau, şi mai bine, să mor aici, în ploaie. 

În brutărie a zăngănit ceva, am auzit-o pe 
femeie țipând din nou, apoi zgomotul unei 
lovituri şi m-am întrebat, ca prin ceaţă, ce se 
întâmpla. Nişte paşi se apropiau de mine, 
bălăcindu-se în noroi, şi m-am gândit: E ea. 
Vine să mă alunge cu un băț. Dar nu era 
femeia. Era băiatul. Ducea în brațe două pâini 
mari, care căzuseră probabil în foc, fiindcă 
aveau coaja pârlită, neagră. 

Mama lui zbiera: 

— Hrăneşte porcul, prostule! De ce n-o faci? 
Nici un om la locul lui nu cumpără pâine arsă! 

El a început să rupă bucăţi din partea arsă şi 
să le azvârle în troacă, apoi a sunat clopoţelul 
de la uşa din față a brutăriei şi femeia s-a făcut 
nevăzută, având un client de servit. 

Băiatul nu s-a uitat nici măcar o singură 
dată înspre mine, dar eu îl urmăream din 
priviri. Din cauza pâinii, din cauza urmei roşii 
de pe obrazul lui. Cu ce îl lovise? Părinții mei 
nu ne băteau niciodată. Nu-mi imaginasem 
niciodată că se poate întâmpla aşa ceva. 
Băiatul s-a uitat înapoi, către brutărie, parcă 
vrând să se convingă că nu exista nici un 
pericol, apoi, reîndreptându-şi atenția asupra 
porcului, a aruncat o pâine în direcția mea. A 
doua a urmat-o imediat, iar el s-a întors lipăind 
în brutărie şi a închis apoi bine uşa. 

M-am uitat la pâini nevenindu-mi să-mi cred 
ochilor. Erau minunate, într-adevăr perfecte, cu 
excepţia zonelor arse. Oare băiatul voia să le 
iau eu? Probabil că da. Fiindcă se aflau la 
picioarele mele. Mi le-am îndesat sub cămaşă 
înainte de a mai vedea şi alții ce se întâmplase, 
mi-am strâns haina de vânătoare mai tare în 
jurul trupului şi m-am îndepărtat în grabă. 
Fierbinţeala pâinilor îmi ardea pielea, dar le-am 
strâns mai tare, agățându-mă de viaţă. 

Când am ajuns acasă, se răciseră într-o 
oarecare măsură, dar la mijloc continuau să fie 
calde. Mâinile lui Prim s-au întins să rupă o 
bucată, dar am pus-o să se aşeze, am silit-o pe 
mama să ni se alăture la masă şi am turnat 
ceai fierbinte. Am răzuit partea neagră şi am 
tăiat pâinea felii. Am mâncat împreună una 
întreagă, felie cu felie. Era bună, hrănitoare, 
umplută cu stafide şi cu miez de nucă. 

Mi-am pus hainele la uscat lângă foc, m-am 
târât în pat şi am căzut într-un somn fără vise. 

Abia a doua zi mi-a trecut prin cap că era 
posibil ca băiatul să fi ars pâinile înadins. 
Probabil le scăpase în flăcări, ştiind că avea să 
fie pedepsit pentru asta, şi mi le adusese mie. 
Dar am respins ideea. Trebuie să fi fost un 
accident. De ce ar fi făcut-o? Nici măcar nu mă 
cunoştea. Totuşi, simplul fapt că îmi aruncase 
mie pâinea fusese un gest de o imensă 
bunătate, pentru care s-ar fi ales fără îndoială 
cu o bătaie, dacă ar fi fost descoperit. N-am 
reuşit să-mi explic fapta lui. 

Am mâncat câteva felii de pâine la micul 
dejun şi am plecat la şcoală. Primăvara părea 
să fi venit peste noapte. Aer cald, înmiresmat. 
Nori pufoşi. La şcoală am trecut pe lângă băiat 
pe coridor, i se umflase obrazul şi ochiul i se 
învineţise. Era cu prietenii lui şi n-a dat nici un 
semn că m-ar fi observat. Dar după-amiază, 

când am luat-o pe Prim şi ne-am pregătit să 
pornim spre casă, l-am surprins privindu-mă 
lung de pe trotuarul de vizavi de şcoală. Ochii 
ni s-au întâlnit pentru o clipă, după care ela 
întors capul. Mi-am coborât stingherită privirea 
şi atunci am văzut-o. Prima păpădie din anul 
acela. În mintea mea a sunat un clopoțel. M-am 
gândit la orele petrecute în pădure, alături de 
tata, şi am ştiut că aveam să supraviețuim. 

Din ziua aceea, n-am mai reuşit niciodată să 
rup legătura dintre băiatul ăsta, Peeta Mellark, 
pâinea care mi-a dat speranţă şi păpădia care 
mi-a reamintit că nu eram condamnată la 
moarte. Şi nu doar o dată mi-am întors capul 
pe coridorul şcolii, surprinzându-i ochii care 
mă urmăreau, dar numai pentru a-i vedea 
întorcându-se fulgerător în altă parte. Am 
sentimentul că îi datorez ceva şi nu-mi place să 
fiu datoare. Poate, dacă i-aş fi mulțumit la un 
moment dat, între sentimentele mele n-ar mai fi 
existat acum nici un conflict. Mi-am propus de 
vreo două ori să fac asta, dar ocazia nu s-a ivit 
niciodată de la sine. lar acum n-o să se mai 
ivească niciodată. Pentru că o să fim aruncați 
într-o arenă unde o să ne luptăm până la 
moarte. Cum aş putea să-i strecor acolo o 
mulțumire? Ar părea pur şi simplu nesinceră, 
dacă o să-ncerc apoi să-i tai beregata. 

Primarul termină  plictisitorul Tratat de 

Trădare şi ne face semn mie şi lui Peeta să ne 
strângem mâinile. Ale lui sunt puternice şi 
calde, ca pâinile acelea. Mă priveşte drept în 
ochi şi îmi prinde mâna în ceea ce pare a fi o 
strânsoare încurajatoare. Poate că nu e decât 
un spasm nervos. 

Ne reîntoarcem cu fața către mulțime în timp 
ce se cântă imnul Panemului. 

Ei, îmi spun. O să fim douăzeci şi patru. E 
foarte probabil să-l ucidă altcineva înaintea 
mea. 

Desigur, în ultima vreme, probabilitățile nu 
s-au dovedit prea demne de încredere. 

Chapter 3 


Odată imnul încheiat, suntem luaţi în 
custodie. Nu vreau să spun că ni se pun cătuşe 
sau altceva de genul ăsta, dar un grup de 
Apărători ai Păcii ne înconjoară, trecându-ne 
prin uşa din față a clădirii Justiției. Poate că, în 
trecut, tributurile au încercat să fugă. Deşi eu 
n-am văzut niciodată întâmplându-se aşa ceva. 

Sunt condusă apoi într-o cameră şi lăsată 
singură. E cea mai bogată încăpere în care am 
intrat vreodată, cu covoare groase, în care ţi se 
afundă piciorul, cu o canapea şi cu scaune 
îmbrăcate în catifea. Ştiu ce e catifeaua, fiindcă 
mama are o rochie cu gulerul făcut din aşa 
ceva. Când mă aşez pe canapea, îmi plimb 
degetele de-a lungul materialului, în repetate 
rânduri. Mă ajută să mă calmez în timp ce mă 
pregătesc pentru următoarea oră. E răgazul 
acordat tributurilor pentru a-şi lua rămas-bun 
de la cei dragi. Nu-mi pot permite să mă tulbur, 
să ies din camera asta cu ochii umflaţi şi cu 
nasul roşu. Plânsul nu e o opţiune. La gară vor 
fi şi mai multe camere de luat vederi. 

Sora mea şi mama apar primele. Întind 
braţele către Prim şi ea mi se urcă în poală, 
luându-mă de gât şi punându-şi capul pe 
umărul meu, exact aşa cum făcea când era un 
țânc. Mama se aşază lângă mine şi ne cuprinde 

pe amândouă cu brațele. Vreme de câteva 
minute, nu scoatem nici un cuvânt. Pe urmă 
încep să le vorbesc despre toate lucrurile pe 
care nu trebuie să uite să le facă, acum, când 
n-o să mai fiu acolo ca să le fac pentru ele. 

Prim nu trebuie să ia nici o teseră. Dacă au 
grijă, se pot descurca vânzând laptele şi brânza 
caprei lui Prim şi produsele micii spițerii pe 
care a deschis-o mama pentru oamenii din 
Filon. Gale o să-i aducă ierburile pe care nu le 
plantează ea însăşi, numai că va trebui să i le 
descrie cu mare atenție, pentru că nu e 
obişnuit cu ele, aşa cum sunt eu. O să le aducă 
şi vânat - am făcut amândoi un pact în urmă 
cu vreun an şi ceva — şi probabil că n-o să le 
ceară nimic în schimb, dar ele ar trebui să-i 
mulțumească oferindu-i ceva - lapte sau 
medicamente. 

Nu mă ostenesc să sugerez că Prim ar trebui 
să-nveţe să vâneze. Am încercat să-i dau lecţii 
în vreo două rânduri şi rezultatul a fost un 
dezastru. Pădurea o îngrozea şi, ori de câte ori 
nimeream ceva, i se umpleau ochii de lacrimi şi 
începea să-mi spună că ea ar fi putut să 
vindece animalul dacă îl duceam acasă destul 
de repede. Dar face treabă bună cu capra, aşa 
că bat monedă pe asta. 

Când termin cu instrucţiunile despre 
combustibil, despre negoț şi despre mersul la 

şcoală, care nu trebuie întrerupt, mă întorc 
spre mama şi o strâng de braţ cu putere. 

— Ascultă-mă. Asculți ce-ţi spun? 

Ea dă din cap, alarmată de ardoarea cu care 
îi vorbesc. Probabil că ştie ce urmează. 

— Nu poţi să pleci iarăşi, îi spun. Ochii 
mamei descoperă podeaua. 

— Ştiu. N-o s-o fac. N-am avut cum să 
împiedic ceea ce... 

— Ei, de data asta trebuie. Nu poţi să pleci ca 
şi cum ţi-ai fi terminat programul de lucru, 
lăsând-o pe Prim pe cont propriu. Acum n-o să 
mai fiu cu voi, ca să vă ţin pe amândouă în 
viață. Nu contează ce se întâmplă. Nu contează 
ce-o să vedeți pe ecran. Trebuie să-mi promiți 
c-o să te zbațţi ca să treci peste asta! 

Vocea mi s-a înălțat până deveni un țipăt. În 
ea e toată mânia şi toată spaima pe care le-am 
simțit când ne-a abandonat. 

Ajunsă ea însăşi în pragul furiei, mama îşi 
retrage brațul din strânsoarea mea. 

— Am fost bolnavă. M-aş fi putut trata dacă 
aş fi avut leacurile pe care le am acum. 

Partea asta despre boală ar putea fi 
adevărată. De atunci încoace, am văzut-o 
readucând la viață oameni care sufereau de o 
tristețe imobilizantă. Poate că e o boală, dar e 
una pe care nu ne-o putem permite. 

— Atunci ia-le. Şi ai grijă de ea! spun. 

— O să-mi fie bine, Katniss, zice Prim, 
prinzându-mi fața în mâini. Dar ai şi tu grijă. 
Eşti atât de iute şi de curajoasă. Poate reuşeşti 
să câştigi. 

N-am cum să câştig. Probabil că Prim o ştie, 
în adâncul inimii ei. Competiţia va fi cu mult 
peste abilitățile mele. Puştani din districte mai 
bogate, pentru care a câştiga e o onoare 
imensă, care s-au antrenat pentru asta toată 
viața lor. Băieți de două trei ori mai voinici 
decât mine. Fete care cunosc douăzeci de 
moduri diferite de a ucide cu un cuţit. Oh, vor 
fi şi unii ca mine. Care sunt scoşi din joc 
înainte de a începe adevărata distracție. 

— Poate, încuviințez, fiindcă mi-ar fi greu să-i 
cer mamei să meargă mai departe dacă eu aş 
ceda deja. În plus, nu-mi stă în fire să renunţ 
fără luptă, chiar şi atunci când totul pare lipsit 
de speranță. Pe urmă o să fim bogate, ca 
Haymitch. 

— Nu-mi pasă dacă suntem sau nu bogate. 
Nu vreau decât să te-ntorci acasă. O să te 
străduieşti, nu-i aşa? O să te străduieşti de- 
adevăratelea? întreabă Prim. 

— O să mă străduiesc de-adevăratelea, jur, îi 
răspund. 

Şi ştiu că, de dragul lui Prim, o s-o fac. 

Pe urmă Apărătorul Păcii apare în uşă, 
făcându-ne semn că timpul nostru s-a încheiat, 

şi ne îmbrățişăm cu atâta putere încât mă 
doare şi nu pot spune decât: 

— Vă iubesc. Vă iubesc pe amândouă. 

Şi ele îmi spun acelaşi lucru, apoi Apărătorul 
Păcii le ordonă să plece şi uşa se închide. Îmi 
îngrop capul într-una dintre pernele de catifea, 
ca şi cum asta ar putea opri totul. 

În cameră intră altcineva şi, când îmi ridic 
privirea, sunt surprinsă să-l văd pe brutar, pe 
tatăl lui Peeta Mellark. Nu pot să cred că a 
venit să mă vadă. La urma urmelor, o să-ncerc 
să-i ucid fiul. Dar noi doi ne cunoaştem un pic, 
iar el o ştie pe Prim chiar mai bine. Când îşi 
vinde bucăţile de brânză de capră în Vatră, ea îi 
pune două deoparte, iar el o răsplăteşte cu o 
cantitate generoasă de pâine. Aşteptăm 
întotdeauna să tratăm cu brutarul, când 
vrăjitoarea de nevastă-sa nu e prin preajmă, 
fiindcă el e mult mai cumsecade. Sunt sigură 
că el nu şi-ar fi pocnit băiatul, aşa cum a făcut 
ea, atunci când a ars pâinea. Dar de ce a venit 
să mă vadă? 

Brutarul se aşază cu stângăcie pe marginea 
unuia dintre scaunele de pluş. E un bărbat 
voinic, cu umeri largi, putând cicatricele 
arsurilor căpătate în anii petrecuţi lângă 
cuptoare. Probabil că abia şi-a luat rămas-bun 
de la fiul său. 

Scoate din buzunarul hainei un pachet 

învelit în hârtie albă şi mi-l întinde. Îl deschid şi 
găsesc fursecuri. Sunt un lux pe care noi nu ni- 
l putem permite niciodată. 

— Mulţumesc, îi spun. 

În cea mai mare parte a timpului, brutarul 
nu e prea vorbăreț, iar azi nu găseşte nici un 
cuvânt. 

— În dimineaţa asta, am mâncat nişte pâine 
de-a dumneavoastră. Prietenul meu Gale v-a 
dat o veveriță pentru ea. 

El dă din cap, ca şi cum şi-ar aduce aminte 
de veveriță. 

— N-a fost cel mai bun târg pe care l-ați 
încheiat, adaug eu. 

El ridică din umeri, ca şi cum asta n-ar putea 
avea vreo importanţă. 

Nu mă pot gândi la nimic altceva, aşa că 
stăm în tăcere până când un Apărător al Păcii îi 
cere să plece. El se ridică şi tuşeşte ca să-şi 
dreagă glasul. 

— O să fiu cu ochii pe fetiță. O să m-asigur că 
are ce mânca. 

Simt că mi se ia o piatră de pe inimă la 
cuvintele lui. Oamenii fac afaceri cu mine, dar 
simt o afecțiune sinceră față de Prim. Poate e 
suficient ca s-o ţină în viaţă. 

Şi următorul meu oaspete e unul neaşteptat. 
Madge vine întins la mine. Nu e înlăcrimată sau 
evazivă, dar în tonul vocii ei e o insistenţă care 


55 


mă surprinde. 

— Te lasă să porți în arenă ceva din districtul 
tău. Ceva care să-ți amintească de casă. Vrei să 
porți asta? 

Îmi întinde broşă rotundă, de aur, pe care o 
avea prinsă mai devreme de rochie. Atunci nu-i 
dădusem prea multă importanţă, dar acum văd 
că e o mică pasăre în zbor. 

— Broşa ta? întreb. 

Să port un simbol al districtului e aproape 
ultimul lucru care mi-ar fi putut trece prin 
minte. 

— Uite, ţi-o agăț de rochie, e bine? Madge nu 
aşteaptă răspuns, se apleacă şi prinde pasărea 
de rochia mea. Promiţi c-o s-o porți în arenă, 
Katniss? mă întreabă ea. Promiți? 

— Da, îi răspund. 

Fursecuri. O broşă. Azi primesc tot felul de 
daruri. Madge îmi oferă unul în plus. O 
sărutare pe obraz. Pe urmă pleacă şi eu rămân 
gândindu-mă că poate mi-a fost cu adevărat 
prietenă, tot timpul. 

În cele din urmă apare şi Gale şi poate că nu 
avem nici o legătură romantică, dar, când îşi 
deschide brațele, nu ezit să mă las cuprinsă de 
ele. Trupul lui îmi e familiar — felul în care se 
mişcă, mirosul de fum de lemne, până şi 
sunetul bătăilor inimii în momentele de linişte 
ale vânătorii — dar acum e prima oară când i-l 

simt cu adevărat, suplu, cu muşchi puternici, 
lipit de al meu. 

— Ascultă, spune el. Ar trebui să fie uşor să 
faci rost de un cuţit, dar trebuie să pui mâna 
pe un arc. Îţi dă cele mai multe şanse. 

— N-au întotdeauna arcuri, spun, cu gândul 
la anul în care nu au avut decât nişte ghioage 
oribile, cu ţepi, cu care tributurile au fost 
nevoite să se ciomăgească până la moarte. 

— Atunci fă-ți unul, zice Gale. Chiar şi un arc 
slab e mai bun decât nimic. 

Am încercat să copiez arcurile tatei, cu 
rezultate nemulțumitoare. Nu e chiar atât de 
simplu. 

Până şi tata le greşea uneori şi era nevoit să 
le arunce. 

— Nici măcar nu ştiu dacă acolo o să fie 
lemn, spun eu. 

Într-un alt an, i-au azvârlit pe toţi într-un loc 
unde nu erau decât bolovani, nisip şi tufe 
încâlcite. Am detestat anul ăla în mod deosebit. 
Mulți competitori au fost muşcaţi de şerpi 
veninoşi sau au înnebunit de sete. 

— Lemn există aproape întotdeauna, spune 
Gale. Din anul ăla când jumătate au murit de 
frig. Asta nu oferă cine ştie ce distracţie. 

E adevărat, într-un an ne-am uitat cum 
îngheţau jucătorii noaptea, găsindu-şi sfârşitul. 
Abia dacă-i puteai zări, fiindcă stăteau 

ghemuiți ca nişte mingi şi n-aveau lemne 
pentru foc, sau pentru torţe, sau pentru orice 
altceva. Toate acele morți tăcute, fără vărsare 
de sânge, au fost considerate la Capitoliu din 
cale afară de banale. De atunci există de obicei 
lemn pentru foc. 

— Da, se găseşte mai mereu, încuviinţez eu. 

— Katniss, nu e decât o vânătoare. Tu eşti cel 
mai bun vânător pe care-l cunosc, spune Gale. 

— Nu e o simplă vânătoare. Ceilalți sunt 
înarmaţi. Sunt capabili să gândească, răspund 
eu. 

— Ca şi tine. lar tu ai mai mult antrenament. 
Antrenament adevărat, zice el. Ştii cum să 
ucizi. 

— Nu şi oameni, spun eu. 

— De fapt, cât de mare poate fi deosebirea? 
întreabă Gale, cu un aer sinistru. 

Cel mai îngrozitor lucru e că, dac-o să pot 
uita că sunt oameni, n-o să existe nici o 
deosebire. 

Apărătorii Păcii se întorc prea repede şi Gale 
le cere mai mult timp, dar ei îl iau de lângă 
mine, iar eu încep să intru în panică. 

— Nu le lăsa să moară de foame! strig, 
agățându-mă de mâna lui. 

— N-o să le las! Ştii că n-o să le las! Katniss, 
nu uita că eu..., spune el, şi Apărătorii Păcii ne 
smucesc, despărțindu-ne, şi trântesc uşa, iar 

eu n-o să ştiu niciodată ce voia Gale să nu dau 
uitării. 

Drumul de la clădirea Justiției la gară e 
scurt. Nu m-am mai urcat niciodată într-o 
maşină. Şi de foarte puţine ori într-o căruţă. În 
Filon, mergem pe jos. 

Am avut dreptate să nu plâng. Gara mişună 
de reporteri cu camerele ca nişte insecte 
îndreptate direct spre fața mea. Dar mi-am 
alungat de multe ori emoţiile de pe chip şi asta 
fac şi acum. Mă întrezăresc pe mine însămi pe 
un ecran de televiziune de pe perete, care redă 
sosirea mea, şi mă simt încântată fiindcă par 
aproape plictisită. 

Pe de altă parte, e evident că Peeta Mellark a 
plâns şi e destul de interesant că nu pare 
dornic s-o ascundă. Mă întreb imediat dacă 
asta va fi strategia lui în timpul jocurilor. Să 
pară slab şi înfricoşat, să liniştească toate 
celelalte tributuri dându-le impresia că nu e un 
rival demn de luat în seamă şi să iasă apoi la 
luptă. Cu câţiva ani în urmă, asta a mers de 
minune pentru o fată, Johanna Mason, din 
Districtul 7. Părea o prostănacă atât de 
smiorcăită şi de fricoasă, încât nimeni nu s-a 
obosit să-i dea atenţie, până când n-au mai 
rămas decât o mână de concurenți. Atunci s-a 
dovedit că era în stare să ucidă cu sălbăticie. 
Şi-a jucat cartea într-un mod foarte inteligent. 

Dar o asemenea strategie pare ciudată pentru 
Peeta Mellark, fiindcă el este fiul unui brutar. 
După toţi aceşti ani în care a avut mâncare 
suficientă şi a mutat tăvile cu pâine de colo- 
colo a ajuns să fie puternic şi lat în umeri. O să 
fie nevoie de o grămadă de lacrimi ca să 
convingă pe cineva să-l neglijeze. 

Trebuie să stăm câteva minute în uşa 
vagonului în timp ce camerele se îndoapă cu 
imaginile noastre, apoi ni se permite să intrăm 
şi uşile ni se închid, îndurătoare, în urmă. 
Trenul se pune imediat în mişcare. 

La început, viteza îmi taie răsuflarea. 
Bineînţeles că nu m-am mai urcat niciodată 
într-un tren, de vreme ce călătoriile dintr-un 
district în altul sunt interzise, cu excepția 
însărcinărilor oficiale. Pentru noi, prin asta se 
înțelege în primul rând transportul cărbunilor. 
Dar nu mă aflu într-un tren obişnuit, pentru 
cărbuni. E unul dintre modelele ultrarapide ale 
Capitoliului, care atinge o viteză medie de patru 
sute de kilometri pe oră. Călătoria noastră spre 
capitală va dura mai puţin de o zi. 

La şcoală ni se spune că locul unde a fost 
construit Capitoliul se numea cândva Munţii 
Stâncoşi. Regiunea în care se află Districtul 12 
era cunoscută drept Appalachia. Chiar şi acum 
câteva sute de ani scoteau cărbune de aici. De 
aceea minerii noştri trebuie să sape atât de 

adânc. 

La şcoală, totul gravitează în jurul 
cărbunelui. În afară de cunoştinţele elementare 
de citire şi de matematică, toată instruirea 
noastră e legată de cărbuni. Cu excepția 
lecturilor săptămânale din istoria Panemului — 
vorbărie goală despre ceea ce-i datorăm 
Capitoliului. Ştiu că trebuie să fie ceva mai 
mult decât mi se spune, că există o relatare a 
faptelor petrecute cu adevărat în timpul 
rebeliunii. Dar nu-mi pierd prea mult timp 
gândindu-mă la asta. Indiferent care ar fi 
adevărul, nu văd cum m-ar ajuta să pun 
mâncare pe masă. 

Trenul tributurilor e chiar mai elegant decât 
camera din clădirea Justiției. Avem fiecare câte 
un apartament, alcătuit dintr-un dormitor, o 
încăpere pentru garderobă şi o cameră de baie 
personală, cu apă curentă, rece şi caldă. Acasă 
nu avem apă caldă decât dacă o fierbem. 

Sunt sertare pline cu haine elegante şi Effie 
Trinket îmi spune să fac tot ce vreau, să mă 
imbrac cu orice doresc, totul îmi stă la 
dispoziție. Numai să fiu gata pentru cină într-o 
oră. Mă dezbrac de rochia albastră a mamei şi 
fac un duş fierbinte. N-am mai făcut niciodată 
un duş. E ca şi cum aş sta vara în ploaie, 
numai că apa e mai caldă. Mă îmbrac cu o 
cămaşă verde închis şi cu pantaloni. 

În ultima clipă, îmi aduc aminte de mica 
broşa de aur a lui Madge. O privesc cu atenţie 
pentru prima oară. E ca şi cum cineva ar fi 
făurit o pasăre minusculă de aur, fixând apoi 
un inel în jurul ei. Pasărea atinge inelul numai 
cu vârfurile aripilor. O recunosc pe neaşteptate. 
E o gaiță-zeflemitoare. 

Sunt păsări amuzante şi te duc cu gândul la 
o palmă peste fața Capitoliului. În timpul 
rebeliunii, Capitoliul a crescut o serie de 
animale modificate genetic, folosite ca arme. 
Erau cunoscute, în general, sub numele de 
mutanti şi uneori li se spunea, mai scurt, anți. 
Unul dintre aceştia era o pasăre deosebită, 
numită gaiță-limbută, care avea capacitatea de 
a memora şi de a reproduce o întreagă 
conversație purtată de oameni. Erau păsări 
dresate să se întoarcă acasă, o specie alcătuită 
în exclusivitate din masculi, şi li s-a dat drumul 
în zone unde se ştia că se ascund duşmanii 
Capitoliului. După ce memorau discuții, zburau 
înapoi, la centre, pentru ca acestea să fie 
înregistrate. Oamenii au avut nevoie de ceva 
timp ca să-şi dea seama ce se întâmpla în 
districte şi cum erau înregistrate discuțiile între 
patru ochi. Pe urmă, bineînţeles că rebelii i-au 
oferit Capitoliului un şir nesfârşit de minciuni 
şi totul s-a transformat într-o farsă. Aşa că 
toate centrele au fost închise şi păsările au fost 

abandonate, pentru a muri în sălbăticie. 

Numai că n-au murit. Masculii de gaiță- 
limbută s-au împerecheat în schimb cu femele 
de sturz-zeflemitor, dând naştere unei specii cu 
totul noi de zburătoare, care puteau reproduce 
atât  trilurile păsărilor, cât şi cântecele 
oamenilor, îşi pierduseră abilitatea de a 
pronunța cuvinte, dar încă mai puteau să 
mimeze o serie de sunete vocale umane, de la 
cele înalte ale cântecului unui copil până la 
tonurile grave ale unei voci bărbăteşti. Şi 
puteau memora cântece. Nu doar câteva note, 
ci cântece întregi, cu multe versuri, dacă aveai 
răbdare să cânți pentru ele şi dacă le plăcea 
vocea ta. 

Tata avea o slăbiciune aparte pentru gaițele- 
zeflemitoare. Când ne duceam la vânătoare, 
fluiera sau cânta melodii complicate pentru ele 
şi, după o pauză politicoasă, păsările îi 
răspundeau întotdeauna. Nu e tratată toată 
lumea cu un asemenea respect. Dar, când 
cânta tata, toate păsările din jur amuţeau şi îl 
ascultau. Avea o voce frumoasă, înaltă şi 
limpede, şi atât de plină de viaţă, încât îţi venea 
să râzi şi să plângi în acelaşi timp. Nu m-am 
putut hotări să continui acest obicei după 
moartea lui. Totuşi, mica pasăre are ceva 
reconfortant. E ca şi cum aş avea o părticică 
din tata cu mine, protejându-mă. Îmi prind 

broşa de cămaşă şi, cu materialul verde-închis 
drept fundal, aproape îmi pot imagina că gaița- 
zeflemitoare zboară printre copaci. 

Effie Trinket vine să mă ia la cină. O urmez 
pe culoarul îngust, care se clatină în toate 
părțile, până într-o sală de mese cu pereţii 
acoperiți de lambriuri lustruite. Înăuntru e o 
masă pe care vesela e extrem de fragilă. Peeta 
Mellark s-a aşezat deja, în aşteptarea noastră, 
iar scaunul de lângă el e gol. 

— Unde e Haymitch? întreabă Effie Trinket, 
cu un aer radios. 

— Ultima dată când l-am văzut, spunea că 
vrea să tragă un pui de somn, răspunde Peeta. 

— Ei, a fost o zi istovitoare, comentează ea. 
Mă gândesc că se simte uşurată de absenţa lui 
Haymitch, şi cine ar putea s-o condamne? 

Felurile de mâncare sosesc pe rând. O supă 
groasă de morcovi, salată de legume, cotlete de 
miel cu cartofi piure, brânză şi fructe, o 
prăjitură cu ciocolată. În timpul mesei, Effie 
Trinket ne reaminteşte întruna să lăsăm loc, 
pentru că mai urmează şi altceva. Dar eu mă 
îndop fiindcă n-am mai avut niciodată parte de 
asemenea mâncăruri şi fiindcă să pun pe mine 
câteva kilograme în plus e probabil cel mai bun 
lucru pe care-l pot face înainte de începerea 
Jocurilor. 

— Măcar voi doi sunteți binecrescuţi, spune 

Effie, când terminăm felul principal. Cei doi de 
anul trecut au mâncat totul cu mâinile, ca nişte 
sălbatici. Mi-au dat digestia complet peste cap. 

Perechea de anul trecut a fost alcătuită din 
doi puştani din Filon care nu avuseseră destulă 
mâncare în nici una dintre zilele vieţii lor. Iar 
când aveau ce mânca, bunele maniere din 
timpul mesei erau, cu siguranță, ultima lor 
preocupare. Peeta e fiul unui brutar. Mama ne- 
a învățat pe Prim şi pe mine să mâncăm cum se 
cuvine, aşa că, da, ştiu cum să folosesc un 
cuţit şi o furculiță. Dar detest comentariul lui 
Effie Trinket într-o asemenea măsură încât ţin 
neapărat să mănânc celelalte feluri cu degetele. 
Pe urmă îmi şterg mâinile de fața de masă. Asta 
o face să strângă cu putere din buze. 

Acum, când cina s-a încheiat, mă străduiesc 
din răsputeri să nu vomit. Văd că şi Peeta e 
cam verde la față. Stomacurile noastre nu sunt 
obişnuite cu mese atât de bogate. Dar, dacă 
sunt în stare să nu vomit fiertura lui Sae 
Unsuroasa, făcută din carne de şoarece, 
măruntaie de porc şi coajă de copac - o 
specialitate de iarnă - sunt hotărâtă să rezist şi 
acum. Mergem într-un alt compartiment, să 
vedem reluarea extragerilor din întregul Panem. 
Încearcă să le repartizeze pe toată durata zilei, 
astfel încât e de presupus că pot fi urmărite 
toate în direct, însă numai oamenii din 

Capitoliu reuşesc într-adevăr asta, pentru că 
nici unul dintre ei nu trebuie să fie de față la 
vreo extragere. 

Le vedem pe toate, rând pe rând, numele 
strigate, voluntarii ieşind din rânduri sau, cel 
mai adesea, lipsa lor. Studiem chipurile 
puştanilor care ne vor fi rivali. Câteva îmi 
rămân în minte. Un băiat monstruos din 
Districtul 2, care iese în față dintr-un salt, 
oferindu-se voluntar. O fată cu chip de vulpe şi 
părul roşu, lucios, din Districtul 5. Un băiat cu 
un picior diform din Districtul 10. Şi, cel mai 
greu de scos din minte, o fată de doisprezece 
ani din Districtul 11. Are pielea şi ochii de un 
maroniu întunecat, dar, în afară de asta, 
seamănă foarte bine cu Prim, în privința 
înălțimii şi a felului cum se poartă. Numai că, 
după ce se urcă pe scenă şi se cer voluntari, nu 
se aude decât vâjâitul vântului printre clădirile 
dărăpănate din jur. Nimeni nu vrea să-i ia 
locul. 

Districtul 12 e arătat la sfârşit. Strigarea 
numelui lui Prim, eu alergând pe urmele ei, ca 
voluntar. Nu-ţi poate scăpa disperarea din 
vocea mea când o împing pe Prim în spate, ca şi 
cum mi-ar fi teamă că nimeni n-o să mă audă 
şi că o vor lua pe ea. Dar mă aud, bineînţeles. Îl 
văd pe Gale desprinzând-o de mine şi mă 
privesc urcând pe scenă. Comentatorii nu ştiu 

exact ce-ar trebui să spună despre refuzul 
mulțimii de a aplauda. Salutul tăcut. Unul 
subliniază că Districtul 12 a fost întotdeauna 
puțin cam înapoiat, însă obiceiurile locale pot fi 
încântătoare. Ca la comandă, Haymitch cade de 
pe scenă şi ei scot gemete amuzante. E extras 
numele lui Peeta şi el îşi ocupă locul în tăcere. 
Ne strângem mâinile. Pe urmă dau din nou 
imnul şi programul se încheie. Effie Trinket e 
nemulțumită de starea în care i s-a aflat 
peruca. 

— Mentorul vostru are multe de învăţat de- 
spre imagine. Multe despre comportamentul în 
timpul unei transmisii de televiziune. 

Peeta râde pe neaşteptate. 

— Era beat, spune el. Se îmbată în fiecare an. 

— În fiecare zi, adaug eu. 

Nu-mi pot reține un scurt zâmbet 
atotcunoscător. Effie Trinket lasă impresia că 
Haymitch are doar nişte maniere grosolane care 
ar putea fi corectate de câteva sfaturi de-ale ei. 

— Da, şuieră ea. E ciudat că vouă vi se pare 
amuzant. Ştiţi că, în timpul Jocurilor, mentorul 
e parâma voastră de salvare, legătura cu 
lumea. Cel care vă dă sfaturi, vă găseşte 
sponsori şi hotărăşte ce daruri primiţi. Pentru 
voi, mentorul poate fi diferența dintre viață şi 
moarte! 

Exact în clipa aceea, Haymitch intră în 

compartiment clătinându-se. 

— Am pierdut cina? întreabă el, cu voce 
neclară. Pe urmă vomită şi cade în mizeria 
împroşcată pe toată suprafața covorului scump. 

— Aşa că râdeţți mai departe! spune Effie 
Trinket. 

Ocoleşte balta de vomă ţopăind în pantofii ei 
cu vârf ascuţit şi părăseşte încăperea în grabă. 

Chapter 4 


Pentru câteva clipe, eu şi Peeta ne privim 
mentorul încercând să se ridice din porcăria 
respingătoare şi alunecoasă care i s-a revărsat 
din stomac. Duhoarea de vomă şi de alcool 
nerafinat îmi aduce cina în gât. Schimbăm o 
privire. Evident că nu e mare lucru de capul lui 
Haymitch, dar Effie Trinket are dreptate într-o 
singură privinţă, odată intrați în arenă, el e tot 
ce ne mai rămâne. Ca şi cum ne-am fi pus de 
acord fără vorbe, îl luăm fiecare de câte un braţ 
şi îl ajutăm să se salte în picioare. 

— M-am împiedicat? ne întreabă. Miroase 
urât. Se freacă la nas cu mâna murdară, 
mânjindu-şi faţa cu vomă. 

— Te ducem în camera dumitale, spune 
Peeta. Te spălăm un pic. 

Îl ducem în compartimentul lui, pe jumătate 
ghidându-l şi pe jumătate cărându-l. De vreme 
ce nu-l putem întinde pur şi simplu pe 
cuvertura brodată a patului, îl târâm în cadă şi 
dăm drumul la duş. El abia dacă bagă de 
seamă. 

— E OK, îmi spune Peeta. De-acum mă ocup 
eu. 

Nu mă pot împiedica să simt un strop de 
recunoştinţă, fiindcă să-l dezbrac pe Haymitch, 
să-i spăl voma din părul de pe piept şi să-l vâr 

în pat e ultimul lucru pe care mi-l doresc. E 
posibil ca Peeta să-ncerce să-i facă impresie 
bună, să ajungă favoritul lui după începerea 
Jocurilor. Dar, ţinând cont de starea în care se 
află, Haymitch n-o să-şi reamintească mâine 
nimic din toate astea. 

— Bine, răspund. Pot să-l trimit pe unul 
dintre tipii din Capitoliu să te ajute. 

În tren sunt câţi vrei. Gătind pentru noi. 
Servindu-ne. Păzindu-ne. Misiunea lor e să ne 
poarte de grijă. 

— Nu. Nu-i vreau, zice Peeta. 

Dau din cap şi mă îndrept spre camera mea. 
Înţeleg ce simte Peeta. Nici eu nu suport să-i 
văd în fața ochilor. Dar să-i pui să se ocupe de 
Haymitch ar fi o mică răzbunare. Aşa că mă 
întreb de ce insistă el să aibă grijă de bețiv şi 
îmi spun, pe neaşteptate: Din cauză că e bun 
din fire. Exact aşa cum mi-a dat mie pâinea, 
din bunătate. 

Ideea îmi stârneşte o scurtă tresărire. Un 
Peeta Mellark bun la suflet e mult mai periculos 
decât unul nemilos. Oamenii cu suflet bun au 
un fel al lor de a mi se strecura în inimă, 
prinzând rădăcini. Nu-l pot lăsa pe Peeta să 
facă asta. Nu acolo unde mergem. Mă hotărăsc 
ca, de-acum înainte, să am cât mai puţin de-a 
face cu fiul brutarului. 

Când ajung înapoi în camera mea, trenul se 

opreşte în dreptul unei platforme de alimentare. 
Deschid repede fereastra, arunc afară 
fursecurile pe care mi le-a dat tatăl lui Peeta şi 
o închid trântind-o. Nu mai vreau. Nu mai 
vreau nimic, de la nici unul dintre ei. 

Din nefericire, pacheţțelul cu fursecuri se 
izbeşte de pământ şi se deschide într-un strat 
de păpădii de lângă şine. Nu văd imaginea 
decât o clipă, fiindcă trenul se pune din nou în 
mişcare, dar e suficient. Suficient ca să-mi 
aduc aminte de cealaltă păpădie, pe care mi-a 
căzut privirea în curtea şcolii, cu ani în urmă... 

Tocmai îmi luasem ochii de la chipul învinețit 
al lui Peeta Mellark, când am zărit păpădia şi 
am ştiut că speranţa nu era pierdută. Am rupt- 
o cu grijă şi m-am întors în grabă acasă. Am 
înşfăcat o găleată şi pe Prim de mână, ne-am 
îndreptat spre pajişte şi, da, era împestrițată de 
buruieni cu cap galben. După ce le-am cules, 
am scotocit pe lângă gard, pe o lungime de 
vreun kilometru şi jumătate, până ce am 
umplut găleata cu păpădii de salată, cu tulpini 
şi cu flori. În seara aceea ne-am îndopat cu 
salată de păpădie şi cu restul de pâine. 

— Ce altceva? m-a întrebat Prim. Ce altceva 
mai putem găsi de mâncare? 

— O mulțime de lucruri, i-am promis eu. Nu 
trebuie decât să mi le reamintesc. 

Mama avea un caiet pe care-l adusese cu ea 

de la spițerie. Paginile erau coli vechi de 
pergament acoperite cu desene de plante, 
realizate în tuş. Paragrafe îngrijit scrise îţi 
spuneau cum se numesc, de unde să le aduni, 
când înfloresc, care e întrebuințarea lor 
medicală. Dar tata adăugase alte însemnări. 
Despre plante comestibile, nu medicinale. 
Păpădii, rumeioare, cepe sălbatice, pini. Eu şi 
Prim ne-am petrecut restul nopții studiind cu 
atenție toate acele pagini. 

A doua zi era liberă, nu trebuia să mergem la 
şcoală. M-am învârtit o vreme pe marginea 
Pajiştii dar, în cele din urmă, mi-am adunat 
curajul şi am trecut pe sub gard. Era prima 
oară când mă aflam acolo singură, fără să fiu 
apărată de armele tatei. Dar am regăsit în 
scorbura unui copac micul arc şi săgețile pe 
care mi le făcuse. Probabil că, în ziua aceea, nu 
m-am afundat în pădure mai mult de douăzeci 
de metri. În cea mai mare parte a timpului, am 
stat cocoțată într-un stejar bătrân, sperând să 
treacă vreun vânat prin apropiere. După câteva 
ore, am avut norocul de a ucide un iepure. Mai 
omorâsem câțiva iepuri înainte, sub 
îndrumarea tatei. Însă de data asta m-am 
descurcat singură. 

Nu mai mâncasem carne de luni de zile. Se 
pare că vederea iepurelui a trezit ceva în mama. 
S-a ridicat, l-a jupuit şi a făcut o tocană, 

adăugând legume culese de Prim. Pe urmă a 
redevenit confuză şi s-a întors în pat, dar, când 
a fost gata mâncarea, am făcut-o să mănânce 
un castron plin. 

Pădurea a devenit salvatoarea noastră şi în 
fiecare zi mă aventuram ceva mai adânc în 
sânul ei. La început eram înceată, însă 
hotărâtă să fac rost de mâncare. Furam ouă din 
cuiburi, prindeam peşti în plase, reuşeam 
uneori să vânez câte o veveriță sau câte un 
iepure pentru tocană şi culegeam diverse plante 
care mi se iveau sub picioare. Plantele sunt 
înşelătoare. Multe sunt comestibile, dar o 
înghițitură din altele te poate ucide. Comparam 
plantele culese cu desenele tatei, verificând 
întotdeauna de mai multe ori. Mi-am ţinut 
familia în viaţă. 

La început, orice semn de pericol, orice urlet 
îndepărtat, orice trosnet inexplicabil de creangă 
mă trimitea în fugă înapoi, către gard. Pe urmă 
am început să risc, cățărându-mă în copaci ca 
să scap de câinii sălbatici, care se plictiseau 
repede şi îşi vedeau de drum. Urşii şi felinele 
trăiau mult mai departe, poate din cauză că nu 
le plăcea duhoarea de cărbune a districtului 
nostru. 

Pe 8 mai, am intrat în clădirea Justiţiei, m- 
am înscris pentru teseră şi am dus acasă prima 
mea rație de cereale şi de ulei, în căruța de 

jucărie a lui Prim. Aveam dreptul să fac acelaşi 
lucru pe data de 8 a fiecărei luni. Bineînţeles că 
nu m-am putut opri din vânătoare şi din cules. 
Cerealele nu erau suficiente ca să putem trăi şi 
trebuia să mai cumpărăm şi alte lucruri, 
săpun, lapte, haine. Am început să vând în 
Vatră toată mâncarea care nu ne era absolut 
necesară. Îmi era frică să intru în locul ăla fără 
să-l am pe tata alături, dar oamenii îl 
respectaseră şi m-au acceptat. La urme 
urmelor, vânatul e vânat, nu contează cine l-a 
ucis. Vindeam şi la uşile din dos ale clienților 
bogați din oraş, încercând să-mi aduc aminte 
tot ce-mi spusese tata şi învățând în acelaşi 
timp câteva trucuri. Măcelarul cumpăra iepuri, 
dar nu şi veverițe. Brutarului îi plăceau 
veverițele, dar trebuia să faci târgul numai 
când nu era nevastă-sa prin preajmă. Șefului 
Apărătorilor Păcii îi plăceau curcanii sălbatici. 
Primarul avea o pasiune pentru fragi. 

Către sfârşitul verii, îmi spălam fața şi 
mâinile într-un lăculeţ, când am observat 
plantele care creşteau în jurul meu. Flori cu 
trei petale albe. Am îngenuncheat în apă, 
afundându-mi degetele în mâlul moale, şi mi- 
am scos apoi mâinile pline de rădăcini. 
Tuberculi mici, albăstrui, care nu seamănă 
prea mult cu cartofii dar care, fierți sau copți, 
au un gust tot atât de bun. 

— Katniss*, am spus, cu voce tare. 

E planta de la care îmi vine numele. Şi am 
auzit vocea tatei, glumind: 

— Atâta timp cât te poți găsi pe tine însăţi, n- 
o să rabzi niciodată de foame. 

Mi-am petrecut ore întregi răscolind fundul 
apei cu degetele picioarelor sau cu un băț şi 
adunând tuberculii care pluteau la suprafaţă. 
În seara aceea ne-am ospătat cu peşte şi cu 
rădăcini de katniss şi, pentru prima oară după 
luni de zile, ne-am simţit toate prea sătule. 

Treptat, mama a revenit alături de noi. A 
început să se ocupe de curăţenie, să gătească şi 
să conserve pentru iarnă o parte din hrana pe 
care o aduceam. Oamenii făceau trocuri cu noi 
sau ne dădeau bani pentru leacurile ei. Într-o zi 
am auzit-o cântând. 

Prim era încântată s-o aibă înapoi, dar eu 
stăteam cu ochii în patru, aşteptându-mă să 
dispară iarăşi. N-aveam încredere în ea. lar o 
mică parte diformă din interiorul meu o ura 
pentru slăbiciunea şi pentru neglijența ei, 
pentru lunile cumplite prin care ne făcuse să 
trecem. Prim a iertat-o, dar eu am făcut un pas 
înapoi, îndepărtându-mă de mama mea, am 
înălțat un zid care să mă apere de nevoia de ea 
şi între noi nimic n-a mai fost niciodată la fel. 


4 Numele dat de indienii Algonquin unei 
varietăți de săgeata apei (n. tr.). 

Acum o să mor fără să fi rezolvat vreodată 
asta. Mă gândesc cum am ţipat azi la ea, în 
clădirea Justiției. l-am spus, totuşi, că o 
iubesc. Poate aşa se reechilibrează totul. 

Mă holbez o vreme pe geam, dorindu-mi să 
pot deschide iarăşi fereastra, dar nu ştiu ce s- 
ar putea întâmpla la o viteză atât de mare. În 
depărtare se văd luminile unui alt district. 7? 
10? 

Habar n-am. Mă gândesc la oameni, în casele 
lor, pregătindu-se de culcare. Îmi imaginez casa 
mea, cu obloanele bine închise. Oare ce fac ele 
acum, mama şi Prim? Au fost în stare să 
mănânce la cină? Tocana de peşte şi fragii? Sau 
zac neatinse în farfurii? Au urmărit reluarea 
evenimentelor zilei la vechiul televizor prăpădit 
de pe masa lipită de perete? Sigur că au mai 
fost şi alte lacrimi. Oare mama se ține tare, e 
puternică de dragul lui Prim? Sau a început 
deja să se piardă, lăsând greutatea lumii pe 
umerii fragili ai surorii mele? 

Prim o să doarmă cu mama în noaptea asta, 
fără nici o îndoială. Gândul la bătrânul şi 
jegosul Buttercup, postându-se în pat ca să 
vegheze asupra lui Prim, mă alină. Dacă sora 
mea o să plângă, motanul o să i se strecoare în 
braţe şi o să stea acolo, încovrigat, până ce ea o 
să se liniştească şi-o să adoarmă. Îmi pare atât 
de bine că nu l-am înecat. 

Imaginându-mi casa mea, simt durerea 
singurătăţii. Ziua asta e nesfârşită. Oare azi- 
dimineață am mâncat mure împreună cu Gale? 
Pare să fi fost cu o viaţă în urmă. Ca un vis 
lung, transformat în coşmar. Poate, dacă 
adorm, o să mă trezesc din nou în Districtul 12, 
acolo unde mi-e locul. 

Probabil că sertarele adăpostesc nenumărate 
cămăşi de noapte, dar mă mulțumesc să-mi 
scot bluza şi pantalonii şi mă urc în pat în 
lenjeria de zi. Cearşafurile sunt dintr-un 
material moale, mătăsos. O cuvertură groasă, 
pufoasă, mă încălzeşte imediat. 

Dacă am de gând să plâng, acum e 
momentul. Dimineaţă o să pot spăla dezastrul 
lăsat de lacrimi pe față. Dar lacrimile nu vin. 
Sunt prea obosită sau prea amorțită ca să 
plâng. Singurul lucru pe care-l simt e dorința 
de a mă afla în altă parte. Aşa că las trenul să 
mă legene, purtându-mă către uitare. 

Lumina cenuşie se strecoară printre perdele 
când mă trezeşte un glas volubil. O aud pe Effie 
Trinket strigându-mi să mă trezesc. 

— Sus, sus, sus! O să fie o zi mare, mare, 
mare!... 

Încerc să-mi imaginez, pentru o clipă, ce-ar 
putea fi în capul acestei femei. Ce gânduri i-l 
umplu când e trează? Ce vise i-l cutreieră 
noaptea? N-am nici cea mai vagă idee. 

Îmi pun din nou hainele verzi, de vreme ce 
nu sunt cu adevărat murdare, doar uşor 
mototolite fiindcă şi-au petrecut noaptea pe 
podea. Degetele mele trasează un cerc în jurul 
micii gaițe-zeflemitoare de aur şi mă gândesc la 
pădure, la tata, apoi la mama şi la Prim 
trezindu-se, nevoite să meargă mai departe. 

Am dormit cu părul strâns în împletitura 
complicată făcută de mama pentru extragere şi 
nu arată prea rău, aşa că îl las cum e. N-are 
importanță. Acum nu putem fi departe de 
Capitoliu. Şi, odată ajunşi în oraş, stilistul meu 
o să decidă cum trebuie să arăt la ceremonia de 
deschidere din seara asta. Sper doar că o să 
dau peste unul care nu crede că nuditatea e 
ultima tendință a modei. 

Când intru în vagonul restaurant, Effie 
Trinket trece pe lângă mine, aproape 
atingându-mă, având în mână o ceaşcă plină 
cu cafea neagră. Murmură obscenități cu voce 
abia auzită. 

Cu fața puhavă şi roşie de pe urma 
slăbiciunilor pe care şi le-a permis în ziua 
precedentă, Haymitch râde pe înfundate. Peeta 
ține în mână o chiflă şi pare oarecum stânjenit. 

— Stai jos! Stai jos! spune Haymitch, 
fluturându-şi mâna către mine. 

În clipa când mă las să alunec pe scaun, 
sunt servită cu o farfurie imensă, plină cu 

mâncare. Ouă, şuncă, un morman de cartofi 
prăjiți. Un castron cu fructe stă într-o frapieră, 
ca să rămână rece. Chiflele din coşul care îmi 
este pus în față i-ar ajunge familiei mele pentru 
o săptămână. E şi o sticlă elegantă, cu suc de 
portocale. Cel puţin asta cred eu că este. N-am 
simțit gustul portocalelor decât o singură dată, 
de Anul Nou, când tata a adus una ca tratație 
specială. O cană cu cafea. Mama adoră 
cafeaua, pe care nu ne-o putem permite 
aproape niciodată, dar mie mi se pare amară şi 
diluată. O cană mare, maronie, cu ceva ce n- 
am mai văzut niciodată. 

— Ei îi spun ciocolată caldă, zice Peeta. E 
bună. 

lau o înghiţitură din lichidul fierbinte, dulce 
şi cremos, şi mă străbate un fior. Deşi restul 
mâncării îmi face cu ochiul, o ignor până când 
îmi golesc cana. Pe urmă mă îndop cu fiecare 
îmbucătură pe care o pot înghiți, ceea ce 
reprezintă o cantitate substanţială, având grijă 
să nu întrec măsura cu felurile cele mai 
abundente. Mama mi-a spus o dată că mănânc 
întotdeauna ca şi cum m-aş teme că n-o să mai 
văd mâncare niciodată. 

— N-o să mai văd până n-aduc eu alta acasă, 
i-am răspuns. 

Ceea ce i-a închis gura. 

Când stomacul meu pare gata să plesnească, 

mă las pe spate şi îmi privesc comesenii. Peeta 
încă mai mănâncă, rupând bucățele de chiflă şi 
afundându-le în ciocolata caldă. Haymitch n-a 
dat cine ştie ce atenție farfuriei, dar dă de 
duşcă un pahar cu suc roşu, pe care îl tot 
subțiază cu un lichid limpede dintr-o sticlă. 
Judecând după miros, e un soi de băutură 
spirtoasă. Nu-l cunosc pe Haymitch, dar l-am 
văzut adesea în Vatră, aruncând pumni de bani 
pe tejgheaua unei femei care vinde rachiu alb. 
O să fie incoerent când ajungem la Capitoliu. 

Îmi dau seama că îl detest pe Haymitch. Nu e 
de mirare că tributurile din Districtul 12 n-au 
niciodată vreo şansă. Nu e numai fiindcă 
suntem subnutriți şi ne lipseşte 
antrenamentul. Unii au fost totuşi destul de 
puternici ca să poată reuşi. Dar găsim rareori 
sponsori şi asta explică în mare parte de ce. 
Bogătanii care susțin tributurile — fie fiindcă au 
pariat pe ele, fie pur şi simplu pentru dreptul 
de a se lăuda că au ales un învingător — vor să 
trateze cu cineva mai stilat. 

— Vasăzică, e de aşteptat să ne dai sfaturi, îi 
spun lui Haymitch. 

— Uite unul. Rămâneţi în viață, spune el şi 
izbucneşte în râs. 

Schimb o privire cu Peeta înainte de a-mi 
aminti că nu mai am nimic de-a face cu el. 
Sunt surprinsă văzând duritatea din ochii lui. 

În general pare atât de blajin. 

— E foarte amuzant, spune el. 

Loveşte brusc paharul din mâna lui 
Haymitch. Izbit de podea, paharul se face 
țăndări, expediind spre partea din spate a 
trenului picături grăbite de lichid roşu. 

— Dar nu pentru noi. 

Haymitch se gândeşte la asta o clipă, apoi îl 
loveşte pe Peeta în falcă, trântindu-l de pe 
scaun. Când se răsuceşte, dând să se întindă 
după alcool, îmi înfig cuțitul în masă, între 
mâna lui şi sticlă, aproape atingându-i 
degetele. Mă încordez ca să-i parez lovitura, 
care nu vine. În schimb, se aşază din nou şi ne 
priveşte chiorâş. 

— Ei, ce facem aici? zice el. Chiar m-am ales 
cu o pereche de luptători anul ăsta? 

Peeta se ridică de pe duşumea şi îşi umple 
căuşul mâinii cu gheaţă de sub castronul cu 
fructe. Dă să şi-o apropie de semnul roşu de pe 
falcă. 

— Nu, spune Haymitch, oprindu-l. Lasă 
vânătaia să apară. Publicul o să creadă că te-ai 
încăierat cu alt tribut încă dinainte de a intra 
în arenă. 

— Asta-i împotriva regulamentului, spune 
Peeta. 

— Numai dacă eşti prins. Vânătaia o să dea 
de înțeles că te-ai bătut şi n-ai fost prins şi e cu 

atât mai bine, ripostează Haymitch. Se întoarce 
în direcția mea. În afară de masă, poţi să mai 
loveşti şi altceva cu cuțitul ăla? 

Arma mea e arcul cu săgeți. Dar mi-am 
petrecut o bună bucată de timp şi aruncând 
cuțite. Uneori, după ce ai lovit un animal cu o 
săgeată, e bine să înfigi şi un cuţit în el înainte 
de a te apropia. Îmi dau seama că, dacă vreau 
să am parte de atenţia lui Haymitch, acum e 
momentul să-l impresionez. Smulg cuțitul din 
masă, îl prind de lamă, apoi îl arunc în peretele 
din partea opusă a camerei. De fapt, sper să 
reuşesc să-l înfig zdravăn, dar nimereşte în 
îmbinarea dintre două lambriuri, făcându-mă 
să par mult mai bună decât sunt. 

— Treceţi acolo. Amândoi, zise Haymitch, 
arătând cu capul către mijlocul încăperii. 

Ne supunem, şi el se învârteşte în jurul 
nostru, împungându-ne din când în când ca pe 
animale, verificându-ne muşchii şi studiindu- 
ne feţele. 

— Ei, nu sunteți pe de-a-ntregul lipsiţi de 
speranţă. Păreţi buni. Şi, odată intrați pe mâna 
stiliştilor, o să fiți destul de atrăgători. 

Nici eu, nici Peeta nu punem asta la-ndoială. 
Jocurile Foamei nu sunt un concurs de 
frumusețe, dar tributurile cele mai arătoase par 
să atragă întotdeauna cei mai mulți sponsori. 

— Foarte bine, o să facem o înțelegere. Nu vă 

legați de băutura mea, iar eu o să fiu destul de 
treaz ca să v-ajut, spune Haymitch. Dar nu 
trebuie să-mi ieşiţi din vorbă. 

Nu e cine ştie ce înțelegere, dar e un pas 
uriaş față de acum zece minute, când n-aveam 
nici un îndrumător. 

— Perfect, încuviințează Peeta. 

— Aşadar, ne ajuţi, spun eu. Când ajungem 
în arenă, care-i cea mai bună strategie la 
Cornul Abundenţei pentru cineva... 

— Toate lucrurile la timpul lor. Peste câteva 
minute ajungem în gară. O să fiți dați în grija 
stiliştilor voştri. N-o să vă convină ce-or să vă 
facă. Dar, indiferent ce s-ar întâmpla, nu vă 
împotriviți, ne sfătuieşte Haymitch. 

— Dar..., încep eu. 

— Nici un dar. Nu vă împotriviţi, zice el. 

la sticla cu alcool de pe masă şi părăseşte 
vagonul. Uşa încă se mai balansează în urma 
lui, când se face întuneric. Înăuntru mai sunt 
câteva lumini, dar afară e ca şi cum s-ar fi lăsat 
din nou noaptea. Îmi dau seama că trebuie să 
fim într-unul dintre tunelurile care străpung 
munții, ducând spre Capitoliu. Munţii sunt 
bariera naturală care îl desparte de districtele 
dinspre răsărit. E aproape imposibil să pătrunzi 
dinspre est, altfel decât prin tuneluri. Acest 
avantaj geografic a fost un factor major care a 
dus la înfrângerea districtelor în război, 

înfrângere în urma căreia am ajuns să fiu azi 
tribut. Fiind nevoiți să escaladeze munții, 
rebelii au devenit ţinte uşoare pentru forțele 
aeriene ale Capitoliului. 

În trenul ce aleargă în viteză, eu şi Peeta 
Mellark păstrăm tăcerea. Tunelul nu se mai 
sfârşeşte, iar eu mă gândesc la tonele de piatră 
care mă despart de cer şi mi se strânge inima. 
Nu-mi place să fiu închisă astfel în stâncă. Îmi 
aduce aminte de mină şi de tata, prins în 
cursă, nereuşind să iasă la lumina zilei, 
îngropat pe veşnicie în întuneric. 

Trenul începe în sfârşit să încetinească şi 
lumina strălucitoare inundă brusc 
compartimentul. Nu ne putem abține. Alergăm 
amândoi la fereastră, dornici să vedem ceea ce 
n-am mai văzut decât la televizor, Capitoliul, 
capitala Panemului. Camerele de luat vederi nu 
ne-au mințit în privința grandorii sale. Dacă au 
denaturat ceva, atunci le-au scăpat întreaga 
măreție a clădirilor ce scânteiază într-un 
curcubeu de nuanţe, înălțându-se dominatoare 
în văzduh, maşinile strălucitoare ce străbat 
străzile largi, pavate, oamenii cu haine ciudate, 
cu pieptănături bizare şi cu fețele vopsite, care 
n-au rămas niciodată flămânzi la ora mesei. 
Toate culorile par artificiale, rozul e prea intens, 
verdele e prea strălucitor, galbenul e dureros 
pentru ochi, ca bomboanele masive, de forma 

unor discuri plate, pe care nu ne permitem 
niciodată să le cumpărăm de la cofetăria 
minusculă din Districtul 12. 

Când recunosc un tren cu tributuri care intră 
în oraş, oamenii încep să ne arate nerăbdători 
cu degetul. Mă îndepărtez de fereastră, 
îngrețoşată de entuziasmul lor, ştiind că de- 
abia aşteaptă să ne vadă murind. Dar Peeta 
rămâne pe poziție, făcând de fapt cu mâna şi 
zâmbind către mulțimea de gură-cască. Se 
opreşte abia când trenul intră în gară, 
scoțându-ne din raza vederii lor. 

Mă vede holbându-mă la el şi ridică din 
umeri. 

— Cine ştie? spune. Unii dintre ei ar putea fi 
bogați. 

L-am judecat greşit. Îmi aduc aminte tot ce-a 
făcut începând din momentul extragerii. 
Strângerea prietenească de mână. Tatăl lui, 
apărând cu fursecurile şi promițând să-i dea de 
mâncare lui Prim... oare Peeta l-a pus să facă 
asta? Lacrimile lui din gară. Faptul că s-a oferit 
să-l spele pe Haymitch pentru ca apoi să-l 
provoace, în dimineața asta, când abordarea tip 
băiat-bun a părut să dea greş. Şi mâna 
fluturată acum de la geam, încercând deja să 
câştige mulțimea. 

Strădania de a pune toate piesele cap la cap 
nu s-a încheiat încă, dar simt că în mintea lui 

ia ființă un plan. Nu şi-a acceptat moartea. Se 
străduieşte deja din greu ca să rămână în viaţă. 
Ceea ce înseamnă şi că bunul Peeta Mellark, 
băiatul care mi-a dat pâine, se străduieşte deja 
din greu să mă ucidă. 

Chapter 5 


H-â-â-â-r-ş! Scrâşnesc din dinți când Venia, 
femeia cu părul acvamarin şi tatuaje aurii 
deasupra sprâncenelor, smulge o bucată de 
pânză de pe piciorul meu, odată cu părul de 
sub ea. 

— Scuze! spune cu voce pițigăiată şi cu 
accentul ei prostesc, de Capitoliu. Eşti atât de 
păroasă! 

De ce vorbesc oamenii ăştia pe tonuri atât de 
înalte? De ce o fac abia deschizându-şi gura? 
De ce fiecare dintre frazele lor urcă spre final, 
de parcă ar pune o întrebare? Vocale ciudate, 
cuvinte retezate şi întotdeauna un şuierat la 
litera S... nu e de mirare că e imposibil să nu-i 
maimuțăreşti. 

Venia capătă ceea ce ar trebui să fie o 
expresie compătimitoare. 

— Veşti bune, totuşi. Asta e ultima. Eşti gata? 
Mă prind bine de marginile mesei pe care stau 
şi dau din cap. Ultima faşă lipită de părul de pe 
picior e  dezrădăcinată cu o  smucitură 
dureroasă. 

Sunt la Centrul de Remodelare de mai bine 
de trei ore şi încă nu mi-am întâlnit stilistul. Se 
pare că nu e interesat să mă vadă înainte ca 
Venia şi ceilalți membri ai echipei mele de 
pregătire să se ocupe de anumite probleme 

evidente. Dintre care au făcut parte frecarea 
trupului cu o spumă grunjoasă, care a 
îndepărtat nu numai murdăria, ci şi cel puţin 
trei straturi de piele, transformarea unghiilor în 
obiecte cu aspect uniform şi, în primul rând, 
îndepărtarea părului de pe corp. Braţele, 
picioarele, trunchiul, subsuorile şi o parte din 
sprâncene au fost deposedate de orice fir, 
lăsându-mă ca pe o pasăre jumulită, gata de 
fript. Nu-mi place. Îmi simt pielea inflamată, 
chinuită de usturime şi extrem de vulnerabilă. 
Dar am respectat partea mea de înţelegere cu 
Haymitch, de pe buze nu mi s-a desprins nici 
un protest. 

— Te descurci foarte bine, spune un tip pe 
nume Flavius. Îşi scutură buclele spiralate şi îşi 
întinde pe buze un strat proaspăt de ruj violet. 
Dacă există ceva pe care să nu-l pot suporta e 
un plângăcios. Ungeţi-o! 

Venia şi Octavia, o femeie durdulie, al cărei 
întreg trup a fost vopsit într-o nuanţă palidă de 
verde ca mazărea, mă ung cu o loțiune la 
început usturătoare, dar care îmi calmează apoi 
pielea jupuită. Pe urmă mă dau jos de pe masă 
şi îmi scot halatul subțire pe care mi s-a 
îngăduit să-l port, când dezbrăcându-l, când 
îmbrăcându-l. Stau acolo, complet despuiată, 
pe când cei trei se învârtesc în jurul meu, 
folosind pensete ca să-mi îndepărteze ultimele 

fire de păr. Ştiu că ar trebui să mă simt jenată, 
dar ei seamănă atât de puţin a oameni, încât 
prezența lor îmi pare un trio de păsări bizar 
colorate care ar ciuguli la picioarele mele. 

Cei trei fac un pas înapoi şi îşi admiră opera. 

— Excelent! Acum arăţi aproape ca o ființă 
umană! zice Flavius şi râd cu toții. 

Îmi silesc buzele să schițeze un zâmbet, 
arătându-le cât de mare îmi e recunoştinţa. 

— Vă mulţumesc, spun, cu voce suavă. În 
Districtul 12 nu ne prea străduim să arătăm 
bine. 

Asta îi câştigă pe de-a-ntregul. 

— Sigur că nu, biata de tine! zice Octavia, 
încleştându-şi mâinile, îndurerată pentru mine. 

— Dar nu-ţi face griji, adaugă Venia. Când 
termină Cinna cu tine, o să fii absolut superbă! 

— Ți-o promitem. Ştii, acum, când am scăpat 
de păr şi de murdărie, nu arăţi rău de loc! 
spune Flavius, încurajator. Să-l chemăm pe 
Cinna! 

Se năpustesc afară din încăpere. E greu să- 
mi urăsc echipa de pregătitori. Sunt nişte idioţi 
atât de desăvârşiți. Cu toate astea, ştiu că, într- 
un mod bizar, se străduiesc sincer să mă ajute. 

Mă uit la pereţii şi la podeaua de un alb rece 
şi rezist impulsului de a-mi reimbrăca halatul. 
Acest Cinna, stilistul meu, m-ar pune probabil 
să mi-l scot imediat. În schimb, mâinile mi se 

duc spre coafura mea, singura parte a trupului 
pe care echipa pregătitoare a primit 
instrucțiuni s-o lase în pace. Degetele mele 
ating uşor cosițele mătăsoase aranjate de 
mama cu atâta grijă. 

Mama. Am lăsat rochia ei albastră şi pantofii 
pe podeaua vagonului de tren, fără să mă 
gândesc nici o clipă să le recuperez, să încerc 
să păstrez o parte din ea, din căminul meu. 
Acum aş vrea s-o fi făcut. 

Uşa se deschide şi intră un bărbat tânăr, 
care trebuie să fie Cinna. Înfăţişarea lui e atât 
de naturală, încât mă surprinde. Cei mai mulți 
dintre stiliştii intervievaţi la televiziune sunt 
atât de vopsiți, atât de tatuați, atât de 
modificaţi chirurgical, încât arată grotesc. Dar 
nuanța de castaniu a părul lui scurt pare 
naturală. Poartă o cămaşă simplă, neagră şi 
pantaloni. Singura concesie făcută autoalterării 
pare să fie machiajul de un auriu metalic al 
pleoapelor, aplicat cu discreţie. Scoate în 
evidență punctele aurii din ochii lui verzi. Şi, în 
ciuda dezgustului meu față de Capitoliu şi de 
moda lui hidoasă, nu pot să nu observ cât de 
atrăgător este. 

— Bună, Katniss. Sunt Cinna, stilistul tău, 
spune el cu voce joasă, cumva lipsită de 
afectarea Capitoliului. 

— Bună, mă aventurez eu, cu prudenţă. 

— Acordă-mi o clipă, în ordine? mă întreabă. 
Se roteşte în jurul trupului meu gol, fără să mă 
atingă, dar plimbându-şi ochii pe fiecare 
centimetru. Rezist tentației de a-mi încrucişa 
braţele la piept. 

— Cine ţi-a aranjat părul? 

— Mama, răspund. 

— E frumos. Cu adevărat clasic. Şi într-un 
echilibru aproape perfect cu profilul tău. Are 
degete foarte îndemânatice, comentează el. 

Mă aşteptasem să apară cineva înzorzonat, 
cineva mai bătrân, străduindu-se cu disperare 
să pară tânăr, cineva care să mă privească de 
parcă aş fi o bucată de carne ce trebuie 
preparată pentru a fi aşezată pe platou. Cinna 
nu e nimic din toate astea. 

— Eşti nou, nu-i aşa? îl întreb. Cred că nu te- 
am mai văzut până acum. 

Majoritatea stiliştilor sunt figuri familiare, 
constante în mereu schimbătorul rezervor de 
tributuri. Unii se învârt în jurul lui de când mă 
ştiu. 

— Da, ăsta e primul meu an la Jocuri, spune 
Cinna. 

— Aşa că ţi-au dat Districtul 12, zic eu. Nou- 
veniții ajung în general să se ocupe de noi, de 
cel mai neatrăgător district. 

— Eu am cerut Districtul 12, spune el, fără să 
adauge alte explicaţii. Ce-ar fi să-ți pui halatul 

şi să stăm de vorbă? 

Îmi trag halatul în timp ce îl urmez într-un 
salonaş. Două canapele roşii, față în față, de o 
parte şi de alta a unei mese joase. Trei pereți 
sunt albi, iar al patrulea e în întregime de 
sticlă, o fereastră către oraş. Judecând după 
lumină, îmi dau seama că trebuie să fie cam pe 
la amiază, deşi cerul însorit a fost acoperit de 
nori. Cinna mă invită să mă aşez pe una dintre 
canapele şi se instalează vizavi de mine. Apasă 
un buton din lateralul mesei. Tăblia se despică 
şi de sub ea se înalță o a doua, pe care se află 
prânzul nostru. Pui şi bucăţi de portocală într- 
un sos cu smântână, pe un aşternut de cereale 
de un alb sidefat, boabe minuscule de mazăre, 
ceapă, chifle în formă de flori şi, ca desert, o 
budincă de culoarea mierii. 

Încerc să mă imaginez pregătind eu însămi 
un asemenea prânz, la noi acasă. Puii sunt 
prea scumpi, dar m-aş putea descurca vânând 
un curcan sălbatic. Apoi aş avea nevoie de un 
al doilea curcan, pe care să-l schimb pe o 
portocală. Laptele de capră ar trebui să 
înlocuiască smântână. Mazăre putem cultiva în 
grădină. Ar trebui să culeg cepe sălbatice din 
pădure. Nu recunosc cerealele, cele din rația 
primită pe tesere, odată preparate, capătă 
aspectul neatrăgător al unui terci maroniu. 
Chiflele fanteziste înseamnă un alt troc cu 

brutarul, valorând probabil două sau trei 
veverițe. Cât despre budincă, nici măcar nu 
sunt în stare să ghicesc din ce e făcută. Zile 
întregi de vânătoare şi de cules pentru o 
singură masă, care n-ar fi decât un substitut 
sărăcăcios al versiunii din Capitoliu. 

Mă întreb cum o fi să trăieşti într-o lume 
unde mâncarea apare la o apăsare pe buton? 
Cum mi-aş petrece orele pe care le dedic acum 
scotocirii prin pădure în căutarea hranei, dacă 
ea ar fi atât de uşor de căpătat? Ce fac toată 
ziua oamenii ăştia din Capitoliu, în afară de a- 
şi împodobi trupurile şi de a aştepta să 
sosească un nou transport de tributuri care să 
intre în joc şi să moară spre amuzamentul lor? 

Îmi ridic privirea şi văd ochii lui Cinna aţintiți 
asupra mea. 

— Cât de vrednici de dispreț trebuie să-ţi 
părem, spune el. 

A desluşit asta pe fața mea sau mi-a citit 
cumva gândurile? Însă are dreptate. Sunt, cu 
toții, o grămadă detestabilă de putregai. 

— N-are importanţă, spune Cinna. Aşadar, 
Katniss, despre costumul tău de la ceremonia 
de deschidere. Partenera mea, Porţia, este 
stilista colegului tău tribut, Peeta. lar ideea 
noastră din acest moment este să vă îmbrăcăm 
în costume complementare, adaugă el. După 
cum ştii, se obişnuieşte ca ele să reflecte 

specificul districtului. 

E de aşteptat ca, la festivitatea de deschidere, 
să purtăm ceva care să sugereze principala 
activitate din districtul nostru. Districtul 11, 
agricultura. Districtul 4, pescuitul. Districtul 3, 
fabricile. Ceea ce înseamnă că, fiind din 
Districtul 12, eu şi Peeta o să purtăm un soi de 
costume de mineri. Deoarece  salopetele 
lăbărțate ale acestora nu sunt deosebit de 
avantajoase, tributurile noastre capătă, de 
obicei, costume sumare şi căşti cu lampă. Într- 
un an au fost goi goluți şi acoperiți cu o pulbere 
neagră, ce sugera praful de cărbune. E 
întotdeauna groaznic şi nu te ajută cu nimic să 
câştigi favorurile mulțimii. Mă pregătesc pentru 
ce e mai rău. 

— Vasăzică, o să port un costum de miner? 
întreb, sperând că n-o să fie indecent. 

— Nu tocmai. Vezi tu, eu şi Porţia suntem de 
părere că un asemenea costum a fost folosit 
prea des. Nimeni n-o să-şi aducă aminte de voi 
dacă purtaţi aşa ceva. Şi suntem amândoi de 
părere că sarcina noastră este să facem 
tributurile din Districtul 12 de neuitat, spune 
Cinna. 

O să fiu dezbrăcată, cu siguranță, mă 
gândesc eu. 

— Aşa că, în loc să ne concentrăm asupra 
mineritului în sine, o să ne concentrăm asupra 

cărbunelui, continuă Cinna. 

Dezbrăcată şi acoperită de praf negru, mă 
gândesc. 

— Şi ce facem cu cărbunele? Îl ardem, adaugă 
el. Ţi-e frică de foc, Katniss? 

Îmi vede expresia feţei şi zâmbeşte larg. 

Peste câteva ore, port fie cea mai 
senzațională, fie cea mai ucigătoare costumațţie 
din ceremonia de deschidere. Un costum 
simplu, negru, mulat, care mă acoperă de la 
glezne până sub bărbie. Cizme strălucitoare din 
piele, legate cu şireturi sub genunchi. Însă capa 
din fâşii portocalii, galbene şi roşii şi toca 
asortată sunt cele care îmi definesc înfăţişarea. 
Cinna are de gând să le aprindă chiar în clipa 
când carul nostru de luptă va porni pe străzi. 

— Bineînțeles că nu sunt flăcări adevărate, e 
doar un foc artificial, inventat de mine şi de 
Porţia. O să fii în deplină siguranţă, îmi explică 
el. 

Dar eu nu sunt convinsă că n-o să fiu pe 
deplin prăjită în momentul când o s-ajung în 
centrul oraşului. 

Chipul meu are un machiaj relativ 
sărăcăcios, doar câte o subliniere ici şi colo. 
Părul mi-a fost periat, apoi împletit şi lăsat să 
atârne pe spate, în stilul meu obişnuit. 

— Vreau să fii recunoscută de public când te 
vei afla în arenă, spune Cinna, visător. Katniss, 

fata care a fost în foc. 

Îmi trece prin minte că sub masca purtării lui 
calme şi fireşti se ascunde un nebun. 

În ciuda revelaţiei avute dimineaţă în privința 
caracterului lui Peeta, mă simt într-adevăr 
uşurată când îşi face apariția, purtând un 
costum identic. Stilista lui, Porţia, şi echipa ei îl 
însoțesc şi toată lumea e de-a dreptul îmbătată 
de entuziasm în privința impresiei pe care o 
vom face. Cu excepţia lui Cinna. El pare puţin 
cam îngrijorat când acceptă felicitările. 

Suntem conduşi în grabă la parterul 
Centrului de Remodelare, care este, în esenţă, 
un grajd imens. Ceremonia de deschidere e pe 
punctul de a începe. Perechile de tributuri sunt 
urcate în care trase de câte patru cai. Ai noştri 
au culoarea neagră a cărbunelui. Animalele 
sunt atât de bine dresate, încât nu e niciodată 
nevoie să ţină cineva hățurile. Cinna şi Porţia 
ne urcă în car, ne stabilesc cu atenție poziţiile 
trupurilor şi ne aranjează faldurile capelor, apoi 
se îndepărtează să se consulte unul cu celălalt. 

— Ce părere ai? îi şoptesc lui Peeta. Despre 
foc? 

— Îţi smulg capa şi tu o smulgi pe a mea, 
răspunde el, printre dinții strânşi. 

— S-a făcut, spun. 

Poate, dacă ni le putem scoate destul de 
repede, evităm cele mai grave arsuri. E de rău 

oricum. Ne vor arunca în arenă, indiferent în ce 
stare ne-am afla. 

— Ştiu că i-am promis lui Haymitch c-o să 
facem exact ce ne spun, dar nu cred c-a avut în 
vedere o situație ca asta. 

— Oricum, unde e Haymitch? N-ar trebui să 
ne ferească de aşa ceva? întreabă Peeta. 

— Cu atâta alcool în el, probabil că nu e 
indicat să-l avem în preajma unui foc deschis, 
spun eu. 

Şi izbucnim dintr-odată amândoi în râs. 
Presupun că suntem atât de nervoşi din cauza 
Jocurilor şi, cu mult mai presus, atât împietriți 
de perspectiva transformării în torţe umane, 
încât nu ne mai purtăm rațional. 

Muzica dă semnalul de începere. O auzim 
fără efort, răsună în întreg Capitoliul. Uşile 
masive  glisează, deschizându-se şi oferind 
vederii mulțimea înşirată de-a lungul străzilor. 
Parada durează în jur de douăzeci de minute şi 
se încheie în Piața Oraşului, unde ne vor 
întâmpina, vor cânta imnul şi ne vor conduce la 
Centrul de Antrenament, care ne va fi 
casă/închisoare până în momentul începerii 
Jocurilor. 

Tributurile din Districtul 1 sunt într-un car 
tras de cai albi ca zăpada. Arată atât de frumos, 
pulverizați cu vopsea argintie, în tunici 
elegante, scânteind de pietre preţioase. În 

Districtul 1 se confecționează articole de lux 
pentru Capitoliu. Se aud strigătele mulțimii. Ei 
sunt întotdeauna favoriţii. 

Districtul 2 trece pe poziție şi îi urmează. Ne 
apropiem de uşi cât ai clipi şi văd că, sub cerul 
înnourat din această oră a serii, lumina devine 
cenuşie. Tributurile din Districtul 11 trec 
dincolo de poartă când Cinna apare cu o torță 
aprinsă. 

— Îi dăm drumul, spune şi, înainte de a avea 
timp să reacționăm, ne aprinde capele. 

Mi se taie răsuflarea şi aştept să simt arsura, 
dar nu e decât o furnicătură uşoară. Cinna se 
urcă în fața noastră şi ne aprinde tocile. Lasă 
să-i scape un oftat de uşurare. 

— Merge. Pe urmă îşi îndeasă uşor mâna sub 
bărbia mea. Nu uitaţi, capetele sus. Zâmbete. 
Vă vor adora! 

Sare din car şi are o ultimă idee. Strigă ceva 
către noi, dar muzica îi acoperă vocea. Strigă 
din nou şi gesticulează. 

— Ce zice? îl întreb pe Peeta. 

Îl privesc pentru prima oară şi realizez că 
aşa, în mijlocul flăcărilor false, îți ia ochii. 
Probabil că şi eu arăt la fel. 

— Cred c-a zis să ne ținem de mână, spune 
Peeta. 

Îmi prinde mâna dreaptă în stânga lui şi ne 
uităm la Cinna, aşteptându-i confirmarea. El 

dă din cap şi îşi exprimă aprobarea ridicând 
degetul mare, iar asta e ultima imagine pe care 
o văd înainte de a intra în oraş. 

Spaima inițială a mulțimii din momentul 
apariției noastre se transformă repede în urale 
şi în strigăte de „Districtul 12!”. Toate capetele 
se întorc înspre noi, abătându-şi atenţia de la 
cele trei care dinaintea noastră. La început 
sunt împietrită, însă apoi întrezăresc imaginea 
noastră pe un ecran imens şi sunt surprinsă de 
măsura în care îţi taie răsuflarea. În 
întunecimea tot mai densă a crepusculului, 
flăcările ne iluminează fețele. În urma noastră 
pare să se aştearnă o dâră de foc, desprinsă din 
faldurile capelor. Cinna a avut dreptate în 
privința machiajului sumar, amândoi părem 
mai frumoşi, dar suntem pe deplin 
recognoscibili. 

Nu uitaţi, capetele sus. Zâmbete. Vă vor 
adora! Vocea lui Cinna îmi răsună în minte. Îmi 
ridic bărbia ceva mai sus, îmi afişez cel mai 
cuceritor zâmbet şi îmi flutur mâna liberă. 
Acum mă bucur că-mi pot ţine echilibrul 
agățându-mă de Peeta, el e atât de neclintit, 
solid ca o stâncă. Pe măsură ce capăt 
încredere, trimit efectiv câteva sărutări către 
mulțime. Locuitorii Capitoliului sunt 
înnebuniţi, aruncă asupra noastră o ploaie de 
flori, strigându-ne numele, numele de botez, pe 

care s-au ostenit să le caute în program. 

Muzica vibrantă, uralele şi admiraţia mi se 
strecoară în sânge şi nu-mi pot înăbuşi 
entuziasmul. Cinna mi-a oferit un mare 
avantaj. Nimeni n-o să mă uite. N-o să-mi uite 
nici chipul, nici numele. Katniss. Fata care a 
fost în foc. 

Pentru prima oară, simt crescând în mine un 
licăr de speranţă. Fără nici o îndoială, trebuie 
să apară un sponsor care să mă susțină. Şi, cu 
puțin ajutor suplimentar, cu ceva hrană în plus 
şi cu o armă potrivită, de ce nu aş câştiga 
Jocurile? 

Cineva îmi aruncă un trandafir roşu. Îl prind, 
îi sorb cu delicateţe mireasma şi trimit o 
sărutare înapoi, în direcţia celui care mi l-a 
aruncat. O sută de mâini se întind s-o prindă, 
ca şi cum ar fi un obiect real, tangibil. 

— Katniss! Katniss! 

Îmi aud numele strigat din toate părțile. 
Toată lumea vrea sărutările mele. 

Abia când intrăm în Piața Oraşului îmi dau 
seama că trebuie să fi întrerupt complet 
circulația sângelui prin mâna lui Peeta. Atât de 
tare am strâns-o. Îmi cobor privirea spre 
degetele noastre împletite în timp ce îmi slăbesc 
strânsoarea, dar el şi-o înteţțeşte. 

— Nu, nu-mi da drumul, spune. Te rog. S-ar 
putea să cad din chestia asta. 

— OK, încuviinţez. 

Şi continui să-l ţin de mână, dar cu un 
sentiment straniu în privinţa felului în care ne- 
a unit Cinna. Nu e tocmai corect să ne 
înfățişezi ca pe o echipă şi să ne închizi apoi 
într-o arenă pentru a ne ucide unul pe altul. 

Cele douăsprezece care triumfale acoperă 
conturul rotund al Pieței Oraşului. În clădirile 
din jur, cei mai de seamă cetățeni ai 
Capitoliului se înghesuie la toate ferestrele. Caii 
noştri ne opresc carul exact în fața vilei 
preşedintelui Snow. Muzica încetează cu un 
sunet de alămuri. 

Preşedintele, un bărbat mărunţel şi slab, cu 
părul alb ca hârtia, ne urează oficial bun-venit 
din balconul de deasupra noastră. Conform 
tradiției, în timpul discursului camerele de 
televiziune se plimbă de la chipul unui tribut la 
al altuia. Dar văd pe ecran că zăbovesc asupra 
noastră mult mai mult decât ar trebui. Pe 
măsură ce întunericul devine mai dens, e din ce 
în ce mai greu să-ți desprinzi ochii de imaginea 
noastră scânteietoare. Când se cântă imnul 
naţional, se face efortul de a difuza rapid 
imaginea fiecărei perechi de tributuri, dar 
camera zăboveşte asupra carului Districtului 
12 în timp ce defilăm pentru o ultimă oară în 
jurul pieței, dispărând în Centrul de 
Antrenament. 

101 


Abia ce se închid uşile în urma noastră, când 
ne pierdem în mijlocul echipelor pregătitoare, 
care ne laudă bolborosind cu voci aproape 
neinteligibile. Când mă uit în jur, văd că toate 
celelalte tributuri ne aruncă priviri pline de ură, 
confirmând că, aşa cum bănuiam, le-am 
eclipsat. Pe urmă Cinna şi Porţia ajung lângă 
noi, ajutându-ne să coborâm din car şi 
scoțându-ne cu grijă capele şi tocile în flăcări. 
Porţia le stinge pulverizând o substanţă din 
canistră. 

Îmi dau seama că sunt încă lipită de Peeta şi 
îmi silesc degetele înțepenite să se desfacă. 
Amândoi ne masăm mâinile. 

— Îţi mulţumesc fiindcă nu m-ai abandonat. 
Devenisem puţin cam nesigur, zice Peeta. 

— Nu s-a băgat de seamă, îi spun eu. Sunt 
sigură că n-a observat nimeni. 

— Eu sunt sigur că n-au avut ochi decât 
pentru tine. Ar trebui să te îmbraci mai des în 
flăcări, îmi răspunde el. Ţi se potrivesc. 

Şi îmi adresează un zâmbet care pare de o 
prietenie atât de sinceră, având exact doza 
potrivită de sfială, încât mă simt năpădită de 
un neaşteptat val de căldură. 

În minte îmi sună un clopoțel de alarmă. Nu 
fi atât de proastă. Peeta plănuieşte cum să te 
ucidă, îmi reamintesc. Te ademeneşte ca să te 
transforme într-o pradă uşoară. Este atât de 

periculos, pe cât e de fermecător. 

Dar, fiindcă în jocul ăsta pot intra două 
persoane, mă ridic pe vârfuri şi îl sărut pe 
obraz. Exact pe vânătaie. 

Chapter 6 


Centrul de Antrenament are un turn destinat 
în exclusivitate tributurilor şi echipelor lor. 
Acesta va fi casa noastră până la începerea 
efectivă a Jocurilor. Fiecare district are la 
dispoziție un etaj întreg. Te urci pur şi simplu 
în lift şi apeşi butonul cu numărul districtului 
tău. E suficient de simplu ca să poată fi ţinut 
minte. 

În Districtul 12 am mers de două ori cu liftul, 
în clădirea Justiției. O dată, ca să primesc 
medalia de aur pentru moartea tatei şi a doua 
oară ieri, ca să-mi iau rămas-bun de la familie 
şi de la prieteni. Dar liftul acela e o cabină 
întunecoasă, care scârțâie, se mişcă precum 
melcul şi miroase a lapte acru. Pereţii acestui 
ascensor sunt din cristal, aşa că, în timp ce te 
înalți în aer, vezi oamenii de la parter 
reducându-se până la dimensiunile unor 
furnici. E amuzant şi sunt tentată s-o întreb pe 
Effie Trinket dacă ne mai putem urca o dată, 
dar, într-un fel, asta pare o copilărie. 

După toate aparențele, îndatoririle lui Effie 
Trinket nu s-au încheiat la sosirea în gară. Ea 
şi Haymitch ne vor supraveghea până în clipa 
intrării în arenă. Într-un fel, ăsta e un avantaj 
în plus fiindcă, în privinţa ei, putem cel puţin 
conta că o să ne călăuzească, pe când pe 

Haymitch nu l-am mai văzut din tren, din clipa 
când a fost de acord să ne ajute. Probabil că e 
pe undeva, beat mort. Pe de altă parte, Effie 
Trinket pare să aibă ambiții mari. Dintre toate 
echipele pe care le-a însoțit vreodată, suntem 
prima care a făcut senzație la ceremonia de 
deschidere. Are cuvinte de laudă nu numai la 
adresa costumelor, ci şi în privința purtării 
noastre. Şi, după cum spune, ea cunoaşte pe 
oricine, e cineva în Capitoliu şi a făcut vâlvă în 
jurul nostru toată ziua, încercând să ne câştige 
sponsori. 

— Totuşi, am fost foarte secretoasă, ne spune, 
privindu-ne  cruciş pe sub pleoapele pe 
jumătate închise. Pentru că, bineînţeles, 
Haymitch nu s-a deranjat să-mi dezvăluie 
strategiile voastre. Dar am scos tot ce mi-a stat 
în puteri din ce-am avut la dispoziție. Cum s-a 
sacrificat Katniss pentru sora ei. Cum v-aţi 
zbătut amândoi, cu succes, pentru a depăşi 
barbaria districtului vostru. 

Barbarie? Cuvântul sună ironic pe buzele 
unei femei care ne ajută să ne pregătim pentru 
un măcel. Şi în ce bază apreciază ea succesul 
nostru? Într-a manierelor de la masă? 

— Bineînţeles că toți au rezerve. Sunteţi 
dintr-un district unde se extrage cărbune. Dar 
eu am spus, ceea ce a fost foarte inteligent din 
partea mea, am spus: „Ei bine, supune 

cărbunele unei presiuni suficiente şi se 
transformă în perle!” 

Effie ne priveşte atât de radioasă, încât nu 
avem de ales şi ne arătăm entuziasmul trezit de 
inteligența ei, cu toate că se înşală. 

Cărbunele nu se transformă în perle. Perlele 
cresc în scoici. Poate a vrut să vorbească de- 
spre transformarea cărbunilor în diamante, 
deşi e tot un neadevăr. Am auzit că în Districtul 
l] au un soi de maşinărie care preschimbă 
grafitul în diamante. Dar în Districtul 12 nu 
extragem grafit. Cu aşa ceva se ocupau, printre 
altele, locuitorii Districtului 13, până când au 
fost nimiciți. 

Mă întreb dacă oamenii în fața cărora ne-a 
lăudat astăzi ştiu asta şi dacă le pasă. 

— Din nefericire, eu nu pot încheia contracte 
de sponsorizare în favoarea voastră. Numai 
Haymitch poate, spune Effie, cu un aer 
sumbru. Dar nu vă faceți griji, dacă o să fie 
necesar, o să-l aduc la negocieri sub 
ameninţarea armei. 

Deşi dă dovadă de lipsuri în anumite privinţe, 
Effie Trinket arată o anumită hotărâre pe care 
i-o admir. 

Apartamentul meu e mai mare decât întreaga 
noastră casă. E luxos, ca vagonul de tren, dar 
conține atât de multe gadgeturi automate, 
cărora sunt sigură că n-o să am timp să le apăs 

toate butoanele. Numai duşul are un panou cu 
peste o sută de variante pentru care poţi opta 
pentru a regla temperatura şi presiunea apei 
sau pentru a alege săpunul, şampoanele, 
parfumurile, uleiurile şi bureţii pentru masaj. 
Când păşeşti pe un covoraş, încep să sufle 
uscătoarele care îți usucă trupul. În loc să mă 
lupt cu nodurile din pletele mele ude, îmi aşez 
pur şi simplu mâna pe o cutie ce îmi trimite un 
curent prin scalp,  descâlcindu-mi părul, 
făcându-i cărare şi uscându-mi-l aproape 
instantaneu. Pluteşte coborându-mi în jurul 
umerilor, învăluindu-i într-o draperie lucioasă. 

Programez garderobul ca să-mi ofere un 
veşmânt pe gustul meu. Ferestrele măresc şi 
micşorează părți din oraş la comandă. Nu e 
nevoie decât să şopteşti într-un microfon 
numele unui fel de mâncare dintr-un meniu 
imens şi acesta apare, fierbinte, aburind, în 
mai puțin de un minut. Mă plimb în jurul 
camerei mâncând ficat de gâscă şi pâine 
pufoasă până când aud un ciocănit în uşă. Effie 
mă cheamă la cină. 

Perfect. Sunt moartă de foame. 

Când intrăm în sufragerie, siluetele lui Peeta, 
Cinna şi Porţia se evidenţiază pe un balcon care 
oferă o vedere a Capitoliului. Mă bucur să-i văd 
pe stilişti, mai ales după ce am auzit că 
Haymitch o să ni se alăture. O masă prezidată 

numai de el şi de Effie e condamnată să fie un 
dezastru. În plus, ne adunăm la cină nu tocmai 
de dragul mâncării, ci pentru a ne stabili 
strategia, iar Cinna şi Porţia şi-au dovedit deja 
valoarea. 

Un tânăr tăcut, în tunică albă, ne oferă 
tuturor vin, în pahare cu picior. Mă gândesc să- 
l refuz, dar n-am mai băut niciodată vin, cu 
excepția licorii preparate în casă pe care o 
foloseşte mama ca leac pentru tuse, şi când o 
să mi se ivească şansa de a încerca iarăşi? lau 
o înghițitură din lichidul sec şi mă gândesc în 
taină că ar putea fi îmbunătățit cu câteva 
linguri de miere. 

Haymitch îşi face apariția exact în momentul 
în care se serveşte cina. Se pare că a avut parte 
de propriul său stilist, fiindcă e curat, are o 
înfăţişare îngrijită şi pare mai treaz decât l-am 
văzut vreodată. Nu refuză vinul, dar, când îşi 
începe supa, îmi dau seama că e prima oară 
când îl văd mâncând. Poate şi-a revenit măcar 
atât cât să ne poată ajuta. 

Cinna şi Porţia par să aibă un efect civilizator 
asupra lui Effie şi Haymitch. Cel puţin îşi 
vorbesc politicos. Şi nu au amândoi decât laude 
față de opera stiliştilor din ceremonia de 
deschidere. În timp ce ei discută tot felul de 
fleacuri, mă concentrez asupra mâncării. Supă 
de ciuperci, legume amare, asortate cu roşii de 

dimensiunea boabelor de mazăre, friptură 
excelentă de vacă porționată în felii subțiri ca 
foaia de hârtie, tăieței în sos verde, brânză care 
ți se topeşte în gură, servită alături de struguri 
negri, dulci. Slujitorii, numai tineri în tunici 
albe, aidoma celui care ne-a adus vinul, se 
apropie şi se îndepărtează de masă în tăcere, 
având grijă ca farfuriile şi paharele să fie mereu 
pline. 

După ce golesc paharul cu vin cam pe 
jumătate, încep să simt cum mi se înceţoşează 
mintea, aşa că îl înlocuiesc cu apă. Nu-mi place 
senzația şi sper să dispară repede. Cum poate 
Haymitch să umble tot timpul de colo-colo în 
starea asta e un mister. 

Încerc să mă concentrez asupra discuţiei, 
care s-a întors spre costumele noastre pentru 
interviu, când o fată aşează pe masă o prăjitură 
superbă şi o aprinde cu dexteritate. Flăcările 
izbucnesc înălțându-se, apoi pâlpâie o vreme pe 
margini înainte de a se stinge. Stau un moment 
la îndoială. 

— Ce-o face să ardă? E alcool? întreb, 
ridicând ochii spre fată. Ăsta e ultimul lucru pe 
care mi-l do... oh! Te cunosc! 

Nu pot asocia un nume sau un moment cu 
chipul fetei. Dar n-am nici o îndoială, părul de 
un roşu întunecat, trăsăturile remarcabile, 
pielea albă, ca de porțelan. Dar, chiar în clipa 

când rostesc cuvintele, simt neliniştea şi 
vinovăția strângându-mi stomacul la vederea ei 
şi, în vreme ce nu sunt în stare s-o extrag din 
adâncul memoriei, ştiu că imaginea ei e legată 
de o amintire neplăcută. Expresia îngrozită care 
îi traversează chipul nu face decât să-mi 
sporească  nedumerirea şi stânjeneala. Ea 
scutură din cap, negând cu repeziciune şi se 
îndepărtează în grabă de masă. 

Când îmi iau ochii de la ea, cei patru adulți 
mă privesc ca nişte ulii. 

— Nu fi ridicolă, Katniss. Cum ai putea să 
cunoşti o avox? se răsteşte Effie. Ideea în sine e 
ridicolă. 

— Ce înseamnă avox? întreb, prosteşte. 

— Cineva care a comis o nelegiuire. l-au tăiat 
limba, ca să nu poată vorbi, spune Haymitch. 
Presupun că e un soi de trădătoare. E puţin 
probabil s-o cunoşti. 

— Şi chiar dacă ar fi aşa, nu trebuie să 
vorbeşti cu ei decât ca să le dai ordine, adaugă 
Effie. Bineînţeles că n-o cunoşti. 

Dar o cunosc. Acum, după ce Haymitch a 
pronunţat cuvântul trădător, ştiu şi de unde. 
Însă dezaprobarea lor e atât de puternică, încât 
n-o s-o pot mărturisi niciodată. 

— Nu, cred că nu, doar că... 

Mă bâlbâi, iar vinul nu mă ajută. Peeta 
pocneşte din degete. 

— Delly Cartwright. Asta e. Şi eu mă tot 
gândeam că mi se pare cunoscută. Pe urmă mi- 
am dat seama că seamănă leit cu Delly. 

Delly Cartwright e o fată îndesată, cu tenul 
de un alb bolnăvicios, care seamănă cu 
servitoarea aşa cum seamănă un cărăbuş cu 
un fluture. Şi s-ar putea să fie cea mai 
prietenoasă persoană de pe planetă -— la şcoală 
le zâmbeşte întruna tuturor, până şi mie. N-am 
văzut-o pe fata cu părul roşu zâmbind. Dar mă 
grăbesc să accept sugestia lui Peeta cu 
recunoştinţă. 

— Chiar aşa, la ea mă gândeam. Trebuie să 
fie din cauza părului, spun. 

— Şi o asemănare a ochilor, adaugă Peeta. 
Încordarea din jurul mesei dispare. 

— Oh, bine. Dacă-i numai atât, spune Cinna. 
Şi, da, prăjitura a avut alcool, dar a ars tot. Am 
comandat-o în mod special, în onoarea 
debutului vostru înflăcărat. 

Mâncăm prăjitura şi ne mutăm într-un salon, 
de unde urmărim reluarea ceremoniei de 
deschidere, care se transmite chiar acum. 
Câteva dintre celelalte cupluri fac impresie 
bună, dar nici unul dintre ele nu ne ajunge nici 
măcar la degetul mic. Chiar şi grupul nostru 
scoate un „ahh”, când suntem arătațţi ieşind din 
Centrul de Remodelare. 

— A cui a fost ideea să se ţină de mână? 

întreabă Haymitch. 

— A lui Cinna, răspunde Porţia. 

— O sugestie perfectă a rebeliunii, 
comentează Haymitch. Foarte drăguţ. 

Rebeliune? Asta îmi dă de gândit o clipă. 

Dar, când îmi amintesc de celelalte cupluri, 
câte doi oameni stând băţțoşi, niciodată 
atingându-se şi părând să nu fie conştienţi 
unul de existența celuilalt, ca şi cum colegul lor 
tribut n-ar fi acolo, ca şi cum Jocurile ar fi 
început deja, ştiu ce vrea să spună Haymitch. 
Fiind prezentaţi nu ca adversari, ci ca prieteni, 
am ieşit în evidenţă tot atât de mult cum am 
făcut-o datorită costumelor în flăcări. 

— Mâine dimineață e prima şedinţă de 
antrenament. Ne întâlnim la micul dejun şi vă 
spun în amănunt ce strategie vreau să alegeți, 
spune Haymitch, către Peeta şi către mine. 
Acum duceți-vă să trageţi un pui de somn cât 
timp discută adulţii. 

Merg alături pe Peeta pe coridorul ce duce 
spre camerele noastre. Când ajungem la uşa 
mea, el se sprijină de toc, nu tocmai blocându- 
mi intrarea, dar insistând să-i acord atenţie. 

— Va să zică, Delly Cartwright. Ţi-ai imaginat 
că ai dat aici peste cineva care-i seamănă. 

Îmi cere o explicaţie şi sunt tentată să-i ofer 
una. Ştim amândoi că m-a acoperit. Prin 
urmare, îi sunt din nou datoare. Dacă îi spun 

adevărul despre fată, asta ar putea echilibra 
lucrurile. De fapt, în ce măsură aş avea de 
suferit? Chiar dacă o să dezvăluie povestea 
mea, n-o să-mi poată face prea mult rău. Nu e 
decât ceva la care am fost martoră. Şi, în 
privința lui Delly Cartwright, n-am mințit mai 
mult decât el. 

Realizez că vreau să vorbesc cu cineva despre 
fată. Cu cineva care m-ar putea ajuta să 
descifrez povestea ei. Gale ar fi prima mea 
alegere, dar e puţin probabil să-l mai revăd 
vreodată. Încerc să-mi dau seama dacă, 
povestindu-i, îi ofer lui Peeta un avantaj asupra 
mea, dar nu văd care ar fi acela. Poate făcându- 
i o confidență o să-l îndemn de fapt să creadă 
că văd în el un prieten. 

În plus, gândul la o fată cu limba ciopârțită 
mă sperie. Îmi aduce aminte de ce sunt aici. Nu 
ca să etalez costume orbitoare şi ca să mănânc 
delicatese. Ci ca să am parte de o moarte 
sângeroasă în timp ce mulțimea îmi încurajează 
ucigaşul. 

Să-i spun sau să nu-i spun? Mintea îmi e 
încă înceată din cauza vinului. Mă holbez în 
lungul coridorului gol, de parcă decizia s-ar afla 
acolo, undeva. 

Peeta îmi sesizează ezitarea. 

— Ai fost pe acoperiş? Scutur din cap. 

— Cinna m-a dus. Se vede, practic, întregul 

oraş. Însă vântul bate ceva cam tare. 

În gând, traduc asta prin „nimeni n-o să 
tragă cu urechea”. Aici ai într-adevăr senzația 
că ai putea fi supravegheat. 

— Putem urca, pur şi simplu? 

— Sigur, spune Peeta. 

Îl urmez în susul unui grup de scări ce duce 
spre acoperiş. Ajungem într-o mică încăpere în 
formă de dom cu o uşă către exterior. Când 
ieşim în vântul răcoros al serii, priveliştea îmi 
taie răsuflarea. Capitoliul scapără ca un câmp 
imens de licurici. În Districtul 12, curentul 
electric vine şi pleacă, de obicei îl avem doar 
câteva ore pe zi. Ne petrecem adesea serile la 
lumina lumânării. Singurele momente în care 
poți conta pe electricitate sunt cele în care 
televiziunea transmite Jocurile sau vreun mesaj 
important al guvernului, pe care e obligatoriu 
să-l asculți. Dar aici nu le lipseşte. Niciodată. 

Ne apropiem amândoi de balustradă. Privesc 
în josul suprafeței laterale a clădirii, către 
strada de dedesubt, care zumzăie de oameni. 
Poţi auzi maşinile lor, câte un strigăt ocazional 
şi un clinchet bizar, metalic. În Districtul 12, la 
ora asta, toată lumea se gândeşte să meargă la 
culcare. 

— L-am întrebat pe Cinna de ce ne lasă aici, 
sus, dacă nu se tem că unul dintre tributuri s- 
ar putea hotări să sară peste balustradă, spune 

Peeta. 

— Şi ce-a răspuns? vreau eu să aflu. 

— Nu poţi sări, zice Peeta. 

Îşi întinde braţul în spaţiul aparent gol. Se 
aude un pocnet ascuţit şi îşi retrage mâna cu o 
tresărire. 

— Un soi de câmp electric te aruncă înapoi, 
pe acoperiş. 

— Întotdeauna plini de grijă pentru siguranța 
noastră, spun eu. 

Deşi Cinna i-a arătat acoperişul lui Peeta, mă 
întreb dacă se presupune că ne este permis să 
ne aflăm aici, singuri, la o oră atât de târzie. 
Până acum, n-am mai văzut niciodată tributuri 
pe acoperişul Centrului de Antrenament. Dar 
asta nu înseamnă că nu suntem supravegheați 
şi înregistrați. 

— Crezi că ne urmăresc acum? 

— E posibil, admite el. Vino să vezi grădina. 
De cealaltă parte a domului a fost construită o 
grădină cu straturi de flori şi copaci în ghivece. 
De ramuri atârnă sute de clopoței de vânt, ceea 
ce explică de ce aud clinchete. Aici, în grădină, 
în noaptea asta vântoasă, sunt destul de sonore 
ca să acopere vocile a doi oameni care nu vor să 
fie auziți. Peeta mă priveşte, aşteptând. 

Mă prefac că studiez o floare. 

— Într-o zi vânam în pădure. Eram ascunşi, 
pândind vânatul, şoptesc. 

— Tu şi tatăl tău? întreabă el, tot în şoaptă. 

— Nu, eu şi prietenul meu Gale. Toate 
păsările au tăcut pe neaşteptate. În afară de 
una. Ca şi cum ar fi dat un semnal de 
avertizare. Şi pe urmă am văzut-o. Sunt sigură 
că era aceeaşi fată. O însoțea un băiat. Aveau 
hainele numai zdrenţe. Şi cearcăne negre, de 
nesomn, sub ochi. Fugeau ca şi cum vieţile lor 
ar fi depins de asta, spun eu. 

Amuţesc pentru o clipă, amintindu-mi cum 
am  încremenit amândoi la vederea acelei 
perechi stranii, evident nu din Districtul 12, 
fugind printre copaci. Mai târziu ne-am întrebat 
dacă i-am fi putut ajuta să scape. Probabil c- 
am fi reuşit. l-am fi ascuns. Dacă ne mişcăm 
repede. Eu şi Gale am fost luați prin 
surprindere, aşa e, dar eram vânători. Ştiam 
cum arată un animal încolțit. Ne-am dat seama 
că străinii aveau necazuri, imediat ce i-am 
zărit. Dar ne-am mulțumit să privim. 

— Aeronava a apărut ca din senin, continui 
să-i povestesc lui Peeta. Adică în clipa asta am 
văzut cerul pustiu, iar în următoarea era acolo. 
N-a făcut nici un zgomot, dar cei doi au văzut- 
O. 

O plasă a căzut asupra fetei şi a ridicat-o în 
sus, repede, ca un ascensor. Pe băiat l-au 
străpuns cu un soi de suliță. Era ataşată de un 
cablu, aşa că l-au tras sus şi pe el. Dar sunt 

sigură că era deja mort. Am auzit-o pe fată 
scoțând un țipăt. Cred că a strigat numele 
băiatului. Pe urmă aeronava a dispărut. Şi 
păsările au început să cânte, ca şi cum nimic 
nu s-ar fi întâmplat. 

— Ei v-au văzut? întreabă Peeta. 

— Nu ştiu. Eram sub un prag de stâncă, îi 
răspund. 

Însă ştiu. A fost o clipă, după chemarea 
păsării, dar înainte de apariția aeronavei, când 
fata ne-a văzut. Şi-a pironit ochii într-ai mei şi 
a strigat după ajutor. Dar nici eu, nici Gale nu 
i-am răspuns. 

— Tremuri, spune Peeta. 

Vântul şi istorisirea mi-au alungat toată 
căldura din trup. Țipătul fetei. Oare fusese 
ultimul ei țipăt? 

Peeta îşi scoate haina şi mi-o strânge în jurul 
umerilor. Dau să mă retrag, dar pe urmă îl las 
s-o facă, hotărându-mă pe moment să-i accept 
şi haina, şi bunătatea. Aşa ar acţiona un 
prieten, nu? 

— Erau de aici? mă întreabă, încheindu-mi 
nasturele de la gât. 

Dau din cap. Aveau înfăţişarea aceea 
specifică, de Capitoliu. Şi băiatul, şi fata. 

— Unde crezi că se duceau? mai întreabă el. 

— Asta n-o ştiu, răspund. 

Districtul 12 e aproape capătul liniei. Dincolo 

de noi nu e decât sălbăticia. Dacă nu pui la 
socoteală ruinele Districtului 13, care mai 
fumegă încă de pe urma bombelor toxice. Ni-l 
arată din când în când la televizor, pur şi 
simplu ca să ne aducă aminte. 

— Nu ştiu nici de ce ar fi dorit să plece de 
aici. Haymitch a spus că avocşii sunt trădători. 
Pe cine au trădat? Nu poate fi vorba decât de 
Capitoliu. Dar ei au totul aici. Nu există nici un 
motiv de revoltă. 

— Eu aş pleca, scapă fără de voie Peeta. 

Se uită nervos în jur. A vorbit destul de tare 
ca să acopere clopoţeii. Râde. 

— Dacă mi s-ar îngădui. Dar trebuie să 
recunosc că mâncarea e de calitatea întâi. 

E din nou la adăpost. Dacă asta-i tot ce-au 
auzit, vorbele par ale unui tribut speriat, nu ale 
cuiva care meditează asupra  bunătăţii 
incontestabile a Capitoliului. 

— Se lasă rece. Mai bine am intra. 

În interiorul domului e cald şi totul pare 
strălucitor. Tonul lui e cel al unei conversații 
banale. 

— Prietenul tău Gale. E cel care a tras-o pe 
sora ta deoparte la extragere? 

— Da. Îl cunoşti? întreb. 

— Nu tocmai. Aud mereu fetele vorbind de- 
spre el. Mă gândeam că ţi-e văr sau cam aşa 
ceva. Vă ajutaţi unul pe altul. 

— Nu, nu suntem rude, îl lămuresc eu. Peeta 
dă din cap, cu o expresie impenetrabilă. 

— A venit să-ți spună rămas-bun? 

— Da, răspund, privindu-l cu atenţie. Aşa 
cum a venit şi tatăl tău. Mi-a adus fursecuri. 

Peeta ridică din sprâncene, ca şi cum ar fi 
aflat o noutate. Dar, după ce l-am văzut 
minţind cu atâta uşurinţă, asta nu atârnă prea 
mult în balanţă. 

— Serios? Ei, sunteți pe placul lui, tu şi sora 
ta. Cred că îşi doreşte să fi avut o fată, în locul 
unei case pline de băieți. 

Tresar la gândul că în casa lui Peeta, în jurul 
mesei de cină sau lângă focul de sub cuptor, s- 
a discutat vreodată, în treacăt, despre mine. 
Trebuie să se fi întâmplat când mama lui nu 
era de faţă. 

— A cunoscut-o pe mama ta când erau copii, 
spune Peeta. 

O altă surpriză. Dar probabil că e adevărat. 

— Oh, da. Ea a crescut în oraş, zic eu. 

Pare nepoliticos să spun că ea nu vorbeşte 
niciodată despre brutar decât ca să-i laude 
pâinea. Suntem la uşa mea. Îi înapoiez haina. 

— Atunci, pe mâine. 

— Pe mâine, spune el, şi se îndepărtează în 
lungul coridorului. 

Când deschid uşa, fata cu părul roşu îmi 
strânge costumul negru, dintr-o bucată, şi 

cizmele de pe podea, unde le-am lăsat înainte 
de duş. Vreau să-i cer scuze fiindcă e posibil 
să-i fi creat necazuri mai devreme. Dar îmi 
aduc aminte că nu trebuie să-i vorbesc decât 
pentru a-i da ordine. 

— Oh, îmi pare rău, spun. Trebuia să-i duc 
astea lui Cinna. Îmi pare rău. Poţi să i le duci 
tu? 

Îmi evită privirea, dă uşor din cap şi se 
îndreaptă spre uşă. 

Am încercat să-i spun că-mi pare rău pentru 
cină. Dar ştiu că scuzele mele merg mult mai 
departe. Că mi-e ruşine fiindcă n-am încercat 
s-o ajut în pădure. Fiindcă am lăsat Capitoliul 
să-l ucidă pe băiat şi s-o mutileze pe ea fără să 
mişc nici măcar un deget. 

Ca şi cum m-aş fi uitat la Jocuri. 

Îmi arunc pantofii din picioare şi mă urc în 
pat, intrând sub pături îmbrăcată. Tremurul n- 
a încetat. Poate că fata nici măcar nu-şi mai 
aduce aminte de mine. Dar ştiu că nu e aşa. Nu 
uiţi niciodată chipul unui om care a fost ultima 
ta speranţă. Îmi trag pătura peste cap, de parcă 
asta m-ar apăra de fata cu păr roşu, care nu 
poate vorbi. Dar îi simt ochii fixându-mă, 
străpungând pereţii, uşile şi cuverturile. 

Mă întreb dacă o să-i facă plăcere să mă vadă 
murind. 

Chapter 7 


Somnul mi-e plin de vise tulburătoare. 
Trăsăturile fetei cu părul roşu se împletesc cu 
scene însângerate de la Jocurile Foamei din 
anii precedenţi, cu imaginea mamei retrasă în 
sine şi de neatins, şi a lui Prim sleită şi 
îngrozită. Sar în sus, strigându-i tatei să fugă 
când mina explodează în milioane de stropi 
fatali de lumină. 

Zorii pătrund prin ferestre.  Văzduhul 
Capitoliului e cețos, obsedant. Mă doare capul 
şi probabil că mi-am muşcat falca peste noapte. 
Cercetez cu limba carnea sfâşiată şi simt gust 
de sânge. 

Mă târăsc jos din pat şi apoi spre duş, cu 
încetinitorul. Apăs la întâmplare butoanele de 
pe panoul de comandă şi sfârşesc sărind de pe 
un picior pe altul în timp ce sunt asaltată de 
jeturi de apă rece ca gheaţa ce alternează cu 
altele, aburinde, de apă fierbinte. Sunt potopită 
apoi de o spumă cu miros de lămâie, de care 
trebuie să mă răzuiesc cu o perie grea, ţepoasă. 
Ei bine, măcar mi se pune sângele în mişcare. 

Când sunt uscată şi unsă cu o loțiune de 
corp, descopăr că în fața dulapului mi-a fost 
lăsat un costum. Pantaloni negri, strâmţi, o 
tunică roşu-inchis, cu mâneci lungi, şi pantofi 
de piele. Îmi împletesc părul într-o singură 

coadă, lăsată pe spate. Pentru prima oară din 
dimineața zilei extragerii, semăn cu mine 
însămi. Fără coafuri şi haine elegante, fără 
cape în flăcări. Doar eu. Arătând ca şi cum aş 
pleca în pădure. Asta mă linişteşte. 

Haymitch nu ne-a dat o oră exactă pentru 
întâlnirea de la micul dejun şi nimeni n-a luat 
legătura cu mine în dimineaţa asta, dar îmi e 
foame, aşa că mă îndrept spre sufragerie, 
sperând că acolo voi găsi mâncare. Nu sunt 
dezamăgită. În timp ce masa e goală, pe o 
tejghea lungă de lângă ea sunt întinse cel puţin 
douăsprezece feluri de mâncare. Un bărbat 
tânăr, un avox, stă în poziție de drepţi lângă 
ospăț. Când îl întreb dacă mă pot servi, dă 
absent din cap. Umplu o farfurie cu ouă, 
cârnaţi, prăjituri din aluat acoperite cu un strat 
gros de portocale glazurate, cu felii de pepene 
de un purpuriu palid, înfulec, privind răsăritul 
soarelui deasupra Capitoliului. lau o a doua 
farfurie, cu cereale fierbinți, înăbugşite sub 
tocană de vită. În cele din urmă, îmi umplu 
farfuria cu chifle şi mă aşez la masă, unde le 
rup bucățele şi le afund în ciocolată caldă, aşa 
cum a făcut Peeta în tren. 

Gândul îmi zboară la mama şi la Prim. 
Probabil că s-au trezit. Mama pregăteşte terciul 
pentru micul dejun. Prim mulge capra înainte 
de a pleca la şcoală. Acum două dimineţi, eram 

acasă. Poate fi adevărat? Da, exact două. Şi cât 
de pustie pare casa acum, chiar şi de la 
distanță. Oare ce-au spus aseară despre 
debutul meu în flăcări din deschiderea 
Jocurilor? Le-a dat speranţe ori s-au îngrozit 
mai tare când au văzut realitatea, cele douăzeci 
şi patru de tributuri în acelaşi cerc, ştiind că 
numai unul poate rămâne în viață? 

Haymitch şi Peeta intră, îmi spun bună 
dimineața, îşi umplu farfuriile. Mă simt iritată 
fiindcă Peeta e îmbrăcat exact ca mine. Trebuie 
să vorbesc cu Cinna. Îngemănarea asta o să ne 
explodeze în față odată ce vor începe Jocurile. 
Dar ei o ştiu, cu siguranţă. Pe urmă îmi 
amintesc că Haymitch m-a sfătuit să fac exact 
ce-mi spun stiliştii. Dacă ar fi fost vorba de 
oricine altcineva în afară de Cinna, m-aş fi 
putut simți tentată să-l ignor. Dar, după 
triumful din seara trecută, nu prea am cum să- 
i critic hotărârile. 

Sunt nervoasă din pricina antrenamentului. 
Vor fi trei zile în care tributurile se antrenează 
împreună. În ultima după-amiază, fiecare va 
avea şansa de a face o demonstraţie privată, în 
fața creatorilor-de-joc. Gândul la întâlnirea față 
în față cu celelalte tributuri mă îmbolnăveşte. 
Răsucesc fără încetare în mâini chifla pe care 
am luat-o din coş, dar pofta mea de mâncare a 
dispărut. 

După ce dă gata mai multe porții de tocană, 
Haymitch îşi împinge farfuria deoparte cu un 
oftat. Scoate o sticlă plată din buzunar, soarbe 
îndelung din ea şi se sprijină cu coatele de 
masă. 

— Aşadar, să trecem la treabă. Antrenamente. 
Mai înainte de toate, dacă vreţi, o să vă dau 
îndrumări separat. Hotărâţi-vă acum. 

— De ce ne-ai îndruma separat? îl întreb. 

— Să spunem că aveţi talente secrete despre 
care nu vreți să ştie celălalt, spune Haymitch. 

Schimb o privire cu Peeta. 

— Eu n-am nici un talent secret, declară el. Şi 
ştiu deja care e talentul tău, nu? Vreau să spun 
că am mâncat destule veverițe de-ale tale. 

N-am ştiut niciodată că Peeta mânca 
veverițele pe care le vânam. Cumva, îmi 
imaginasem întotdeauna că brutarul dispărea 
cu ele pe tăcute, prăjindu-le ca să le mănânce 
de unul singur. Nu din lăcomie. Ci fiindcă 
familiile din oraş mănâncă de obicei carne 
scumpă, luată de la măcelărie. Vită, pui şi cal. 

— Putem primi îndrumările împreună, îi spun 
lui Haymitch. Peeta încuviințează dând din cap. 

— Foarte bine, atunci daţi-mi idee cam de ce 
sunteți în stare, spune Haymitch. 

— Eu nu sunt în stare de nimic, zice Peeta. 
Doar dacă nu pui la socoteală coacerea pâinii. 

— Îmi pare rău, n-o pun. Katniss? Ştiu deja 

că mânuieşti cu uşurinţă cuțitul, spune 
Haymitch. 

— Nu tocmai, îi răspund. Dar sunt în stare să 
vânez. Cu arcul cu săgeți. 

— Şi eşti bună? întreabă Haymitch. 


Trebuie să mă gândesc la asta. Pun carne pe 
masă de patru ani. Nu e o sarcină uşoară. Nu 
sunt atât de bună cum era tata, dar el avea mai 
mult antrenament. Ţintesc mai bine decât Gale, 
dar am mai mult antrenament decât el. Gale e 
un geniu în privința capcanelor şi a curselor. 

— Sunt acceptabilă, spun. 

— E excelentă, zice Peeta. Tata cumpără 
veverițele ei. Remarcă întotdeauna că săgețile 
nu străpung niciodată corpul. Le nimereşte pe 
toate în ochi. Tot aşa e şi cu iepurii pe care îi 
vinde măcelarului. E în stare să doboare şi o 
căprioară. 

Evaluarea talentelor mele de către Peeta mă 
ia total prin surprindere. În primul rând, 
fiindcă le-a remarcat. În al doilea, pentru că mă 
laudă. 

— Ce faci? îl întreb, suspicioasă. 

— Ce faci tu? Dacă are de gând să te ajute, 
trebuie să ştie ce poți. Nu te subaprecia, mi-o 
intoarce Peeta. 

Nu ştiu de ce, dar asta mă stârneşte aşa cum 
nu ar trebui. 

— Şi tu? Te-am văzut în piață. Poţi ridica saci 
cu făină de cincizeci de kilograme, mă răstesc. 
De ce nu-i spui asta? Nu-i totuna cu nimic. 

— Da, sunt sigur că arena o să fie plină de 
saci cu făină pe care să-i arunc în oameni. Nu e 
totuna cu a fi în stare să foloseşti o armă. Ştii 
că nu e, ripostează el. 

— E bun la trântă, îi spun lui Haymitch. Anul 
trecut, la concursul de la şcoală, a fost pe locul 
doi, după fratele lui. 

— La ce foloseşte asta? De câte ori ai văzut 
doi oameni luându-se la trântă pe viaţă şi pe 
moarte? întreabă Peeta, dezgustat. 

— Întotdeauna sunt lupte corp la corp. Nu e 
nevoie decât să-ți faci rost de un cuțit şi cel 
puţin ai o şansă. Dacă sare cineva pe mine, eu 
sunt moartă! 

Îmi aud vocea înălțându-se, furioasă. 

— Dar n-o să fii! O să stai într-un copac, 
mâncând veverițe crude şi doborând oamenii cu 
săgeți, unul câte unul. Ştii că, atunci când a 
venit să-şi ia rămas-bun, mama mi-a spus, ca 
şi cum ar fi vrut să mă binedispună, că poate 
Districtul 12 o să aibă în sfârşit un învingător? 
Pe urmă mi-am dat seama că nu vorbea despre 
mine, vorbea despre tine! izbucneşte Peeta. 

— Oh, vorbea despre tine, spun, 
respingându-i ipoteza cu o fluturare de mână. 

— A spus: „E o supraviețuitoare fata asta.” 

Fata, subliniază el. 

Replica mă amuţeşte. Oare mama lui a spus 
într-adevăr asta despre mine? M-a considerat 
mai bună decât fiul ei? Văd durerea din ochii 
lui Peeta şi ştiu că nu minte. 

Dintr-odată sunt în spatele brutăriei, simțind 
răceala ploii care mi se scurge pe spate şi golul 
din stomac. Când vorbesc, par de unsprezece 
ani. 

— Numai fiindcă m-a ajutat cineva. 

Ochii lui Peeta coboară o clipă spre chifla din 
mâinile mele şi ştiu că îşi aminteşte şi el ziua 
aceea. Dar se mulţumeşte să ridice din umeri. 

— Oamenii te vor ajuta în arenă. Se vor 
îngrămădi să te sponsorizeze. 

— Nu mai mult decât pe tine, spun eu. 

Peeta îşi întoarce ochii spre Haymitch. 

— Ea habar n-are. Nu ştie ce impresie face. 
Îşi plimbă unghia de-a lungul unei fibre din 
lemnul mesei, refuzând să se uite la mine. 

Ce naiba vrea să spună? Oamenii mă ajută 
pe mine? Când eram moarte de foame, nu m-a 
ajutat nimeni! Nimeni în afară de Peeta. 
Lucrurile s-au schimbat în momentul în care 
am avut ceva cu care să fac troc. Sunt o 
negustoreasă încăpățânată. Sau nu sunt? Ce 
impresie fac? Par neajutorată şi săracă? 
Insinuează că fac afaceri bune fiindcă 
oamenilor le e milă de mine? Încerc să-mi dau 

seama dacă ăsta e adevărul. Poate câţiva 
negustori au fost ceva mai generoşi când am 
făcut schimburi, dar am pus întotdeauna asta 
pe seama relaţiei lor îndelungate cu tata. În 
plus, vânatul meu e de prima mână. Nimănui 
nu i-a fost milă de mine! 

Mă uit urât la chiflă, convinsă că Peeta a vrut 
să mă insulte. 

— Ei, atunci... spune Haymitch, după încă un 
minut. Ei, ei, ei. Katniss, nu există nici o 
garanție că în arenă vor fi arcuri şi săgeți, dar, 
în timpul întâlnirii tale private cu creatorii-de- 
joc, arată-le ce ştii să faci. Până atunci, nu te 
atinge de nici un arc. Te pricepi la capcane? 

— Ştiu cum se fac câteva, din cele 
elementare, murmur eu. 

— Asta poate fi de mare importanţă în ceea ce 
priveşte hrana, zice el. Şi, Peeta, ea are 
dreptate, în arenă nu trebuie să-ți subestimezi 
niciodată puterea. Forța fizică înclină adesea 
balanţa în favoarea unui jucător. În Centrul de 
Antrenament vor fi greutăţi, dar nu dezvălui 
niciodată în fața altor tributuri cât de mult poţi 
să ridici. Planul e acelaşi pentru voi amândoi. 
Vă duceţi la antrenamentele de grup. Vă 
petreceți timpul încercând să învățați câte ceva 
din ce nu ştiţi. Aruncaţi o suliță. Rotiţi o 
măciucă. Învăţaţi să faceţi un nod mulţumitor. 
Nu arătați ce ştiţi cel mai bine decât în 

128 


sesiunile private. Ne-am înțeles? întreabă 
Haymitch. 

Eu şi Peeta dăm din cap. 

— Încă un singur lucru. În public, vreau să 
staţi tot timpul unul lângă celălalt, adaugă 
Haymitch. 

Începem amândoi să obiectăm, dar el dă cu 
palma în masă. 

— În fiecare clipă! Asta nu se discută! Aţi fost 
de acord să faceți ce vă spun! O să staţi 
împreună, o să păreți binevoitori unul față de 
altul. Acum plecaţi. La zece vă întâlniți cu Effie 
la ascensor, pentru antrenament. 

Îmi muşc buza şi mă întorc în camera mea 
păşind cu aroganță şi asigurându-mă că Peeta 
aude uşa trântită. Mă aşez pe pat, urându-l pe 
Haymitch, urându-l pe Peeta, urându-mă şi pe 
mine fiindcă am amintit de ziua aceea, de 
demult, din ploaie. 

Ce glumă! Eu şi Peeta, umăr la umăr, 
pretinzând că suntem prieteni! Lăudând fiecare 
puterile celuilalt, insistând că trebuie să aibă 
încredere în propriile sale talente. Pentru că, de 
fapt, la un moment dat o să fim nevoiţi s-o 
lăsăm baltă şi să acceptăm că suntem duşmani 
înverşunați. Ceea ce eram pregătită să fac chiar 
acum, dacă n-ar fi fost instrucțiunile stupide 
ale lui Haymitch, care ne cere să stăm alături 
în timpul antrenamentului. E vina mea, aşa 

cred, fiindcă i-am spus să nu ne dea îndrumări 
separat. Dar asta nu însemna că vreau să fac 
totul împreună cu Peeta. Şi, apropo, e clar că 
nici el nu-şi doreşte un asemenea parteneriat. 

Vocea lui îmi răsună în minte. Ea habar n- 
are. Nu ştie ce impresie face. Evident c-a vrut 
să mă umilească. Corect? Dar o mică parte din 
mine se întreabă dacă n-a fost un compliment. 
Dacă n-a vrut să spună că, într-un fel, sunt 
atrăgătoare. E ciudată măsura în care m-a 
remarcat. Ca şi atenția pe care a dat-o 
animalelor vânate de mine. Şi, după cum se 
pare, nici eu nu l-am dat uitării, aşa cum 
crezusem. Făina. Luptele corp la corp. Nu l-am 
pierdut din vedere pe băiatul cu pâinea. 

E aproape zece. Mă spăl pe dinți şi îmi 
netezesc din nou părul. Furia mi-a blocat 
temporar nervozitatea legată de întâlnirea cu 
celelalte tributuri, dar acum simt din nou 
anxietatea luându-mă în primire. În momentul 
când mă întâlnesc cu Effie şi Peeta în fața 
ascensorului, mă surprind  rozându-mi 
unghiile. Încetez imediat. 

Adevăratele săli de antrenament sunt în 
subsolul clădirii. Cu lifturile astea, drumul 
durează mai puțin de un minut. Uşile se 
deschid, dând într-o sală enormă de sport, 
plină cu diverse arme şi cu piste cu obstacole. 
Deşi încă nu e zece, suntem ultimii care sosesc. 

Celelalte tributuri s-au adunat într-un cerc 
strâns. De cămaşa fiecăruia e prins câte un 
pătrat de pânză cu numărul districtului. În 
timp ce cineva îmi agaţă de spate numărul 12, 
fac o evaluare rapidă. Eu şi Peeta suntem 
singurii îmbrăcați la fel. 

Imediat ce ne alăturăm cercului, 
antrenoarea-şefă, o femeie înaltă, atletică, pe 
nume Atala, iese în față şi începe să ne explice 
programul de antrenament. Experții în diferite 
domenii vor rămâne la posturile lor. Noi vom fi 
liberi să trecem dintr-o zonă în alta, la alegere, 
urmând instrucțiunile mentorilor noştri. Într- 
unele vom învăța tehnici de supraviețuire, în 
altele tehnici de luptă. Ni se interzice să ne 
angajăm în orice tip de exercițiu combativ cu 
un alt tribut. Dacă vrem să exersăm cu un 
partener, există asistenţi. 

În timp ce Atala începe să ne citească lista 
punctelor de antrenament, trec repede în 
revistă toate celelalte tributuri. E prima dată 
când suntem adunaţi cu toţii, aflându-ne la 
nivelul duşumelei, în haine simple. Mi se 
strânge inima. Aproape toți băieţii şi mai bine 
de jumătate dintre fete sunt mai voinice decât 
mine, chiar dacă mulți nu s-au hrănit niciodată 
ca lumea. Îți poţi da seama după oasele lor, 
după piele, după privitul în gol. Poate că sunt 
mai scundă de fel, dar  ingeniozitatea 

caracteristică familiei mele îmi oferă un 
avantaj. Mă ţin dreaptă şi, cu toate că sunt 
subțire, sunt puternică. Carnea şi plantele din 
pădure, în combinaţie cu efortul depus pentru 
a face rost de ele, mi-au oferit un trup mai 
sănătos decât al majorităţii celor pe care-i văd 
în jurul meu. 

Excepţia sunt puştanii din districtele mai 
bogate, voluntarii, cei care au fost hrăniți şi 
antrenați toată viaţa lor pentru acest moment. 
Pentru tributurile din districtele 1, 2 şi 4, asta e 
o tradiție. Tehnic vorbind, antrenamentul 
înainte de a ajunge la Capitoliu contravine 
regulamentului, dar se practică în fiecare an. În 
Districtul 12, le spunem tributuri profesioniste 
sau doar profesionişti. Şi e foarte posibil ca 
învingătorul să fie unul dintre ei. 

Uşorul avantaj pe care l-am căpătat la 
sosirea în Centrul de Antrenament, intrarea 
mea în flăcări din noaptea trecută, pare să se 
facă nevăzut în prezența rivalilor. Celelalte 
tributuri ne-au invidiat nu fiindcă am fost 
extraordinari, ci fiindcă aşa au fost stiliştii 
noştri. Acum, în privirile profesioniştilor nu văd 
nimic altceva decât dispreţ. Fiecare trebuie să 
aibă douăzeci până la cincizeci de kilograme 
mai mult decât mine. Emană aroganță şi 
brutalitate. Când Atala ne dă liber, se duc 
întins către armele care par cele mai 

periculoase din sala de sport şi le mânuiesc cu 
uşurinţă. 

Tocmai îmi trece prin gând că am noroc 
fiindcă sunt o alergătoare rapidă, când Peeta 
îmi atinge uşor braţul, făcându-mă să tresar. E 
încă alături de mine, respectând instrucțiunile 
lui Haymitch. Are o mină serioasă. 

— De unde ţi-ar plăcea să începem? 

Mă uit la profesionişti, care îşi etalează 
abilitățile, evident încercând să intimideze 
concurența. Pe urmă la ceilalți, la cei 
subnutriţi, incompetenti, care primesc 
tremurând prima lor lecție de mânuire a unui 
cuțit sau a unei securi. 

— Cred c-o să facem nişte noduri, răspund. 

— Ai dreptate, spune Peeta. 

Traversăm sala către o zonă pustie, unde 
antrenorul pare încântat să aibă elevi. Totul îți 
creează sentimentul că acest curs de înnodat 
nu e punctul fierbinte al Jocurilor Foamei. 
Când îşi dă seama că ştiu câte ceva despre 
capcane, profesorul ne arată cum să facem un 
lat simplu, excelent, care va lăsa un rival 
spânzurat de picior, legănându-se de un copac. 
Ne concentrăm asupra deprinderii acestei 
singure dexterități vreme de o oră, până ce o 
stăpânim amândoi. Apoi ne mutăm la camuflaj. 
Peeta pare sincer încântat de activitatea asta, 
învârtejind un amestec de noroi, argilă şi suc 

de mure pe pielea lui palidă şi născocind 
deghizări, ajutându-se de lujeri şi frunze. 
Antrenorul care conduce cursul e pe deplin 
încântat de opera lui. 

— Eu fac prăjiturile, recunoaşte Peeta față de 
mine. 

— Ce prăjituri? îl întreb. 

Sunt preocupată, îl urmăresc pe băiatul din 
Districtul 2, care străpunge inima unui 
manechin cu o suliță aruncată de la 
cincisprezece metri. 

— Ce prăjituri? 

— Acasă. Cele cu glazură, de la patiserie. 

Vorbeşte despre cele pe care le pune în 
vitrină. Prăjituri fanteziste, cu flori şi alte 
lucruri drăguţe pictate cu glazură. Sunt pentru 
aniversări şi pentru Anul Nou. Când suntem în 
piață, Prim mă trage întotdeauna într-acolo ca 
să le admire, deşi nu ne-am putea permite 
niciodată să cumpărăm una. Însă în Districtul 
12 sunt prea puţine lucruri frumoase ca să-i 
refuz această plăcere. 

Privesc cu mai multă seriozitate desenul de 
pe brațul lui Peeta. Jocul de umbre şi lumini 
sugerează razele de soare strecurate printre 
frunzele pădurii. Mă întreb de unde ştie aşa 
ceva, fiindcă mă îndoiesc că a trecut vreodată 
dincolo de gard. A fost în stare să surprindă 
asta doar stând în umbra mărului bătrân şi 

neîngrijit din curtea lui din spate? Toată 
povestea - talentul lui, prăjiturile alea 
inaccesibile, laudele expertului în camuflaj — 
reuşeşte cumva să mă enerveze. 

— E frumos. Numai dacă poți să dai pe cineva 
cu glazură până moare, îi spun. 

— Nu mă lua aşa, de sus. Nu se ştie niciodată 
ce găseşti în arenă. Să zicem că e, de fapt, o 
prăjitură uriaşă..., începe Peeta. 

— Să zicem că mergem mai departe, îl 
intrerup eu. 

Aşa că următoarele trei zile trec în timp ce eu 
şi Peeta ne mutăm, în tăcere, de la un punct de 
antrenament la altul.  Căpătăm câteva 
deprinderi valoroase, de la aprinderea focului 
până la aruncarea cuțţitului şi la construirea 
unui adăpost. În ciuda ordinului lui Haymitch 
de a părea mediocri, Peeta excelează în lupta 
corp la corp, iar eu trec testul alegerii plantelor 
comestibile fără nici un efort. Însă ne ţinem 
deoparte de tragerea cu arcul şi de ridicarea 
greutăților, vrând să păstrăm asta pentru 
sesiunile private. 

Creatorii-de-joc apar la începutul primei zile. 
Vreo douăzeci de bărbați şi femei îmbrăcaţi în 
robe de un violet intens se aşază pe platformele 
înalte din jurul sălii de sport, cutreierând 
uneori printre noi, urmărindu-ne şi luând 
notițe, iar alteori ospătându-se la banchetul 

nesfârşit pregătit pentru ei şi ignorându-ne în 
masă. Dar par să nu piardă din ochi tributurile 
din districtul 12. Mi-am ridicat de mai multe ori 
privirea, descoperind că unul dintre ei mă fixa. 
Se consultă cu antrenorii, chiar şi în timp ce 
luăm masa. Când ne întoarcem, îi vedem 
adunându-se laolaltă. 

Micul dejun şi cina sunt servite la etajul 
nostru, dar la prânz mâncăm, toți douăzeci şi 
patru, în sala de mese a complexului sportiv. 
Mâncarea e pusă pe cărucioare, la intrare, şi te 
serveşti singur. Tributurile de profesie au 
tendința să se strângă într-un grup zgomotos 
din jurul aceleiaşi mese, de parcă ar vrea să-şi 
dovedească superioritatea, să demonstreze că 
nu se tem unele de altele şi că noi, restul, nu 
merităm nici o atenție. Cei mai mulți dintre 
ceilalți stau singuri, ca nişte oi rătăcite. Nici 
unul nu ne adresează vreun cuvânt. Eu şi 
Peeta mâncăm împreună şi, de vreme ce 
Haymitch se tot ţine de capul nostru s-o facem, 
încercăm să discutăm prieteneşte în acest timp. 

Nu e uşor să găsim un subiect. E dureros să 
vorbim despre casă. Să vorbim despre prezent e 
insuportabil. Într-o zi, Peeta goleşte coşul 
nostru de pâine şi îmi atrage atenţia că pâinea 
fină din Capitoliu a fost amestecată cu toate 
tipurile de pâine din districte. Franzele din 
Districtul 4, cu alge marine, având o tentă 


136 


verde şi formă de peşte. Cornurile ca nişte 
semiluni, presărate cu seminţe, din Districtul 
11. Deşi conțin aceleaşi ingrediente, par, 
cumva, mult mai apetisante decât biscuiții 
urâţi, în formă de stropi, care sunt hrana 
noastră standard acasă. 

— Şi acum ştii tot, spune Peeta, adunând 
pâinea şi punând-o la loc, în coş. 

— Tu ştii o grămadă de lucruri, fără nici o 
îndoială, zic eu. 

— Numai despre pâine, ripostează el. OK, 
acum râzi ca şi cum aş fi spus ceva amuzant. 

Izbucnim amândoi într-un râs cumva 
convingător, ignorând privirile care ne fixează 
din toate părțile. 

— Perfect. Eu continui să zâmbesc încântat şi 
tu vorbeşti, spune Peeta. 

Indicaţia lui Haymitch de a fi prietenoşi ne 
oboseşte pe amândoi. Pentru că, de când am 
trântit uşa, între noi pluteşte răceala. Dar 
respectăm ordinul. 

— Ți-am povestit vreodată cum am fost 
urmărită de un urs? îl întreb. 

— Nu, dar pare interesant, răspunde el. 

Încerc să-mi anim trăsăturile în timp ce-mi 
reamintesc totul, o poveste adevărată, în care 
am provocat  prosteşte un urs negru, 
atribuindu-mi dreptul de acces la un stup. 
Peeta râde şi pune întrebări ca la comandă. La 


137 


asta se pricepe mai bine decât mine. 

În cea de-a doua zi, în vreme ce ne încercăm 
norocul la aruncarea suliței, el îmi şopteşte: 

— Cred că avem o umbră. 

Îmi arunc sulița, lucru pe care nu-l fac 
tocmai rău, dacă nu trebuie s-o trimit prea 
departe, şi o văd pe fetița din Districtul 11 
stând ceva mai în spate şi privindu-ne. E cea de 
doisprezece ani, a cărei statură mi-a amintit 
atât de mult de Prim. De aproape pare de zece. 
Are ochi întunecați, strălucitori, piele maronie, 
mătăsoasă, şi stă pe vârfuri, uşor aplecată, cu 
braţele depărtate puţin de trup, parcă gata să- 
şi ia zborul la cel mai mic sunet. E imposibil, 
când o vezi, să nu te duci cu gândul la o 
pasăre. 

lau o altă suliță în vreme ce aruncă Peeta. 

— Cred c-o cheamă Rue, spune el, cu voce 
scăzută. 

Îmi muşc buza. E numele unei flori mici, 
galbene”, care creşte pe pajişte. Rue. Primrose. 
Nici una dintre ele nu cântăreşte, în nici un 
caz, treizeci de kilograme. 

— Ce-am putea face? îl întreb, cu mai multă 
asprime decât aş vrea. 

— Nimic, ripostează el. Eu făceam 
conversaţie. 


5 Virnanț, rută de grădină sau rută de muri, 


în limba engleză (n. tr.). 

Acum, când ştiu că fetița e acolo, mi-e greu 
s-o ignor. Se furişează şi ni se alătură la mai 
multe puncte de antrenament. Ca şi mine, se 
pricepe la plante, se cațără cu uşurinţă şi 
ținteşte bine. Cu praştia nimereşte ţinta de 
fiecare dată. Dar ce înseamnă o praştie 
împotriva unui bărbat de o sută de kilograme 
înarmat cu o sabie? 

La etajul Districtului 12, Haymitch şi Effie ne 
torturează la micul dejun şi la cină, 
interesându-se de fiecare moment al zilei. Ce- 
am făcut, cine ne-a urmărit antrenamentul, de 
ce sunt în stare celelalte tributuri. Cinna şi 
Porţia nu sunt de față, aşa că n-are cine să ne 
servească o porție de rațiune sănătoasă la 
mesele noastre. Ceea ce nu înseamnă că 
Haymitch şi Effie ar continua să se certe. În 
schimb, par să se fi pus de acord, fiind hotărâți 
să ne instruiască. Au indicaţii nesfârşite despre 
ceea ce trebuie să facem şi ceea ce nu trebuie 
să facem în timpul antrenamentelor. Peeta e 
mai răbdător, dar mie începe să mi se facă 
lehamite şi devin ursuză. 

— Cineva ar trebui să-i dea lui Haymitch de 
băut, murmură Peeta în cea de-a doua seară, 
când reuşim în sfârşit să scăpăm de ei şi să 
mergem la culcare. 

Scot un sunet între sforăit şi râs. Pe urmă tac 
brusc. Strădania de a nu-mi trăda sentimentele 

când trebuie să lăsăm impresia că suntem 
prieteni, deşi nu suntem, îmi oboseşte prea 
mult mintea. Când o să fim în arenă, cel puțin 
o să ştiu cum stăm. 

— Nu. Să nu ne prefacem când nu e nimeni 
în jur. 

— Perfect, Katniss, spune el, obosit. 

Pe urmă nu ne mai vorbim decât de față cu 
alții. 

În ziua a treia, încep să ne cheme de la masă 
pentru şedinţa privată de antrenament, în 
prezența  creatorilor-de-joc. District după 
district, mai întâi băiatul tribut, apoi fata. 
Districtul 12 e ultimul pe listă, ca de obicei. 
Zăbovim în sala de mese, nefiind siguri unde 
altundeva ne-am putea duce. Odată plecat, 
nimeni nu se mai întoarce. Pe măsură ce se 
goleşte încăperea, suntem tot mai puţin 
constrânşi să părem prieteni. Când e chemată 
Rue, rămânem singuri. Stăm în tăcere până ce 
e invitat Peeta. El se ridică în picioare. 

— Nu uita ce-a spus Haymitch, ai grijă să 
arunci greutăți. 

Cuvintele îmi ies din gură fără voia mea. 

— Mulţumesc, o s-o fac, răspunde el. Tu... să 
nimereşti ținta. 

Dau din cap. Nu ştiu de ce a trebuit să spun 
ceva. Deşi, dacă o să pierd, aş prefera să 
câştige Peeta. Ar fi mai bine pentru districtul 

nostru, pentru mama şi pentru Prim. 

După vreun sfert de oră mi se strigă numele, 
îmi netezesc părul, îmi îndrept umerii şi intru 
în sala de sport. În aceeaşi clipă, îmi dau 
seama că am dat de necaz. Creatorii-de-joc 
sunt acolo de prea multă vreme. Au văzut prea 
multe demonstraţii, de la un capăt la altul. 
Majoritatea au băut prea mult, nu-şi mai 
doresc decât să plece acasă. 

N-am altceva de făcut decât să-mi continui 
planul. Mă îndrept către punctul de tragere cu 
arcul. Oh, armele astea! Zile întregi am tânjit să 
pun mâna pe ele! Arcuri făcute din lemn, 
plastic, metal şi din alte materiale, cărora nici 
măcar nu le ştiu numele. Săgeţi cu pene cu o 
linie uniformă, fără nici un cusur. Aleg un arc, 
îl încordez şi îmi agăț de umăr tolba cu săgeți 
corespunzătoare. Există un poligon, dar oferă 
prea puţine posibilități. Țintele clasice şi 
siluetele umane. Mă duc în centrul sălii şi aleg 
prima ţintă. Manechinul folosit pentru exercițiu 
în luptele cu cuțitul. Încă din clipa când trag de 
arc, ştiu că ceva nu e în regulă. Coarda e mai 
tensionată decât cea pe care o folosesc acasă. 
Săgeata e mai rigidă. Ratez manechinul cu cinci 
centimetri şi pierd puţinul interes pe care-l 
atrăsesem. 

Pe moment, mă simt umilită, apoi mă întorc 
la ţintele clasice. Trag iarăşi şi iarăşi, până ce 

ajung să simt aceste noi arme. 

Întoarsă în centrul sălii, îmi reiau poziția 
inițială şi trec o săgeată exact prin inima 
manechinului. Pe urmă retez frânghia care 
susține sacul cu nisip pentru box, care se 
prăvăleşte pe duşumea şi crapă. Fără nici o 
pauză, îmi duc umărul în faţă, mă las într-un 
genunchi şi trimit o săgeată în lampa 
suspendată la o mare înălțime față de podea. 
Din montură ţâşneşte o ploaie de cioburi. 

E o lovitură excelentă. Mă întorc spre 
creatorii-de-joc. Câţiva dau aprobator din cap, 
dar cei mai mulți s-au concentrat asupra unui 
purcel fript, adus chiar atunci pe masa lor de 
banchet. 

Furia mă cuprinde brusc, fiindcă viața mea e 
la mezat şi ei n-au nici măcar decența de a-mi 
da atenție. Fiindcă sunt eclipsată de un purcel 
mort. Inima începe să-mi bată nebuneşte, îmi 
simt obrajii arzând. Fără să mă gândesc, scot o 
săgeată din tolbă şi o trimit exact către masa 
lor. Aud strigăte alarmate în timp ce creatorii- 
de-joc dau înapoi împleticindu-se. Săgeata 
străpunge mărul din gura purcelului şi îl 
țintuieşte de peretele din spate. Toţi mă privesc 
nevenindu-le să-şi creadă ochilor. 

— Vă mulțumesc pentru atenţie, le spun. 

Pe urmă fac o uşoară plecăciune şi o iau 
drept spre uşă, fără să fi primit permisiunea de 

a mă retrage. 

Chapter 8 


Mă apropii de lift cu paşi mari, aruncând 
arcul într-o parte şi tolba în cealaltă. Mă ating 
în trecere de avocşii care stau de pază, rămaşi 
cu gurile căscate, şi apăs cu pumnul pe 
butonul cu numărul doisprezece. Uşile glisează, 
închizându-se, şi sunt purtată în sus cu 
repeziciune. De fapt, ajung la etajul meu 
înainte de a începe să-mi curgă lacrimile pe 
obraji. Îi aud pe ceilalți strigându-mă din salon, 
dar o iau la fugă de-a lungul coridorului, către 
camera mea, zăvorăsc uşa şi mă arunc în pat. 
Pe urmă încep să plâng cu adevărat. 

Acum am făcut-o! Am stricat totul! Dacă am 
avut fie şi umbra unei şanse, am făcut-o să 
dispară când am trimis săgeata spre creatorii- 
de-joc. Ce-mi vor face acum? Mă vor aresta? Mă 
vor executa? Îmi vor tăia limba, transformându- 
mă într-o avox, ca să rămân aici, în aşteptarea 
următoarelor tributuri ale Panemului? Ce-a fost 
în capul meu când am tras în creatorii-de-joc? 
Bineînţeles că nimic, am tras în mărul ăla de 
prea multă furie, fiindcă mă ignorau. N-am 
încercat să-l ucid pe vreunul dintre ei. Dacă aş 
fi făcut-o, acum ar fi mort! 

Oh, ce importanţă are asta? Oricum e foarte 
puțin probabil să câştig Jocurile. Cui îi pasă ce 
vor face cu mine? Mă sperie ceea ce le-ar putea 

face mamei şi lui Prim, ceea ce ar putea avea de 
suferit familia mea, ca urmare a impulsivității 
mele. Le vor confisca puţinele lor bunuri? O vor 
trimite pe mama la închisoare şi pe Prim în 
casa comunitară sau le vor ucide? Nu le vor 
ucide, nu-i aşa? De ce nu? Ce le pasă lor? 

Ar fi trebuit să rămân şi să-mi cer scuze. Sau 
să râd, ca de o glumă bună. Şi poate apoi aş fi 
fost tratată cu o oarecare indulgență. În 
schimb, am plecat cu aroganță, cu cea mai 
mare lipsă de respect posibilă. 

Haymitch şi Effie bat la uşă. Ţip la ei să plece 
şi, în cele din urmă, se retrag. Am nevoie de cel 
puţin o oră ca să mă opresc din plâns. Pe urmă 
mă mulțumesc să zac în pat, încovrigată, 
dezmierdând cearşafurile mătăsoase şi privind 
cum apune soarele deasupra bomboanei 
artificiale care e Capitoliul. 

La început, mă aştept să vină paznicii după 
mine. Dar, pe măsură ce trece timpul, pare tot 
mai puţin probabil. Mă liniştesc. Încă mai au 
nevoie de o fată-tribut din Districtul 12, nu-i 
aşa? Dacă o doresc, creatorii-de-joc mă pot 
pedepsi în mod public. Pot aştepta să ajung în 
arenă, ca să asmută apoi animale sălbatice 
asupra mea. Pariez că vor avea grijă să n-am 
la-ndemână vreun arc cu săgeți ca să mă apar. 

Însă, până atunci, îmi vor da un punctaj atât 
de mic, încât nici un om cu mintea-ntreagă n-o 


145 


să mă sponsorizeze. Asta o să se-ntâmple 
diseară. Deoarece spectatorii nu au dreptul să 
vadă antrenamentul, creatorii-de-joc anunță 
punctajul obținut de fiecare jucător. Ceea ce îi 
oferă publicului un punct de plecare pentru 
pariurile care vor continua pe toată durata 
Jocurilor. Numărul respectiv, situat între unu 
şi doisprezece - primul fiind, iremediabil, de 
rău augur, iar ultimul atât de favorabil, încât e 
de neatins —, reprezintă perspectivele tributului 
în cauză. Nu garantează cine va câştiga. E o 
simplă indicație a potenţialului de care a dat 
dovadă tributul în timpul antrenamentului. Din 
pricina condițiilor diferite din arena reală, se 
întâmplă adesea ca tributurile cu punctaj bun 
să fie eliminate aproape imediat. Acum câţiva 
ani, băiatul care a câştigat Jocurile nu primise 
decât un trei. Însă, din punctul de vedere al 
sponsorizării, punctajul poate ajuta sau 
prejudicia un tribut. Sperasem că abilitățile 
mele de țintaş mi-ar fi putut aduce un şase sau 
un şapte, chiar dacă nu sunt deosebit de 
puternică. Acum sunt sigură că voi avea cel 
mai mic punctaj obţinut de vreunul dintre cei 
douăzeci şi patru de participanţi. Dacă nu mă 
sponsorizează nimeni, şansele mele de a 
rămâne în viață scad aproape la zero. 

Când Effie bate la uşă ca să mă cheme la 
cină, decid că ar fi mai bine să mă duc. 

Punctajele vor fi difuzate la televiziune în seara 
asta. Nu pot ascunde la nesfârşit cele 
întâmplate. Intru în baie şi îmi spăl fața, dar 
continuă să fie roşie şi plină de pete. 

Toată lumea aşteaptă în jurul mesei, chiar şi 
Cinna şi Porţia. Sper că stiliştii n-au venit 
dintr-un motiv anume, pentru că nu-mi place 
ideea de a-i dezamăgi. E ca şi cum aş fi irosit, 
cu nepăsare, toate rezultatele bune ale muncii 
lor de la ceremonia de deschidere. Evit să mă 
uit la cineva anume în timp ce iau înghițituri 
minuscule din supa de peşte. Gustul ei sărat 
îmi aduce aminte de lacrimile mele. 

Adulții încep să  pălăvrăgească despre 
buletinul meteorologic şi îmi îngădui să 
întâlnesc ochii lui Peeta. O întrebare. Ce s-a- 
ntâmplat? Mă mulțumesc să scutur uşor din 
cap. Pe urmă, în timp ce mănânc felul 
principal, îl aud pe Haymitch spunând: 

— OK, ajunge cu fleacurile, cât de prost v-aţi 
descurcat astăzi? 

Peeta se grăbeşte să răspundă. 

— Nu ştiu dacă a avut vreo importanţă. Când 
am apărut eu, nici unul nu s-a obosit să se uite 
la mine. Cântau ceva, cred că era un cântec de 
beţie. Aşa că am aruncat câteva obiecte grele, 
până când mi-au spus că pot să plec. 

Asta mă face să mă simt ceva mai bine. Nu e 
acelaşi lucru cu a-i fi atacat pe creatorii-de-joc, 

dar cel puţin a fost şi el provocat. 

— Şi tu, iubito? întreabă Haymitch. Faptul că 
mi se adresează astfel reuşeşte să mă sâcâie 
suficient de tare ca să mă facă să vorbesc. 

— Am tras o săgeată în creatorii-de-joc. Toată 
lumea se opreşte din mâncat. 

— Ce-ai făcut? 

Oroarea din vocea lui Effie îmi confirmă cele 
mai urâte bănuieli. 

— Am tras o săgeată în ei. Nu chiar în ei. În 
direcția lor. E aşa cum spunea Peeta, eu 
trăgeam cu arcul şi ei nu-mi dădeau atenţie, 
aşa că, pur şi simplu... pur şi simplu mi-am 
pierdut capul şi am scos cu o săgeată mărul 
din gura idioțeniei lor de porc fript! spun eu, 
sfidătoare. 

— Şi ei ce-au zis? întreabă prudent Cinna. 

— Nimic. Sau... nu ştiu. După aceea am 
plecat, îi răspund. 

— Fără să ţi se permită? bolboroseşte Effie. 

— Mi-am permis-o singură, zic eu. 

Îmi aduc aminte cum i-am promis lui Prim c- 
o să mă străduiesc cu adevărat să câştig şi mă 
simt de parcă s-ar fi prăvălit peste mine o tonă 
de cărbune. 

— Ei, asta e, spune Haymitch. 

Pe urmă se apucă să ungă cu unt o chiflă. 

— Credeţi c-or să mă aresteze? întreb. 

— Mă-ndoiesc. Ar fi cam greu să te- 

nlocuiască în stadiul ăsta, zice Haymitch. 

— Dar familia mea? adaug eu. O vor pedepsi? 

— Nu cred. N-ar avea cine ştie ce sens. Pentru 
ca efectul asupra populaţiei să fie util, ar trebui 
să dezvăluie ce s-a petrecut în Centrul de 
Antrenament. Oamenii ar trebui să afle ce-ai 
făcut. Dar asta nu se poate, fiindcă e secret, 
aşa că ar însemna o irosire a eforturilor, explică 
Haymitch. E mult mai posibil să-ţi transforme 
viața în iad în arenă. 

— Păi, au promis deja c-or să ne facă asta, 
oricum, spune Peeta. 

— Foarte adevărat, încuviințează Haymitch. 
lar eu realizez că imposibilul s-a petrecut. 

De fapt, m-au încurajat. Haymitch ia un 
cotlet de porc cu degetele, ceea ce o face pe 
Effie să se încrunte, şi îl înmoaie în vin. Rupe o 
bucată de carne şi râde pe înfundate. 

— Ce mutre aveau? 

Îmi simt colţurile gurii înălțându-se. 

— Şocate. Îngrozite. Oh, unii erau caraghioşi. 
În minte îmi reapare o imagine. Un bărbat s-a 
împiedicat şi a căzut pe spate, într-un vas cu 
punci. 

Haymitch izbucneşte în hohote şi toată lumea 
începe să râdă, cu excepţia lui Effie, cu toate că 
şi ea abia îşi stăpâneşte un zâmbet. 

— Ei, aşa le trebuie. Sarcina lor e să vă 
acorde atenţie. lar faptul că veniți din Districtul 

12 nu e o scuză care să le-ngăduie să vă ignore. 

Pe urmă îşi aruncă privirea în jur, de parcă 
ar fi spus ceva cu desăvârşire scandalos. 

— Îmi pare rău, dar asta e părerea mea, 
adaugă, fără să se adreseze cuiva anume. 

— O să capăt un punctaj foarte slab, spun eu. 

— Punctajele contează numai dacă sunt 
foarte bune, nimeni nu le dă atenţie celor slabe 
sau mediocre. Din câte se ştie, e posibil să-ţi 
ascunzi talentele şi să obţii un punctaj mic 
dinadins. Strategia asta se foloseşte, zice Porţia. 

— Sper că acel patru pe care-l voi obține 
probabil eu o să fie interpretat aşa, comentează 
Peeta. Dacă o fi şi atât. De fapt, nu e nimic mai 
puțin impresionant decât un om care ridică o 
bilă grea şi o aruncă la doi metri. Una aproape 
că mi-a aterizat pe picior. 

Îi zâmbesc larg şi îmi dau seama că sunt 
moartă de foame. Îmi tai o bucată de friptură 
de porc, o afund în piure de cartofi şi încep să 
mănânc. E OK. Familia mea e în siguranţă. Şi, 
dacă ele sunt în siguranţă, nu s-a întâmplat, de 
fapt, nici un rău. 

După cină mergem în salon, să urmărim 
anunțarea punctajelor la televizor. Arată mai 
întâi o fotografie a tributului, apoi punctajul 
scânteiază dedesubt. Tributurile profesioniste 
obţin, fireşte, punctaje între opt şi zece. În 
marea lor majoritate, ceilalți obţin, în medie, 

cinci. În mod surprinzător, micuța Rue se ridică 
mai sus, cu un şapte. Nu ştiu ce demonstrație 
le-a făcut experților, dar e atât de mărunţică, 
încât trebuie să fi fost ceva impresionant. 

Districtul 12 apare ultimul, ca de obicei. 
Peeta capătă un opt, aşa că trebuie să fi fost 
urmărit de cel puțin doi creatori-de-joc. Când 
îmi apare chipul pe ecran, îmi înfig unghiile în 
palme, aşteptându-mă la tot ce e mai rău. Pe 
urmă văd scânteind numărul unsprezece. 
Unsprezece! 

Effie Trinket scoate un țipăt şi toată lumea 
mă bate pe spate, mă ovaţionează şi mă felicită. 
Dar totul pare ireal. 

— Trebuie să fie o greşeală. Cum... a fost 
posibil? îl întreb pe Haymitch. 

— Probabil că le-a plăcut temperamentul tău, 
răspunde el. Au de făcut un spectacol. Au 
nevoie de jucători gata să se-nfierbânte. 

— Katniss, fata care a fost în foc, spune 
Cinna şi mă îmbrăţişează. Oh, aşteaptă să vezi 
rochia ta pentru interviu. 

— Alte flăcări? îl întreb. 

— Se poate spune şi aşa, aprobă el, pe un ton 
jucăuş. 

Eu şi Peeta ne felicităm reciproc, un alt 
moment jenant. Amândoi ne-am descurcat 
bine, dar ce înseamnă asta pentru celălalt? Fug 
în camera mea cum prind ocazia şi mă strecor 

sub pături. Stresul zilei, mai ales plânsul, m-au 
epuizat. Mă fură somnul, eliberându-mă şi 
relaxându-mă pentru o vreme, cu numărul 
unsprezece încă străfulgerându-mi în spatele 
pleoapelor închise. 

În zori, rămân o vreme întinsă în pat, privind 
cum se înalță soarele pe cerul unei dimineți 
frumoase. E duminică. Zi liberă acasă. Mă 
întreb dacă Gale e deja în pădure. De obicei 
consacram duminica strângerii proviziilor 
pentru toată săptămâna. Ne trezim devreme, 
vânăm şi culegem, apoi facem schimb de 
mărfuri în Vatră. Mi-l imaginez pe Gale fără 
mine. Oricare dintre noi poate vâna de unul 
singur, dar împreună suntem mai buni. Mai 
ales când încercăm să facem rost de un vânat 
mai mare. Dar, şi când e vorba de lucruri mai 
mărunte, un partener îmi uşurează povara, 
reuşind chiar să transforme sarcina dificilă de a 
umple masa familiei într-o îndeletnicire 
plăcută. 

Trudeam singură de vreo şase luni, când am 
dat pentru prima oară peste Gale în pădure. 
Era într-o duminică de octombrie, cu miros 
pătrunzător de plante veştede în aerul rece. Îmi 
petrecusem dimineața concurând cu veverițele 
la adunat de nuci şi după-amiaza ceva mai 
caldă umblând prin apa puțin adâncă a 
lacurilor şi culegând katniss. Sigurul animal pe 

care-l omorâsem fusese o veveriță care se izbise 
practic de cizmele mele când umbla după 
ghindă, însă animalele aveau să rămână în 
picioare când zăpada va fi îngropat toate 
celelalte surse de hrană. Mă aventurasem mai 
departe de casă decât de obicei, aşa că mă 
grăbeam să mă întorc, cărându-mi cu greu 
sacii din pânză groasă, când am dat peste un 
iepure mort. Atârna, cu gâtul prins într-o 
sârmă subțire, la treizeci de centimetri 
deasupra capului meu. La vreo cincisprezece 
metri mai încolo era un altul. Am recunoscut 
genul acela de lațuri de vânătoare, pentru că şi 
tata le folosea. Prada, odată prinsă, e smucită 
şi ridicată în aer, pentru a fi ferită de alte 
animale mărunte. Toată vara încercasem fără 
succes să folosesc laţuri, aşa că mi-am lăsat pe 
dată sacii jos ca să le studiez pe acelea. Abia ce 
atinsesem cu degetele sârma de deasupra 
unuia dintre iepuri, când a răsunat o voce. 

— Asta-i periculos. 

Am sărit la vreo doi metri înapoi când Gale a 
apărut ca din senin din spatele unui copac. 
Probabil că mă urmărise din priviri tot timpul. 
Avea numai paisprezece ani, dar ajunsese la un 
metru optzeci şi cinci şi, pentru mine, era 
totuna cu un adult. Îl văzusem prin Filon şi la 
şcoală. Şi cu o altă ocazie. Îşi pierduse tatăl în 
aceeaşi explozie care îl ucisese pe al meu. În 

ianuarie, stătusem în aşteptare, în timp ce el îşi 
primea medalia pentru bravură în clădirea 
Justiției, fiind, şi el, copilul cel mai mare dintr- 
o familie fără tată. Mi-am adus aminte de cei 
doi frați mai mici ai lui, ținându-se strâns de 
mâinile mamei, o femeie al cărei pântece umflat 
spunea că nu mai avea de aşteptat decât câteva 
zile până să nască. 

— Cum te cheamă? m-a întrebat, apropiindu- 
se şi desprinzând iepurele din laț. Mai avea 
încă trei agățați de centură. 

— Katniss, i-am răspuns, cu voce abia auzită. 

— Păi, Catnip, furtul se pedepseşte cu 
moartea, n-ai aflat? a zis el. 

— Katniss, am spus eu, cu glas mai puternic. 
Şi nu-l furam. Am vrut doar să mă uit la lațul 
tău. Într-ale mele nu se prinde niciodată nimic. 

S-a încruntat la mine, fără să fie convins. 

— Şi de unde ai veverița? 

— Am vânat-o. 

Mi-am dat jos arcul de pe umăr. Încă îl mai 
foloseam pe cel mic, pe care mi-l făcuse tata, 
dar exersam cu cel de dimensiuni normale ori 
de câte ori aveam ocazia. Speram ca, în 
primăvară, să reuşesc să dobor un vânat ceva 
mai mare. 

Ochii lui Gale s-au lipit de arc. 

— Pot să mă uit la el? 

I l-am întins. 

— Dar, nu uita, furtul se pedepseşte cu 
moartea. Atunci l-am văzut zâmbind pentru 
prima oară. Zâmbetul l-a transformat dintr-o 
figură amenințătoare într-un om pe care-ţi 
doreai să-l cunoşti. Dar a fost nevoie să treacă 
mai multe luni înainte de a-i întoarce zâmbetul 
acela. 

Atunci am vorbit despre vânătoare. l-am spus 
că i-aş fi putut aduce un arc dacă avea ceva de 
dat în schimb. Nu mâncare. Voiam să-mi 
împărtăşească din cunoştinţele lui. Voiam să- 
mi instalez propriile lațuri cu care să prind, 
într-o zi, o centură plină de iepuri. A fost de 
acord că s-ar fi putut să iasă ceva. Pe măsură 
ce au trecut anotimpurile, am început, mai 
întâi fără prea multă tragere de inimă, să ne 
punem în comun cunoştinţele şi armele, să ne 
dezvăluim locurile secrete unde se găseau din 
belşug pruni sălbatici şi curcani. El m-a învăţat 
să fac lațuri şi să pescuiesc. Eu i-am arătat 
care sunt plantele comestibile şi, în cele din 
urmă, i-am dat unul dintre preţioasele arcuri. 
lar apoi, într-o bună zi, fără ca vreunul dintre 
noi s-o spună, am devenit o echipă. 
Împărţindu-ne munca şi prada. Asigurându-ne 
că familia fiecăruia dintre noi are mâncare. 

Gale mi-a oferit acea senzaţie de siguranță 
care îmi lipsea de când murise tata. Compania 
lui a luat locul orelor lungi de singurătate pe 

care le petreceam în pădure. Am început să 
vânez cu mai multă pricepere când n-a mai 
trebuit să mă uit tot timpul peste umăr, când a 
apărut cineva care să-mi păzească spatele. Iar 
el a devenit mult mai mult decât un partener de 
vânătoare. A devenit confidentul meu, căruia 
îmi îngăduiam să-i împărtăşesc gânduri pe care 
nu le-aş fi putut niciodată rosti în interiorul 
gardului. În schimb, mi le-a încredinţat pe ale 
lui. Fiind acolo, în pădure, cu Gale... uneori mă 
simțeam cu adevărat fericită. 

Îl numesc prietenul meu, dar, în ultimul an, 
cuvântul a început să pară prea banal față de 
ceea ce înseamnă Gale, cu adevărat, pentru 
mine. Săgeți de dor îmi îndurerează pieptul. 
Măcar dacă ar fi aici, cu mine! Însă fireşte că 
nu-mi doresc asta. Nu vreau să fie în arena 
unde ar muri peste câteva zile... Numai că... 
numai că îi simt lipsa. Şi detest să fiu atât de 
singură. Oare lui îi e dor de mine? Trebuie să-i 
fie. 

Mă gândesc la numărul unsprezece, 
scânteind sub numele meu azi-noapte. Ştiu 
exact ce mi-ar fi spus el: „Ei, aici e loc pentru 
mai bine”. Pe urmă mi-ar fi zâmbit — şi acum i- 
aş fi întors zâmbetul fără ezitare. 

Nu pot să nu compar ceea ce mă leagă de 
Gale cu ceea ce pretind că mă leagă de Peeta. 
Faptul că nu pun niciodată la îndoială motivele 

primului, în timp ce nu fac nimic altceva decât 
să mă îndoiesc de ale celui de-al doilea. Dar, în 
realitate, comparaţia nu e corectă. Eu şi Gale 
am fost aduşi împreună de nevoia reciprocă de 
a supraviețui. Eu şi Peeta ştim că 
supraviețuirea celuilalt înseamnă propria 
moarte. Cum s-ar putea ocoli asta? 

Effie îmi bate la uşă, reamintindu-mi că am 
înainte o altă „zi mare, mare, mare!” Mâine 
noapte se vor desfăşura interviurile noastre 
televizate, îmi închipui că întreaga echipă o să 
fie ocupată până peste cap pregătindu-ne. 

Mă ridic din pat şi fac un duş, dând ceva mai 
multă atenţie butoanelor pe care apăs, şi mă 
îndrept spre sufragerie. Peeta, Effie şi Haymitch 
sunt strânşi în jurul mesei, vorbind cu voci 
scăzute. Mi se pare ciudat, dar foamea e mai 
puternică decât curiozitatea şi îmi încarce micul 
dejun pe farfurie înainte de a mă alătura 
grupului. 

Astăzi, tocana e făcută din bucăţi delicate de 
miel şi din prune uscate. Se potrivesc perfect pe 
aşternutul de orez sălbatic. Am săpat până la 
jumătatea mormanului de mâncare, când îmi 
dau seama că nimeni nu vorbeşte. 

— Aşadar, ce se întâmplă? Azi ne pregăteşti 
pentru interviuri, nu-i aşa? 

— Aşa e, spune Haymitch. 

— Nu e nevoie s-aştepţi până termin. Pot să 

ascult şi să mănânc în acelaşi timp, zic eu. 

— Ei bine, a avut loc o schimbare de planuri. 
În privinţa abordării noastre curente, mă pune 
în temă Haymitch. 

— Ce schimbare? întreb. 

Nu sunt singură că ştiu care e abordarea 
noastră curentă. Singura strategie pe care mi-o 
amintesc e strădania de a încerca să părem 
mediocri în fața altor tributuri. 

Haymitch ridică din umeri. 

— Peeta a cerut să fie pregătit separat. 

Chapter 9 


Trădare. Asta e primul lucru pe care îl simt, 
ceea ce mi se pare ridicol. Ca să existe trădare, 
ar fi trebuit să existe mai întâi încredere. Între 
Peeta şi mine. Şi încrederea nu face parte din 
înțelegere. Suntem tributuri. Dar băiatul care a 
riscat să fie bătut pentru a-mi da mie pâine, cel 
care m-a ajutat să-mi ţin echilibrul în car, cel 
care m-a acoperit în privința acelei avox 
roşcate, cel care a insistat ca Haymitch să 
cunoască talentele mele de vânător... oare n-a 
existat o parte din mine care nu s-a putut 
împiedica să-i acorde încredere? 

Pe de altă parte, mă simt uşurată fiindcă 
putem înceta să pretindem că suntem prieteni. 

E evident că orice legătură firavă pe care am 
înfiripat-o prosteşte a fost retezată. Şi încă în 
ultima clipă. Jocurile încep peste două zile şi 
încrederea n-ar fi decât o slăbiciune. Indiferent 
ce-ar fi dus la decizia lui Peeta — şi bănuiesc că 
are a face cu rezultatul meu mai bun la 
antrenamente - n-ar trebui să simt altceva 
decât recunoştinţă. Poate a acceptat, în sfârşit, 
că e cu atât mai bine, cu cât recunoaştem mai 
repede, pe față, că suntem duşmani. 

— Bine, spun eu. Atunci, care e programul? 

— Aveţi fiecare la dispoziţie câte patru ore cu 
Effie, pentru aspect, şi câte patru cu mine, 

pentru conținut, răspunde Haymitch. Tu, 
Katniss, începi cu Effie. 

Nu pot să-mi imaginez ce anume m-ar putea 
învăța Effie ca să fie nevoie de patru ore, dar ea 
mă pune să muncesc până în ultimul minut. 
Mergem în apartamentul meu şi îmi cere să mă 
îmbrac cu o rochie lungă până la pământ şi cu 
pantofi cu tocuri înalte, dar nu cu cei pe care îi 
voi purta la interviu, apoi mă învaţă cum să 
merg. Pantofii sunt partea cea mai rea, n-am 
purtat niciodată tocuri înalte şi nu mă pot 
obişnui să mă fâțâi de colo-colo stând, în 
esență, pe vârfurile degetelor. Dar Effie se 
foieşte în astfel de pantofi tot timpul şi hotărăsc 
că, dacă ea poate, pot şi eu. Rochia e o altă 
problemă. Mi se tot încurcă printre pantofi, aşa 
că mi se pare firesc s-o smucesc în sus, după 
care Effie se năpusteşte la mine ca un uliu, 
plesnindu-mă peste mâini şi țipând: 

— Nu deasupra gleznei! 

Când ajung, în sfârşit, să stăpânesc mersul, 
mai rămâne stilul în care stau pe scaun, 
postura - se pare că am tendința să-mi ţin 
capul în jos - modul în care privesc în ochii 
oamenilor, gesturile mâinilor, zâmbetul. Cât de- 
spre acesta din urmă, e vorba mai ales să 
zâmbesc mai mult. Effie mă pune să rostesc o 
sută de fraze banale începând cu un zâmbet, 
sau în timp ce zâmbesc, sau încheind cu 


160 


zâmbetul. La ora prânzului, muşchii obrajilor 
îmi zvâcnesc, suprasolicitați. 

— Ei, asta-i tot ce pot face, spune Effie cu un 
oftat. Katniss, nu trebuie decât să-ți aminteşti 
că vrei ca spectatorii să te placă. 

— Şi crezi c-o să le plac? o întreb. 

— Nu şi dacă le arunci tot timpul priviri 
crunte. Ce-ar fi să le păstrezi pentru arenă? 
Gândeşte-te în schimb că te afli printre 
prieteni, spune Effie. 

— Pariază cât de mult voi supravieţui! 
izbucnesc eu. Nu-mi sunt prieteni! 

— Ei, atunci încearcă să pretinzi că-ți sunt! 
se răsteşte Effie. Pe urmă se controlează şi mă 
priveşte cu o expresie radioasă. Vezi? Aşa. Îţi 
zâmbesc, deşi mă exasperezi. 

— Da, pare foarte convingător, îi spun. Mă 
duc să mănânc. 

Arunc din picioare pantofii cu toc şi mă 
îndrept spre sufragerie cu paşi apăsați, 
săltându-mi fusta până la coapse. 

Peeta şi Haymitch par foarte binedispuşi, 
motiv pentru care presupun că şedinţa de 
conținut o să reprezinte o îmbunătăţire față de 
cea de dimineaţă. Nici c-aş putea să mă înşel 
mai mult. După masă, Haymitch mă duce în 
salon, mă aşază pe canapea şi se mulţumeşte 
să mă privească o vreme, încruntându-se. 

— Ce e? îl întreb într-un târziu. 

— Încerc să-mi dau seama ce trebuie să fac 
cu tine, răspunde el. Cum trebuie să te 
prezentăm. Trebuie să fii fermecătoare? 
Distantă? Violentă? Deocamdată străluceşti ca 
o stea. Te-ai oferit voluntar ca să-ți salvezi sora. 
Cinna te-a făcut de neuitat. Ai obţinut cel mai 
mare punctaj la antrenament. Oamenii sunt 
intrigați, dar nimeni nu ştie cine eşti. Impresia 
pe care o s-o faci mâine va decide cu exactitate 
ce-o să-ți pot obţine de la sponsori! 

Fiindcă m-am uitat la interviurile tributurilor 
toată viața, ştiu că vorbele lui sunt pline de 
adevăr. Dacă mulțimea te găseşte pe placul ei, 
pentru că eşti fie amuzant, fie brutal, fie 
excentric, câştigi favoruri. 

— Cum abordează Peeta interviul? Sau nu-mi 
este permis să-ntreb? mă interesez. 

— Tipul fermecător. Are un soi de umor 
autodepreciativ înnăscut, răspunde Haymitch. 
În timp ce tu, de câte ori deschizi gura, devii tot 
mai ursuză şi mai ostilă. 

— Nu e adevărat! 

— Te rog! Nu ştiu de unde ai scos-o pe fata 
aia veselă din car, care făcea tot timpul cu 
mâna, dar eu n-am mai văzut-o nici înainte, 
nici după aceea, zice Haymitch. 

— Iar tu mi-ai dat atât de multe motive să fiu 
veselă! ripostez. 

— Dar nu mie trebuie să-mi fii pe plac. N-o să 

te sponsorizez eu. Aşa că, să pretindem că eu 
sunt publicul, spune el. Încântă-mă. 

— Perfect! mă răstesc. 

Haymitch îşi asumă rolul intervievatorului, 
iar eu încerc să-i răspund într-o manieră 
cuceritoare. Numai că nu pot. Sunt prea 
furioasă pentru ceea ce mi-a spus, ba chiar şi 
pentru simplul fapt că trebuie să-i răspund la 
întrebări. Nu sunt în stare să mă gândesc decât 
la nedreptatea întregii poveşti, la nedreptatea 
Jocurilor Foamei. De ce sunt purtată de ici- 
colo, ca un câine dresat, în încercarea de a le 
face pe plac unor oameni pe care-i urăsc? Pe 
măsură ce înaintează interviul, furia pare să mi 
se ridice tot mai mult la suprafață, până ajung 
să-mi scuip răspunsurile, în adevăratul sens al 
cuvântului. 

— Gata, destul, spune el. Trebuie să găsim o 
altă perspectivă. Nu numai că eşti ostilă, dar 
nici n-am aflat nimic despre tine. Ți-am pus 
cincizeci de întrebări şi încă nu ştiu nimic de- 
spre sensul vieţii tale, despre familia ta, despre 
ceea ce contează pentru tine. Katniss, 
spectatorii vor să te cunoască. 

— Dar eu nu vreau! Spectatorii îmi fură deja 
viitorul! Nu pot avea şi lucrurile importante din 
trecutul meu! ripostez. 

— Atunci minte-i! Inventează ceva! 

— Nu prea mă pricep la minciuni. 

163 


— Ei, ai face bine să-nveţi cât mai repede. 
Acum ai cam tot atât farmec cât un melc mort, 
zice el. 

Au! Asta doare. Până şi Haymitch trebuie să- 
şi dea seama c-a fost prea aspru, fiindcă vocea i 
se îmblânzeşte. 

— Uite o altă idee. Încearcă să fii umilă. 

— Umilă, repet eu. 

— Spune că nu-ţi vine să crezi c-o fată din 
Districtul 12 s-a descurcat atât de bine până 
acum. Că totul e mai mult decât ai visat 
vreodată. Vorbeşte despre hainele create de 
Cinna. Despre amabilitatea oamenilor. Spune 
că oraşul te uluieşte. Dacă nu vorbeşti despre 
tine, măcar fă complimente publicului. Pur şi 
simplu,  păstrează-i părerea favorabilă. Fii 
entuziastă. 

Următoarele ore sunt chinuitoare. Se 
dovedeşte imediat că nu mă pot entuziasma. 
Încercăm rolul impertinentei, dar, pur şi 
simplu, nu sunt destul de arogantă. Sunt prea 
„vulnerabilă” pentru a fi crudă. Nu sunt 
spirituală. Nici amuzantă. Nici sexi. Nici 
enigmatică. 

La sfârşitul sesiunii, nu mai sunt în nici un 
fel. Haymitch a început să bea cam pe când mă 
străduiam să fiu spirituală şi în voce i s-a 
strecurat o nuanţă tăioasă, neplăcută. 

— Mă dau bătut, iubito. Mulțumeşte-te să 

răspunzi la întrebări şi încearcă să nu laşi 
spectatorii să vadă cât de sincer îi deteşti. 

În seara asta mănânc în camera mea, 
comandând un număr scandalos de delicatese, 
mănânc până mi se apleacă, apoi îmi revărs 
furia împotriva lui Haymitch, a Jocurilor 
Foamei şi a oricărei făpturi însuflețite din 
Capitoliu, spărgând farfurii şi împrăştiindu-le 
în toată încăperea. 

Când vine să-mi pregătească patul, fata cu 
părul roşu face ochii mari la vederea 
dezastrului. Tip la ea: 

— Pleacă! Lasă-mă-n pace! 

O urăsc şi pe ea, îi urăsc ochii atoateştiutori, 
plini de reproşuri, care îmi spun că sunt o laşă, 
un monstru, o marionetă a Capitoliului, acum, 
ca şi atunci. Cel puţin, moartea mea o să 
plătească pentru viața băiatului din pădure. 

Dar, în loc să părăsească încăperea, fata 
închide uşa în urma ei şi intră în baie. Se 
întoarce cu o bucată de pânză umedă, îmi 
şterge cu delicateţe fața şi îmi curăţă sângele de 
pe mâna tăiată într-un ciob de farfurie. De ce o 
face? De ce o las s-o facă? 

— Ar fi trebuit să-ncerc să te salvez, şoptesc. 
Ea clatină din cap. Vrea să spună că am avut 
dreptate să stăm deoparte? Că m-a iertat? 

— Nu, am greşit, îi spun. 

Îşi atinge buzele cu degetele, apoi arată spre 

pieptul meu. Cred că vrea să spună c-aş fi 
sfârşit devenind şi eu o avox. Probabil că aşa s- 
ar fi întâmplat. Aş fi fost o avox sau aş fi fost 
moartă. 

Îmi petrec următoarea oră ajutând-o să 
curețe camera. După ce tot gunoiul e aruncat 
în instalația de evacuare şi după ce toate 
urmele de mâncare au fost şterse, roşcata îmi 
face patul. Mă strecor între cearşafuri ca o 
fetiță de cinci ani şi o las să mă-nvelească. Pe 
urmă pleacă. Aş vrea să stea acolo până adorm. 
Să fie acolo când mă trezesc. Vreau ca fata asta 
să mă protejeze, cu toate că ea n-a avut parte 
de protecția mea niciodată. 

A doua zi dimineaţă, asupra mea nu se 
apleacă fata, ci membrii echipei pregătitoare. 
Lecţiile cu Haymitch şi Effie s-au încheiat. Ziua 
asta îi aparține lui Cinna. El e ultima mea 
speranță. Poate reuşeşte să-mi dea o înfăţişare 
atât de minunată, încât ceea ce-mi iese din 
gură să nu mai aibă nici o importanţă. 

Echipa se ocupă de mine până către sfârşitul 
după-amiezii, transformându-mi pielea în satin 
strălucitor, întipărindu-mi desene pe brațe, 
desenându-mi flăcări pe cele douăzeci de unghii 
fără cusur. Pe urmă, Venia se ocupă de părul 
meu, împletindu-mi şuvițe roşii într-un model 
care începe de la urechea stângă, îmi 
înconjoară capul şi cade apoi, într-o singură 

coadă, pe umărul meu drept. Pregătitorii îmi 
acoperă fața cu un strat de fard palid, apoi îmi 
redesenează trăsăturile. Ochi imenşi, 
întunecați, buze roşii, pline, gene care 
împrăştie stropi de lumină când clipesc. La 
final, îmi acoperă tot trupul cu o pudră ce mă 
face să licăresc precum praful de aur. 

Pe urmă intră Cinna, cu ceea ce presupun că 
este rochia mea, dar nu o pot vedea, e 
ambalată. 

— Închide ochii, îmi poruncește el. 

În timp ce rochia e trasă în josul trupului 
meu gol, îi simt interiorul mătăsos, apoi 
greutatea. Probabil că are douăzeci de 
kilograme. Îmi încleştez degetele de mâna 
Octaviei, intrând orbeşte în pantofi, bucuroasă 
să descopăr că sunt cu cel puțin cinci 
centimetri mai joşi decât perechea cu care m-a 
pus Effie să exersez. Urmează câteva ajustări şi 
o vânzoleală. Pe urmă se face linişte. 

— Pot să deschid ochii? întreb. 

— Da, răspunde Cinna. Deschide-i. Făptura 
pe care o văd în fața mea, în oglinda în care mă 
încadrez în întregime, e dintr-o altă lume. Unde 
pielea sclipeşte, ochii scânteiază şi hainele par 
să fie din nestemate. Pentru că rochia mea, oh, 
rochia mea e acoperită în întregime cu pietre 
prețioase reflectorizante, roşii, galbene şi albe, 
cu stropi de albastru care accentuează vârfurile 

modelului cu flăcări. Cea mai uşoară mişcare 
creează impresia că sunt înghițită de limbi de 
foc. 

Nu sunt frumoasă. Nu sunt superbă. Sunt 
tot atât de strălucitoare ca soarele. 

Pentru o vreme, toată lumea se mulţumeşte 
să mă fixeze cu privirea. 

— Oh, Cinna, spun eu, într-un târziu. 
Mulţumesc. 

— Roteşte-te pentru mine, îmi cere el. 

Îmi ridic braţele şi mă învârtesc în cerc. Toată 
echipa scoate strigăte de admiraţie. 

Cinna le cere celorlalți să plece şi mă pune să 
umblu prin încăpere în rochia şi în pantofii în 
care mă descurc mult mai uşor decât într-ai lui 
Effie. Rochia atârnă în aşa fel încât nu e nevoie 
s-o ridic când păşesc, scăpându-mă de o grijă. 

— Deci eşti întru totul pregătită pentru 
interviu? mă întreabă Cinna. 

Expresia feţei lui îmi dă de înţeles c-a stat de 
vorbă cu Haymitch. Ştie ce îngrozitoare sunt. 

— Sunt groaznică, Haymitch m-a făcut melc 
mort. Indiferent ce-am încercat nu mi-a reuşit. 
Nu pot intra în pielea nici unuia dintre 
personajele preferate de el, îi spun. 

Cinna cade o clipă pe gânduri. 

— De ce nu încerci să fii tu însăți? 

— Eu însămi? Nici asta n-are rost. Haymitch 
spune că sunt ursuză şi ostilă. 

— Păi, eşti... în prezenţa lui Haymitch, spune 
Cinna, rânjind. Eu nu te văd aşa. Echipa 
pregătitoare te adoră. I-ai câştigat până şi pe 
creatorii-de-joc. Cât despre oamenii din 
Capitoliu, ei bine, nu mai încetează să 
vorbească despre tine. Toţi îți admiră 
cutezanța. 

Cutezanţa mea. Asta-i o idee nouă. Nu sunt 
singură că ştiu exact ce înseamnă, dar cred că 
sugerează că sunt o luptătoare. Într-un mod 
curajos. Nu înseamnă că nu sunt niciodată 
prietenoasă. OK, poate că nu-i îndrăgesc pe toți 
oamenii pe care-i întâlnesc, poate că zâmbetele 
mele nu apar prea uşor, dar îmi pasă de 
oameni. 

Cinna îmi ia mâinile ca de gheaţă în palmele 
lui calde. 

— Când răspunzi la întrebări, imaginează-ţi 
că te adresezi unui prieten de acasă. Cine e 
prietenul tău cel mai bun? mă întreabă. 

— Gale, răspund, fără nici o ezitare. Numai că 
n-are sens. Nu i-aş spune niciodată lui Gale 
aceste lucruri despre mine. Le ştie deja. 

— Dar eu? Te poţi gândi la mine ca la un 
prieten? întreabă Cinna. 

Dintre toți oamenii pe care i-am întâlnit de 
când am plecat de acasă, el e de departe 
favoritul meu. Mi-a plăcut de la prima vedere şi 
încă nu m-a dezamăgit. 

— Cred că da, dar... 

— O să stau în tribuna principală, alături de 
ceilalți stilişti. O să te poţi uita drept la mine. 
Când ţi se pune o întrebare, găseşte-mă şi 
răspunde cât mai sincer cu putință, spune 
Cinna. 

— Chiar dacă gândurile mele sunt oribile? 
întreb. 

Pentru că, de fapt, ar putea fi. 

— Mai ales atunci, spune el. O să-ncerci? 

Dau din cap. E un plan. Sau cel puţin un pai 
de care să mă agăţ. 

Momentul plecării soseşte prea repede. 
Interviurile se desfăşoară pe o scenă construită 
în fața Centrului de Antrenament. Odată ce am 
ieşit din cameră, mai sunt doar câteva minute 
până când mă voi afla în fața mulțimii, a 
camerelor de luat vederi, a întregului Panem. 

Când Cinna răsuceşte mânerul uşii, îi opresc 
mâna. 

— Cinna... 

Sunt complet covârşită de trac. 

— Nu uita, publicul te adoră deja, spune el, 
cu blândețe. Nu trebuie decât să fii tu însăți. 

Ne întâlnim cu restul grupului care se ocupă 
de Districtul 12 în fața liftului. Porţia şi echipa 
ei şi-au dat toată silința. Peeta are o înfăţişare 
frapantă în costum negru, pus în valoare de 
flăcări. Arătăm bine împreună şi mă simt 

uşurată fiindcă nu mai suntem îmbrăcați la fel. 
Haymitch şi Effie poartă haine elegante. Îl evit 
pe el, dar accept complimentele ei. Effie poate fi 
obositoare şi cu capul în nori, dar nu e 
distrugătoare, ca Haymitch. 

Când se deschid uşile ascensorului, celelalte 
tributuri sunt aliniate, gata să ocupe scena. 
Stăm acolo, toți douăzeci şi patru, înşirați pe 
un arc larg de cerc, pe toată durata 
interviurilor. Eu o să fiu ultima sau penultima, 
deoarece fata tribut îl precede pe băiatul din 
districtul ei. Îmi doresc atât de mult să fiu 
prima şi să dau totul deoparte. Acum va trebui 
să ascult cât de spirituali, de amuzanțţi, de 
umili, de violenți şi fermecători sunt toți ceilalți, 
înainte de a păşi în centru. În plus, publicul o 
să-nceapă să se plictisească, exact aşa cum s-a 
întâmplat cu creatorii-de-joc. Şi n-o să pot 
trage o săgeată în mulțime ca să-i atrag atenţia. 

Chiar înainte de a defila, instalându-ne pe 
scenă, Haymitch vine în spatele meu şi al lui 
Peeta şi mormăie: 

— Nu uitaţi, încă mai sunteți o pereche 
fericită. Aşa că purtaţi-vă ca atare. 

Cum? Credeam că am renunțat la asta când 
Peeta a cerut să fim instruiți separat. Dar 
presupun că schimbarea s-a petrecut numai 
între noi, nu şi pentru public. Însă nu mai 
avem prea multe şanse de a interacționa, 

acum, când mergem în şir indian către 
scaunele noastre şi ne ocupăm locurile. 

Pentru simplul fapt că păşesc pe scenă, 
respiraţia îmi devine rapidă şi superficială. Îmi 
simt pulsul zvâcnind în tâmple. E o uşurare 
când ajung lângă scaun, fiindcă, în pantofii cu 
toc şi cu picioarele care-mi tremură, mă tem c- 
o să mă-mpiedic. Cu toate că se lasă seara, 
Piața Oraşului e mai strălucitoare decât o zi de 
vară. Pentru invitaţii de seamă a fost construită 
o tribună înaltă, unde stiliştii domină primul 
rând. Camerele se vor întoarce spre ei când 
mulțimea va reacționa, privind rezultatul trudei 
lor. Balconul imens al unei clădiri din dreapta a 
fost rezervat pentru creatorii-de-joc. Echipele 
de televiziune au pretins majoritatea celorlalte 
balcoane. Dar Piaţa Oraşului şi bulevardele 
care dau în ea sunt aglomerate până la refuz. 
Oamenii n-au loc decât stând în picioare. 
Televizoarele sunt deschise în toate casele şi în 
toate centrele publice din ţară. Toţi cetățenii 
Panemului urmăresc programul. În noaptea 
asta nu vor fi pene de curent. 

Caesar Flickerman, bărbatul care, de peste 
patruzeci de ani, e gazda interviurilor sare pe 
scenă. Faptul că înfăţişarea lui nu s-a schimbat 
aproape deloc în tot acest timp e oarecum 
înspăimântător. Acelaşi chip sub stratul de fard 
simplu, alb. Aceeaşi pieptănătură, dar părul are 

o altă culoare la fiecare ediție a Jocurilor. 
Acelaşi costum festiv, albastru-miez-de-noapte, 
punctat cu mii de becuri minuscule ce clipesc 
ca nişte stele. La Capitoliu folosesc chirurgia 
estetică pentru a face oamenii să pară mai 
tineri şi mai supli. În Districtul 12, să arăţi 
bătrân e o realizare, de vreme ce atât de mulți 
oameni mor tineri. Când vezi pe cineva în 
vârstă, îți doreşti să-l feliciți pentru longevitate 
şi să-l întrebi care e secretul supraviețuirii. 
Grăsanii sunt invidiați, fiindcă nu ling 
farfuriile, cum fac cei mai mulți dintre noi. Dar 
aici e altfel. Ridurile nu sunt de dorit. Pântecele 
rotund nu e semn de succes. 

Anul ăsta, părul lui Caesar e de un albastru 
palid, iar pleoapele şi buzele îi sunt acoperite 
cu un strat de fard de aceeaşi culoare. Arată 
ciudat, dar mai puţin înspăimântător decât 
anul trecut, când culoarea aleasă a fost 
stacojiul şi când părea că sângerează. Caesar 
spune câteva glume ca  să-ncălzească 
atmosfera, apoi trece la treabă. 

Fata-tribut din Districtul 1, arătând 
provocator în rochia lungă, aurie şi 
transparentă, trece în centrul scenei, 
alăturându-i-se lui Caesar pentru interviu. Îţi 
poţi da seama că mentorului ei nu i-a venit 
greu să-i aleagă abordarea potrivită. Cu părul 
blond revărsat, cu ochii verde-smarald, înaltă, 

apetisantă... e sexy din cap până-n picioare. 

Interviurile durează numai câte trei minute. 
Pe urmă se aude o sonerie şi următorul tribut 
se ridică în picioare. Cât despre Caesar, trebuie 
să spun că face tot ce-i stă în puteri pentru ca 
toată lumea să strălucească. E prietenos, 
încearcă să-i liniştească pe cei mai nervoşi, 
râde la glumele nesărate şi poate transforma un 
răspuns slab într-unul memorabil prin felul în 
care reacționează. 

Stau ca o adevărată doamnă, aşa cum m-a 
învățat Effie, în timp ce districtele se perindă: 
2, 3, 4. Toată lumea pare să fi adoptat câte un 
rol. Băiatul monstruos din Districtul 2 e o 
maşină necruțătoare de ucis. Fata cu chip de 
vulpe din Districtul 5 e vicleană şi evazivă. L- 
am remarcat pe Cinna imediat ce şi-a ocupat 
locul, dar nici măcar prezenţa lui nu mă poate 
relaxa. 8, 9, 10. Băiatul schilod din Districtul 
10 e foarte tăcut. Palmele îmi asudă nebuneşte, 
dar rochia cu nestemate nu e absorbantă, aşa 
că le simt alunecând atunci când încerc să le 
şterg. 11. 

Rue se apropie de Caesar în fluturarea 
aripilor ce îi desăvârşesc rochia lungă, 
vaporoasă. La vederea acestui magic tribut 
minuscul, în public se lasă tăcerea. Caesar e 
foarte prietenos cu ea, felicitând-o pentru 
şaptele obţinut la antrenament, un punctaj 

excelent pentru cineva atât de mărunțel. Când 
o întreabă care va fi atuul ei cel mai mare, ea îi 
răspunde fără să ezite. 

— Sunt foarte greu de prins, spune, cu voce 
tremurătoare. Şi, dacă nu mă pot prinde, nu 
mă pot ucide. Aşa că nu mă nesocotiţi. 

— N-aş face-o nici într-un milion de ani, 
răspunde Caesar, încurajator. 

Băiatul din Districtul 11, Thresh, are pielea 
tot atât de întunecată ca Rue, dar asemănarea 
se opreşte aici. E unul dintre uriaşi, având 
probabil doi metri şi conformaţia solidă a unui 
taur, dar am observat că a refuzat invitația 
tributurilor profesioniste de a li se alătura. În 
schimb, e foarte singuratic, nu vorbeşte cu 
nimeni şi s-a arătat foarte puțin interesat de 
antrenament. Chiar şi aşa, a obţinut un 
punctaj de zece şi nu e greu de ghicit că i-a 
impresionat pe creatorii-de-joc. Ignoră 
încercările lui Caesar de a-l tachina şi 
răspunde numai cu da sau nu sau se 
mulţumeşte, pur şi simplu, să păstreze tăcerea. 

Dacă aş fi cât el, mi-aş etala atitudinea 
ursuză şi ostilă şi totul ar fi perfect! Aş paria că 
cel puţin jumătate dintre sponsori îl iau în 
considerare. Dacă aş avea bani, aş paria şi eu 
pe el. 

Pe urmă e chemată Katniss Everdeen şi mă 
simt pe mine însămi, ca într-un vis, ridicându- 

mă şi pornind către centrul scenei. Strâng 
mâna întinsă a lui Caesar, şi el are buna- 
cuviință de a nu şi-o şterge imediat de costum. 

— Ei, Katniss, Capitoliul trebuie să reprezinte 
o mare schimbare față de Districtul 12. Ce te-a 
impresionat cel mai mult de când ai sosit? 
întreabă el. 

Cum? Ce-a spus? E ca şi cum cuvintele n-ar 
avea nici un sens. 

Gura mi s-a uscat ca rumeguşul. Îl caut 
disperată pe Cinna în mulțime şi îmi pironesc 
ochii într-ai lui. Îmi imaginez cuvintele 
dezlipindu-se de pe buzele sale. „Ce te-a 
impresionat cel mai mult de când ai sosit?” îmi 
storc creierii căutând ceva care să mă fi făcut 
fericită aici. Fii sinceră, îmi spun. Fii sinceră. 
Îmi smulg câteva cuvinte: 

— Tocana de miel. 

Caesar râde şi eu realizez, vag, că o parte din 
public i s-a alăturat. 

— Cea cu prune uscate? întreabă el. 

Eu dau din cap. 

— Oh, eu mănânc găleți întregi. Se răsuceşte 
către public cu o privire îngrozită, ţinând o 
mână pe stomac. Nu se cunoaşte, nu-i aşa? 

Spectatorii îi strigă răspunsuri liniştitoare şi 
aplaudă. Asta voiam să spun despre Caesar. 
Încearcă să te ajute. 

— Acum, Katniss, continuă el, pe un ton 

confidenţial. Când ţi-ai făcut apariția la 
ceremonia de deschidere, mi-a stat efectiv 
inima. Cum ţi s-a părut costumul tău? 

Cinna mă priveşte  îinălțând dintr-o 
sprânceană. Fii sinceră. 

— Cum mi s-a părut după ce nu mi-a mai 
fost teamă c-o să ard de vie? întreb. 

Un hohot puternic de râs. Unul real, înălțat 
din public. 

— Da. Începe de atunci, spune Caesar. 

Cinna, prietene, ar trebui să le-o spun 
oricum. 

— M-am gândit că stilistul Cinna e genial, că 
nu mai văzusem niciodată un costum de o 
asemenea splendoare şi nu mi-a venit să cred 
că-l purtam eu. Nu-mi vine să cred nici că port 
rochia asta. Îmi ridic fusta, răsfirând-o. Adică, 
uitați-vă la ea! 

În timp ce spectatorii scot oh-uri şi aa-uri, îl 
văd pe Cinna descriind cercuri minuscule cu 
degetul. Dar ştiu ce-mi spune: Învârteşte-te 
pentru mine. 

O fac şi reacţia e instantanee. 

— Încă o dată! îmi cere Caesar, aşa că îmi 
ridic braţele deasupra capului, lăsând fusta să 
zboare, lăsând rochia să mă învăluie în flăcări. 

Publicul izbucneşte în urale. Când încetez, 
mă agăţ de brațul lui Caesar. 

— Nu te opri! exclamă el. 

— Trebuie, sunt amețţită. 

Şi chicotesc, ceea ce cred că n-am mai făcut 
în viața mea. Dar emoțiile şi învârtiturile mi-au 
venit de hac. 

Caesar mă înconjoară cu un braţ protector. 

— Nu te teme, te ţin. Nu te pot lăsa s-o iei pe 
urmele mentorului tău. 

Toată lumea fluieră în timp ce camerele îl 
descoperă pe Haymitch, care e de-acum celebru 
pentru căderea sa în cap de la extragere, iar el 
îşi flutură binedispus mâna şi arată către mine. 

— E în ordine, reasigură Caesar mulțimea. E 
în siguranță cu mine. Aşa, acum despre 
punctajul de la antrenament. Unsprezece. Dă- 
ne un indiciu despre cele întâmplate acolo. 

Arunc o privire spre creatorii-de-joc de la 
balcon şi îmi mugşc buza. 

— Aă... nu pot să spun, dar e ceva ce cred că 
s-a întâmplat pentru prima oară. 

Camerele sunt îndreptate către creatorii-de- 
joc, care râd pe înfundate şi dau din cap. 

— Ne ucizi, spune Caesar, ca şi cum ar suferi 
cu adevărat. Detalii. Detalii. 

Mă adresez celor de la balcon. 

— N-am voie să vorbesc despre asta, nu-i 
aşa? 

— Aşa e! strigă creatorul-de-joc care a căzut 
în bolul cu punci. 

— Mulţumesc, spun eu. Buzele mele sunt 

pecetluite. 

— Atunci să ne întoarcem la acel moment al 
extragerii când a fost strigat numele surorii 
tale, spune Caesar. Acum e mai calm. Şi când 
te-ai oferit voluntar. Poţi să ne povesteşti de- 
spre ea? 

Nu. Nu, nu tuturor. Dar poate lui Cinna. 
Cred că tristeţea de pe chipul lui nu există doar 
în imaginația mea. 

— O cheamă Prim. N-are decât doisprezece 
ani. Şi o iubesc mai mult decât orice pe lume. 

Acum, aici, în Piaţa Oraşului, ai putea auzi 
un ac căzând. 

— Ce ţi-a spus? După extragere? întreabă 
Caesar. 

Fii sinceră. Fii sinceră. Înghit cu greutate. 

— Mi-a spus să mă străduiesc din toate 
puterile să câştig. 

Spectatorii stau neclintiți, agățându-se de 
fiecare dintre cuvintele mele. 

— Şi ce i-ai răspuns? mă întreabă Caesar, cu 
blândeţe. 

Însă, în loc de căldură, îmi simt trupul 
cuprins de o înțepeneală de gheață. Muşchii mi 
se încordează, aşa cum mi se întâmplă înainte 
de a ucide o pradă. Când vorbesc, vocea pare 
să-mi fi coborât cu o octavă. 

— Am jurat c-o voi face. 

— Pariez c-aşa a fost, spune Caesar şi braţul 

lui mă strânge mai tare. 

Se aude soneria. 

— Îmi pare rău, am depăşit timpul. Mult 
noroc, Katniss Everdeen, tribut din Districtul 
12; 

Aplauzele continuă încă mult timp după ce 
mă  aşez. Mă uit spre Cinna, pentru 
reconfirmare, îmi face un semn discret, cu 
degetul mare ridicat. 

În prima parte a interviului lui Peeta sunt 
încă năucită. Îmi dau totuşi seama că publicul 
e cucerit de la bun început; aud râsete, 
strigăte. Joacă rolul fiului de brutar, 
comparând tributurile cu pâinea din districtele 
lor. Pe urmă face o glumă amuzantă despre 
pericolele la care te expun duşurile din 
Capitoliu. 

— Spune-mi, încă mai miros a trandafiri? îl 
întreabă pe Caesar şi se adulmecă reciproc 
rând pe rând, dând gata spectatorii. 

Îmi recapăt întreaga atenţie când Caesar îl 
întreabă dacă acasă are vreo prietenă. 

Peeta ezită, apoi clatină neconvingător din 
cap. 

— Un băiat frumos ca tine. Trebuie să fie o 
fată deosebită. Haide, cum o cheamă? insistă 
Caesar. 

Peeta oftează. 

— Ei, există o fată. Sunt nebun după ea de 

când mă ştiu. Dar sunt sigur că, până la 
extragere, nici măcar n-a ştiut că exist. 

Murmure de simpatie din public. Sunt în 
stare să se asocieze cu dragostea 
neîmpărtăşită. 

— Are pe altcineva? întreabă Caesar. 

— Nu ştiu, dar e pe placul multor băieţi, 
răspunde Peeta. 

— Păi, uite cum faci. Câştigi şi te întorci 
acasă. Atunci n-o să te poată refuza, nu? spune 
încurajator Caesar. 

— Nu cred c-o să meargă. Victoria n-o să fie 
de folos în cazul meu, zice Peeta. 

— De ce nu? întreabă Caesar, derutat. 

Peeta se înroşeşte ca sfecla şi răspunde 
bâlbâindu-se. 

— Pentru că... pentru că... ea a venit aici, cu 
mine. 

Partea a doua 
JOCURILE 

Chapter 10 


Camerele de luat vederi zăbovesc o clipă 
asupra ochilor plecaţi ai lui Peeta şi vorbele lui 
îşi fac efectul. Pe urmă, pe toate ecranele văd 
chipul meu mărit, cu gura întredeschisă într- 
un amestec de surpriză şi protest, în timp ce 
înțeleg. Eu! Vorbeşte despre mine! Strâng din 
buze şi privesc în jos, sperând că astfel aş 
putea ascunde emoţiile ce prind să clocotească 
în mine. 

— Oh, ăsta da ghinion, spune Caesar şi în 
vocea lui e o umbră de durere sinceră. 

Mulțimea murmură aprobator şi câţiva scot 
chiar strigăte de suferinţă. 

— Nu e bine, încuviințează Peeta. 

— Ei, nu cred că te poate învinui cineva. E 
greu să nu te-ndrăgosteşti de fata asta, spune 
Caesar. Ea n-a ştiut? 

Peeta clatină din cap. 

— Până acum nu. 

Îmi îngădui să ridic ochii spre ecrane destul 
de mult ca să văd că roşeața mea e de 
neconfundat. 

— Nu v-ar plăcea s-o chemăm din nou aici şi 
să primim un răspuns? întreabă Caesar 
spectatorii. 

Mulțimea scoate strigăte de aprobare. 

— Din păcate, regulile sunt reguli, iar timpul 

lui Katniss Everdeen a trecut. Ei bine, mult 
noroc, Peeta Mellark, şi cred că vorbesc în 
numele întregului Panem când spun că inimile 
noastre sunt alături de a ta. 

Strigătele publicului sunt asurzitoare. Peeta 
ne-a eclipsat pe toți cu declarația lui de 
dragoste pentru mine. Când spectatorii se 
liniştesc în sfârşit, rosteşte un „vă mulțumesc” 
sugrumat şi se întoarce la locul lui. Ne ridicăm 
în picioare pentru imn. Trebuie să-mi înalț 
privirea, dând dovadă de respectul cuvenit, şi 
observ că toate ecranele sunt acum dominate 
de imaginea lui şi a mea, separați de doi metri, 
spaţiu care, în capetele spectatorilor, nu poate 
fi niciodată încălcat. Nefericiţii de noi. 

Dar eu ştiu mai bine. 

După imn, tributurile se întorc în Centrul de 
Antrenament şi se urcă în ascensoare. Am grijă 
să nu mă îndrept spre aceeaşi cabină cu Peeta. 
Mulțimea îi mai reţine un timp pe stilişti, 
mentori şi însoțitori, aşa că nu ne avem drept 
companie decât unii pe alții. Nimeni nu scoate 
nici o vorbă. Ascensorul meu se opreşte, lăsând 
să coboare patru tributuri înainte de a mă 
pomeni singură şi de a vedea uşile 
deschizându-se la etajul al douăsprezecelea. 
Peeta abia a ieşit din cabina lui când îl izbesc 
cu palmele în piept. Îşi pierde echilibrul şi cade 
într-un vas urât, cu flori artificiale. Vasul se 

răstoarnă, spărgându-se într-o mie de bucăți 
minuscule. Peeta aterizează printre cioburi şi 
sângele îi țâşneşte imediat din mâini. 

— Pentru ce-ai făcut asta? spune îngrozit. 

Tip la el. 

— N-aveai dreptul! N-aveai dreptul să spui 
toate lucrurile alea despre mine! 

Uşile ascensoarelor se deschid şi întreaga 
echipă e acolo: Effie, Haymitch, Cinna şi Porţia. 

— Ce se-ntâmplă? întreabă Effie, cu o notă de 
isterie în glas. Ai căzut? 

— După ce m-a-mbrâncit ea, răspunde Peeta, 
în timp ce Effie şi Cinna îl ajută să se ridice. 

Haymitch se întoarce spre mine. 

— L-ai îmbrâncit? 

— Asta a fost ideea ta, nu-i aşa? Să mă 
transformi într-un soi de proastă în fața întregii 
țări? ripostez. 

— Ideea a fost a mea, spune Peeta, tresărind 
când îşi scoate din palme aşchii de ceramică. 
Haymitch n-a făcut decât să m-ajute. 

— Da, Haymitch e întotdeauna de ajutor. 
Pentru tine! spun eu. 

— Eşti o proastă, zice Haymitch, dezgustat. 
Crezi că ţi-a făcut un rău? Băiatul ăsta ţi-a dat 
ceea ce n-ai fi putut căpăta niciodată singură. 

— M-a făcut să par neajutorată! spun. 

— Te-a făcut să pari seducătoare! Şi, hai să 
fim sinceri, în privința asta ai nevoie de tot 

ajutorul posibil. Înainte de a spune el că te 
doreşte, nu erai mai romantică decât o bucată 
de noroi. Acum te doresc toți. Nimeni nu mai 
vorbeşte despre altceva.  Îndrăgostiţii din 
Districtul 12, născuți sub o stea potrivnică! 
spune Haymitch. 

— Dar nu suntem îndrăgostiţi! îl contrazic. 

Haymitch mă prinde de umeri şi mă 
țintuieşte de perete. 

— Cui îi pasă? Totul nu e decât un spectacol. 
Totul ţine de impresia pe care o faceți. Singurul 
lucru pe care l-aş fi putut spune despre 
interviul tău era că ai fost suficient de 
simpatică, deşi chiar şi asta, în sine, mi s-a 
părut un mic miracol. Acum pot susține că 
frângi inimi. Oh, oh, oh, cum îți vor cădea 
băieţii de acasă, tânjind, la picioare. Ce crezi c- 
ar putea să-ți aducă mai mulți sponsori? 

Mirosul de vin din respiraţia lui îmi face 
greață. Îi arunc mâinile de pe umerii mei şi mă 
îndepărtez cu un pas, încercând să-mi 
limpezesc mintea. 

Cinna se apropie şi mă cuprinde cu braţul. 

— Are dreptate, Katniss. Nu ştiu ce să mai 
cred. 

— Ar fi trebuit să mi se spună, să nu par atât 
de proastă. 

— Nu, reacţia ta a fost perfectă. Dacă ai fi 
ştiut, n-ar fi părut atât de real, spune Porţia. 

— Îşi face griji din cauza prietenului ei, zice 
Peeta, ţâfnos, aruncând un ciob însângerat. 

Gândul la Gale îmi împurpurează din nou 
obrajii. 

— N-am nici un prieten. 

— Ce contează, spune Peeta. Dar fac pariu că 
e suficient de inteligent ca să recunoască un 
bluf. În plus, tu n-ai spus că mă iubeşti. Aşa 
că, ce importanţă are? 

Cuvintele lui îşi fac efectul. Furia îmi păleşte. 
Acum nu mai ştiu dacă să cred că am fost 
folosită sau că mi s-a oferit un avantaj. 
Haymitch are dreptate. Am supraviețuit 
interviului. Am supraviețuit interviului, dar ce- 
am fost de fapt? O fată prostuţă, învârtindu-se 
într-o rochie scânteietoare. Chicotind. Singurul 
moment de o oarecare substanţă a fost cel în 
care am vorbit despre Prim. Prin comparaţie cu 
Thresh, cu puterea lui tăcută, ucigătoare, sunt 
uşor de uitat. Prostuțţă, scânteietoare şi uşor de 
dat uitării. Nu, nu pot fi uitată chiar pe de-a- 
ntregul. Am obţinut unsprezece puncte la 
antrenament. 

Însă Peeta m-a transformat acum într-un 
obiect al dragostei. Nu doar a lui. L-am auzit 
spunând că am mulți admiratori. Şi dacă 
publicul crede că ne iubim într-adevăr... îmi 
aduc aminte ce reacție puternică a stârnit 
confesiunea lui. Îndrăgostiţi născuţi sub o stea 

potrivnică. Haymitch are dreptate, la Capitoliu 
înghit aşa ceva. Mă cuprinde brusc teama că n- 
am reacționat cum ar fi trebuit. 

— După ce-a spus că mă iubeşte, v-aţi gândit 
că s-ar putea să-l iubesc şi eu? întreb. 

— Eu da, răspunde Porţia. Felul în care ai 
evitat să te uiţi spre camere, roşeaţa. 

Ceilalți îi susțin părerea. 

— Eşti aur curat, iubito. Sponsorii tăi vor sta 
la coadă pe un cvartal, spune Haymitch. 

Mă simt stânjenită din cauza reacției mele. 
Îmi impun s-o recunosc în faţa lui Peeta. 

— Îmi pare rău că te-am îmbrâncit. 

El ridică din umeri. 

— N-are importanţă. Deşi, tehnic vorbind, e 
ilegal. 

— Mâinile tale sunt OK? îl întreb. 

— Vor fi. 

Se lasă o clipă de tăcere, însă dinspre 
sufragerie pluteşte mirosul delicios al cinei. 

— Haideţi să mâncăm, propune Haymitch. Îl 
urmăm cu toții şi ne ocupăm locurile în jurul 
mesei. Dar Peeta sângerează atât de violent, 
încât Porţia îl scoate din încăpere pentru un 
tratament medical. Începem să mâncăm supa 
cu smântână şi petale de trandafir fără ei. Se 
întorc când terminăm. Mâinile lui Peeta sunt 
înfăşurate în bandaje. Nu am cum să nu mă 
simt vinovată. Mâine o să fim în arenă. El mi-a 

făcut o favoare, iar eu l-am răsplătit cu o rană. 
O să-ncetez vreodată să-i fiu datoare? 

După cină, urmărim din salon reluarea 
interviului. Învârtindu-mă şi chicotind în rochia 
mea, par împopoţonată şi superficială, deşi 
ceilalți mă asigură că sunt fermecătoare. Peeta 
e cel cu adevărat fermecător, apoi întru totul 
fermecător ca îndrăgostit. Şi iată-mă pe mine, 
îmbujorată şi derutată, frumoasă datorită 
mâinilor lui Cinna, tragică datorită 
împrejurărilor şi, după cum spun toţi, de 
neuitat. 

După terminarea imnului, când se întunecă 
ecranul, în încăpere se lasă tăcerea. Mâine o să 
fim treziți în zori şi pregătiți pentru arenă. 
Jocurile nu încep cu adevărat înainte de ora 
zece, pentru că atât de mulţi locuitori ai 
Capitoliului se trezesc târziu. 

Ştiu că Haymitch şi Effie nu vor merge cu 
noi. Imediat ce pleacă de aici, se vor duce în 
Cartierul General al Jocurilor, cu speranţa că 
vor înscrie sponsori într-un ritm delirant, 
stabilind o strategie în privința locurilor unde 
să ne trimită darurile şi a modului de a o face. 
Cinna şi Porţia ne vor însoți până în locul de 
unde vom fi lansați în arenă. Totuşi, trebuie să 
ne luăm rămas-bun aici. 

Effie ne prinde pe amândoi de mâini şi ne 
urează noroc cu lacrimi sincere în ochi. Apoi, 

ne mulţumeşte fiindcă suntem cele mai bune 
tributuri pe care a avut vreodată prilejul de a le 
susține. Dar, pentru că ea este Effie şi fiindcă 
se pare că regulamentul îi impune să spună 
ceva îngrozitor, adaugă: 

— N-o să fiu nicidecum surprinsă dacă la 
anul voi fi în sfârşit promovată să mă ocup de 
un district acceptabil! 

Pe urmă ne sărută pe amândoi pe obraz şi se 
grăbeşte să iasă, copleşită de despărţirea 
emoţionantă sau de posibila îmbunătăţire a 
viitorului ei. 

Haymitch îşi încrucişează braţele la piept şi 
ne priveşte pe amândoi. 

— Un ultim sfat? întreabă Peeta. 

— Când bate gongul, plecaţi naibii de acolo. 
Nici unul dintre voi nu e destul de bun pentru 
lupta sângeroasă de la Cornul Abundenţei. 
Mulțumiţi-vă să fugiți, puneţi o distanță cât 
mai mare între voi şi ceilalți şi găsiți o sursă de 
apă, răspunde el. Aţi înțeles? 

— Şi apoi? întreb eu. 

— Rămâneți în viață, zice Haymitch. 

E acelaşi sfat pe care ni l-a dat în tren, dar, 
de data asta nu e beat şi nu râde. Iar noi ne 
mulțumim să dăm din cap. Ce altceva ar mai fi 
de spus? 

Când mă îndrept spre camera mea, Peeta mai 
zăboveşte, stând de vorbă cu Porţia. Mă bucur. 

Indiferent cât de stranii ar fi cuvintele noastre 
de despărțire, pot aştepta până mâine. Păturile 
mele sunt date deoparte, dar nici urmă de fata 
avox cu părul roşu. Aş vrea să-i fi ştiut numele. 
Ar fi trebuit s-o-ntreb. Ar fi putut să mi-l scrie. 
Sau să-l mimeze. Însă poate că singurul 
rezultat ar fi fost o pedeapsă pentru ea. 

Trebuie să fac un duş, să-mi spăl trupul de 
vopseaua aurie, de machiaj şi de parfumul 
frumuseții. Tot ce mai rămâne din eforturile 
echipei de pregătire sunt flăcările de pe unghiile 
mele. Mă hotărăsc să le păstrez pentru a-i 
aminti publicului cine sunt. Katniss, fata care a 
fost în foc. Poate-mi vor oferi ceva care să mă 
susțină în zilele ce vor veni. 

Îmi pun o cămaşă de noapte groasă, pufoasă, 
şi mă urc în pat. Am nevoie de cinci secunde ca 
să-mi dau seama că n-o să pot dormi. Şi amo 
nevoie disperată de somn pentru că, în arenă, 
orice secundă în care voi ceda în fața oboselii 
va fi o invitaţie la moarte. 

N-are rost. Trece o oră, trec două, trec trei şi 
pleoapele mele refuză să se-ngreuneze. Nu fac 
decât să-ncerc să-mi imaginez în ce pustietate 
vom fi aruncați. Deşert? Mlaştină? Un pustiu 
înghețat? Mai presus de toate, sper să existe 
copaci, care mi-ar putea oferi posibilitatea de a 
mă ascunde, mâncare şi adăpost. Cel mai 
adesea sunt, pentru că un peisaj arid e 

monoton şi, în lipsa arborilor, Jocurile se 
termină prea repede. Dar cum o să fie clima? 
Ce capcane au ascuns creatorii-de-joc ca să 
anime momentele de acalmie? Şi pe urmă mai 
sunt şi celelalte tributuri... 

Cu cât sunt mai nerăbdătoare să adorm, cu 
atât mai mult mă ocoleşte somnul. În cele din 
urmă, devin atât de agitată încât nu mai pot 
nici măcar să stau în pat. Măsor încăperea cu 
pasul, cu inima prea grăbită, cu respirația prea 
scurtă. 

Camera pare celula unei închisori. Dacă nu 
ies cât mai repede la aer, o să-ncep din nou să 
arunc tot felul de lucruri în toate părțile. Alerg 
de-a lungul coridorului, către uşa ce duce la 
acoperiş. Nu e doar descuiată, ci şi 
întredeschisă. Poate cineva a uitat s-o închidă, 
dar asta n-are nici o importanţă. Câmpul de 
forță din jur împiedică orice încercare de 
evadare. lar eu nu vreau să fug, nu vreau decât 
să-mi umplu plămânii cu aer. Vreau să privesc 
cerul şi luna în ultima noapte când nu mă 
hăituieşte nimeni. 

Acoperişul nu e luminat noaptea, dar, 
imediat ce picioarele mele goale ating ţiglele, 
văd silueta lui neagră, pe fundalul luminilor 
Capitoliului, ce strălucesc la nesfârşit. Jos, pe 
străzi, e mare agitație, instrumente muzicale, 
glasuri cântând, claxoanele maşinilor, dar prin 

ferestrele de sticlă groasă ale camerei mele n- 
am putut auzi nimic din toate astea. Aş putea 
s-o şterg pe furiş, fără să fiu observată, zarva l- 
ar împiedica să mă audă. Dar aerul nopţii e 
atât de plăcut şi nu suport să mă-ntorc în 
cuşca sufocantă care mi-e cameră. Şi ce 
importanţă are? Ce contează dacă stăm sau nu 
de vorbă? 

Picioarele mele păşesc pe ţiglă fără zgomot. 
Nu ne mai desparte decât un metru când spun: 

— Ar trebui să dormi. 

El tresare, dar nu se întoarce. Îl văd 
clătinând uşor din cap. 

— N-am vrut să pierd petrecerea. La urma 
urmelor, e în cinstea noastră. 

Mă opresc alături de el şi mă aplec peste 
balustradă. Străzile largi sunt pline de oameni 
care dansează. Îmi mijesc ochii ca să zăresc 
toate detaliile siluetelor minuscule. 

— Sunt costumaţi? 

— Cine-ar putea spune? răspunde Peeta. Cu 
toate hainele astea ţicnite care se poartă aici. 
Nici tu n-ai putut să dormi? 

— N-am reuşit să-mi alung gândurile. 

— Te gândeşti la familia ta? mă întreabă. 

— Nu, recunosc eu, cu un aer uşor vinovat. 
Nu sunt în stare decât să-mi pun tot felul de 
întrebări despre ziua de mâine. Ceea ce e lipsit 
de sens, fireşte. 

În lumina de jos, îi desluşesc acum faţa şi 
stângăcia cu care îşi ține mâinile bandajate. 

— Îmi pare sincer rău pentru mâinile tale. 

— N-are importanţă, Katniss. Oricum n-am 
fost nici o clipă un concurent demn de luat în 
seamă în Jocurile astea. 

— Nu trebuie să gândeşti aşa, spun. 

— De ce nu? E adevărat. Nu pot decât să sper 
că n-o să mă fac de râs şi... 

Ezită. 

— Şi ce? insist. 

— Nu ştiu cum s-o spun, cu exactitate. Doar 
că... vreau să mor fiind eu însumi. Crezi că are 
sens? 

Clatin din cap. Cum ar putea să moară fiind 
altcineva? 

— Nu vreau să-i las să mă schimbe când o să 
fiu acolo. Să mă transforme într-un soi de 
monstru, în ceea ce nu sunt. 

Îmi muşc buza, simţindu-mă mai prejos. În 
timp ce eu reflectam asupra copacilor, Peeta se 
străduia să descopere cum să-şi păstreze 
identitatea. Puritatea sinelui. 

— Vrei să spui că n-o să ucizi pe nimeni? îl 
întreb. 

— Nu, sunt sigur că, atunci când o să fie 
cazul, o să ucid, ca oricine altcineva. Nu mă pot 
lăsa doborât fără nici o împotrivire. Numai că- 
mi doresc să pot găsi o cale de a... de a-i arăta 

Capitoliului că nu îi aparțin. Că sunt mai mult 
decât un simplu pion în Jocurile lor, răspunde 
Peeta. 

— Dar nu eşti, subliniez. Nici unul dintre noi 
nu e. Aşa sunt făcute Jocurile. 

— OK, dar în cadrul lor, tu eşti încă tu, eu 
sunt încă eu, insistă el. Înţelegi? 

— Puțin. Doar că... nu vreau să te jignesc, 
Peeta, dar cui îi pasă? 

— Mie. Adică, de ce altceva îmi este îngăduit 
să mă sinchisesc în momentul ăsta? spune el, 
furios. 

Acum şi-a pironit ochii albaştri într-ai mei, 
cerând un răspuns. Fac un pas înapoi. 

— Sinchiseşte-te de ce-a spus Haymitch. Ai 
grijă să rămâi în viaţă. 

Peeta îmi zâmbeşte, un zâmbet trist, aproape 
batjocoritor. 

— OK. Mulţumesc pentru sfat, iubito. 

E ca şi cum mi-ar fi tras o palmă. Faptul că 
mi-a vorbit de sus, cu afecțiunea 
condescendentă a lui Haymitch. 

— Uite ce e, dacă vrei să-ți petreci ultimele 
ore ale vieţii făcând planuri pentru o moarte 
plină de nobleţe în arenă, e alegerea ta. Eu 
vreau să mi le petrec în Districtul 12. 

— Nu m-ar surprinde să fie aşa, spune Peeta. 
Transmite-i urările mele de bine mamei când 
reuşeşti să ajungi înapoi, se poate? 

— Contează pe asta, spun. 

Pe urmă îi întorc spatele şi plec de pe 
acoperiş. 

Îmi petrec restul nopţii aci aţipind, aci 
trezindu-mă, imaginându-mi replici tăioase pe 
care i le voi da lui Peeta Mellark de dimineaţă. 
Peeta Mellark. O să vedem cât de nobil şi cât de 
semeţ e când trebuie să dea piept cu moartea. 
Probabil că e unul dintre acele tributuri care se 
transformă în fiare turbate, genul care 
mănâncă inimile celor pe care i-a ucis. Acum 
câțiva ani am văzut unul aşa, un tribut pe 
nume Titus, din Districtul 6. Devenise pe de-a- 
ntregul sălbatic şi creatorii-de-joc erau nevoiți 
să-l paralizeze cu puşti electrice ca să poată 
ridica trupurile jucătorilor ucişi de el, înainte 
de a le mânca. În arenă nu există nici un fel de 
reguli, dar canibalismul nu e pe gustul 
spectatorilor din Capitoliu, aşa că încercau să-l 
împiedice. S-au făcut multe speculații pe seama 
avalanşei care l-a măturat în final pe Titus, 
spunându-se că fusese regizată pentru a se 
asigura că învingătorul n-avea să fie un lunatic. 

Dimineaţă nu mă întâlnesc cu Peeta. Cinna 
vine la mine înainte de a miji zorile, mă pune să 
mă îmbrac cu un simplu furou şi mă conduce 
pe acoperiş. Îmi voi primi costumul în 
catacombele de sub arenă, unde se vor face şi 
ultimele pregătiri. O aeronavă apare ca din 

senin, exact aşa cum s-a întâmplat în pădure, 
în ziua când am văzut cum era capturată fata 
avox cu părul roşu, şi o scară e coborâtă lângă 
mine. Îmi pun mâinile şi picioarele pe traversele 
de jos şi mă simt imediat ca paralizată. Un soi 
de curent mă lipeşte de scară în timp ce sunt 
ridicată şi ajung cu bine sus. 

Mă aştept ca scara să mă elibereze, dar sunt 
încă imobilizată când se apropie de mine o 
femeie în halat alb, având în mână o seringă. 

— Ăsta e cipul tău de urmărire, Katniss. Cu 
cât stai mai nemişcată, cu atât îl implantez mai 
eficient, spune ea. 

Nemişcată? Sunt ca o statuie. Dar asta nu 
mă împiedică să simt o durere ascuțită când 
acul îmi introduce cipul metalic sub piele, în 
partea interioară a antebraţului. Acum 
creatorii-de-joc vor putea afla întotdeauna în ce 
loc din arenă mă aflu. Nu vor să piardă vreun 
tribut. 

Scara mă eliberează când cipul e la locul lui. 
Femeia dispare şi Cinna e ridicat de pe 
acoperiş, îşi face apariția un băiat avox, care ne 
conduce într-o încăpere unde ne aşteaptă micul 
dejun. În ciuda stomacului încordat, mănânc 
cât de mult pot, cu toate că nici unul dintre 
felurile delicioase de mâncare nu-mi face vreo 
impresie. Sunt atât de agitată, încât aş putea 
mânca şi praf de cărbune. Singurul lucru care 

îmi distrage atenția e priveliştea pe care o 
zăresc prin ferestre în timp ce plutim pe 
deasupra oraşului şi apoi a sălbăticiei din afara 
lui. Asta e imaginea pe care o văd păsările. 

Cu deosebirea că ele sunt libere şi în 
siguranță. Exact aşa cum nu sunt eu. 

Drumul durează vreo jumătate de oră înainte 
ca geamurile să se întunece, semn că ne 
apropiem de arenă. Aeronava aterizează, iar eu 
şi Cinna ne îndreptăm spre scară, numai că 
acum ne coboară într-un canal subteran din 
catacombele răsfirate sub arenă. Urmărim 
instrucțiunile şi ajungem la destinația mea, o 
încăpere unde voi fi pregătită. La Capitoliu e 
numită Camera de Lansare. În districte îi 
spunem Ţarc. Locul unde sunt duse animalele 
înainte de a fi măcelărite. 

Totul e nou-nouţ. Voi fi primul şi singurul 
tribut care foloseşte această Cameră de 
Lansare. Arenele sunt situri istorice, conservate 
după încheierea Jocurilor. Locuri de vizitat în 
concediu, care se bucură de popularitate 
printre locuitorii Capitoliului. Stau câte o lună, 
revăd înregistrarea Jocurilor, fac turul 
catacombelor, vizitează locurile unde au fost 
ucişi jucătorii. Pot chiar şi să participe la 
reconstituiri. 

Se spune că mâncarea e excelentă. 

Mă străduiesc din greu să-mi păstrez micul 

dejun în stomac în timp ce fac un duş şi mă 
spăl pe dinți. Cinna îmi împleteşte părul în 
coada simplă ce mă caracterizează, lăsând-o 
să-mi atârne pe spate. Pe urmă sosesc hainele, 
identice pentru toate tributurile. Cinna n-a 
avut nici un cuvânt de spus în alegerea lor, nici 
măcar nu ştie ce e în pachet, dar mă ajută să 
îmi pun lenjeria de corp, pantalonii simpli, 
maro-roşcat, bluza  verde-deschis, centura 
rezistentă, maro, şi o haină subțire, neagră, cu 
glugă, care îmi ajunge până la coapse. 

— Materialul hainei a fost creat special ca să 
reflecte căldura corpului. Să te-aştepţi la nopţi 
friguroase, spune el. 

Cizmele, pe care le port peste şosete strâmte, 
sunt mai bune decât aş fi putut spera. Pielea 
lor moale nu se deosebeşte de a celor de acasă. 
Astea au talpa îngustă, flexibilă, din cauciuc, 
cu rizuri. Bune pentru alergat. 

Îmi închipui că sunt gata când Cinna scoate 
din buzunar broşa de aur, cu gaița- 
zeflemitoare. Uitasem de ea cu totul. 

— Unde ai găsit-o? îl întreb. 

— Pe hainele verzi pe care le-ai purtat în tren, 
îmi răspunde. 

Acum îmi amintesc că am desprins-o de pe 
rochia mamei, că mi-am înfipt-o în bluză. 

— E simbolul districtului tău, nu-i aşa? 

Dau din cap şi el mi-o prinde de cămaşă. 

— Abia a trecut de comisia de control. Unii s- 
au gândit că acul ar putea fi folosit ca armă, 
oferindu-ți un avantaj incorect. Dar, în final, au 
acceptat-o, îmi povesteşte Cinna. Însă au 
eliminat inelul fetei din Districtul 1. Dacă 
răsuceai piatra, ieşea în afară un ac. Otrăvit. 
Ea a pretins că nu ştia cum se poate 
metamorfoza inelul şi nu s-a putut dovedi că 
nu e aşa. Dar şi-a pierdut simbolul. Uite, eşti 
gata. Mişcă-te. Asigură-te că totul e confortabil. 

Merg, alerg în cerc, îmi balansez braţele. 

— Da, e excelent. Îmi vine perfect. 

— Atunci nu ne mai rămâne nimic altceva de 
făcut decât să aşteptăm chemarea, spune 
Cinna. Sau poate reuşeşti să mai mănânci câte 
ceva? 

Refuz mâncarea, dar accept un pahar cu apă 
pe care îl beau cu sorbituri minuscule în timp 
ce aşteptăm pe canapea. Nu vreau să-mi rod 
unghiile sau să-mi muşc buzele, aşa că mă 
pomenesc  mestecându-mi falca pe interior. 
Muşcătura de acum câteva zile nu s-a vindecat 
pe deplin. Gura mi se umple în curând de 
gustul sângelui. 

Nervozitatea se transformă în groază, aşa 
cum am anticipat c-o să se-ntâmple. Aş putea fi 
moartă, aş putea să mor cât ai clipi, peste o 
oră. Sau chiar mai devreme. Degetele mi se 
plimbă, obsesiv, pe mica umflătură dură de pe 

antebraț, din locul unde mi-a injectat femeia 
cipul. O apăs, deşi mă doare, o apăs cu atâta 
putere, încât începe deja să-mi apară o 
vânătaie minusculă. 

— Vrei să stăm de vorbă, Katniss? mă 
întreabă Cinna. 

Scutur din cap, dar, după o clipă, întind 
mâna spre el. Cinna mi-o cuprinde într-ale lui. 
Şi rămânem aşa până când o voce plăcută de 
femeie anunţă că e timpul să ne pregătim 
pentru lansare. 

Cu degetele încă încleştate de una dintre 
mâinile lui Cinna, mă îndrept spre o placă 
rotundă de metal, pe care păşesc. 

— Nu uita ce ţi-a spus Haymitch. Fugi, caută 
apă. Restul o să vină de la sine, mă sfătuieşte 
el. 

Dau din cap. 

— Şi ţine minte asta. Nu îmi este permis să 
pariez, dar, dacă aş putea, aş miza pe tine. 

— Sincer? şoptesc. 

— Sincer, spune Cinna. Se apleacă şi mă 
sărută pe frunte. Baftă, fată din foc. 

Pe urmă în jurul meu coboară un cilindru din 
sticlă, desfăcându-ne mâinile, despărțindu-l de 
mine. Se loveşte uşor cu degetele sub bărbie. 
Capul sus. 

Îmi înalt bărbia şi stau cât mai dreaptă cu 
putință. Cilindrul începe să se ridice. Pentru 

vreo cincisprezece secunde, sunt în întuneric şi 
simt placa de metal împingându-mă în afara 
cilindrului, în aer liber. Pentru o clipă, ochii îmi 
sunt orbiți de strălucirea puternică a soarelui şi 
nu sunt conştientă decât de vântul care suflă 
cu putere, purtând mireasma dătătoare de 
speranţă a pinilor. 

Pe urmă aud tunând în jurul meu vocea lui 
Claudius  Templesmith, crainicul devenit o 
legendă. 

— Doamnelor şi domnilor, începe cea de-a 
Şaptezeci şi Patra Ediţie a Jocurilor Foamei! 

Chapter 11 


Şaizeci de secunde. Atât trebuie să rămânem 
pe cercurile noastre de metal înainte de a fi 
eliberați de sunetul unui gong. Fă un pas în 
afara lui înainte de a se încheia minutul şi 
minele de teren îți spulberă picioarele. Şaizeci 
de secunde în care privim cercul de tributuri 
plasate la aceeaşi distanță de Cornul 
Abundenţei, un corn uriaş de aur, de forma 
unui con cu o coadă curbată, a cărui gură e 
plasată la o înălțime de cel puțin şase metri, 
din ea revărsându-se lucruri care aici, în arenă, 
ne oferă viață. Mâncare, recipiente cu apă, 
arme, medicamente, haine, aprinzătoare. În 
jurul Cornului Abundenţei sunt împrăştiate 
alte obiecte, cu atât mai puţin valoroase cu cât 
se află mai departe. De exemplu, la numai 
câţiva paşi de picioarele mele e întins un pătrat 
de plastic cu latura de un metru. Cu siguranță 
că ar fi de un oarecare folos în cazul unei ploi 
torențiale. Dar în gura Cornului văd un cort 
împachetat, care m-ar putea proteja pe aproape 
orice fel de vreme. Dacă aş avea curajul să mă 
duc acolo şi să mă lupt cu celelalte douăzeci şi 
trei de tributuri pentru el... Dar am fost 
instruită să nu fac asta. 

Ne aflăm pe o întindere plată, deschisă. O 
câmpie cu pământul bătătorit. În spatele 

tributurilor de vizavi de mine nu se vede nimic, 
ceea ce înseamnă că acolo e o râpă abruptă sau 
chiar o stâncă. În dreapta mea se află un lac. 
lar în stânga şi în spate, o pădure rară de pini. 
Acolo ar vrea Haymitch să mă duc. Imediat. 

Instrucţiunile lui îmi răsună în minte. 
„Mulţumiţi-vă să fugiți, puneţi o distanţă cât 
mai mare între voi şi ceilalți şi găsiți o sursă de 
apă.” 

Dar e tentant, atât de tentant, când văd toate 
darurile care aşteaptă acolo, chiar în fața mea. 
Şi ştiu că, dacă nu le iau eu, o să le ia 
altcineva. Că tributurile profesioniste care vor 
supraviețui băii de sânge vor împărți această 
pradă dătătoare de viață. Ceva îmi atrage 
privirea. Pe un morman de pături rulate stau o 
tolbă din argint cu săgeți şi un arc, deja bine 
tensionat, aşteptând doar să fie folosite. Ala e al 
meu, mă gândesc. A fost pus acolo pentru 
mine. 

Sunt rapidă. Pot sprinta mai repede decât 
oricare fată din şcoala noastră, cu toate că vreo 
două mă întrec pe distanțe lungi. Dar aici e 
vorba de numai patruzeci de metri, iar eu sunt 
făcută pentru aşa ceva. Ştiu că pot să iau 
arcul, ştiu că pot ajunge prima la el, însă 
întrebarea e cât de repede pot pleca de acolo. În 
clipa când mă voi cățăra pe pachete, luând 
arma, alții vor fi ajuns deja la Cornul 

Abundenţei, iar eu voi putea să dobor unul sau 
doi, dar să spunem că vor fi o duzină, şi încă la 
mică distanță, de unde m-ar putea ucide cu 
sulițe şi cu bâte. Sau cu pumnii lor puternici. 

Însă nu voi fi singura ţintă. Pariez că multe 
dintre celelalte tributuri vor lăsa să scape o fată 
mărunțică, deşi a obținut un punctaj de 
unsprezece la antrenament, pentru a-şi scoate 
din luptă adversarii mai fioroşi. 

Haymitch nu m-a văzut niciodată alergând. 
Dacă m-ar fi văzut, poate mi-ar fi spus să mă 
duc după arc. Să-l iau. De vreme ce e tocmai 
arma care ar putea fi salvarea mea. Şi, în 
întregul morman, nu văd decât un singur arc. 
Ştiu că minutul trebuie să fie pe sfârşite, că 
trebuie să-mi aleg o strategie şi descopăr că-mi 
pregătesc picioarele s-o ia la fugă, dar nu către 
pădurea din jur, ci către mormanul de obiecte, 
către arc. Atunci îl văd pe neaşteptate pe Peeta, 
e cam al cincilea tribut din dreapta mea, la o 
distanță bunicică, însă îmi dau seama că se 
uită la mine şi am impresia că e posibil să 
clatine din cap. Dar am soarele în ochi şi, în 
timp ce încerc să găsesc o soluție, bate gongul. 

Şi am ratat! Mi-am ratat şansa! Cele două 
secunde în plus pe care le-am pierdut nefiind 
gata la timp sunt suficiente ca să mă facă să 
mă răzgândesc, să nu mai intru în cerc. 
Picioarele îmi şovăie o clipă, nesigure în 

privința direcției în care vrea să le trimită 
creierul, apoi fandez, luând folia de plastic şi o 
franzelă. Prada e atât de neînsemnată şi eu 
sunt atât de furioasă că Peeta mi-a distras 
atenţia, încât sprintez douăzeci de metri, către 
un rucsac de un portocaliu strălucitor care ar 
putea conţine orice, fiindcă nu pot suporta să 
plec neavând asupra mea decât o nimica toată. 

Un băiat, cred că din Districtul 9, ajunge 
lângă rucsac odată cu mine şi ne încăieram 
pentru scurtă vreme, după care el tuşeşte, 
împroşcându-mi fața cu sânge. Dau înapoi 
clătinându-mă, dezgustată de stropii calzi, 
lipicioşi. Pe urmă băiatul alunecă, întinzându- 
se pe pământ. Atunci îi văd cuțitul din spate. 
Alte tributuri au ajuns deja la Cornul 
Abundenţei şi se răspândesc în toate părțile, 
atacând. Da, e fata din Districtul 2, la zece 
metri distanță, aleargă spre mine strângând în 
mână o jumătate de duzină de cuțite. Am 
văzut-o  aruncându-le la antrenament. Nu 
ratează niciodată. lar eu sunt următoarea ei 
țintă. 

Toată spaima pe care o simțeam deja se 
comprimă în frica de moment pe care mi-o 
inspiră ea, prădătorul ce m-ar putea ucide în 
câteva secunde. Adrenalina îmi răbufneşte în 
vene, îmi arunc rucsacul pe un umăr şi alerg 
cu toată viteza spre pădure. Aud lama şuierând 

către mine şi ridic rucsacul din reflex, 
apărându-mi capul. Lama se înfige în rucsac. 
Cu ambele sale curele acum pe umeri, reuşesc 
să ajung între copaci. Ştiu, cumva, că fata n-o 
să mă urmărească. Că o să fie atrasă înapoi, 
spre Cornul Abundenţei, înainte de a dispărea 
toate lucrurile valoroase. Un rânțjet îmi 
traversează chipul. Mulţumesc pentru cuţit, îmi 
trece prin gând. 

La marginea pădurii mă răsucesc pentru o 
clipă, trecând în revistă câmpul de bătaie. O 
duzină de tributuri, sau cam aşa ceva, se 
hăcuiesc unele pe altele lângă corn. Câţiva zac, 
morți, pe pământ. Cei care au scăpat cu fuga se 
fac deja nevăzuți printre arbori sau în golul din 
partea opusă mie. Continui să alerg până când 
pădurea mă ascunde de ceilalți, apoi încetinesc 
ritmul până la un jogging constant, pe care 
cred că-l pot menţine o vreme. Preţ de câteva 
ore, alternez între o alergare uşoară şi mers, 
punând o distanță cât mai mare între mine şi 
rivalii mei. În timpul luptei cu băiatul din 
Districtul 9 am pierdut pâinea, dar am reuşit 
să-mi îndes folia de plastic în mânecă, aşa că o 
împăturesc din mers, cu grijă, şi mi-o pun într- 
un buzunar. Desprind de asemenea şi cuțitul — 
e o armă excelentă, cu lama lungă, ascuţită, 
zimțată lângă mâner, ceea ce o face foarte 
potrivită pentru a reteza diverse lucruri — şi mi-l 

strecor în centură. Încă nu îndrăznesc să mă 
opresc ca să examinez conținutul rucsacului. 
Îmi văd pur şi simplu de drum, făcând câte o 
pauză doar ca să mă asigur că nu sunt 
urmărită. 

Sunt în stare să merg vreme îndelungată. O 
ştiu din zilele petrecute în pădure. Dar o să am 
nevoie de apă. Asta a fost a doua instrucțiune a 
lui Haymitch şi, de vreme ce pe prima am 
respectat-o cumva, de mântuială, sunt cu ochii 
în patru după orice ar putea indica prezența 
apei. Fără succes. 

Pădurea începe să-şi schimbe înfăţişarea, 
pinii amestecându-se cu alte varietăți de 
copaci, dintre care îi recunosc pe unii, dar alții 
îmi sunt complet necunoscuți. La un moment 
dat aud un zgomot şi scot cuțitul, cu gândul că 
ar putea fi necesar să mă apăr, dar n-am făcut 
altceva decât să sperii un iepure. 

— Mă bucur să te văd, şoptesc. 

Dacă există un iepure, s-ar putea să mai fie 
alți o sută, care nu aşteaptă decât să fie prinşi 
în lat. 

Terenul coboară în pantă. Asta nu-mi place 
în mod deosebit. Văile îmi dau senzaţia că am 
căzut în capcană. Vreau să mă aflu pe înălțimi, 
cum sunt dealurile din Districtul 12, de unde 
îmi pot vedea duşmanii apropiindu-se. Dar n- 
am de ales, trebuie să merg mai departe. 

Gândul că nu mă simt prea rău e straniu. 
Zilele în care m-am îndopat îşi scot banii. Am 
senzația că sunt destul de puternică, deşi m- 
am odihnit insuficient. Sunt în pădure, ceea ce 
mă revigorează. Singurătatea mă bucură, deşi 
nu e decât o iluzie, probabil că sunt chiar acum 
pe ecran. Nu tot timpul, dar când şi când. În 
prima zi mor atât de mulți, încât imaginea unui 
tribut care umblă prin pădure nu e cine ştie ce. 
Dar mă vor arăta destul de mult pentru ca 
oamenii să ştie că sunt vie şi nevătămată şi că 
mă aflu în mişcare. Ziua deschiderii, când apar 
primele victime, e una dintre cele mai 
importante pentru pariuri. Dar nu se compară 
cu ceea ce se întâmplă când pe câmpul de luptă 
nu mai rămâne decât o mână de jucători. 

După-amiaza e pe sfârşite când încep să aud 
loviturile de tun. Fiecare reprezintă un tribut 
mort. Lupta de la Cornul Abundenţei trebuie să 
fi încetat, în sfârşit. Cadavrele măcelărite nu 
sunt niciodată ridicate înainte de a se fi 
împrăştiat ucigaşii. În ziua deschiderii, tunul 
nici măcar nu trage înainte de a se fi terminat 
lupta inițială, fiindcă e prea greu să ţii evidenţa 
pierderilor, îmi îngădui să mă opresc, trăgându- 
mi sufletul, în timp ce număr loviturile. Una... 
două... trei... şi tot aşa, până ce ajung la 
unsprezece, îmi râcâi cu unghiile sângele uscat, 
împroşcat pe față de tusea băiatului din 

Districtul 9. El e mort, cu siguranţă. Mă întreb 
ce-o fi cu Peeta. O fi reuşit să prindă sfârşitul 
zilei? O s-o aflu peste câteva ore. Când 
imaginile morţilor sunt proiectate pe cer, 
pentru ca noi, ceilalți, să le putem vedea. 

Mă simt brusc copleşită de gândul că Peeta s- 
ar putea să se fi prăpădit deja, să-şi fi vărsat tot 
sângele şi să fi fost recuperat, aflându-se pe 
drumul de întoarcere către Capitoliu pentru a fi 
spălat, îmbrăcat la loc şi expediat în Districtul 
12, într-un sicriu simplu, de lemn. De gândul 
că nu mai e aici. Că e în drum spre casă. Mă 
străduiesc din greu să-mi aduc aminte dacă l- 
am mai zărit după ce a început acţiunea. Dar 
ultima imagine pe care mi-o pot reaminti e 
aceea în care el clatină din cap, în vreme ce se 
aude gongul. 

Poate e mai bine dacă s-a dus deja. N-avea 
încredere în şansa lui de a învinge. lar eu nu 
voi sfârşi având neplăcuta sarcină de a-l ucide. 
Poate e mai bine dacă a fost scos definitiv din 
joc. 

Mă las să alunec alături de rucsac, istovită. 
Trebuie să mă uit în el înainte de căderea 
nopții. Să văd cu ce sunt nevoită să mă 
descurc. În timp ce îi desfac curelele, simt că e 
rezistent, dar are o culoare nu tocmai potrivită. 
Portocaliul ăsta, practic, va străluci în 
întuneric. Îmi întipăresc în minte că trebuie să- 

mi încep dimineața următoare prin a-l camufla. 

Îl deschid. Ceea ce îmi doresc cel mai mult în 
clipa asta e apa. Indicaţia lui Haymitch de a 
găsi imediat apă n-a fost dată la întâmplare. Nu 
o să rezist mult fără ea. Pentru câteva zile, o să 
fiu în stare să suport simptomele neplăcute ale 
deshidratării, dar pe urmă o să mă simt din ce 
în ce mai rău, devenind neajutorată, şi o să 
mor în cel mult o săptămână. Înşir proviziile cu 
grijă în jurul meu. Un sac subţire de dormit, 
care reflectă căldura corpului. Un pachet de 
biscuiţi. Un pachet cu felii de carne uscată de 
vacă. O sticlă cu iod. O cutie cu chibrituri din 
lemn. Un mic colac de sârmă. O pereche de 
ochelari de soare. Şi o sticlă de plastic de doi 
litri, cu dop, pentru transportul apei, goală 
goluţă. 

Nici un strop de apă. Cât de greu le-ar fi fost 
să umple sticla? Devin conştientă de 
uscăciunea din gât şi din gură, de buzele mele 
crăpate. Am mers toată ziua. A fost cald şi am 
transpirat mult. Fac asta şi acasă, dar acolo 
sunt întotdeauna o mulțime de pâraie din care 
să bei, sau zăpadă pe care s-o topeşti, dacă e 
cazul să recurgi la asta. 

În timp ce-mi umplu din nou rucsacul, îmi 
trece prin minte un gând cumplit. Lacul. Cel pe 
care l-am văzut când aşteptam să bată gongul. 
Dacă e singura sursă de apă din arenă? În felul 

ăsta ar fi siguri că suntem împinşi să ne 
luptăm. Faţă de locul unde mă aflu acum, lacul 
e la o zi întreagă de mers, un drum care devine 
mult mai greu când n-ai nimic de băut. Şi apoi, 
chiar dacă reuşesc să ajung înapoi, e, cu 
siguranță, foarte bine păzit de unele dintre 
tributurile profesioniste. Când sunt gata să 
intru în panică, îmi aduc aminte de iepurele pe 
care l-am speriat mai devreme. Şi el trebuie să 
bea apă. Nu-mi rămâne decât să descopăr de 
unde. 

Asfinţitul se apropie şi nu mă simt deloc în 
largul meu. Copacii sunt prea subțiri ca să 
ofere cine ştie ce ascunzătoare. Stratul de ace 
de pin îmi amortizează zgomotul paşilor, dar 
îngreunează descoperirea urmelor de animale, 
care ar trebui să mă conducă la apă. Şi 
continui să merg în josul dealului, coborând 
spre adâncul unei văi ce pare fără fund. 

Îmi e şi foame, dar nu mă încumet să-mi 
încep proviziile prețioase de biscuiţi şi de carne 
de vită. În schimb, îmi scot cuțitul şi atac un 
pin, jupuindu-i scoarţa şi răzuind o mână plină 
din interiorul ei mai moale. Îmi continui 
drumul mestecând-o încet. După o săptămână 
în care am avut parte de cele mai bune 
mâncăruri din lume, e ceva cam greu de 
înghițit. Dar am mâncat o groază de coajă de 
pin în viața mea. O să mă obişnuiesc repede. 

După încă o oră, e clar că trebuie să-mi 
găsesc un loc de popas. Creaturile nopţii ies la 
iveală. Aud din când în când câte un țipăt de 
bufniță şi câte un urlet, primul semn că 
prădătorii sălbatici îmi sunt rivali la vânătoarea 
de iepuri. Cât despre posibilitatea de a fi privită 
eu însămi drept o sursă de hrană, e încă prea 
curând ca să pot da un răspuns. În clipa asta 
m-ar putea pândi oricât de multe animale. 

Însă, în momentul de față, decid să le dau 
prioritate celorlalte tributuri. Sunt sigură că 
mulți îşi vor continua vânătoarea pe durata 
nopții. Cei care s-au luptat la Cornul 
Abundenţei au probabil mâncare, apă din 
belşug din lac, torţe sau lanterne şi arme pe 
care simt o poftă nebună să le folosească. Nu 
pot decât să sper că am ajuns destul de 
departe, ca să nu-mi dea de urmă. 

Înainte de a mă instala, îmi scot sârma şi 
improvizez două capcane în tufişuri. Ştiu cât e 
de riscant să o fac, dar aici mâncarea o să mi 
se termine atât de repede! Şi nu pot pune 
capcane în timp ce alerg. Totuşi mai merg vreo 
cinci minute înainte de a-mi face tabăra. 

Îmi aleg cu grijă copacul. O salcie, nu 
nemaipomenit de înaltă, dar aflată într-un pâlc 
de alte sălcii, oferindu-mi o ascunzătoare 
printre pletele ei lungi, revărsate. Mă urc, 
ținându-mă de crengile mai groase de lângă 

trunchi, şi găsesc o bifurcaţie solidă unde să- 
mi fac patul. E nevoie de ceva muncă, dar până 
la urmă reuşesc să-mi instalez sacul de dormit 
într-o poziție relativ confortabilă, îmi pun 
rucsacul în fundul sacului şi mă las să alunec 
pe urmele lui. Ca măsură de precauție, îmi scot 
centura, îi fac o buclă în jurul unei ramuri şi a 
sacului de dormit şi mi-o strâng din nou în 
jurul taliei. Acum, dacă o să mă răsucesc în 
somn, n-o să cad grămadă la pământ. Sunt 
destul de scundă ca să-mi pot trage partea de 
sus a sacului peste cap, dar îmi pun şi gluga. 
Deşi am riscat pentru a pune mâna pe rucsac, 
acum ştiu că am făcut alegerea corectă. Sacul 
ăsta de dormit, care îmi reflectă şi îmi 
păstrează căldura corpului, se va dovedi de 
neprețuit. Nu mă îndoiesc că multe alte 
tributuri sunt acum îngrijorate mai ales fiindcă 
nu ştiu cum să se apere de frig, în vreme ce eu 
aş putea avea parte până şi de câteva ore de 
somn. Numai dacă nu mi-ar fi atât de sete... 
Noaptea abia s-a lăsat, când aud imnul care 
precede redifuzarea omorurilor. Zăresc printre 
ramuri stema Capitoliului, ce pare să plutească 
pe cer. De fapt e un alt ecran, imens, 
transportat de una dintre aeronavele lor 
nedetectabile. Acordurile imnului se sting şi 
cerul se întunecă o clipă. Cei de acasă văd 
înregistrarea completă a tuturor scenelor, însă 

se consideră că, pentru tributurile rămase în 
viață, ar reprezenta un avantaj incorect. De 
exemplu, dacă eu aş pune mâna pe arc şi aş 
săgeta pe cineva, secretul meu le-ar fi dezvăluit 
tuturor. Nu, aici, în arenă, n-o să vedem decât 
aceleaşi fotografii pe care ni le-au arătat când 
au difuzat punctajul obţinut la antrenamente. 
Simple instantanee cu chipul fiecăruia. Însă 
acum, în loc de punctaje, nu vor afişa decât 
numărul districtului. Respir adânc când figurile 
celor unsprezece tributuri moarte încep să 
apară şi le ţin socoteala pe degete. 

Mai întâi apare fata din Districtul 3. Ceea ce 
înseamnă că Tributurile Profesioniste din 1 şi 2 
au supraviețuit. Fapt care nu e o surpriză. Pe 
urmă băiatul din 4. La ăsta nu mă aşteptam, 
de obicei profesioniştii trec de prima zi. Băiatul 
din Districtul 5... Presupun că fata cu mutră de 
vulpe s-a descurcat. Ambele tributuri din 6 şi 
7. Băiatul din 8. Amândoi jucătorii din 9. Da, 
uite-l pe cel cu care m-am luptat pentru 
rucsac. Am terminat degetele, nu mai urmează 
decât un singur tribut mort. E Peeta? Nu, e fata 
din Districtul 10. Asta a fost. Stema 
Capitoliului reapare, însoțită de câteva 
înflorituri muzicale. Pe urmă întunericul şi 
zgomotele pădurii îşi reintră în drepturi. 

Mă simt uşurată fiindcă Peeta trăieşte. Îmi 
spun încă o dată că, dacă sunt ucisă, victoria 

lui e cea din care mama şi Prim trag cele mai 
multe foloase. Cu asta îmi explic emoţiile 
contradictorii care mă cuprind când mă 
gândesc la Peeta. Recunoştinţă fiindcă mi-a 
oferit un avantaj mărturisindu-şi dragostea 
pentru mine. Furie pentru aerul lui de 
superioritate de pe acoperiş. Teama că, în 
arena asta, ne-am putea pomeni față în față în 
orice clipă. 

Unsprezece morţi, dar nici unul din Districtul 
12. Încerc să-mi dau seama cine a rămas. Cinci 
tributuri profesioniste. Față de Vulpe. Thresh şi 
Rue. Rue... deci, la urma urmelor, a reuşit să 
treacă de prima zi. Sunt oarecum bucuroasă. 
Asta înseamnă zece dintre noi. Pe ceilalți trei o 
să-i descopăr mâine. Acum, când e întuneric, 
când am ajuns atât de departe şi când sunt 
cuibărită aici, sus, în copac, acum trebuie să 
mă odihnesc. 

N-am mai dormit cu adevărat de două zile şi 
în arenă am făcut un drum lung, de o zi. Încet, 
încet, le permit muşchilor să mi se relaxeze. 
Ochilor să mi se închidă. Ultimul lucru care-mi 
trece prin minte e că am noroc fiindcă nu 
sforăi... 

Trosc! Zgomotul unei ramuri rupte mă 
trezeşte. Cât am dormit? Patru ore? Cinci? Am 
vârful nasului rece ca gheaţa. Trosc! Trosc! Ce 
se petrece? Nu e sunetul crengilor care trosnesc 

sub piciorul cuiva, ci răsunetul ascuţit al celor 
rupte din copac. Trosc! Trosc! Apreciez că vine 
din dreapta, de la câteva sute de metri. Încet, 
fără nici un zgomot, mă răsucesc într-acolo. 
Pentru câteva minute, nu văd nimic altceva 
decât întunericul şi nu aud decât un târşâit de 
picioare. Pe urmă zăresc o scânteie şi un mic 
foc se deschide ca o floare. Deasupra flăcărilor 
se încălzeşte o pereche de mâini, dar nu pot 
desluşi nimic mai mult. 

Trebuie să-mi muşc buzele ca să nu strig 
toate insultele pe care le ştiu la adresa celui 
care a aprins focul. Ce îşi închipuie? Un foc 
făcut la căderea nopţii ar fi fost altceva. Cei 
care s-au încăierat la Cornul Abundenţei, cu 
forța lor superioară şi cu surplusul lor de 
provizii, n-ar fi fost atunci destul de aproape ca 
să observe flăcările. Însă acum cutreieră 
probabil pădurea de ore-ntregi, în căutare de 
victime. Ai putea la fel de bine să fluturi un 
steag şi să strigi: „Veniţi să mă-nşfăcațţi!” 

Şi uite-mă la o aruncătură de băț de cel mai 
mare idiot care ia parte la Jocuri! Legată cu 
centura într-un copac. Neindrăznind s-o iau la 
fugă, de vreme ce zona în care mă aflu tocmai a 
fost semnalată, atrăgând atenţia oricărui ucigaş 
interesat. Adică, ştiu că e frig şi nu toată lumea 
are un sac de dormit. Dar, aşa stând lucrurile, 
scrâşneşti din dinţi şi rabzi până în zori! 

În următoarele două ore, rămân întinsă în 
sac, mocnind de ciudă şi chibzuind cu toată 
seriozitatea că, dacă aş cobori din copac, mi-aş 
putea elimina vecinul fără să am nici cea mai 
mică problemă. Instinctul mi-a spus să fug, nu 
să mă lupt. Dar e evident că individul ăsta mă 
pune în primejdie. Proştii sunt periculoşi. lar 
ăsta probabil că n-are cine ştie ce arme, pe 
când eu m-am ales cu un cuțit excelent. 

Cerul e încă întunecat, dar simt că primele 
semne ale dimineţii sunt aproape. Încep să cred 
că am trecut, totuşi, neobservați - eu şi 
jucătorul a cărui moarte o plănuiesc acum. Pe 
urmă aud zgomotul. Mai multe perechi de 
picioare în fugă. Tributul care a făcut focul 
trebuie să fi ațipit. Ceilalţi sar pe ea înainte de 
a avea timp să fugă. Acum ştiu că e o fată, îmi 
dau seama după glasul implorator, după 
țipătul de agonie care urmează. Pe urmă se aud 
râsete şi felicitări rostite pe mai multe voci. 

— Doisprezece doborâţi şi unsprezece de ucis! 
strigă cineva, stârnind un cor de fluierături 
apreciative. 

Deci luptă în haită. Nu sunt cu adevărat 
surprinsă. În primele faze ale Jocurilor se 
formează adesea alianţe. Cei puternici se strâng 
laolaltă ca să-i vâneze pe cei slabi, apoi, când 
tensiunea devine prea puternică, se întorc unul 
împotriva altuia. Nu trebuie să mă gândesc 

prea mult ca să-mi dau seama cine sunt aliații. 
Trebuie să fie tributurile profesioniste care au 
mai rămas, cele din districtele 1, 2 şi 4. Doi 
băieți şi trei fete. Cei care mâncau la prânz 
impreună. 

Pentru o clipă, îi aud inspectând proviziile 
fetei ucise. Comentariile lor îmi spun că n-au 
găsit nimic bun. Mă întreb dacă victima e Rue, 
dar mă grăbesc să alung gândul. E mult prea 
inteligentă ca să aprindă un astfel de foc. 

— E mai bine să plecăm, ca să poată lua 
cadavrul până nu-ncepe să pută. 

Sunt aproape sigură că ăsta e băiatul din 
Districtul 2, o brută. Se aud murmure de 
aprobare, apoi, spre groaza mea, aud grupul 
venind către mine. Ei nu ştiu că sunt aici. Cum 
ar putea s-o ştie? Sunt bine ascunsă în pâlcul 
de copaci. Cel puţin cât timp nu se înalță 
soarele. Pe urmă, sacul meu negru de dormit o 
să se transforme din camuflaj în belea. Dacă îşi 
văd de drum, trec de mine şi se îndepărtează 
într-un minut. 

Dar profesioniştii se opresc în luminişul aflat 
la vreo zece metri de copacul meu. Au lanterne, 
torţe. Prin golurile dintre ramuri zăresc un braț 
aici, o cizmă dincolo. Mă transform în stâncă, 
nemaiindrăznind nici măcar să respir. Oare m- 
au văzut? Nu, nu încă. Îmi dau seama, după 
vorbele lor, că le e gândul în altă parte. 

— N-ar fi trebuit să auzim deja lovitura de 
tun? 

— Aş spune că da. Nimic nu-i împiedică s-o 
tragă imediat. 

— Numai dacă nu-i moartă. 

— E moartă. Am înjunghiat-o cu mâna mea. 

— Atunci unde-i lovitura de tun? 

— Cineva ar trebui să se-ntoarcă. Să se 
asigure că treaba s-a făcut. 

— Da, nu vrem să-i luăm urma de două ori. 

— Am spus că e moartă. 

Izbucneşte o ceartă, până când unul dintre ei 
îi reduce pe ceilalți la tăcere. 

— Pierdem timpul! Mă duc s-o termin şi să ne 
vedem de drum. 

Cât pe ce să cad din copac. E vocea lui Peeta. 

Chapter 12 


Slavă Domnului că am fost destul de 
prevăzătoare ca să mă leg cu centura. M-am 
rostogolit într-o parte, alunecând de pe creanga 
bifurcată, şi acum stau cu fața în jos, ţinută 
locului de centură şi de una dintre mâini, cu 
picioarele călare pe rucsac în interiorul sacului 
de dormit, strâns lipită de trunchi. Trebuie să 
se fi auzit vreun foşnet când m-am lăsat pe-o 
parte, dar  profesioniştii erau mult prea 
captivaţi de cearta lor ca să-l bage de seamă. 

— Atunci, du-te, Îndrăgostitule, spune băiatul 
din Districtul 2. Convinge-te. 

Reuşesc să-l zăresc pe Peeta, luminat de o 
torță, întorcându-se către fata de lângă foc. Are 
fața umflată şi plină de vânătăi, un bandaj 
însângerat pe unul dintre braţe şi, judecând 
după zgomotul paşilor lui, se pare că 
şchiopătează puţin. Mi-l amintesc dând din 
cap, spunându-mi să nu intru în luptă pentru 
provizii, pe când el a plănuit tot timpul, dar 
absolut tot timpul, să se arunce în miezul 
lucrurilor. Exact invers față de ceea ce i-a spus 
Haymitch să facă. 

OK, pot să-nghit asta. Priveliştea tuturor 
acelor lucruri era tentantă. Dar acum... acum e 
altceva. A intrat în echipă cu haita de lupi a 
profesioniştilor ca să ne vâneze pe noi, ceilalți. 

Nimeni din Districtul 12 nu s-ar fi gândit să 
facă aşa ceva! Tributurile profesioniste sunt 
arogante, sunt mai bine hrănite, dar asta 
numai fiindcă sunt un fel de câini de salon ai 
Capitoliului. Universal şi ferm detestate de 
toată lumea, cu excepţia locuitorilor din 
districtele lor. Îmi imaginez ce se spune acum 
acasă despre Peeta. Iar el a avut tupeul să-mi 
vorbească mie despre dezonoare? 

Evident că băiatul nobil de pe acoperiş n-a 
făcut altceva decât să mă atragă într-un alt joc. 
Dar ăsta o să fie ultimul. O să mă uit cu 
nerăbdare pe cerul nopţii ca să văd că i se 
anunță moartea, dacă nu cumva o să-l omor 
eu. 

Tributurile profesioniste păstrează tăcerea 
până când Peeta se îndepărtează destul de mult 
ca să nu le mai poată auzi, apoi vorbesc pe 
şoptite. 

— De ce nu-l ucidem acum, ca să terminăm 
odată cu el? 

— Lasă-l să meargă în continuare alături de 
noi. Ce-i rău în asta? Şi foloseşte cu 
îndemânare cuțitul. 

Chiar aşa? Asta-i o noutate. Astăzi aflu o 
mulțime de lucruri interesante despre prietenul 
meu Peeta. 

— În plus, ne oferă cea mai bună şansă de a 
da de urma ei. 

Am nevoie de o clipă ca să-mi dau seama că 
acea „ea” despre care vorbesc sunt eu. 

— De ce? Crezi că s-a lăsat convinsă de 
povestea aia siropoasă de dragoste? 

— S-ar putea. Mi s-a părut destul de naivă. 
De fiecare dată când îmi amintesc cum se- 
nvârtea în rochia aia îmi vine să vărs. 

— Aş vrea să ştiu cum a căpătat unsprezecele 
ăla. 

— Fac pariu că Îndrăgostitul ştie. 

Zgomotul făcut de Peeta la întoarcere îi 
reduce la tăcere. 

— Era moartă? întreabă băiatul din Districtul 
2: 

— Nu. Dar acum este, răspunde Peeta 

Tunul trage chiar în momentul ăsta. 

— Sunteţi gata de plecare? întreabă el 

Haita de profesionişti se pune în mişcare, în 
şir indian. Tocmai începe să se crape de ziuă şi 
cântecul păsărilor umple aerul. Mai rămân o 
vreme în poziția mea incomodă, cu muşchii 
tremurând de efort, apoi mă salt înapoi, pe 
creangă. Trebuie să cobor şi s-o iau din loc, dar 
mai rămân o clipă întinsă, desluşind sensul 
celor auzite. Peeta nu se mulţumeşte doar să fie 
alături de tributurile profesioniste, le mai şi 
ajută să mă caute. S-o caute pe fata naivă, care 
trebuie luată în serios din cauza unsprezecelui 
ei. Pentru că se poate folosi de un arc cu săgeți. 

Ceea ce Peeta ştie mai bine decât oricine. 

Dar încă nu le-a spus. Păstrează informaţia, 
fiind conştient că asta îl menţine în viață? Încă 
mai vrea să-i lase publicului impresia că mă 
iubeşte? Ce e în capul lui? 

Păsările amuțesc dintr-odată. Pe urmă, una 
dă avertismentul strident. O singură notă. 
Exact ca acela pe care l-am auzit împreună cu 
Gale, când a fost prinsă fata avox, cea cu părul 
roşu. 

Aeronava se materializează deasupra focului 
de tabără, la mare înălțime şi lasă în jos nişte 
dinți mari, metalici. Fata tribut e ridicată încet, 
cu delicateţe. Apoi, aeronava se face nevăzută. 
Păsările îşi reiau cântecul. 

— Mişcă-te, îmi şoptesc. 

Mă strecor afară din sacul de dormit, îl fac 
sul şi îl pun în rucsac. Presupun că, atâta timp 
cât am fost ascunsă de întuneric, de sac şi de 
ramurile sălciei, camerelor le-a fost greu să mă 
prindă într-o imagine care să nu lase de dorit. 
Îmi închipui că acum mă urmăresc. În clipa 
când ating pământul, garantez că mă aflu în 
prim-plan. 

Publicul trebuie să-şi fi ieşit din minţi ştiind 
că eram în copac, că am auzit ce vorbeau 
profesioniştii, că am aflat că Peeta e cu ei. Până 
ce îmi dau seama cum vreau să joc cartea asta, 
aş face bine să mă port ca şi cum aş ţine 

lucrurile sub control. Să nu par surprinsă. Şi, 
în nici un caz, confuză sau speriată. 

Nu, trebuie să fiu cu un pas înaintea jocului. 

Aşa că ies din frunziş, apărând în plina 
lumină a zorilor, şi mă opresc o clipă, dându-le 
camerelor timp să mă surprindă. Pe urmă, îmi 
las capul uşor pe-o parte şi afişez un zâmbet 
atotcunoscător. Poftim! Lasă-i să-i descopere 
semnificația! 

Sunt gata de plecare, când îmi aduc aminte 
de capcane. Poate că e imprudent să le verific, 
acum, când ceilalți sunt atât de aproape. Dar 
trebuie. Probabil, fiindcă am vânat prea mulți 
ani. Şi mă ademeneşte gândul că e posibil să 
găsesc carne. Sunt răsplătită cu un iepure 
excelent. Îl jupoi şi îi scot măruntaiele cât ai 
clipi, lăsându-le împreună cu labele, capul, 
coada şi blana sub un morman de frunze. Îmi 
doresc un foc — carnea crudă de iepure îți poate 
da febra iepurilor, e o lecţie pe care am învățat- 
o pe propria piele — şi atunci îmi zboară gândul 
la fata ucisă. Tăciunii focului ei muribund sunt 
încă fierbinți, cu siguranţă. Tai iepurele bucăţi, 
fac o frigare dintr-o creangă şi pun carnea pe 
jar. 

Acum mă bucur că există camerele de luat 
vederi. Vreau ca sponsorii să vadă că sunt în 
stare să vânez, că merită să parieze pe mine, 
pentru că nu voi fi atrasă în cursă cu atâta 

uşurinţă cum vor fi alții, mânațţi de foame. Cât 
se frige iepurele, macin o parte din ramurile 
carbonizate şi mă apuc să-mi camuflez 
rucsacul portocaliu. Tăciunele negru îi ia din 
strălucire, dar ştiu că un strat de nămol mi-ar 
fi, categoric, mult mai de folos. Bineînţeles că, 
pentru nămol, aş avea nevoie de apă... 

Îmi înşfac lucrurile, înşfac frigarea, arunc cu 
lovituri de picior ţărână peste cărbuni şi plec în 
direcția opusă celei în care s-au dus tributurile 
profesioniste. Mănânc jumătate de iepure din 
mers, apoi înfăşor resturile în bucata de plastic, 
păstrându-le pentru mai târziu. Carnea pune 
capăt chiorăiturilor din stomacul meu, dar nu 
îmi potoleşte setea. Apa e acum principala mea 
prioritate. 

Îmi continui drumul, fiind sigură că mă aflu 
încă pe ecranele din Capitoliu, aşa că am grijă 
să-mi ascund în continuare emoţiile. Dar ce 
bine trebuie să se distreze Claudius 
Templesmith alături de ceilalți comentatori, 
invitații săi, disecând purtarea lui Peeta şi 
reacția mea. Ce se poate înțelege de aici? Peeta 
şi-a dat arama pe față? Cum afectează asta 
şansele celor care au pariat? O să ne pierdem 
sponsorii? Dar, oare, avem sponsori? Da, sunt 
sigură că avem sau, cel puțin, că am avut. 

Peeta a denaturat, cu siguranţă, evoluţia 
noastră ca îndrăgostiți născuţi sub o stea 

potrivnică. Sau nu e aşa”? Poate, fiindcă n-a 
vorbit prea mult despre mine, mai putem încă 
obține nişte avantaje. Poate, dacă acum las 
impresia că mă amuz, oamenii îşi vor închipui 
că am pus ceva la cale împreună. 

Soarele se înalță pe cer părând mult prea 
strălucitor chiar şi prin bolta de frunziş. Îmi 
ung buzele cu un strat de grăsime de iepure şi 
mă străduiesc să-mi stăpânesc bătăile inimii, 
dar e lipsit de sens. N-a trecut decât o zi şi mă 
deshidratez cu repeziciune. Încerc să mă 
gândesc la toate metodele pe care le ştiu de a 
descoperi apă. Curge în josul dealurilor aşa că, 
de fapt, nu fac rău continuând să cobor spre 
fundul văii. Mi-ar fi de folos dacă aş putea 
descoperi o urmă de vânat sau vreun pâlc de 
vegetație de un verde mai intens. Dar nimic nu 
pare să se schimbe. Aceeaşi pantă domoală, 
păsări, copaci care seamănă leit. 

Pe măsură ce trece ziua, îmi dau seama că 
am necazuri. Puţina urină pe care am reuşit s-o 
elimin e de un maroniu închis, mă doare capul 
şi pe limbă am un petic uscat care refuză să se 
umezească. Soarele îmi răneşte ochii, aşa că 
îmi scot ochelarii, dar, când îi pun, cu vederea 
mea se întâmplă ceva straniu şi îi îndes la loc, 
in rucsac. 

După-amiaza e deja târzie când îmi închipui 
că am găsit ajutor. Zăresc un pâlc de tufe de 

mure şi mă grăbesc să culeg bobitele, să sug 
sucul dulce de sub coajă. Însă, tocmai când să 
le duc la gură, le privesc cu mai multă atenţie. 
Fructele pe care le luasem drept mure au o 
formă uşor diferită şi, când rup una, văd că 
interiorul e roşu ca sângele. Nu recunosc 
fructele astea, poate că sunt comestibile, dar 
bănuiesc că e vreun truc răutăcios de-al 
creatorilor-de-joc. Până şi instructoarea 
specializată în botanică de la Centrul de 
Antrenament a ținut să ne spună să evităm 
fructele de pădure dacă nu suntem sută la sută 
siguri că nu sunt toxice. Un lucru pe care îl 
ştiam deja, dar îmi e atât de sete, încât e nevoie 
să-mi reamintesc atenționarea ei ca să am 
puterea de a le arunca. 

Oboseala începe să mă cuprindă, dar nu e 
acea osteneală care urmează după un drum 
lung. Sunt nevoită să mă opresc des şi să-mi 
trag sufletul, deşi ştiu că singurul leac pentru 
această slăbiciune trebuie căutat fără 
întrerupere, încerc o nouă tactică - mă urc într- 
un copac, cât de sus îndrăznesc, în starea mea 
de slăbiciune - uitându-mă după orice ar putea 
indica prezența apei. Dar, în toate direcțiile, cât 
de departe văd cu ochii, nu se zăreşte decât 
aceeaşi întindere nemiloasă a pădurii. 

Hotărâtă să merg până la căderea nopții, nu 
mă opresc decât după ce încep să mă poticnesc 

la fiecare pas. 

Istovită, mă salt într-un copac şi mă leg cu 
centura. N-am poftă de mâncare, dar sug un os 
de iepure, doar ca să-i dau gurii ceva de lucru. 
Se lasă noaptea, se cântă imnul şi pe cer văd 
fotografia fetei, care se pare că era din 
Districtul 8. Fata pe care s-a întors Peeta s-o 
lichideze. 

Teama mea de haita de profesionişti e minoră 
în comparaţie cu setea care mă mistuie. În 
afară de asta, au luat-o în partea opusă şi 
acum vor fi nevoiți să se odihnească şi ei. Cu 
lipsa asta de apă, e posibil chiar să se fi întors 
la lac, pentru reaprovizionare. 

Poate că asta e singura direcţie în care 
trebuie să mă îndrept şi eu. 

Dimineaţa e aducătoare de suferință. Capul 
îmi zvâcneşte la fiecare bătaie a inimii. La cele 
mai simple mişcări, încheieturile îmi sunt 
străpunse de junghiuri dureroase. Nu sar din 
copac, ci aproape cad. Am nevoie de mai multe 
minute ca să-mi strâng echipamentul. Undeva, 
în adâncul meu, ştiu că fac o greşeală, că ar 
trebui să mă port cu mai multă prudenţă, să 
mă mişc cu mai multă rapiditate. Dar mintea 
pare să mi se fi încețoşat şi nu sunt în stare să 
încropesc nici un plan. Mă sprijin de trunchiul 
copacului, plimbându-mi cu delicateţe un deget 
pe suprafața ca de glaspapir a limbii, şi îmi trec 

în revistă opțiunile. Cum să fac rost de apă? 

Mă întorc la lac. Nu ajută. N-o să reuşesc 
niciodată. 

Îmi pun speranţa în ploaie. Pe cer nu e nici 
un nor. 

Continui căutările. Da, asta e singura mea 
şansă. Apoi prin cap îmi trece, brusc, o altă 
idee, şi năvala furiei care urmează mă face să- 
mi vin în fire. 

Haymitch! Ar putea să-mi trimită apă! Ar 
apăsa pe un buton şi apa ar ajunge la mine 
într-un minut, cu o paraşută argintie. Trebuie 
să am sponsori, măcar unul sau doi, care şi-ar 
putea permite să-mi facă rost de o jumătate de 
litru de lichid. Da, preţul e piperat, dar oamenii 
ăştia sunt făcuți din bani. Şi, pot, totodată, să 
parieze pe mine. Poate Haymitch nu-şi dă 
seama cât de multă nevoie am de apă. 

— Apă, spun, cu o voce cât îndrăznesc de 
puternică. 

Plină de speranţă, aştept o paraşută care să 
coboare din cer. Dar nu apare nimic. 

Ceva nu merge cum ar trebui. Mă amăgesc că 
am sponsori? Sau purtarea lui Peeta i-a făcut 
pe toţi să bată în retragere? Nu, nu cred. Acolo 
trebuie să fie cineva care să vrea să-mi 
cumpere apă, numai că Haymitch refuză să mi- 
o trimită. Fiindu-mi mentor, deţine controlul 
asupra darurilor trimise de sponsori. Ştiu că 

mă urăşte. Mi-a arătat-o destul de limpede. Dar 
mă urăşte chiar atât de mult, încât să mă lase 
să mor? Din cauza asta? Nu e posibil, nu-i aşa? 
Dacă un mentor nu îşi tratează tributurile aşa 
cum se cuvine, e tras la răspundere de 
spectatori, de oamenii din Districtul 12. Nici 
măcar Haymitch n-ar risca una ca asta, nu-i 
aşa? Despre ceilalți negustori din Vatră se 
poate spune orice, dar nu cred că-l vor primi cu 
braţele deschise dacă mă lasă să mor aşa. ŞI, 
pe urmă, de unde-o să-şi mai cumpere 
alcoolul? Aşadar... ce? Încearcă să mă facă să 
sufăr fiindcă l-am sfidat? Orientează toți 
sponsorii către Peeta? E atât de beat, încât nici 
măcar nu-şi dă seama ce se petrece acum? 
Cumva, nu cred asta, aşa cum nu cred nici că 
încearcă să mă ucidă neglijându-mă. De fapt, 
în stilul lui neplăcut, s-a străduit sincer să mă 
pregătească. Atunci, ce se întâmplă? 

Îmi îngrop faţa în palme. Acum nu există 
pericolul lacrimilor, nu mi-aş putea stoarce una 
nici măcar ca să-mi salvez viața. Ce face 
Haymitch? În ciuda furiei mele, a urii şi a 
suspiciunilor, o voce mică dintr-un ungher al 
minții îmi şopteşte un răspuns. 

Poate că-ţi transmite un mesaj, zice vocea. Un 
mesaj. Ce mesaj? Apoi ştiu. Nu există decât un 
singur mesaj rațional pentru ca Haymitch să 
nu-mi dea apa. Fiindcă ştie că aproape am 

găsit-o. 

Scrâşnesc din dinți şi mă ridic în picioare. 
Rucsacul pare să-şi fi triplat greutatea. Găsesc 
o creangă ruptă care mi-ar putea servi drept 
toiag şi pornesc la drum. Dogoarea soarelui 
pătrunde în pământ, încă şi mai arzătoare 
decât în primele două zile. Mă simt ca o bucată 
veche de piele, uscându-se şi plesnind de 
căldură. Fiecare pas e un efort, dar refuz să mă 
opresc. Refuz să mă aşez. Dacă mă aşez sunt 
foarte multe şanse să nu mă mai pot ridica, să 
nu mai fiu în stare nici măcar să-mi reamintesc 
ce am de făcut. 

Ce pradă uşoară sunt! Orice tribut, chiar şi 
micuța Rue, mă poate da gata acum, trântindu- 
mă pur şi simplu la pământ şi omorându-mă 
cu propriul meu cuțit, fără să am puterea de a 
mă împotrivi. Dar, dacă există cineva în partea 
asta a pădurii, atunci mă ignoră. Adevărul e că 
mă simt la un milion de kilometri distanţă față 
de orice alt suflet omenesc. 

Însă nu singură. Au, cu siguranţă, o cameră 
care mă urmăreşte chiar în acest moment. Îmi 
aduc aminte de anii în care am privit tributurile 
murind de foame, de frig, sângerând sau 
deshidratându-se până la moarte. În afara 
cazului când undeva nu se desfăşoară o luptă 
cu adevărat interesantă, imaginea mea apare 
pe ecran. 

Gândurile mi se întorc spre Prim. Probabil că 
nu mă urmăreşte în direct, dar, la şcoală, în 
timpul prânzului, sunt difuzate reluări. Pentru 
binele ei, încerc să par cât mai puţin disperată 
cu putinţă. 

Însă după-amiază ştiu că sfârşitul se apropie. 
Picioarele îmi tremură şi inima îmi bate prea 
repede. Uit întruna ce fac de fapt. M-am 
împiedicat în repetate rânduri şi am reuşit să 
mă repun pe picioare, dar, când băţul alunecă 
de sub mâna mea, cad în cele din urmă la 
pământ şi nu mai sunt în stare să mă ridic. Îmi 
las ochii să se închidă. 

L-am judecat greşit pe Haymitch. N-are 
nicidecum intenția să mă ajute. 

E în ordine, îmi spun. Aici nu-i chiar atât de 
rău. Aerul e mai puțin încins, dând de înţeles 
că se apropie seara. Se simte un miros uşor, 
plăcut, care mă duce cu gândul la nuferi. 
Degetele mele mângâie pământul moale, 
alunecând uşor pe suprafaţa lui. E un loc OK 
ca să mori, mă gândesc. 

Vârfurile degetelor mele trasează modele 
învârtejite pe pământul rece, alunecos. Ador 
nămolul, îmi spun. Suprafața lui moale, cu 
urme uşor de citit, m-a ajutat de multe ori să 
descopăr vânatul. E bun şi contra înțepăturilor 
de albină. Nămol. Nămol. Nămol. Ochii mi se 
deschid brusc şi îmi afund degetele în pământ. 

E nămol! Îmi ridic nările în vânt. Şi ăia sunt 
nuferi! Nuferi! 

Acum mă târăsc, mă târăsc prin nămol, 
călăuzită de miros. La cinci metri distanță de 
locul unde am căzut, mă târăsc printr-o 
încâlceală de plante până într-un iaz. Deasupra 
plutesc flori galbene, deschise, frumoşii mei 
nuferi. 

Fac tot ce pot ca să nu-mi afund fața în apă 
şi să sorb cu lăcomie. Dar mi-a mai rămas 
măcar atâta rațiune cât să mă abţin. Îmi scot 
sticla cu mâini tremurătoare şi o umplu cu apă. 
Adaug ceea ce îmi amintesc că este numărul 
corect de picături de iod necesar pentru a o 
purifica. Jumătatea de oră de aşteptare e o 
agonie, dar o respect. Cel puţin, cred că eo 
jumătate de oră, dar e cu siguranţă atât de 
lungă, încât ajung la limita răbdării. 

Încet, acum ia-o uşurel, mă sfătuiesc. Sorb o 
înghițitură şi îmi impun să aştept. Apoi încă 
una. În următoarele două ore, beau tot 
conținutul sticlei de doi litri. Apoi mai beau 
una. Îmi mai pregătesc una înainte de a mă 
retrage într-un copac unde continui să iau câte 
o sorbitură, mănânc carne de iepure, ba îmi 
permit chiar şi unul dintre preţioşii mei 
biscuiţi. Când se cântă imnul, mă simt cu mult 
mai bine. În noaptea asta nu apare nici un 
chip, azi n-a murit nici un tribut. Mâine o să 

rămân aici, o să mă odihnesc, o să-mi camuflez 
rucsacul cu mâl, o să prind câțiva dintre peştii 
ăia mici pe care i-am văzut când beam apă, o 
să dezgrop rădăcini de nufăr, făcându-mi rost 
de o masă delicioasă. Mă ghemuiesc în sacul de 
dormit şi strâng cu putere la piept sticla mea 
cu apă, ca pe o asigurare de viaţă, ceea ce, de 
fapt, chiar este. 

Câteva ore mai târziu, zgomotul unor picioare 
în fugă mă smulge din somnul meu liniştit. 
Privesc în jur uluită. Încă nu s-a luminat de 
ziuă, dar ochii mei plini de usturime pot să 
vadă. 

Ar fi greu să-mi scape zidul de foc ce coboară 
asupra mea. 

Chapter 13 


Primul impuls îmi cere să cobor din copac, 
dar centura mă leagă de creangă. Cu degete 
stângace, reuşesc cumva să desfac catarama şi 
cad grămadă la pământ, încă înfăşurată în sac. 
N-am timp să împachetez. Din fericire, rucsacul 
şi sticla cu apă sunt deja în sacul de dormit. 
Pun centura înăuntru, îmi arunc sacul pe un 
umăr şi o iau la fugă. 

Lumea s-a transformat în flăcări şi fum. 
Crengile arse se desprind din copaci şi cad la 
picioarele mele într-o ploaie de scântei. Nu pot 
decât să alerg pe urma celorlalți, a iepurilor şi a 
căprioarelor, şi văd chiar şi o haită de câini 
sălbatici ţâşnind printre copaci. Mă încred în 
simțul lor de orientare, fiindcă au instincte mai 
ascuţite decât ale mele. Dar sunt şi mult mai 
rapizi, zboară printre tufişuri cu atâta grație, pe 
când ghetele mele se încurcă printre rădăcini şi 
crengi căzute la pământ, aşa că nu am cum să 
tin pasul cu animalele pădurii. 

Căldura e groaznică, dar fumul e şi mai rău, 
amenințând să mă înăbuşe în orice clipă. Îmi 
trag gulerul cămăşii peste nas, recunoscătoare 
fiindcă e îmbibat de sudoare, ceea ce îmi oferă 
un firav văl protector. Şi fug, sufocându-mă, cu 
sacul lovindu-mi spatele, cu fața tăiată de 
ramuri care se materializează din ceața cenuşie 

fără nici un avertisment, fug fiindcă ştiu că 
trebuie să fug. 

Ăsta nu e focul de tabără al unui tribut, 
scăpat de sub control, nu e un incendiu 
izbucnit din întâmplare. Flăcările care se 
năpustesc asupra mea au o înălțime nefirească, 
o uniformitate care trădează amestecul omului, 
al maşinilor, al creatorilor-de-joc. Atmosfera a 
fost atât de calmă astăzi. Nici un omor, 
probabil că nici o luptă. Spectatorii din 
Capitoliu trebuie să se fi plictisit, plângându-se 
că Jocurile astea frizează monotonia. Adică 
singurul lucru care nu le este permis. 

Nu e greu să înţelegi motivele creatorilor-de- 
joc. Există haita profesioniştilor şi mai suntem 
şi noi, ceilalți, probabil răzlețiți pe distanţe 
mari, în întreaga arenă. Focul e menit să ne 
scoată din ascunzători. S-ar putea să nu fie cel 
mai original procedeu pe care l-am văzut, dar e 
foarte, foarte eficient. 

Sar peste un buştean în flăcări. Nu destul de 
sus. Poalele hainei mi se aprind şi trebuie să 
mă opresc, să mi-o smulg de pe trup şi s-o calc 
în picioare, stingând flăcările. Dar nu mă 
încumet s-o abandonez, aşa pârlită şi 
fumegândă cum e, şi îmi asum riscul de a o 
îndesa în sacul de dormit, sperând că lipsa 
aerului o să înăbușe focul pe care nu l-am stins 
eu. Ceea ce car în spate e tot ce am şi e destul 

de puţin ca să-mi asigure supraviețuirea. 

Peste câteva minute, îmi simt gâtul şi nasul 
în flăcări. Tusea izbucneşte curând şi încep să 
am senzația că plămânii mi se coc, pur şi 
simplu. Disconfortul se transformă în suferință 
când fiecare respirație îmi săgetează pieptul cu 
o durere mistuitoare. Reuşesc să-mi găsesc 
adăpost sub un afloriment stâncos tocmai când 
mă podideşte voma şi rămân fără cina mea 
frugală şi fără toată apa pe care o mai aveam în 
stomac. Ghemuită, sprijinindu-mă pe genunchi 
şi pe palme, vărs până când nu mai am ce. 

Ştiu că trebuie să-mi continui drumul, dar 
acum tremur, mă simt năucă şi mi se taie 
răsuflarea. Îmi permit să irosesc cam o lingură 
de apă, pe care o scuip după ce îmi clătesc 
gura, apoi sorb de câteva ori din sticlă. Ai un 
minut, îmi spun. Un minut de odihnă. Îmi ofer 
timpul necesar ca să-mi rearanjez proviziile, 
împachetez sacul de dormit şi îngrămădesc 
totul în rucsac, la nimereală. Minutul s-a 
terminat. Ştiu că trebuie s-o iau din loc, dar 
fumul mi-a încețoşat gândurile. Animalele cu 
picioare iuți care îmi ţineau loc de busolă m-au 
lăsat în urmă. Ştiu că până acum n-am mai 
fost în partea asta a pădurii, pe drumurile de 
până acum n-am mai întâlnit pietroaie atât de 
mari cum sunt cele care mă adăpostesc acum. 
Încotro mă mână creatorii-de-joc? Înapoi, spre 

lac? Spre un teren cu totul nou, plin de pericole 
inedite? Abia ce avusesem parte de câteva ore 
de linişte lângă iaz când s-a dezlănţuit atacul 
ăsta. Oare nu există nici un mod de a mă 
întoarce acolo, mergând paralel cu focul, 
pentru a mă afla măcar lângă o sursă de apă? 
Zidul de flăcări trebuie să aibă un capăt şi 
incendiul n-o să dureze la nesfârşit. Nu din 
cauza imposibilității de a fi întreţinut, ci fiindcă 
publicul i-ar acuza din nou pe creatorii-de-joc 
că îl plictisesc. Dacă aş reuşi să ajung în 
spatele liniei de foc, aş putea evita întâlnirea cu 
profesioniştii. Tocmai m-am hotărât să încerc, 
să mă întorc descriind o buclă, deşi s-ar putea 
să fie nevoie să merg kilometri întregi ca să ies 
din infern şi să fac un ocol considerabil pe 
drumul înapoi, când primul glob de foc 
explodează  lovindu-se de stâncă, cu vreo 
jumătate de metru deasupra capului meu. 
Țâşnesc de sub pragul de piatră, stimulată de o 
nouă spaimă. 

Jocul a luat o altă întorsătură. Focul a avut 
doar rolul de a ne pune în mişcare, însă 
spectatorii vor avea acum parte de o distracție 
adevărată. Când aud următoarea şuierătură, 
mă fac una cu pământul, fără a mai pierde 
timpul să mă uit în jur. Globul de foc izbeşte 
un copac din stânga mea, care e înghițit de 
flăcări. Nemişcarea înseamnă moarte. Abia 

reuşesc să mă ridic în picioare când un al 
treilea glob loveşte pământul în locul unde am 
stat, înălțând în spatele meu un stâlp de foc. 
Pierd noțiunea timpului,  străduindu-mă 
nebuneşte să evit atacurile. Nu văd de unde 
sunt lansate, dar nu e vorba de o aeronavă. Nu 
cad sub un unghi atât de larg. Probabil că o 
întreagă zonă a pădurii a fost prevăzută cu 
lansatoare de precizie, ascunse în copaci sau în 
stânci. Undeva, într-o încăpere răcoroasă şi 
curată, un creator-de-joc stă în fața unei 
console de comandă, cu degetele pe 
declanşatoare care îmi pot curma viața într-o 
secundă. Nu e nevoie decât de o lovitură 
directă. 

Oricât de vag ar fi fost planul de reîntoarcere 
la iaz pe care mi-l făcusem, mi se şterge cu 
totul din minte în timp ce alerg în zig-zag, mă 
aplec şi sar ca să evit globurile de foc. Nici unul 
nu e mai mare decât un măr, dar toate degajă o 
forță  înspăimântătoare de impact. Toate 
celelalte simțuri îmi dispar, iar dorința de a 
supravieţui preia controlul. N-am când să judec 
dacă o mişcare e sau nu corectă. Când aud un 
şuierat, acţionez sau mor. 

Totuşi, ceva mă îndeamnă să tot înaintez. 
Uitându-mă toată viața la Jocuri, mi-am dat 
seama că anumite zone din arenă sunt echipate 
pentru un anumit gen de atac. Şi, dacă reuşesc 

să ies din sectorul ăsta, s-ar putea să ajung în 
afara razei de acțiune a lansatoarelor. E posibil 
şi să nimeresc drept într-un cuib de vipere, dar 
acum nu e momentul să-mi fac griji pentru aşa 
ceva. 

N-aş putea spune de câtă vreme mă 
străduiesc din răsputeri să mă feresc de 
globurile de foc, dar atacurile încep în sfârşit să 
se rărească. Ceea ce e bine, fiindcă vărs din 
nou. De data asta e o substanţă acidă, care îmi 
arde gâtul, răbufnind apoi şi prin nări. Sunt 
nevoită să mă opresc când trupul meu cuprins 
de convulsii încearcă disperat să scape de 
otrava absorbită pe durata atacurilor. Aştept 
următorul şuierat, următorul semnal care să 
mă-ndemne să sar. Dar nu se aude. Violenţa 
vomei mi-a stors lacrimi din ochii plini de 
usturime. Hainele îmi sunt îmbibate în 
sudoare. Din mirosul de fum şi de borâtură se 
detaşează cumva cel de păr pârlit, îmi prind pe 
bâjbâite coada împletită şi descopăr că un glob 
de foc a scurtat-o cu cel puţin cincisprezece 
centimetri. Şuviţele de păr ars mi se sfărâmă în 
palme. Mă  holbez la ele, fascinată de 
metamorfoză, când se aude şuierătura. 

Muşchii mei reacționează, însă de data asta 
nu cu destulă iuțeală. Globul de foc cade pe 
pământ, alături de mine, dar nu înainte de a-mi 
atinge pulpa dreaptă. Vederea pantalonilor şi a 

piciorului meu în flăcări îmi ia mințile. Mă 
răsucesc şi o iau la fugă înapoi, în patru labe, 
țipând strident şi încercând să mă îndepărtez 
de oroare. Când reuşesc în sfârşit să îmi vin 
suficient în fire, îmi rostogolesc piciorul pe 
pământ, într-o parte şi într-alta, înăbuşind cele 
mai puternice flăcări. Şi apoi, fără să mă 
gândesc, rup materialul rămas cu mâinile 
goale. 

Stau pe pământ, la câţiva metri distanță de 
vâlvătaia stârnită de globul de foc. Pulpa mea 
sfârâie, palmele îmi sunt pline de dâre roşii. 
Tremur prea tare ca să mă pot mişca. Dacă vor 
să mă lichideze, creatorii-de-joc au găsit 
momentul potrivit. 

Aud vocea lui Cinna, purtând imagini ale 
materialului cu falduri bogate şi nestemate 
scânteietoare. „Katniss, fata care a fost în foc”. 
Ce bine trebuie să se distreze creatorii-de-joc pe 
tema asta. Poate acele costume superbe 
realizate de Cinna sunt cele care au dat ideea 
acestei torturi. Ştiu că el n-avea cum s-o 
prevadă, că probabil suferă pentru mine, 
fiindcă, de fapt, cred că s-a ataşat de mine. 
Dar, una peste alta, poate că aş fi fost mult mai 
în siguranță dacă ne-am fi urcat în carul ăla în 
pielea goală. 

Atacul s-a încheiat. Creatorii-de-joc nu vor să 
mă ucidă. Oricum, nu încă. Toată lumea ştie că 

ne-ar putea nimici la câteva secunde după ce 
răsună gongul de deschidere. Dar, la Jocurile 
Foamei, adevărata distracție e să vezi 
tributurile omorându-se între ele. Creatorii-de- 
joc omoară din când în când câte un tribut 
doar ca să le reamintească jucătorilor că o pot 
face. Însă, de cele mai multe ori, ne manevrează 
astfel încât să dăm nas în nas. Ceea ce 
înseamnă că nu se mai trage în mine fiindcă în 
apropiere se mai află cel puţin încă un tribut. 

Dacă ar fi posibil, m-aş urca târâş într-un 
copac, căutând adăpost, dar fumul continuă să 
fie destul de gros ca să mă ucidă. Reuşesc să 
mă ridic şi mă îndepărtez şchiopătând de zidul 
de flăcări ce luminează cerul. Incendiul pare să 
nu mă mai urmărească decât cu norii săi negri, 
urât mirositori. 

O altă lumină, lumina zilei, începe să se 
răspândească încet. Vălătucii de fum iau 
prizoniere razele de soare. Vizibilitatea e 
proastă. Nu văd, în nici o parte, la distanţă mai 
mare de cincisprezece metri. Aici şi acum, un 
alt tribut s-ar putea ascunde de mine cu 
uşurinţă. Ca măsură de precauţie, ar trebui să- 
mi scot cuțitul, dar mă îndoiesc că aş putea să- 
l ţin prea multă vreme în mână. Durerea din 
palme nu se compară nicidecum cu durerea din 
pulpă. Detest arsurile, le-am  detestat 
întotdeauna, chiar şi pe cele neînsemnate, cu 

care te alegi scoțând pâinea din cuptor. Pentru 
mine, e cel mai cumplit gen de durere, dar n- 
am mai trecut niciodată prin ce trec acum. 

Sunt atât de epuizată, încât nu-mi dau 
seama că am intrat într-un iaz decât după ce 
mă afund până mai sus de glezne. E alimentat 
de un izvor care bolboroseşte, ţâşnind printre 
bolovani, şi e desfătător de rece. Îmi afund 
mâinile în apa puţin adâncă şi, în aceeaşi clipă, 
mă simt uşurată. Nu asta spunea mama 
întotdeauna? Primul tratament pentru arsuri e 
apa rece? Scoate fierbințeala. Dar vorbea de- 
spre arsurile minore. Probabil că ar fi 
recomandat aşa ceva pentru mâinile mele. Dar 
pentru pulpă? Deşi încă n-am avut curajul s-o 
examinez, presupun că e o rană de cu totul altă 
natură. 

Pentru o vreme, stau întinsă pe burtă la 
marginea iazului, legănându-mi mâinile în apă 
şi studiind micile flăcări de pe unghiile mele, 
care încep să se ştirbească. E bine. Am avut 
parte de foc cât pentru o viaţă întreagă. 

Îmi spăl cenuşa şi sângele de pe faţă. Încerc 
să-mi aduc aminte tot ce ştiu despre arsuri. 
Sunt răni des întâlnite în Filon, unde gătim şi 
ne încălzim casele cu cărbuni. Pe urmă mai 
sunt şi accidentele din mină... O familie a adus 
odată un tânăr leşinat, implorând-o pe mama 
să-l ajute. 

Medicul districtual care se ocupă de arsuri se 
dăduse bătut, le spusese rudelor să-l ia să 
moară acasă. Dar ei nu voiau să accepte asta. 
Tânărul zăcea pe masa noastră din bucătărie, 
insensibil la tot ce se petrecea în jur. Am 
aruncat o privire la rana de pe coapsa lui, la 
carnea carbonizată, evident arsă până la os, 
înainte de a ieşi în fugă din casă. M-am dus în 
pădure şi am vânat toată ziua, bântuită de 
imaginea oribilă a piciorului, de amintirile de- 
spre moartea tatei. Partea stranie a fost că 
Prim, care se teme şi de umbra ei, a rămas 
acolo şi a dat o mână de ajutor. Mama spune 
că vindecătorii sunt născuţi, nu făcuţi. Şi-au 
dat toată silința, dar omul a murit, exact aşa 
cum spusese doctorul că avea să se întâmple. 

Piciorul meu are nevoie de îngrijire, dar încă 
nu mă simt în stare să-l privesc. Dacă e tot atât 
de rău ca al tânărului aceluia, dacă mi se vede 
osul? Pe urmă îmi amintesc cum spunea mama 
că, dacă arsurile sunt foarte grave, e posibil ca 
victima să nu simtă nici o durere, fiindcă nervii 
au fost distruşi. Gândul mă încurajează, aşa că 
mă ridic şi îmi răsucesc piciorul, aducându-mi- 
l în faţa ochilor. 

La vederea pulpei, aproape că leşin. Pielea e 
de un roşu strălucitor şi e plină de băşici. Îmi 
impun să respir adânc şi rar, fiind sigură că 
toate camerele sunt îndreptate spre fața mea. 

Nu trebuie să arăt că, din cauza rănii, sunt 
neputincioasă. În nici un caz dacă vreau să fiu 
ajutată. Nimeni nu te ajută dacă inspiri milă. O 
fac însă cei care te admiră fiindcă refuzi să te 
dai bătut, îmi tai resturile de pantalon de sub 
genunchi şi privesc rana mai îndeaproape. 
Zona arsă e aproape cât palma mea. Nici o 
porțiune a pielii nu s-a înnegrit. Mă gândesc că 
nu e rău s-o ud. Îmi întind cu delicateţe 
piciorul în iaz, sprijinindu-mi călcâiul de o 
piatră, astfel încât pielea cizmei să nu se îmbibe 
prea tare de apă, şi suspin, fiindcă asta îmi 
oferă o oarecare uşurare. Ştiu că există plante 
care, dacă le-aş găsi, mi-ar putea grăbi 
vindecarea, dar nu prea reuşesc să-mi aduc 
imaginile lor în minte. Probabil că voi fi nevoită 
să mă mulțumesc cu efectul apei şi al timpului. 

Oare ar trebui s-o iau din loc? Fumul se 
risipeşte treptat, dar e încă prea gros ca să nu 
fie  vătămător. Dacă mă  îndepărtez în 
continuare de foc, n-o să nimeresc drept în 
mijlocul armelor profesioniştilor? În plus, ori de 
câte ori îmi scot piciorul din apă, durerea 
revine cu o asemenea intensitate încât sunt 
nevoită să-l las să alunece înapoi. Mâinile sunt 
mai puțin  pretenţioase. Suportă scurte 
întreruperi ale şederii în apă. Aşa că, încet- 
încet, mă apuc să-mi aranjez lucrurile în 
ordine. Mai întâi umplu sticla cu apă din iaz, o 

tratez şi, după ce trece destul timp, încep să 
mă rehidratez. După o vreme, mă silesc să 
ciugulesc dintr-un biscuit, ceea ce îmi ajută 
stomacul să se liniştească. Îmi rulez sacul de 
dormit. Cu excepția câtorva urme negre, e 
relativ nevătămat. Cu haina e o altă poveste. 
Urât mirositoare şi pârlită, are în partea din 
spate o porțiune de cel puțin treizeci de 
centimetri care nu se mai poate repara. Tai 
partea stricată, rămânând cu un veşmânt care 
îmi ajunge doar până la partea de jos a 
coastelor. Dar gluga e intactă, iar asta 
înseamnă mult mai mult decât nimic. 

În ciuda durerii, somnolenţa preia controlul. 
M-aş urca într-un copac şi aş încerca să mă 
odihnesc, numai că aş fi prea uşor de reperat. 
În plus, mi se pare imposibil să abandonez 
lacul. Îmi aranjez proviziile, îmi pun chiar şi 
rucsacul pe umeri, dar se pare că nu sunt în 
stare să mă urnesc din loc. Observ câteva 
plante de apă cu rădăcini comestibile şi îmi 
încropesc o mică gustare, la care adaug şi 
ultima bucată de carne de iepure. Sorb din 
sticla cu apă. Privesc soarele care îşi descrie 
încet arcul pe boltă. În ce alt loc mai sigur aş 
putea să mă duc? Mă las pe spate, sprijinindu- 
mă în rucsac, învinsă de somnolenţă. 

Dacă profesioniştii mă vor, n-au decât să mă 
găsească, îmi spun, înainte de a mă lăsa 

cuprinsă de apatie. N-au decât să mă găsească. 

Şi chiar mă găsesc. E un noroc că sunt gata 
de plecare, fiindcă, în momentul când aud paşi, 
am mai puţin de un minut avantaj. Începe să 
se lase înserarea. În clipa când mă trezesc, 
sunt în picioare şi o iau la fugă, împroşcând 
apa când traversez lacul şi alergând apoi prin 
tufişuri. Piciorul îmi încetineşte ritmul, dar 
simt că nici urmăritorii mei nu mai sunt la fel 
de iuți ca înainte. Îi aud tuşind, le aud vocile 
răguşite când se strigă unul pe altul. 

Cu toate astea, mă înconjoară, exact ca o 
haită de câini sălbatici, aşa că fac ceea ce am 
făcut toată viața mea într-o asemenea 
împrejurare. Aleg un copac înalt şi încep să mă 
cațăr. Dacă fuga a fost dureroasă, urcuşul e 
chinuitor, pentru că nu e nevoie numai de 
efort, ci şi de contactul direct al mâinilor cu 
scoarța copacului. Cu toate astea, mă mişc 
repede şi, în momentul când apar ei lângă 
copac, am ajuns deja la o înălțime de şase 
metri. Pentru o clipă, ne oprim şi ne uităm unii 
la alții. Sper că ei nu-mi pot auzi bătăile 
răsunătoare ale inimii. 

Se pare că asta a fost, îmi trece prin cap. Ce 
şanse am împotriva lor? Sunt aici toți şase, cei 
cinci profesionişti şi Peeta, iar singurul lucru 
care mă consolează e că par şi ei destul de 
prăpădiți. Dar, chiar şi aşa, uită-te la armele 

lor. La feţele lor, care rânjesc mârâind la mine, 
prada sigură de deasupra. Se pare că n-am nici 
o speranță. Dar îmi dau imediat seama de 
altceva. Sunt mai înalți şi mai puternici decât 
mine, fără nici o îndoială, dar sunt şi mai grei. 
Există un motiv pentru care eu, şi nu Gale, mă 
aventurez să culeg fructele aflate cel mai sus 
sau să jefuiesc cuiburile de pe ramurile din 
vârf. Probabil că eu sunt cu cel puţin douăzeci 
sau douăzeci şi cinci de kilograme mai uşoară 
decât cel mai firav dintre profesionişti. Acum 
zâmbesc. 

— Cum o duceţi? le strig, cu voioşie. 

Asta îi ia prin surprindere, dar ştiu că 
publicului o să-i placă. 

— Destul de bine, răspunde băiatul din 
Districtul 2. Dar tu? 

— După gustul meu, e puţin cam prea cald, îi 
răspund. 

Aproape că pot auzi râsetele din Capitoliu. 

— Aerul e mai plăcut aici, sus. De ce nu 
urcați? 

— Eu cred c-o s-o fac, ripostează acelaşi 
băiat. 

— Poftim, ia astea, Cato, spune fata din 
Districtul 1, oferindu-i arcul de argint şi tolba 
cu săgeți. 

Arcul meu! Săgeţile mele! La simpla lor 
vedere mă înfurii atât de tare, încât îmi vine să 

tip — la mine însămi, la trădătorul de Peeta, 
care mi-a distras atenţia, ca să nu le pot avea. 
Încerc să-l privesc în ochi, dar el mă evită 
intenționat lustruindu-şi lama cuţitului cu 
poalele cămăşii. 

— Nu, spune Cato, împingând arcul deoparte. 
Mă descurc mai bine cu sabia. 

Pot să văd arma, o lamă scurtă, masivă, 
prinsă de cingătoarea lui. 

Îi las lui Cato timp să se salte în copac 
înainte de a reîncepe să mă cațăr. Gale spune 
întotdeauna că, privindu-mă cum alerg pe cele 
mai subțiri ramuri, se duce cu gândul la o 
veveriță. Pe de-o parte, datorită greutății mele 
reduse, dar, pe de alta, datorită practicii. 
Trebuie să ştii unde să-ți pui mâinile şi 
picioarele. Sunt cu alți nouă metri mai sus 
când aud trosnetul şi, privind în jos, îl văd pe 
Cato bătând aerul cu braţele când el şi creanga 
îşi încep căderea. Loveşte cu putere pământul 
şi sper că şi-a frânt gâtul, însă el se ridică în 
picioare, înjurând ca un demon. 

Fata cu săgețile, am auzit pe cineva strigând- 
o Glimmer? - pfui, ce nume ridicole le dau 
oamenii din Districtul 1 copiilor lor - oricum, 
Glimmer se urcă în copac până când crengile 
încep să-i trosnească sub picioare, şi se 
dovedeşte destul de înțeleaptă ca să se 

s Licărire, în limba engleză (n. tr.). 

oprească. Eu am ajuns la o înălțime de cel 
puţin douăzeci şi cinci de metri. Ea încearcă să 
tragă în mine, dar se vede imediat că nu ştie să 
folosească arcul. Una dintre săgeți se infige 
totuşi în scoarța copacului, în apropierea mea, 
şi reuşesc să pun stăpânire pe ea. În bătaie de 
joc, o flutur amenințător deasupra capului lui 
Glimmer, de parcă ăsta ar fi fost singurul scop 
pentru care am recuperat-o, în timp ce intenția 
mea e s-o folosesc dacă o să am vreodată 
ocazia. Aş putea să-i ucid pe toţi, dacă armele 
alea de argint ar fi în mâinile mele. 

Jos, profesioniştii se regrupează şi îi aud 
mormăind conspirativ între ei, furioşi că i-am 
făcut să pară ridicoli. Dar soarele asfințeşte şi 
timpul propice pentru atacul lor asupra mea se 
încheie. Într-un târziu, desluşesc vocea lui 
Peeta, vorbind cu cruzime: 

— Oh, lăsaţi-o să stea acolo. N-are cum să 
plece. Ne ocupăm de ea mâine dimineaţă. 

Da, într-o privință are dreptate. Nu plec 
nicăieri. lar uşurarea oferită de apa iazului a 
dispărut, lăsându-mă să simt întreaga durere a 
arsurilor. Mă îndrept grăbită către o bifurcaţie 
a ramurilor şi mă pregătesc cu stângăcie de 
culcare. Îmi pun haina. Întind sacul de dormit. 
Mă leg cu centura şi încerc să nu gem. Căldura 
din sac e prea puternică pentru piciorul meu. 
Crestez materialul şi îmi las pulpa să atârne în 

afară, în aer liber. Îmi împrăştii stropi de apă 
pe rană, pe mâini. 

Toată bravada mea s-a dus. Mă simt slăbită 
din cauza durerii şi a foamei, dar nu mă pot 
convinge să mănânc. Chiar dacă reuşesc să 
rezist peste noapte, ce-o să-mi aducă 
dimineața? Privesc ţintă frunzişul, încercând 
să-mi impun să mă odihnesc, dar arsurile nu 
mă lasă. Păsările se pregătesc de culcare, 
ciripind cântece de leagăn pentru puii lor. 
Făpturile nopţii ies din ascunzişuri. O bufniță 
ţipă. Prin fum răzbate un miros firav de sconcs. 
Din copacul de alături mă fixează ochii unui 
animal — probabil ai unui oposum - reflectând 
lumina torțelor profesioniştilor. Mă salt brusc 
într-un cot. Aia nu sunt ochi de oposum, 
reflexia lor sticloasă îmi e prea bine cunoscută. 
De fapt, nu sunt nicidecum ochii unui animal. 
În lumina palidă a ultimelor raze de soare, 
reuşesc s-o văd, privindu-mă în tăcere printre 
crengi. 

Rue. 

De când e acolo? Probabil c-a stat în copac 
tot timpul. Nemişcată şi neobservată, pe când 
acțiunea se derula sub ea. Probabil că s-a 
cocoţat cu puţin înaintea mea, auzind că haita 
era atât de aproape. 

O vreme ne susţinem reciproc privirea. Pe 
urmă, fără să stârnească nici măcar foşnetul 

unei frunze, mâna ei mică se strecoară în 
spațiul deschis şi arată ceva aflat deasupra 
capului meu. 

Chapter 14 


Urmăresc din ochi direcţia degetului ei, până 
în frunzişul de deasupra. La început n-am idee 
către ce arată, însă apoi desluşesc, cu vreo 
patru metri şi jumătate mai sus, o formă 
conturată vag în lumina săracă. Dar ce... ce e? 
Vreun animal? Are dimensiunile unui raton, 
dar atârnă sub o creangă, legănându-se foarte 
uşor. E altceva. Printre sunetele familiare ale 
pădurii din faptul serii, urechile mele desluşesc 
un bâzâit gros. Şi pe urmă ştiu. E un cuib de 
viespi. 

Frica îmi săgetează trupul, dar am destulă 
minte ca să rămân nemişcată. La urma 
urmelor, nu ştiu ce soi de viespi trăiesc aici. Ar 
putea fi tipul obişnuit, lasă-ne-n-pace-şi-te- 
lăsăm-în-pace. Însă acestea sunt Jocurile 
Foamei şi lucrurile obişnuite nu se încadrează 
în tiparul lor. 

E mult mai probabil să fie una dintre speciile 
mutante create de Capitoliu, viespoii-copoi. 
Asemeni  gaițelor-zeflemitoare, aceste viespi 
ucigaşe au fost create în laborator şi plasate 
strategic în timpul războiului, în jurul 
districtelor, precum minele de teren. Mai mari 
decât viespile obişnuite, au un trup aparte, 
masiv, auriu, şi un ac a cărui înțepătură lasă în 
urmă umflături de dimensiunea unei prune. 

Cei mai mulți oameni nu pot să suporte decât 
câteva. Unii mor imediat. Dacă supravieţuieşti, 
halucinaţiile produse de venin te aduc 
realmente în pragul nebuniei. Şi mai e ceva, 
viespile urmăresc până-n pânzele albe pe 
oricine le tulbură liniştea cuibului şi încearcă 
să le ucidă. De aceea sunt numite copoi. 

După război, locuitorii Capitoliului au distrus 
cuiburile din jurul oraşului lor, dar cele din 
prejma districtelor au fost lăsate neatinse. 
Presupun că reprezintă un alt memento al 
slăbiciunii noastre, exact cum sunt şi Jocurile 
Foamei. Un alt motiv de a rămâne în interiorul 
gardului Districtului 12. Când dăm peste un 
cuib de viespoi-copoi, eu şi Gale ne îndreptăm 
imediat în direcția opusă. 

Prin urmare, aşa ceva atârnă deasupra 
capului meu? Îmi întorc din nou privirea spre 
Rue, cerând ajutor, dar a dispărut în frunzişul 
copacului ei. 

Date fiind împrejurările, presupun că n-are 
nici o importanță despre ce fel de viespi e 
vorba. Sunt rănită şi încolțită. Întunericul mi-a 
dăruit o scurtă amânare, dar, în momentul 
când va răsări soarele, profesioniştii vor fi 
plănuit deja cum să mă ucidă. Nici n-ar putea 
face altceva după ce i-am pus în postura unor 
proşti. Cuibul ar putea fi singura opţiune care 
mi-a mai rămas. Dacă sunt în stare să-l arunc 

peste ei, aş putea reuşi să scap. Dar făcând 
asta îmi risc viaţa. 

Bineînţeles că n-o să pot ajunge niciodată 
atât de aproape de acest cuib, încât să-l 
desprind. Va trebui să tai creanga chiar de 
lângă trunchi, lăsând să cadă totul jos. 
Porțiunea zimțată a cuțitului meu ar putea s-o 
facă. Dar mâinile mele? Şi dacă vibraţiile din 
timpul tăierii trezesc roiul? Dacă profesionişti 
descoperă ce fac eu şi-şi mută tabăra? Asta mi- 
ar nărui întregul plan. 

Îmi dau seamă că, în timp ce se cântă imnul, 
am cele mai multe şanse să tai ramura fără să 
atrag atenția. lar imnul poate începe în orice 
clipă. Mă extrag din sac, mă asigur că am 
cuțitul bine prins de centură şi îmi încep 
urcuşul către vârful copacului. Ceea ce 
reprezintă un pericol în sine, de vreme ce 
crengile devin riscant de subţiri chiar şi pentru 
mine, dar îmi continui drumul. Când ajung 
lângă ramura care susține cuibul, zumzăitul 
devine mai uşor de recunoscut. Însă, dacă ăştia 
sunt viespoi-copoi, pare, totuşi, ciudat de firav. 
E din cauza fumului, îmi trece prin minte. l-a 
amorțit. Asta a fost singura metodă de apărare 
găsită de rebeli în lupta cu viespoii. 

Stema Capitoliului străluceşte deasupra mea 
şi se aud acordurile stridente ale imnului. 
Acum ori niciodată, îmi spun, şi încep să tai. 

Băşicile de pe mâna dreaptă mi se sparg în 
timp ce mişc cuțitul înainte sau înapoi. Odată 
ce reuşesc să fac un şanţ, munca îmi cere mult 
mai puțin efort, totuşi e aproape mai mult 
decât pot suporta. Strâng din dinți, tai şi arunc 
ocazional câte o privire către cer, constatând că 
azi n-a murit nimeni. E în ordine. Publicul o să 
fie satisfăcut văzându-mă rănită, încolțită şi cu 
haita de profesionişti dedesubt. Dar imnul se 
încheie şi eu n-am tăiat creanga decât pe trei 
sferturi, când muzica încetează, cerul se 
întunecă şi sunt nevoită să mă opresc. 

Şi acum? Probabil că aş reuşi să-mi termin 
treaba pe bâjbâite, numai că s-ar putea ca ăsta 
să nu fie cel mai inteligent plan. Dacă viespile 
sunt prea ameţite, dacă li se agaţă cuibul de 
ceva în cădere, toate această încercare de 
evadare poate fi o irosire fatală a timpului. E 
mai bine, îmi spun eu, să mă furişez din nou 
aici în zori şi să trimit cuibul în capul 
duşmanilor mei. 

În lumina slabă a torțelor profesioniştilor, mă 
întorc încet pe creanga bifurcată şi am parte de 
cea mai plăcută surpriză din viața mea. Pe 
sacul de dormit e un borcan mic, de plastic, 
agăţat de o paraşută argintie. Primul meu dar 
de la un sponsor! Haymitch trebuie să mi-l fi 
trimis în timpul imnului. Borcănaşul îmi încape 
în palma unei mâini. Ce-ar putea fi? Cu 

siguranță nu e mâncare. Deşurubez capacul şi 
îmi dau seama, după miros, că e un 
medicament. Ating cu precauţie suprafața 
alifiei. Zvâcnirea dureroasă din vârful degetului 
îmi dispare. 

— Oh, Haymitch, spun, în şoaptă. 
Mulţumesc. 

Nu m-a abandonat. Nu m-a lăsat să mă 
descurc de una singură. Preţul unui asemenea 
medicament trebuie să fie astronomic. Probabil 
că nu numai un singur sponsor, ci mai mulți 
au contribuit la cumpărarea acestui flacon 
minuscul. Pentru mine e neprețuit. 

Îmi afund două degete în recipient şi îmi 
întind cu delicateţe balsamul pe pulpă. Efectul 
e aproape miraculos, făcând durerea să dispară 
la atingere şi lăsând în urmă o senzaţie 
plăcută, răcoroasă. Asta nu e o fiertură făcută 
de mama din plante zdrobite din pădure, e un 
medicament de ultimă generaţie, preparat în 
laboratoarele Capitoliului. După ce îmi tratez 
pulpa, îmi întind un strat subțire pe mâini. 
Înfăşor flaconul în paraşută şi îl adăpostesc la 
loc sigur, în rucsac. Acum, când durerea a 
dispărut, nu-mi mai rămâne altceva de făcut 
decât să intru din nou în sac înainte de mă 
afunda în somn. 

O pasăre cocoţată la nici doi metri de mine 
îmi atrage atenția că mijesc zorii unei noi zile. 

Îmi examinez mâinile în lumina cenuşie a 
dimineții. Medicamentul a transformat toate 
porțiunile roşii şi inflamate în piele moale, 
rozalie, ca de bebeluş. Piciorul mai e încă 
inflamat, dar acolo arsurile au fost mult mai 
profunde. Întind un alt strat de alifie şi îmi 
strâng lucrurile fără zgomot. Indiferent ce s-ar 
întâmpla, trebuie să mă pun rapid în mişcare. 
Îmi impun să mănânc un biscuit şi o felie de 
carne de vită şi beau câteva pahare de apă. Ieri 
nu mi-a rămas aproape nimic în stomac şi 
încep deja să simt efectele foamei. 

Sub mine văd grupul de profesionişti şi pe 
Peeta, dormind întinşi pe pământ. Judecând 
după poziția lui Glimmer, care e rezemată de 
trunchiul copacului, presupun că trebuia să 
stea de strajă, dar oboseala a copleşit-o. 

Îmi mijesc ochii, încercând să străbat cu 
privirea prin frunzişul arborelui de alături, dar 
nu reuşesc s-o descopăr pe Rue. De vreme ce 
ea mi-a vândut pontul, mi se pare corect s-o 
previn. În plus, dacă o să mor astăzi, vreau să 
câştige ea. Chiar dacă asta presupune mai 
puțină hrană suplimentară pentru familia mea, 
ideea că Peeta ar ajunge să fie încununat cu 
laurii victoriei mi se pare de nesuportat. 

Rostesc numele lui Rue într-o şoaptă slabă şi 
ochii ei apar imediat, măriți şi vigilenți. Arată 
din nou către cuib. Îmi ridic cuțitul şi îl mişc, 

sugerând tăierea. Ea dă din cap şi dispare. Se 
aude un foşnet într-un copac din apropiere. Pe 
urmă acelaşi zgomot, puţin mai departe. Îmi 
dau seama că Rue sare din copac în copac. Fac 
tot ce-mi stă în puteri ca să nu izbucnesc într- 
un râs zgomotos. Oare asta le-a arătat 
creatorilor-de-joc? Mi-o imaginez zburând în 
jurul echipamentului de antrenament fără să 
atingă vreodată podeaua. Ar fi trebuit să 
primească măcar un zece. 

Înspre răsărit, întunericul e întrerupt de 
dungi rozalii. Nu-mi pot permite să aştept mai 
mult. Prin comparaţie cu agonia urcuşului de 
azi-noapte, cel de acum e floare la ureche. 
Odată ajunsă la ramura care susține cuibul, 
poziționez cuțitul în şanţ şi sunt gata să mişc 
zimții de-a curmezişul lemnului, când văd ceva 
mişcându-se. Acolo, în cuib. Licărul auriu, 
strălucitor, al unui viespoi-copoi care îşi 
croieşte alene drum de-a curmezişul suprafeţei 
cenuşii, ca de hârtie. Fără nici o îndoială, se 
mişcă puțin cam prea încet, dar viesparul s-a 
trezit şi s-a pus în mişcare, ceea ce înseamnă 
că, în curând, vor ieşi toți. Din palme îmi 
izvorăşte sudoarea, adunându-se în picături 
deasupra alifiei şi îmi dau toată silința să mi le 
şterg lovindu-le încet de cămaşă. Dacă nu tai 
creanga în câteva secunde, întregul roi ar putea 
ieşi să m-atace. 

N-are nici un sens să mă opresc. Respir 
adânc, îmi încleştez degetele de mânerul 
cuţitului şi tai apăsând cu toată forţa. Înainte, 
înapoi, înainte, înapoi! Viespoii-copoi încep să 
zumzăie şi îi aud ieşind. Înainte, înapoi, 
înainte, înapoi! O durere ascuțită îmi înjunghie 
genunchiul şi ştiu că unul dintre ei m-a găsit, 
iar ceilalți mă vor lua drept ţintă. Înainte, 
înapoi, înainte, înapoi! Şi, exact în clipa când 
cuțitul trece prin lemn, împing capătul ramurii 
cât mai departe cu putință. Cade peste crengile 
de jos, agățându-se pentru scurtă vreme de 
câteva, dar se răsuceşte, eliberându-se, şi se 
izbeşte de pământ cu o bufnitură. Cuibul se 
sparge ca un ou şi un roi furios de viespoi-copoi 
se avântă în aer. 

Simt o a doua înțepătură în obraz şi o a treia 
pe gât, iar veninul lor mă ameţeşte aproape 
imediat. Mă agăţ de copac cu o mână, în timp 
ce îmi smulg din carne insectele usturătoare. 
Din fericire, numai astea trei m-au identificat 
înainte de a cădea cuibul. Celelalte şi-au luat 
drept ţintă duşmanii de pe sol. 

E prăpăd. Profesioniştii s-au trezit în plin 
atac al viespoilor-copoi. Peeta şi alții câțiva au 
destulă minte, încât să arunce tot şi să o rupă 
la fugă. 

— În lac! În lac! 

Îi aud strigând şi ştiu că speră să scape de 

viespi intrând în apă. Lacul trebuie să fie 
aproape dacă îşi închipuie că pot alerga mai 
iute decât zboară insectele furioase. Glimmer şi 
o altă fată, cea din Districtul 4, au mai puţin 
noroc. Glimmer pare complet înnebunită, 
țipând şi încercând să pocnească viespile cu 
arcul, ceea ce e lipsit de sens. Îi strigă pe 
ceilalți în ajutor, dar e de la sine înţeles că nici 
unul nu se întoarce. Fata din Districtul 4 se 
împleticeşte în afara razei mele vizuale, dar n- 
aş paria c-o să ajungă la lac. O privesc pe 
Glimmer căzând,  răsucindu-se isteric pe 
pământ vreme de câteva minute şi apoi 
încremenind. 

Cuibul nu mai e decât o găoace goală. 
Viespile plecate în urmărirea celorlalți s-au 
făcut nevăzute. Nu cred că se vor întoarce, dar 
nu vreau să risc. Cobor în grabă din copac şi, 
imediat ce ating pământul, o rup la goană în 
direcția opusă lacului. Veninul din înțepături 
mă face să mă-mpleticesc, dar găsesc drumul 
către micul meu iaz şi mă scufund în apă, 
pentru cazul că vreo viespe mai e încă pe 
urmele mele. După vreo cinci minute, mă 
târăsc pe pietre. Oamenii nu exagerează 
efectele înțepăturilor viespoilor-copoi. În clipa 
asta, umflătura de la genunchi e mai apropiată 
de dimensiunile unei portocale decât de ale 
unei prune. În locurile de unde am smuls 


262 


insectele musteşte un lichid verde, cu miros 
respingător. 

Umflătura. Durerea. Supuraţia. Glimmer 
contorsionându-se pe pământ, în agonie, sub 
ochii mei. Trebuie să mă gândesc la atâtea 
lucruri care s-au întâmplat înainte ca soarele 
să fi apucat măcar să se ridice deasupra 
orizontului. Nu vreau să-mi imaginez cum o fi 
arătând Glimmer acum. Trupul ei sluțit. 
Degetele ei sluțite înțepenite pe arc... 

Arcul! Undeva, în mintea mea confuză, un 
gând se leagă de altul şi sunt în picioare, 
clătinându-mă printre copaci, pe drumul de 
întoarcere către Glimmer. Arcul. Săgeţile. 
Trebuie să le iau. Încă n-am auzit tunurile, aşa 
că poate Glimmer e într-un soi de comă, inima 
ei luptându-se cu veninul viespilor. Dar imediat 
ce se opreşte şi lovitura de tun îi anunță 
moartea, o să apară o aeronavă care o să-i 
recupereze trupul luând pentru totdeauna din 
arenă singurul arc şi singura tolbă de săgeți pe 
care le-am văzut aici. Şi refuz să le las să-mi 
alunece încă o dată printre degete. Ajung la 
Glimmer exact când trage tunul. Fata asta, atât 
de frumoasă în rochia ei aurie din seara 
interviurilor încât îți tăia răsuflarea, e de 
nerecunoscut. Trăsăturile i-au dispărut, 
membrele au de trei ori dimensiunea normală. 
Umflăturile făcute de înțepături au început să-i 

explodeze, revărsând în jurul ei lichidul verde, 
împuţit. Ca să eliberez arcul sunt nevoită să 
zdrobesc cu o piatră hidoşeniile în care i s-au 
preschimbat degetele. Tolba cu săgeți e ţintuită 
sub spatele ei. Încerc s-o rostogolesc trăgând-o 
de un braţ, dar carnea ei mi se dezintegrează în 
mâini şi cad pe spate. 

Toate astea sunt adevărate? Sau au început 
halucinațţiile? Strâng cu putere din ochi şi 
încerc să respir pe gură, impunându-mi să nu 
mi se facă greață. Micul dejun trebuie să 
rămână acolo unde e, e posibil să treacă mai 
multe zile până ce voi reuşi să vânez iarăşi. 
Apoi se aude o a doua lovitură de tun şi 
presupun că tocmai a murit fata din Districtul 
4. Păsările amuţesc şi o aud pe una dând 
semnalul de avertizare, ceea ce înseamnă că 
urmează să apară aeronava. Mă gândesc, 
confuză, că vine pentru Glimmer, cu toate că 
asta nu prea are sens, fiindcă eu încă mă mai 
aflu la fața locului, încă mă mai străduiesc să 
pun mâna pe săgeți. Mă ridic în genunchi 
clătinându-mă şi copacii din preajmă încep să 
se învârtească în jurul meu. Văd nava în 
mijlocul cerului. Mă arunc peste leşul lui 
Glimmer de parcă aş vrea să-l protejez, însă 
apoi o văd pe fata din Districtul 4 ridicată în 
aer şi dispărând. 

— Fă-o! îmi ordon singură. 

Strâng din dinţi şi îmi afund mâinile sub 
trupul lui Glimmer, apuc de ceea de pare să fie 
coşul pieptului ei şi o răsucesc cu toată forța, 
întorcând-o pe burtă. Respirația mi se 
precipită, totul aduce atât de mult cu un 
coşmar, încât nu mai pricep ce e real şi ce nu. 
Smucesc de tolba argintie cu săgeți, care s-a 
agăţat în ceva, poate în omoplatul ei, dar, în 
cele din urmă, o eliberez. Abia ce înconjor tolba 
cu braţele, când aud paşi, mai multe perechi de 
picioare apropiindu-se printre tufişuri, şi 
realizez că profesioniştii s-au întors. S-au întors 
ca să mă ucidă, sau ca să-şi ia armele, sau din 
ambele motive. 

Dar e prea târziu ca să scap cu fuga. Scot din 
tolbă o săgeată lipicioasă şi încerc s-o pun în 
arc, dar în loc de o coardă văd trei, iar 
duhoarea înțepăturilor e atât de respingătoare, 
încât n-o pot face. Nu pot. Nu pot. 

Sunt neajutorată când primul vânător apare 
cu zgomot dintre copaci, cu sulița ridicată, gata 
să lovească. Şocul de pe chipul lui Peeta mi se 
pare fără nici o noimă. Aştept lovitura. Însă 
brațul îi coboară. 

— De ce mai eşti încă aici? mă întreabă 
printre dinți. 

Fără să înțeleg nimic, mă holbez la picăturile 
de apă ce i se preling încet din înțepătura de 
sub o ureche. Întregul lui trup sclipeşte de 

parcă ar fi scăldat în rouă. 

— Eşti nebună? 

Acum mă împunge cu coada suliței. 

— Ridică-te! Ridică-te! 

Mă salt în picioare, dar el continuă să mă 
împingă. Ce e? Ce se petrece? Mă îmbrânceşte 
cu putere. 

— Fugi! strigă el. Fugi! 

În spatele lui, Cato îşi croieşte drum prin 
tufişuri. Şi el scânteiază, tot atât de ud, şi are o 
înțepătură urâtă sub un ochi. Observ sclipirea 
unei raze de soare reflectate de sabia lui şi fug, 
cum mi-a spus Peeta. Strâng cu putere arcul şi 
săgețile, mă izbesc de copaci care îmi apar în 
cale ca din senin, mă împiedic şi cad în timp ce 
mă străduiesc să-mi ţin echilibrul. Trec pe 
lângă iazul meu, mă afund în pădurea 
necunoscută. Lumea prinde să unduiască de-a 
dreptul alarmant. Un fluture se umflă până la 
dimensiunile unei case, apoi se sparge într-un 
milion de stele. Copacii se transformă în sânge, 
împroşcându-mi cizmele. Pe băşicile de pe 
palme încep să mi se târască furnici şi nu mă 
pot scutura de ele. Mi se urcă pe brațe, pe gât. 
Cineva ţipă, un țipăt strident, fără să se- 
ntrerupă nici măcar cât să respire. Am o vagă 
idee cine ar putea fi. Mă împiedic şi cad într-o 
groapă mică, plină cu bule portocalii, ce 
zumzăie precum un cuib de viespoi-copoi. Mă 

ghemuiesc cu genunchii sub bărbie şi îmi 
aştept moartea. 

Slăbită şi dezorientată, nu sunt în stare să 
formulez decât un singur gând: Peeta Mellark 
tocmai mi-a salvat viața. 

Pe urmă, furnicile îmi intră în ochi şi totul e 
negru. 

Chapter 15 


Păşesc într-un coşmar din care mă trezesc în 
repetate rânduri, numai pentru a descoperi că 
mă aşteaptă ceva şi mai înspăimântător. Toate 
lucrurile de care mă tem cel mai mult, pentru 
mine sau pentru alţii, prind contur şi 
amănuntele sunt atât de clare, încât cred că se 
petrec aievea. Până aici mi-a fost, îmi spun, de 
fiecare dată când mă trezesc, dar nu e aşa. Nu 
e decât începutul unui nou episod al torturii. În 
câte feluri o văd pe Prim murind? De câte ori 
alin suferinţa ultimelor clipe ale tatei? De câte 
ori îmi simt trupul tăiat în bucăţi? Asta e 
specificul veninului viespoilor-copoi, creat cu 
minuțiozitate pentru a ajunge în acel loc din 
creier unde sălăşluieşte frica. 

Când îmi vin în sfârşit în simțiri, rămân 
întinsă, nemişcată, aşteptând următorul atac 
violent al imaginaţiei. Însă, în cele din urmă, 
admit că otrava trebuie să se fi eliminat cu 
totul din trupul meu, lăsându-l zdrobit şi debil. 
Încă mai sunt culcată pe o parte, încremenită 
în poziţie fetală. Îmi duc o mână la ochi şi îi 
găsesc nevătămațţi, neatinşi de furnicile care, de 
fapt, nici n-au existat vreodată. Simpla 
întindere a membrelor îmi cere un efort imens. 
Mă doare în atât de multe locuri, încât nu 
merită să fac un inventar. Foarte, foarte încet, 

reuşesc să mă ridic. Sunt într-o groapă puţin 
adâncă, în care nu sunt bulele portocalii, 
zumzăitoare, din halucinaţiile mele, ci doar 
frunze moarte. Am hainele umede, dar nu ştiu 
dacă de apă din iaz, de rouă, de ploaie sau de 
sudoare. Vreme îndelungată nu sunt în stare 
decât să sorb înghițituri minuscule din sticlă şi 
să privesc un cărăbuş cățărându-se pe o tufă 
de caprifoi. 

Cât timp n-am ştiut de mine? Când am 
început să aiurez era dimineaţă. Acum e după- 
amiază. Dar amorțeala  încheieturilor îmi 
sugerează că a trecut mai mult de o zi, poate 
chiar două. Dacă e aşa, n-am cum să aflu ce 
tributuri au supravieţuit atacurilor viespoilor- 
copoi. Nu mă refer la Glimmer şi la fata din 
Districtul 4. Dar mai erau băiatul din Districtul 
1, amândouă tributurile din Districtul 2 şi 
Peeta. Au murit de pe urma înțepăturilor? Dacă 
au scăpat cu viață, ultimele lor zile trebuie să fi 
fost la fel de groaznice cum au fost ale mele. 
Dar Rue? E atât de mică, n-ar fi nevoie de mult 
venin ca s-o dea gata. Cu toate astea... viespoii- 
copoi n-aveau de ce s-o hăituiască, iar ea avea 
un avans bun. 

Un gust scârbos, de putreziciune, îmi îmbibă 
gura, iar apa îl alungă într-o mult prea mică 
măsură. Mă târăsc lângă tufa de capritfoi şi rup 
o floare. Trag cu delicateţe de stamine şi las să- 

mi cadă pe limbă o picătură de nectar. 
Dulceaţța mi se răspândeşte în gură, îmi 
coboară pe gât, îmi încălzeşte venele aducând 
amintirea verii, a pădurilor de acasă şi a 
prezenţei lui Gale alături de mine. Dintr-un 
anumit motiv, conversaţia noastră din ultima 
dimineaţă îmi revine în minte. 

— Am putea s-o facem, ştii. 

— Ce să facem? 

— Să plecăm din district. Să fugim. Să trăim în 
pădure. Tu şi cu mine, noi doi am putea reuşi. 

Şi, dintr-odată, nu mă mai gândesc la Gale, 
ci la Peeta şi... Peeta! Mi-a salvat viața! Cad pe 
gânduri. Fiindcă, în momentul întâlnirii 
noastre, n-aş fi putut spune ce era real şi ce îmi 
imaginam din pricina veninului viespoilor- 
copoi. Dar, dacă a fost aievea, şi instinctul îmi 
spune că aşa a fost, de ce a făcut-o? Joacă, pur 
şi simplu, rolul îndrăgostitului, pe care şi l-a 
atribuit la interviu? Sau a-ncercat într-adevăr 
să mă apere? Şi, în primul rând, dacă e aşa, de 
ce stă cu profesioniştii ăia? Nimic din toate 
astea n-are sens. 

Pentru o clipă, mă întreb ce concluzie ar fi 
tras Gale din acel incident, apoi îmi scot totul 
din minte, fiindcă, dintr-un anumit motiv, Gale 
şi Peeta nu pot coexista în pace în gândurile 
mele. 

Aşa că mă concentrez asupra singurului 

lucru cu adevărat bun care s-a întâmplat de 
când am aterizat în arenă. Am un arc şi săgeți! 
O duzină neştirbită de săgeți, dacă o pun la 
socoteală pe cea recuperată în copac. Nu văd pe 
nici una vreo urmă din mucozitatea verde, 
otrăvitoare, de pe trupul lui Glimmer - ceea ce 
mă îndeamnă să cred că faptele petrecute n-au 
fost pe de-a-ntregul reale — dar sunt pătate de o 
cantitate considerabilă de sânge uscat. O să le 
curăț mai târziu, însă îmi acord un minut ca să 
trag câteva într-un copac din apropiere. Arma 
seamănă mai degrabă cu arcurile de la Centrul 
de Antrenament decât cu cele de acasă, dar 
cine se sinchiseşte de asta? O pot folosi. 

Şi îmi oferă o perspectivă cu totul nouă 
asupra Jocurilor. Ştiu că mai am de înfruntat 
adversari duri. Dar nu mai sunt o simplă pradă 
care aleargă, se ascunde şi ia măsuri disperate. 
Dacă, în clipa asta, se iveşte Cato printre 
copaci, nu mai fug, trag. Şi descopăr că, de 
fapt, anticipez momentul cu plăcere. 

Dar, mai întâi de toate, trebuie să-mi 
recuperez forțele. Sunt din nou foarte 
deshidratată şi rezerva mea de apă e periculos 
de redusă. Puţina grăsime pe care am reuşit s-o 
depun îndopându-mă în perioada de pregătire 
din Capitoliu s-a dus, luând cu sine alte câteva 
kilograme. Oasele şoldurilor şi coapsele sunt 
mai proeminente decât îmi amintesc să fi fost 

vreodată, după acele luni cumplite care au 
urmat morții tatei. Şi, în plus, trebuie să ţin 
cont şi de rănile mele — arsuri, tăieturi, vânătăi 
căpătate când m-am lovit de copaci şi cele trei 
înțepături de viespoi-copoi, care sunt la fel de 
dureroase şi de inflamate ca şi până acum. Îmi 
tratez arsurile cu alifie şi încerc să-mi ung şi 
înțepăturile, dar asupra lor n-are nici un efect. 
Mama ştie un tratament, un tip de frunză care 
poate extrage veninul, dar are rareori motiv s-o 
folosească, aşa că nu-mi aduc aminte nici 
măcar cum se numeşte, ca să nu mai vorbesc 
despre cum arată. 

Mai întâi apa, îmi spun. În starea asta nu 
poți vâna. E uşor să-mi dau seama din ce 
direcție am venit, luându-mă după frunzişul 
distrus de trupul meu ieşit din minți. Aşa că 
mă îndrept într-acolo, cu speranța că duşmanii 
mei încă mai zac, captivi în lumea ireală a 
veninului viespoilor-copoi. 

Nu pot merge prea repede, încheieturile mele 
se opun mişcărilor bruşte. Dar regăsesc 
mişcările încete, silențioase, ale vânătorului în 
urmărirea prăzii. Peste câteva minute, zăresc 
un iepure şi vânez pentru prima oară cu arcul 
şi săgețile dobândite. Nu e lovitura mea curată, 
direct în ochi, dar nu e rea. După vreo oră, dau 
peste un pârâu, nu prea adânc, dar lat, mai 
mult decât suficient pentru nevoile mele. 

Soarele e nemilos de fierbinte, aşa că, în timp 
ce aştept să mi se purifice apa, mă dezbrac şi 
mă  bălăcesc, lăsându-mă în voia curgerii 
molcome a apei. Sunt murdară din cap pană-n 
picioare. Încerc să mă stropesc, dar, în cele din 
urmă, mă mulțumesc să mă întind câteva 
minute în apă, lăsând-o să mă curețe de 
funingine, de sânge şi de pielea care a început 
să mi se jupoaie de pe arsuri. După ce îmi spăl 
hainele şi le pun la uscat atârnându-le de 
tufişuri, mă aşez puţin pe mal, la soare, şi îmi 
descâlcesc părul cu degetele. Îmi revine pofta 
de mâncare şi mănânc un biscuit şi o felie de 
carne de vită. Îmi frec armele argintii cu o 
mână de muşchi, curățându-le de sânge. 
Împrospătată, îmi tratez din nou rănile, îmi 
împletesc la loc părul şi mă îmbrac cu hainele 
jilave, ştiind că soarele le va usca. Mersul de-a 
lungul pârâului, către izvor, pare cea mai 
inteligentă acţiune. Acum mă îndrept în susul 
dealului, aşa cum prefer, având alături sursă 
de apă nu numai pentru mine, ci şi pentru un 
eventual vânat. Dobor cu uşurinţă o pasăre 
stranie, care trebuie să fie un soi de curcan 
sălbatic. Oricum, mi se pare cât se poate de 
comestibilă. Către sfârşitul după-amiezii, mă 
hotărăsc să fac un mic foc la care să prăjesc 
carnea, fiind gata să pariez că strălucirea 
amurgului o să ascundă fumul şi că o să-l pot 

stinge înainte de lăsarea serii. Curăţ vânatul, 
acordându-i păsării o grijă deosebită, dar nu 
descopăr nimic alarmant. Fără pene nu 
depăşeşte dimensiunile unui pui, însă e 
rotofeie, compactă. Tocmai am pus primele 
bucăţi de carne pe jar când aud pocnetul unei 
crengi. 

Mă întorc în direcţia sunetului dintr-o 
singură mişcare, ducându-mi arcul şi săgeata 
la umăr. Acolo nu e nimeni. Sau, nu e cineva 
pe care să-l pot vedea. Pe urmă observ vârful 
unei cizme de copil ițindu-se din spatele unui 
copac. Umerii mi se relaxează şi zâmbesc. Se 
poate mişca prin pădure ca o umbră, trebuie s- 
o recunosc. Cum altfel ar fi reuşit să mă 
urmărească? Cuvintele mi se desprind de pe 
buze înainte de a le putea opri. 

— Ştii, spun, ei nu sunt singurii care pot face 
alianţe. 

Pentru o clipă, nu primesc nici un răspuns. 
Pe urmă unul dintre ochii lui Rue apare încet 
de după trunchi. 

— Vrei să te-aliezi cu mine? 

— De ce nu? M-ai salvat de viespoii-copoi. 
Eşti destul de isteață ca să fii încă printre cei 
vii. Şi se pare că oricum nu pot scăpa de tine, îi 
răspund. 

Ea mă priveşte chiorâş, încercând să ia o 
hotărâre. 

— 'Ți-e foame? 

O văd înghițind în sec, cu greutate, cu ochii 
scânteind la vederea mâncării. 

— Atunci vino, azi am vânat de două ori. Rue 
iese, nesigură, la loc deschis. 

— Îţi pot vindeca înţepăturile. 

— Chiar poţi? o întreb. Cum? 

Îşi afundă brațul în ranița ei şi scoate o mână 
plină de frunze. Sunt aproape sigură că sunt 
cele pe care le foloseşte mama. 

— Unde le-ai găsit? 

— Pe aici. Le purtăm cu toţii asupra noastră 
când muncim în livezi. Acolo au lăsat o 
grămadă de cuiburi, îmi explică Rue. Şi aici 
sunt o mulțime. 

— Aşa e. Eşti din Districtul 11. Agricultură, 
spun. Livezi, ei? Asta explică de ce poți zbura 
dintr-un copac într-altul, de parcă ai avea aripi. 

Rue zâmbeşte. Am nimerit unul dintre 
puţinele lucruri cu care se poate mândri. 

— Păi, atunci dă-i drumul. Vindecă-mă. 

Mă trântesc lângă foc şi îmi suflec cracul 
pantalonului, dând la iveală înțepătura din 
genunchi. Spre surprinderea mea, Rue îşi 
îndeasă frunzele în gură şi începe să le 
mestece. Mama ar folosi alte metode, dar nu se 
poate spune că aici am avea de ales. Peste un 
minut, Rue scuipă un cocoloş vâscos de frunze 
mestecate şi îl presează de genunchiul meu. 

— Ohhh. 

Sunetul îmi scapă înainte de a apuca să-l 
rețin. E ca şi cum frunzele ar extrage pur şi 
simplu durerea din înţepătură. 

Rue chicoteşte. 

— Noroc că ţi-a dat prin gând să scoţi 
viespile, altfel ar fi fost mult mai rău. 

— Ocupă-te de gâtul meu! Şi de obraz! 
Aproape că o implor. 

Ea îşi îndeasă în gură o altă mână de frunze, 
iar eu încep în curând să râd, fiindcă senzaţia 
de uşurare e atât de minunată. Observ o arsură 
lungă pe antebraţul lui Rue. 

— Am ceva pentru asta. 

Îmi aşez armele alături şi o ung cu alifia 
pentru arsuri. 

— Ai sponsori buni, spune ea, uşor 
invidioasă. 

— Încă n-ai primit nimic? o întreb. 

Clatină din cap. 

— Vei primi, oricum. O să vezi. Cu cât ne 
apropiem mai mult de sfârşit, cu atât mai mulți 
oameni îşi dau seama ce isteață eşti. 

Întorc carnea pe partea cealaltă. 

— N-ai glumit când ai spus că vrei să te-aliezi 
cu mine? mă întreabă ea. 

— Nu, am vorbit serios. 

Aproape că-l pot auzi pe Haymitch cârtind 
fiindcă mă aliez cu fetița asta firavă. Dar e 

alegerea mea. Pentru că e o supraviețuitoare, 
pentru că am încredere în ea şi, trebuie să o 
recunosc, pentru că îmi aduce aminte de Prim. 

— OK, spune, întinzându-mi mâna. Eu i-o 
strâng. S-a făcut. 

Fireşte că o asemenea înţelegere nu poate fi 
decât temporară, dar nici una dintre noi nu 
pomeneşte asta. 

Rue contribuie la ospăț cu un pumn dintr-un 
soi de rădăcini cu mult amidon. Coapte pe foc, 
au  dulceața puternică a  păstârnacului. 
Recunoaşte şi pasărea, o vietate sălbatică, pe 
care oamenii din districtul ei o numesc 
gâsculiță. Îmi povesteşte că prin livadă 
cutreieră uneori câte un cârd întreg şi că, într-o 
asemenea zi, au parte de o masă decentă. O 
vreme, nu mai scoatem nici o vorbă şi ne 
umplem stomacurile. Carnea de gâsculiță e 
delicioasă şi atât de grasă, încât untura 
țâşneşte la fiecare muşcătură şi stropii ţi se 
scurg pe bărbie. 

— Oh, spune Rue, cu un oftat. Până acum n- 
am mai primit niciodată un copan întreg numai 
pentru mine. 

Fac pariu că aşa e. Fac pariu că pune rareori 
gura pe carne. 

— Ia-l şi pe celălalt, o îndemn. 

— Serios? întreabă ea. 

— la tot ce vrei. Acum, când am arc şi săgeți, 

pot face rost de mai multe. Plus că am instalat 
capcane. Te pot învăţa şi pe tine. 

Rue continuă să se uite nesigură la copan. 

— Hai, ia-l, spun, punându-i-l în mâini. 
Oricum nu ține decât câteva zile şi avem toată 
pasărea, plus iepurele. 

Odată ce l-a prins între degete, pofta ei de 
mâncare învinge şi ia o îimbucătură imensă. 

— Credeam că, în Districtul 11, aveți mai 
multă mâncare decât noi. Ştii, de vreme ce voi 
sunteți cei care cultivă mâncarea, zic eu. 

Rue face ochii mari. 

— Oh, nu, nu avem voie să mâncăm recolta. 

— Vă arestează sau ce? mă interesez. 

— Te biciuiesc şi ii obligă pe toţi ceilalți să 
privească, mă lămureşte Rue. Primarul e foarte 
strict în privința asta. 

Expresia ei îmi dă de înţeles că nu vorbeşte 
despre ceva neobişnuit. În Districtul 12 
biciuirile publice sunt o raritate, deşi uneori se 
mai întâmplă. Teoretic, eu şi Gale ar trebui să 
fim biciuiți zilnic pentru că intrăm ilegal în 
pădure -— ei, teoretic ar trebui s-o pățim mult 
rău — numai că toți oficialii ne cumpără carnea. 
În plus, primarul nostru, tatăl lui Madge, nu 
pare să guste în mod deosebit asemenea 
evenimente. Poate, fiind cel mai lipsit de 
prestigiu, cel mai sărac şi cel mai ridiculizat 
district din întreaga ţară, avem nişte avantaje. 

Cum ar fi faptul că suntem ignoraţi pe scară 
largă de Capitoliu, atâta timp cât ne livrăm cota 
de cărbune. 

— Voi luaţi cât cărbune vreţi? întreabă Rue. 

— Nu, îi răspund. Doar ce cumpărăm şi ce 
cărăm pe tălpi. 

— Pe noi ne hrănesc ceva mai bine în timpul 
culesului, pentru ca oamenii să reziste mai 
mult, spune ea. 

— Nu trebuie să fiți la şcoală? 

— Nu şi în timpul culesului. Atunci toată 
lumea munceşte, îmi explică ea. 

E interesant să aflu cum e viața ei. 
Comunicăm atât de puţin cu cei din afara 
districtului. De fapt, mă întreb dacă discuția 
noastră e sau nu difuzată, pentru că, deşi pare 
inofensivă, creatorii-de-joc nu vor ca oamenii 
din diferite districte să primească informații 
unii despre alții. 

La sugestia lui Rue, ne scoatem toate 
proviziile, făcând o planificare. A văzut mai tot 
ce am eu, dar acum adaug deasupra 
mormanului ultimii doi biscuiţi şi feliile de 
carne uscată. Ea a adunat o adevărată colecție 
de rădăcini, de nuci, de legume verzi, ba chiar 
şi câteva fructe. 

Rostogolesc între degete una dintre bobiţele 
nefamiliare. 

— Eşti sigură că astea sunt bune? 

— Oh, da, cresc şi acasă. Le mănânc de zile- 
ntregi, îmi răspunde, ducându-şi un pumn plin 
la gură. 

Muşc cu prudenţă dintr-una şi mi se pare la 
fel de bună ca murele noastre. Faptul că m-am 
aliat cu Rue pare o hotărâre din ce în ce mai 
bună. Ne împărțim rezervele, astfel încât, dacă 
suntem despărțite, să ne descurcăm amândouă 
vreme de câteva zile. În afară de mâncare, Rue 
mai are un burduf pentru apă, o praştie 
improvizată şi o pereche suplimentară de 
şosete. Mai are şi o aşchie ascuţită de piatră, pe 
care o foloseşte drept cuțit. 

— Ştiu că nu e mult, spune, părând 
stânjenită, dar a trebuit să plec repede de la 
Cornul Abundenţei. 

— Ai făcut bine, încuviinţez. 

Când îmi înşir echipamentul, scoate un icnet 
uşor la vederea ochelarilor de soare. 

— Cum ai făcut rost de ăştia? mă întreabă. 

— Erau în rucsac. Până acum nu mi-au fost 
de folos. Nu blochează lumina soarelui şi vezi 
mai rău când îi pui, răspund, cu o ridicare din 
umeri. 

— Nu sunt pentru soare, sunt pentru 
întuneric, exclamă Rue. Uneori, când culegem 
pe timpul nopții, ne dau câteva perechi pentru 
cei care se urcă în vârful copacilor. Acolo unde 
nu ajunge lumina torțelor. Odată, un băiat, 

Martin, a încercat să păstreze perechea lui. A 
ascuns-o în pantaloni. L-au ucis chiar acolo. 

— L-au ucis fiindcă a luat unii din ăştia? mă 
minunez. 

— Da, şi toată lumea ştia că el nu era un 
pericol. Martin avea ceva la cap. Adică încă se 
mai purta de parcă ar fi avut trei ani. Voia 
ochelarii ca să se joace cu ei, îmi povesteşte 
Rue. 

Ceea ce îmi dă senzația că Districtul 12 e un 
fel de rai, unde te afli în siguranţă. Bineînţeles 
că mereu cade câte cineva lat, murind de 
foame, dar nu mi-i pot imagina pe Apărătorii 
Păcii omorând un copil slab de minte. E o 
fetiță, una dintre nepoatele lui Sae Unsuroasa, 
care cutreieră prin Vatră. Nu e tocmai întreagă 
la minte şi e tratată drept un fel de animal de 
casă. Oamenii îi aruncă resturi de mâncare şi 
diverse lucruri. 

— Şi ce fac ăştia? o întreb pe Rue, ridicând 
ochelarii. 

— Te ajută să vezi în cea mai neagră beznă, 
răspunde ea. Încearcă-i la noapte, după ce 
apune soarele. 

Îi dau lui Rue câteva chibrituri, iar ea se 
asigură că am destule frunze, pentru cazul că 
înțepăturile mele se inflamează iarăşi. Stingem 
focul şi mergem în susul râului aproape până 
ce se lasă întunericul. 

— Unde dormi? o întreb. În copaci? Ea dă din 
cap. 

— Doar în haină? 

Rue ridică perechea suplimentară de şosete. 

— Am astea pentru mâini. 

Mă gândesc cât de reci au fost nopțile. 

— Dacă vrei, putem împărți sacul meu de 
dormit. O să-ncăpem amândouă cu uşurinţă. 

Chipul i se luminează. Îmi dau seama că e 
mai mult decât îndrăznea să spere. 

Alegem o creangă bifurcată şi ne instalăm 
pentru noapte tocmai când începe să răsune 
imnul. Astăzi n-a murit nimeni. 

— Rue, eu m-am trezit abia astăzi. Câte nopți 
am pierdut? 

Imnul ar trebui să ne acopere vocile, totuşi 
vorbesc în şoaptă. Îmi iau chiar şi precauţia de 
a-mi acoperi gura cu mâna. Nu vreau să afle 
publicul că vreau să-i povestesc despre Peeta. 
Urmându-mi exemplul, ea face acelaşi lucru. 

— Două, îmi răspunde. Fetele din districtele 
unu şi patru sunt moarte. Am rămas zece. 

— S-a întâmplat ceva ciudat. Sau, cel puţin, 
eu cred că s-a întâmplat. E posibil să-mi fi 
imaginat doar, din cauza veninului viespoilor- 
copoi, îi spun. Îl ştii pe băiatul din districtul 
meu? Peeta? Cred că mi-a salvat viața. Numai 
că era aliat cu profesioniştii. 

— Acum nu mai e cu ei, zice ea. Le-am 

spionat tabăra de lângă lac. Au reuşit să se- 
ntoarcă înainte de a cădea din cauza 
înțepăturilor. Dar el nu e acolo. Poate că te-a 
salvat şi a fost nevoit să fugă. 

Nu răspund. Dacă Peeta m-a salvat într- 
adevăr, atunci îi sunt din nou îndatorată. Şi 
datoria asta nu poate fi plătită. 

— Dacă a făcut-o, înseamnă că a continuat, 
probabil, să-şi joace rolul. Ştii, pentru ca lumea 
să creadă că e îndrăgostit de mine. 

— Oh, spune Rue, căzând pe gânduri. Nu m- 
am gândit că e o înscenare. 

— Bineînțeles că e, zic eu. A pus-o la cale 
împreună cu mentorul nostru. 

Imnul se termină şi cerul se întunecă. 

— Hai să-ncercăm ochelarii. 

Îi scot din rucsac şi mi-i pun. Rue n-a glumit. 
Văd totul, de la frunzele copacilor până la un 
sconcs care cutreieră tacticos printre tufişuri, 
la o distanță de vreo cincisprezece metri. L-aş 
putea ucide de aici, dacă aş avea de gând. Aş 
putea ucide pe oricine. 

— Mă întreb cine mai are vreo pereche din 
ăştia. 

— Profesioniştii au două. Dar ţin totul lângă 
lac, spune Rue. Şi sunt atât de puternici. 

— Şi noi suntem puternice. Numai că într-alt 
fel. 

— Tu eşti. Tu poţi să tragi cu arcul, 

subliniază ea. Eu ce pot? 

— Poţi să te hrăneşti. Ei sunt în stare? întreb. 

— N-au nevoie. Au toate proviziile alea, 
răspunde Rue. 

— Să zicem că nu le-ar mai avea. Să zicem că 
proviziile dispar. Cât ar putea rezista? Adică, 
astea sunt Jocurile Foamei, nu-i aşa? 

— Dar, Katniss, ei nu rabdă de foame, spune 
Rue. 

— Nu, nu  rabdă. Asta e problema, 
încuviințez. Şi, pentru prima oară, am un plan. 
Un plan fără nici o legătură cu nevoia de a fugi 
şi de a mă ascunde. Un plan de atac. 

— Şi cred c-o s-o rezolvăm, Rue. 

Chapter 16 


Rue s-a hotărât să se încreadă în mine fără 
rezerve. O ştiu fiindcă se face ghem imediat ce 
se termină imnul, se lipeşte de mine şi 
adoarme. Nici eu n-am îndoieli în privinţa ei, 
aşa că nu-mi iau nici o măsură de prevedere 
ieşită din comun. Dacă voia să mor, ar fi fost 
suficient să plece din copac fără să-mi arate 
cuibul viespoilor-copoi. Într-un ungher al minţii 
mele, realitatea evidentă mă zeândăreşte. Nu 
putem câştiga amândouă Jocurile. Dar, de 
vreme ce şansele continuă să fie împotriva 
supravieţuirii oricăreia dintre noi, reuşesc să- 
mi ignor gândul. 

În plus, atenţia îmi e distrasă de noua mea 
idee legată de profesionişti şi de proviziile lor. 
Eu şi Rue trebuie să găsim, cumva, o 
modalitate de a le distruge mâncarea. Sunt 
sigură că nu s-ar putea hrăni decât făcând 
eforturi imense. Strategia tradițională a 
tributurilor profesioniste constă în a pune 
mâna pe toată mâncarea în prima etapă a 
Jocurilor şi a acţiona bazându-se pe asta. În 
anii când nu şi-au păzit-o cum trebuia - o dată 
a fost distrusă de un grup de reptile oribile, altă 
dată a fost luată de o inundație regizată de 
creatorii-de-joc - Jocurile au fost câştigate, de 
obicei, de tributuri din alte districte. Faptul că 

au crescut fiind mai bine hrăniți e în 
dezavantajul profesioniştilor, pentru că nu ştiu 
cum e să-ţi fie foame. Nu aşa cum o ştim eu şi 
Rue. 

Dar sunt prea istovită ca să pot face un plan 
amănunţit în seara asta. Rănile mele pe cale de 
a se vindeca, mintea încă puţin cam tulbure 
din cauza veninului, căldura trupului lui Rue, 
aflat alături, capul ei rezemat pe umărul meu 
mi-au dat senzația că mă aflu în siguranţă. Şi 
pentru prima oară realizez cât de singură m-am 
simțit în arenă. Cât de reconfortantă poate fi 
prezența unei alte ființe umane. Cedez în fața 
somnolenţei, hotărând că mâine rolurile se vor 
inversa. 

Mâine  profesioniştii vor fi nevoiți să-şi 
păzească spatele. 

Mă trezesc tresărind când bubuie tunul. 
Cerul e brăzdat de dungi luminoase şi păsările 
au început deja să ciripească. Rue e cocoţată pe 
o creangă de vizavi de mine, ținând ceva în 
mâinile făcute căuş. Ne aşteptăm să mai auzim 
lovituri de tun, dar nu mai urmează nici una. 

— Cine crezi c-o fi? Gândul îmi zboară la 
Peeta. 

— Nu ştiu. Ar putea fi oricare din ceilalți, zice 
Rue. Presupun c-o să aflăm la noapte. 

— Cine a mai rămas? întreb. 

— Băiatul din Districtul 1. Ambele tributuri 

din 2. Băiatul din 3. Eu şi Thresh. Tu şi Peeta, 
spune Rue. Asta înseamnă opt. Stai, mai e 
băiatul din 10, cel cu piciorul diform. Cu el 
suntem nouă. 

Mai e încă unul, dar nici una dintre noi nu 
reuşeşte să-şi aducă aminte cine. 

— Mă întreb cum o fi murit ultimul, zice Rue. 

— Greu de spus. Dar e în avantajul nostru. 
Moartea cuiva ar trebui să-i țină pe ceilalți o 
vreme pe loc. Poate avem timp să facem ceva 
înainte de a decide creatorii-de-joc că lucrurile 
merg prea încet, îi răspund eu. Ce-ai acolo? 

— Micul dejun, spune ea. 

Îşi deschide palmele, dând la iveală două ouă 
mari. 

— Ce fel de ouă sunt? întreb. 

— Nu sunt sigură. În partea aia e o mlaştină. 
E un soi de pasăre de apă, răspunde ea. 

Ar fi bine să le putem pregăti, dar nici una 
dintre noi nu vrea să rişte făcând focul. 
Presupun că tributul care a murit astăzi a fost 
o victimă a profesioniştilor, ceea ce înseamnă 
că şi-au revenit atât cât e necesar ca să reintre 
în joc. Sorbim fiecare conţinutul câte unui ou, 
mâncăm câte un picior de iepure şi câteva 
fructe. E un mic dejun la fel de bun ca oricare 
altul. 

— Eşti gata s-o facem? întreb, punându-mi în 
spate rucsacul. 

— Ce să facem? vrea ea să ştie, dar, după 
felul în care țopăie, îmi dau seama că e gata 
pentru orice. 

— Azi îi lăsăm pe profesionişti fără mâncare, 
îi spun. 

— Serios? Cum? 

Licărul de entuziasm din ochii ei e uşor de 
observat. În privința asta, e exact opusul lui 
Prim, pentru care orice aventură e un coşmar. 

— Habar n-am. Haide, o să fac un plan în 
timp ce vânăm, zic eu. 

Nu reuşim să vânăm mare lucru, fiindcă sunt 
prea ocupată să aflu şi cea mai mică informație 
deținută de Rue despre baza profesioniştilor. I- 
a spionat pentru scurt timp, dar are un spirit 
de observaţie excelent. Şi-au făcut tabăra lângă 
lac. Proviziile sunt depozitate la vreo treizeci de 
metri distanță. În timpul zilei le lasă sub paza 
unui alt tribut, băiatul din Districtul 3. 

— Băiatul din Districtul 3? mă mir eu. E 
mână-n mână cu ei? 

— Da, stă tot timpul în tabără. A fost înțepat 
şi el când au atras viespoii-copoi către lac, îmi 
povesteşte Rue. Cred că au fost de acord să-l 
lase în viață dacă le serveşte drept paznic. Dar 
nu e foarte voinic. 

— Ce arme are? 

— Din câte am văzut, nu cine ştie ce. O 
suliță. l-ar putea ţine la distanță pe câţiva 

dintre noi, dar Thresh l-ar omori cu uşurinţă, 
spune Rue. 

— Şi mâncarea stă aşa, la vedere? întreb. Ea 
dă din cap. 

— În tot aranjamentul ăsta, ceva nu se 
potriveşte. 

— Ştiu. Dar n-aş putea spune ce. Katniss, 
dacă ai putea ajunge la mâncare, cum ai scăpa 
de ea? 

— l-aş da foc. Aş arunca-o în lac. Aş turna 
combustibil peste ea. O împung cu degetul în 
stomac, aşa cum aş face cu Prim. Aş mânca-o! 

Ea chicoteşte. 

— Nu-ţi face griji, o să mă gândesc la ceva. E 
mai uşor să distrugi lucrurile decât să le faci. 

Pentru o vreme, dezgropăm rădăcini, adunăm 
fructe şi legume verzi, punem la punct o 
strategie, pe şoptite. Şi aflu că Rue, cea mai 
mare dintre şase fraţi, îi protejează pe ceilalți 
cu înverşunare, le dă celor mai mici raţia ei şi 
umblă după mâncare pe pajişti, într-un district 
unde Apărătorii Păcii sunt mult mai puțin 
binevoitori decât ai noştri. Rue, care, atunci 
când o întreb ce-i place cel mai mult pe lume, 
spune, dintre toate lucrurile posibile: 

— Muzica. 

— Muzica? 

În lumea noastră, din punct de vedere al 
utilității, eu plasez muzica undeva, între 

panglicile pentru păr şi curcubeu. Cel puţin, 
curcubeul te avertizează în privinţa vremii. 

— Aveţi mult timp pentru muzică? 

— Cântăm acasă. Şi la muncă. De-asta îmi 
place broşa ta, spune, arătând către gaița- 
zeflemitoare pe care am dat-o din nou uitării. 

— Aveţi gaițe-zeflemitoare? o întreb. 

— O, da. Am câteva care sunt prietenele mele 
speciale. Le cânt şi ele îmi răspund, vreme de 
ore întregi. Transmit mesaje pentru mine, 
spune ea. 

— Cum adică? 

— Eu mă urc de obicei cel mai sus, aşa că 
văd prima steagul care semnalizează încetarea 
lucrului. Pentru asta am un cântecel special, 
îmi explică Rue şi cântă o suită de patru note, 
cu voce dulce, limpede. Şi gaițele-zeflemitoare îl 
duc în toată livada. Aşa află toată lumea că e 
timpul să se oprească. Totuşi, pot fi periculoase 
când te apropii prea mult de cuiburile lor. Dar 
nu le poţi condamna pentru asta. 

Îmi scot broşa şi i-o întind. 

— Uite, ia-o tu. Pentru tine înseamnă mai 
mult decât pentru mine. 

— Oh, nu, spune ea, strângându-mi degetele 
la loc, peste broşă. Îmi place să te văd purtând- 
o. Aşa am hotărât că pot avea încredere în tine. 
În plus, eu am asta. 

Îşi scoate de sub cămaşă un lănţişor împletit 

dintr-un soi de iarbă. De el atârnă o stea de 
lemn, cioplită grosolan. Sau poate e o floare. 

— E un talisman aducător de noroc. 

— Ei bine, până aici a mers, spun, 
prinzându-mi din nou gaița-zeflemitoare de 
cămaşă. Poate e de preferat să nu-l înlocuieşti. 

Până la prânz, avem un plan. La începutul 
după-amiezii suntem pregătite să-l ducem la 
îndeplinire. O ajut pe Rue să adune şi să aşeze 
lemnele pentru primele două focuri de tabără, 
iar de al treilea va avea timp să se ocupe 
singură. Stabilim să ne-ntâlnim după aceea, în 
locul unde am mâncat prima dată împreună. 
Pârâul o să m-ajute să găsesc locul. Înainte de 
a pleca, mă asigur că Rue are destulă mâncare 
şi destule chibrituri. Insist chiar şi să ia sacul 
meu de dormit, pentru cazul în care nu ne 
putem întâlni înainte de căderea nopții. 

— Dar tu? N-o să-ţi fie frig? mă întreabă ea. 

— Nu şi dacă o să iau alt sac de dormit de 
lângă lac, răspund. Ştii, aici furtul nu e ilegal, 
adaug, rânjind. 

În ultima clipă, Rue se hotărăşte să mă 
înveţe semnalul ei pentru gaițele-zeflemitoare, 
cel prin care dă de veste că ziua de lucru s-a 
încheiat. 

— S-ar putea să nu meargă. Dar, dacă o să 
auzi gaițele-zeflemitoare cântându-l, o să ştii că 
sunt OK, numai că nu mă pot întoarce imediat. 

— Aici sunt gaițe-zeflemitoare? o întreb. 

— Nu le-ai văzut? Au cuiburi peste tot, 
răspunde ea. 

Trebuie să recunosc că n-am observat. 

— OK. Dacă totul merge conform planului, ne 
vedem la cină, îi spun. 

Rue îşi aruncă pe neaşteptate braţele în jurul 
meu. Nu ezit decât o singură clipă înainte de a 
răspunde îmbrăţişării ei. 

— Să fii prudentă, mă roagă ea. 

— ŞI tu, spun. 

Îi întorc spatele şi mă îndrept către pârâu, 
simțindu-mă, cumva, îngrijorată. Fiindcă Rue 
ar putea fi ucisă, fiindcă s-ar putea să nu fie 
ucisă şi noi două o să rămânem ultimele, 
fiindcă am lăsat-o singură, fiindcă am lăsat-o 
pe Prim singură acasă. Nu, Prim îi are pe 
mama, pe Gale şi pe brutar, care a promis că n- 
o s-o lase să moară de foame. Rue nu mă are 
decât pe mine. 

Odată ajunsă lângă pârâu, n-am de făcut 
nimic altceva decât să-l urmăresc în josul 
dealului până în locul unde l-am descoperit 
prima dată, după atacul viespoilor-copoi. 
Trebuie să fiu prevăzătoare când merg de-a 
lungul apei, fiindcă mintea îmi e preocupată de 
întrebări fără răspuns, cele mai multe având 
legătură cu Peeta. Lovitura de tun pe care am 
auzit-o  dis-de-dimineață a anunţat moartea 

lui? Dacă da, cum a murit? De mâna unui 
profesionist? Şi asta a fost o răzbunare fiindcă 
m-a lăsat pe mine în viață? Mă străduiesc din 
nou să-mi aduc aminte momentul în care mă 
aflam deasupra cadavrului lui Glimmer, când el 
a dat năvală dintre copaci. Dar simplul fapt că 
Peeta  sclipea mă face să mă-ndoiesc de 
adevărul amintirilor mele. 

Probabil că ieri am mers foarte încet, fiindcă 
acum ajung în numai câteva ore în dreptul 
porțiunii largi, cu apă puţin adâncă, unde m- 
am scăldat. Mă opresc să-mi completez rezerva 
de apă şi adaug un strat de noroi pe rucsac. Se 
pare că are tendința să redevină portocaliu 
indiferent de câte ori l-aş acoperi. 

Vecinătatea taberei profesioniştilor îmi ascute 
simțurile şi, cu cât ajung mai aproape, cu atât 
sunt mai prudentă, mă opresc des, cu o 
săgeată gata potrivită în arc, străduindu-mă să 
nu scap nici un zgomot nefiresc. Nu văd nici un 
alt tribut, dar observ câteva lucruri despre care 
a pomenit Rue. Tufe de mure dulci. Un tufiş cu 
frunze din soiul care mi-a vindecat înțepăturile. 
Ciorchini de cuiburi de viespoi-copoi în 
vecinătatea copacului în care am fost încolțită. 
Şi, ici-colo, străfulgerarea alb-cu-negru a unei 
aripi de gaiță-zeflemitoare pe ramurile de 
deasupra capului meu. 

Când ajung la copacul alături de care zace 

cuibul abandonat, mă opresc o clipă, 
adunându-mi curajul. Rue mi-a explicat cu 
precizie cum ajung de aici până în cel mai 
potrivit loc pentru spionaj de lângă lac. Nu uita, 
îmi spun. Acum vânătorul eşti tu, nu ei. Îmi 
încleştez cu mai multă hotărâre mâna pe arc şi 
îmi văd de drum. Ajung în tufărişul despre care 
mi-a vorbit Rue şi îi admir din nou istețimea. E 
exact la marginea pădurii, dar frunzişul e atât 
de des încât pot spiona cu uşurinţă tabăra 
profesioniştilor, fără să fiu observată. Între noi 
se întinde porțiunea de teren plat unde au 
început Jocurile. 

Sunt patru tributuri. Băiatul din Districtul 1, 
Cato, fata din Districtul 2 şi un băiat costeliv, 
palid, care trebuie să fie din Districtul 3. În 
timpul petrecut la Capitoliu nu m-a 
impresionat cu ceva. Nu-mi amintesc aproape 
nimic despre el, nici costumul, nici punctajul 
de la antrenament, nici interviul lui. Chiar şi 
acum, când stă acolo, răsucind între degete un 
soi de cutie de plastic, e uşor de trecut cu 
vederea în prezența însoțitorilor săi masivi şi 
dominatori. Dar trebuie să aibă o oarecare 
valoare, fiindcă altfel nu s-ar fi ostenit să-l lase 
în viață. Totuşi, vederea lui îmi sporeşte 
neliniştea, făcându-mă să mă întreb de ce îl 
lasă profesioniştii să le păzească proviziile şi de 
ce nu l-au ucis. 

Toţi patru par să fie încă în convalescenţță 
după atacul viespoilor-copoi. Până şi de aici le 
pot vedea umflăturile mari, inflamate. Probabil 
că nu le-a dat prin cap să smulgă viespile care 
i-au înțepat sau, chiar dacă au făcut-o, nu ştiu 
nimic despre frunzele care i-ar putea lecui. Se 
pare că medicamentele găsite în Cornul 
Abundenţei, indiferent ce-or fi fost, n-au avut 
nici un efect. 

Cornul Abundenţei stă în poziția sa inițială, 
dar a fost golit cu desăvârşire. Majoritatea 
proviziilor, păstrate în lăzi, în saci de pânză 
groasă şi în recipiente de plastic sunt stivuite 
cu grijă într-o piramidă a cărei distanță față de 
tabără ridică semne de întrebare. Altele sunt 
împrăştiate de-a lungul perimetrului piramidei, 
aproape imitând aranjamentul proviziilor din 
jurul Cornului Abundenţei, cel de la începutul 
Jocurilor. Piramida este acoperită cu o plasă 
care, în afară de faptul că descurajează 
păsările, pare să nu fie de nici un folos. 

Întregul aranjament e complet derutant. 
Distanța, plasa, prezența băiatului din 
Districtul 3. Un singur lucru e sigur, 
distrugerea acestor provizii n-o să fie atât de 
simplă cum pare. Aici mai e în joc şi un alt 
factor şi e bine să stau liniştită până când 
descopăr despre ce e vorba. Presupun că 
piramida e înconjurată, cumva, de capcane 

nevăzute. Mă gândesc la gropi camuflate, plase 
coborâtoare, fire care, odată rupte, îți trimit în 
inimă o săgeată otrăvită. Adevărul e că 
posibilitățile sunt infinite. 

În timp ce reflectez asupra opţiunilor mele, îl 
aud pe Cato strigând. Arată către pădure, 
undeva, cu mult dincolo de mine, şi, fără să mă 
întorc, ştiu că Rue a aprins primul foc. Am avut 
grijă să strângem destule lemne verzi pentru ca 
fumul să fie vizibil. Profesioniştii încep imediat 
să se înarmeze. 

Izbucneşte o ceartă. Vorbesc suficient de tare 
ca să aud că sunt preocupaţi de băiatul din 
Districtul 3, nehotărându-se dacă trebuie să 
rămână pe loc sau să-i însoțească. 

— Vine cu noi. Avem nevoie de el în pădure, 
iar aici oricum nu mai are ce face. De provizii 
nu se poate atinge nimeni, zice Cato. 

— Dar Îndrăgostitul? întreabă băiatul din 
Districtul 1. 

— Ţi-am tot spus să nu te mai gândeşti la el. 
Ştiu ce tăietură i-am făcut. E un miracol că 
încă n-a sângerat până la moarte. În orice caz, 
nu e în stare să dea o raită pe-aici, subliniază 
Cato. 

Deci Peeta e undeva, în pădure, grav rănit. 
Cât despre motivul pentru care i-a trădat pe 
profesionişti, mă simt încă în ceaţă. 

— Haideţi, îi îndeamnă Cato. 

Îndeasă o suliță în mâinile băiatului din 
Districtul 3 şi o pornesc toți trei în direcția 
focului. Ultimul lucru pe care-l aud în timp ce 
pătrund printre copaci sunt vorbele lui Cato: 

— Când o găsim, o ucid aşa cum ştiu eu şi nu 
se amestecă nimeni. 

Ştiu, cumva, că nu vorbeşte despre Rue. Ea 
nu i-a aruncat în cap un cuib de viespoi-copoi. 

Rămân locului încă vreo jumătate de oră, 
încercând să-mi dau seama ce e de făcut în 
privința proviziilor. Singurul avantaj pe care 
mi-l oferă arcul şi săgețile e distanța. Mi-ar fi 
uşor să trimit o săgeată aprinsă în piramidă — 
țintesc destul de bine ca să nimeresc într-un 
ochi al plasei — dar n-am nici o garanţie că ar 
declanşa un incendiu. E mult mai probabil să 
ardă numai săgeata, şi ce-aş realiza? N-aş 
rezolva nimic şi le-aş oferi mult prea multe 
informaţii despre mine. Că am fost aici, că am 
un complice, că pot trimite săgețile la ţintă cu 
mare precizie. 

Nu există alternativă. Trebuie să mă apropii, 
să văd dacă nu pot descoperi ce anume 
protejează proviziile. De fapt, sunt gata să ies în 
câmp deschis când o mişcare îmi atrage 
privirea. La câteva sute de metri în dreapta 
mea, văd pe cineva ieşind din pădure. Pentru o 
clipă, am impresia că e Rue, însă apoi o 
recunosc pe Faţă de Vulpe — ea e cea de care nu 

reuşeam să ne-aducem aminte azi-dimineață — 
furişându-se spre câmpie. Când ajunge la 
concluzia că e în siguranţă, aleargă spre 
piramidă cu paşi mici şi iuți. Se opreşte exact la 
marginea cercului de provizii răspândite de jur 
împrejur, cercetează terenul şi îşi plasează cu 
băgare de seamă picioarele într-un loc anume. 
Pe urmă se apropie de morman în salturi mici, 
bizare, uneori aterizând pe un singur picior, 
legănându-se lent şi riscând când şi când 
câțiva paşi. La un moment dat, se lansează în 
aer, sărind peste un butoiaş, şi aterizează pe 
vârfuri. Dar s-a avântat prea tare şi inerția o 
aruncă în față. O aud ţțipând ascuţit când 
atinge cu mâinile pământul, dar nu se întâmplă 
nimic. În secunda următoare e din nou în 
picioare şi continuă să înainteze până ce ajunge 
la grosul proviziilor. 

Am avut aşadar dreptate în privința 
capcanelor, dar sunt mult mai complexe decât 
îmi imaginasem. Am avut dreptate şi în privința 
fetei. Cât de vicleană e dacă a reuşit să 
descopere drumul către hrană şi să-l 
reconstituie cu atâta exactitate? Îşi umple 
rucsacul luând câte puţin din diverse 
containere, biscuiţi dintr-o ladă, o mână de 
mere dintr-un sac de pânză, agăţat pe latura 
unei lăzi. Dar numai câte un pumn din fiecare, 
prea puţin pentru ca lipsurile să fie observate. 

Prea puţin ca să trezească vreo suspiciune. Şi 
se îndepărtează  executându-şi micul dans 
straniu până la marginea cercului şi fugind cât 
o ţin picioarele până în pădure, vie şi 
nevătămată. 

Îmi dau seama că scrâşnesc din dinţi, 
frustrată. Față de Vulpe mi-a confirmat ceea ce 
ştiam deja. Dar ce fel de capcane au instalat ca 
să fie nevoie de o asemenea dexteritate? Sunt 
atât de multe puncte declanşatoare? Şi de ce a 
tipat aşa când a atins pământul cu mâinile? Ai 
fi zis că... şi, încet, încet, în mintea mea începe 
să se facă lumină... ai fi zis că pământul era pe 
cale să explodeze. 

— E minat, şoptesc. 

Asta explică totul. Uşurinţa cu care au 
acceptat  profesioniştii să-şi părăsească 
proviziile. Reacţia lui Faţă de Vulpe, implicarea 
băiatului din Districtul 3, unde au fabrici, unde 
fac televizoare, automobile şi explozibili. Dar de 
unde a luat minele? Din provizii? Creatorii-de- 
joc nu furnizează, de obicei, astfel de arme, 
pentru că le place să vadă tributurile vărsând 
sânge cu mâinile lor. Mă strecor în afara 
tufişurilor şi traversez câmpul către una dintre 
plăcile rotunde de metal care ne-au adus în 
arenă. Pământul din jur a fost săpat şi bătătorit 
la loc. Minele de teren au fost dezactivate după 
cele şaizeci de secunde în care am rămas pe 

plăci, dar băiatul din Districtul 3 trebuie să fi 
reuşit să le reactiveze. N-am mai văzut pe 
nimeni făcând aşa ceva în timpul Jocurilor. 
Trebuie să fi fost un şoc chiar şi pentru 
creatori. 

Ei, bravo pentru băiatul din Districtul 3, care 
i-a tras pe sfoară, dar ce-ar trebui să fac eu 
acum? Evident că nu pot să mă plimb 
tacticoasă prin harababura de explozibili fără 
să fiu spulberată până în înaltul cerului. Cât 
despre trimiterea unei săgeți aprinse, ideea 
pare mai ridicolă ca niciodată. Minele sunt 
declanşate prin apăsare. lar apăsarea nu 
trebuie să fie foarte puternică. Într-un an, o 
fată şi-a scăpat talismanul, o bilă mică, de 
lemn, în timp ce se afla încă pe trapă şi au 
adunat-o apoi bucată cu bucată, răzuindu-le 
efectiv de pe pământ. 

Braţul meu e destul de puternic, aş putea 
arunca nişte pietre în interiorul cercului, ca să 
declanşez... ce să declanşez? Poate o mină? 
Asta ar putea conduce la o reacţie în lanţ. Sau 
nu? Oare băiatul din Districtul 3 a plasat 
minele, astfel încât explozia uneia să nu le 
declanşeze pe celelalte? Protejând proviziile, dar 
garantând moartea  intrusului? Dacă aş 
declanşa o singură mină, i-aş atrage cu 
siguranță pe profesionişti aici, înapoi. Şi, 
oricum, ce e în capul meu? Mai e şi plasa, 

evident întinsă ca să devieze un asemenea atac. 
În plus, ceea ce ar trebui să fac, de fapt, ar fi să 
arunc simultan vreo treizeci de pietre, 
declanşând o imensă explozie în lanţ, care să 
distrugă totul. 

Arunc o privire înapoi, către pădure. Fumul 
celui de-al doilea foc al lui Rue pluteşte către 
cer. În clipa asta, profesioniştii au început 
probabil să bănuiască deja că au de-a face cu 
un soi de truc. Timpul e pe sfârşite. 

Problema asta are o soluție, ştiu că are, nu 
trebuie decât să mă concentrez suficient. Mă 
holbez la piramidă, la recipiente, la lăzi, toate 
prea grele ca să le răstorni cu o singură 
săgeată. Poate că există vreun container cu ulei 
comestibil — şi, când ideea săgeţții aprinse 
prinde din nou viaţă, îmi dau seama că aş 
putea sfârşi pierzându-le pe toate douăsprezece 
fără să lovesc nici o cutie cu ulei, fiindcă aş 
trage la întâmplare. Mă gândesc să-ncerc să 
refac traseul lui Faţă de Vulpe către piramidă, 
cu speranța că voi descoperi o nouă metodă de 
distrugere, când ochii îmi cad pe sacul de 
pânză, plin cu mere. Aş putea reteza frânghia 
cu o singură săgeată, n-am făcut-o şi la Centrul 
de Antrenament? E un sac mare, dar e posibil 
să nu provoace, totuşi, decât o singură 
explozie. Dacă aş putea elibera cumva merele... 

Ştiu ce am de făcut. Îmi schimb poziţia, astfel 

încât să am sacul în bătaia arcului şi îmi acord 
trei săgeți ca să termin treaba. Îmi aleg cu grijă 
poziția picioarelor şi ignor restul universului în 
timp ce țintesc cu meticulozitate. Prima săgeată 
taie pânza din partea de sus a sacului, lăsând 
în urmă o despicătură. A doua o lărgeşte, 
transformând-o într-o gaură căscată. Văd 
primul măr clintindu-se, când slobod a treia 
săgeată, nimerind gura răsucită a sacului. 

Pentru o clipă, timpul pare să fi încremenit. 
Pe urmă, merele se răspândesc pe pământ şi 
sunt azvârlită înapoi, prin aer. 

Chapter 17 


Impactul cu solul tare, bine bătătorit, al 
câmpiei îmi scoate aerul din plămâni. Rucsacul 
amortizează căzătura într-o mult prea mică 
măsură. Din fericire, tolba cu săgeți mi s-a 
înțepenit în scobitura cotului, salvându-se şi 
salvându-mi umărul, iar arcul a rămas în 
strânsoarea mâinii mele. Exploziile continuă să 
cutremure pământul. Nu le aud. În clipa asta 
nu aud nimic. Dar merele trebuie să fi lovit 
suficient de multe mine, aruncând în aer 
destule sfărâmături care să activeze altele. 
Reuşesc să-mi apăr fața cu braţele, în timp ce 
în jurul meu cade o ploaie de resturi, unele 
aprinse. Un fum usturător se răspândeşte în 
aer, nefiind cel mai potrivit remediu pentru 
cineva care se străduieşte să-şi recapete 
răsuflarea. 

După vreun minut, pământul încetează să 
mai vibreze. Mă răsucesc pe-o parte şi îmi 
permit un moment de satisfacție la vederea 
mormanului  fumegând în care s-au 
transformat proviziile până de curând sub 
formă de piramidă. E puţin probabil ca 
profesioniştii să mai poată salva ceva. 

Aş face mai bine să plec de-aici, îmi spun. Se 
vor întoarce pe drumul cel mai scurt. Dar, 
odată ridicată în picioare, îmi dau seama că 

plecarea nu e atât de simplă. Sunt ameţită. Nu 
e vorba de o uşoară instabilitate, ci de acea 
amețeală care face copacii să se năpustească 
asupra ta şi pământul să ţi se vălurească sub 
picioare. După câțiva paşi, reuşesc cumva să 
mă răsucesc, ajungând în patru labe. Aştept 
câteva minute, sperând să-mi revin, ceea ce nu 
se întâmplă. 

Încep să intru în panică. Nu pot rămâne aici. 
Fuga e esenţială. Dar nu pot să merg şi nu aud 
nimic. Îmi duc mâna la urechea stângă, cea 
care s-a aflat în direcția exploziei, şi o iau plină 
de sânge. Oare detonația m-a lăsat surdă? 
Ideea mă înspăimântă. Când vânez, mă bazez 
pe auz în aceeaşi măsură ca pe văz, poate 
uneori mai mult. Dar nu-mi pot trăda frica. 
Fără îndoială acum mă aflu în direct, pe fiecare 
ecran din Panem. 

Fără urme de sânge, îmi spun, şi reuşesc să- 
mi trag gluga pe cap şi să-i leg şnurul sub 
bărbie cu degete ce nu vor să coopereze. Ar 
trebui să sugă sângele. Nu pot merge, dar oare 
mă pot târî? Înaintez, de probă. Da, mă pot târî, 
dacă mă mişc foarte încet. Cea mai mare parte 
a pădurii nu îmi oferă nici un ascunziş 
mulțumitor. Speranța mea e să ajung înapoi, în 
tufărişul lui Rue. Nu-mi pot permite să fiu 
surprinsă în patru labe, în câmp deschis. Nu 
numai că mi-aş găsi moartea, dar, în mâinile 

lui Cato, aş avea parte de o agonie lungă şi 
dureroasă. Gândul că Prim ar trebui să 
privească aşa ceva mă ajută să mă târăsc cu 
încăpățânare spre adăpost. Suflul unei alte 
detunături mă izbeşte drept în față. O mină 
răzlețită, declanşată de o ladă ce se prăbuşeşte, 
făcându-se bucăți. Se mai întâmplă de încă 
două ori. Asta mă duce cu gândul la ultimele 
câteva boabe de porumb care pocnesc când fac 
floricele împreună cu Prim, deasupra focului de 
acasă. 

Ajung la adăpost exact la ţanc. Abia ce apuc, 
literalmente, să mă târăsc în hățişul de tufişuri 
când Cato e deja aici, dând buzna pe câmpie, 
urmat în curând de aliaţii săi. Furia lui 
dezlănțuită mi-ar putea stârni râsul — vasăzică 
oamenii îşi smulg într-adevăr părul din cap şi 
lovesc cu pumnii în pământ - dacă n-aş şti că e 
îndreptată împotriva mea, pentru ceea ce i-am 
făcut. Ţinând cont că mă aflu atât de aproape 
şi că nu sunt în stare nici să fug, nici să mă 
apăr, totul mă umple de groază. Mă bucur că 
ascunzătoarea mea nu le permite camerelor să 
mă arate în prim-plan, fiindcă îmi rod unghiile 
cu disperare. Le răzuiesc de ultimele resturi de 
lac, încercând să-mi opresc clănțănitul dinţilor. 

Băiatul din Districtul 3 aruncă pietre în ruine 
şi probabil le spune însoţitorilor săi că toate 
minele au fost activate, fiindcă profesioniştii se 

apropie de resturi. 

Cato a ieşit din prima fază a accesului de 
furie şi acum îşi varsă mânia, spărgând diverse 
containere cu lovituri de picior. Celelalte 
tributuri răscolesc prin toată harababura, 
căutând câte ceva care să poată fi salvat, dar 
nu găsesc nimic. Băiatul din Districtul 3 şi-a 
făcut datoria prea bine. Probabil că ideea trece 
şi prin gândul lui Cato, fiindcă se răsuceşte în 
direcția lui, părând să ţipe la el. Băiatul abia ce 
apucă să facă stânga-împrejur şi s-o ia la fugă 
când Cato îl ajunge şi îl imobilizează din spate, 
înconjurându-i gâtul cu braţul. Văd muşchii lui 
Cato vălurind când îi smuceşte scurt capul 
intr-o parte. 

Asta se petrece cât ai clipi. Moartea băiatului 
din Districtul 3. 

Ceilalți doi profesionişti par să-şi dea silința 
să-l calmeze pe Cato. Îmi dau seama că el vrea 
să se întoarcă în pădure, dar ceilalți arată 
întruna spre cer, ceea ce mă nedumereşte, 
până când înţeleg: „Sigur că da. Îşi închipuie că 
tributul care a declanşat exploziile e mort.” Nu 
ştiu nimic despre săgeți şi despre mere. Îşi 
închipuie că minele au funcționat aiurea, că 
tributul care a distrus proviziile a sărit în aer 
odată cu ele. Dacă ar fi fost trasă o lovitură de 
tun, s-ar fi confundat cu uşurinţă cu zgomotul 
exploziilor. lar rămăşiţele  împrăştiate ale 

hoțului ar fi putut fi ridicate de aeronavă. Se 
retrag în partea opusă a lacului, lăsându-i pe 
creatorii-de-joc să recupereze cadavrul 
băiatului din Districtul 3. Şi aşteaptă. 

Presupun că se aude lovitura de tun. Apare o 
aeronavă, care ia mortul. Soarele coboară sub 
orizont. Se lasă noaptea. Văd stema 
Capitoliului sus, pe cer, şi ştiu că imnul trebuie 
să fi început. Beznă de o clipă. Arată chipul 
băiatului din Districtul 3. Apoi pe al celui din 
Districtul 10, care trebuie să fi murit 
dimineață. Pe urmă reapare stema. Aşadar, 
acum ştiu şi ei. Cel care a declanşat exploziile 
trăieşte. În lumina răspândită de stemă, îi văd 
pe Cato şi pe fata din Districtul 2 punându-şi 
ochelarii de noapte. Băiatul din Districtul 1 
aprinde o creangă de copac, în loc de torţă, 
luminând îndârjirea necruțătoare de pe toate 
chipurile. Profesioniştii se întorc în pădure cu 
paşi mari, gata de vânătoare. 

Ameţeala s-a mai domolit şi, în timp ce 
urechea stângă continuă să-mi fie pe de-a- 
ntregul surdă, în dreapta aud un ţiuit, ceea ce 
pare să fie semn bun. Totuşi, n-are nici un rost 
să-mi părăsesc ascunzătoarea. Nicăieri nu sunt 
mai în siguranță decât aici, la locul faptei. Ei îşi 
închipuie, probabil, că vinovatul are un avans 
de două sau chiar trei ore. Însă trece mult timp 
înainte de a îndrăzni să mă clintesc. 

Mai întâi caut propriii mei ochelari şi mi-i 
pun, ceea ce mă mai linişteşte puţin, fiindcă 
îmi pot folosi măcar unul dintre simțurile de 
vânător. Beau puţină apă şi îmi spăl sângele 
din ureche. Temându-mă că mirosul de carne 
ar putea atrage prădători nedoriți — cel de sânge 
proaspăt e suficient de periculos — îmi 
încropesc o cină bună din legumele, rădăcinile 
şi fructele pe care le-am cules împreună cu 
Rue. 

Unde e micuța mea aliată? A reuşit să ajungă 
înapoi, la punctul nostru de întâlnire? Cel 
puţin, cerul a dovedit că suntem amândouă în 
viaţă. 

Număr pe degete tributurile supraviețuitoare. 
Băiatul din 1, amândouă din 2, Faţă de Vulpe, 
amândouă tributurile din 11 şi din 12. Numai 
opt. Pariurile trebuie să se fi încins la Capitoliu. 
Probabil că acum studiază particularităţile 
fiecăruia dintre noi. Probabil că ne 
intervievează prietenii şi familiile. A trecut mult 
timp de când nici un tribut din Districtul 12 n- 
a mai ajuns printre cei mai buni opt. lar acum 
suntem doi. Cu toate că, judecând după 
spusele lui Cato, Peeta e pe ducă. Deşi despre 
Cato nu se poate spune că are întotdeauna 
ultimul cuvânt. Nu e el cel care tocmai şi-a 
pierdut toate proviziile? 

Să-nceapă cea de-a Şaptezeci şi Patra Ediţie 

a Jocurilor Foamei, Cato, spun, în gând. Să- 
nceapă cu adevărat. 

Vântul rece a prins să sufle pe neaşteptate, 
întind mâna după sacul de dormit înainte de a- 
mi aminti că i l-am dat lui Rue. Ar fi trebuit să- 
mi fac rost de altul, dar, din pricina minelor şi 
a tuturor celorlalte, am uitat. Încep să dârdâi. 
Pentru că, oricum, cuibăritul într-un copac 
peste noapte nu e practic, sap cu mâinile o 
groapă sub tufişuri şi mă acopăr cu frunze şi 
cu ace de pin. Dar încă îmi mai e frig. Îmi 
întind folia de plastic peste partea de sus a 
corpului şi îmi aşez rucsacul, astfel încât să mă 
apere de vânt. E ceva mai bine. Încep să am 
mai multă înţelegere pentru fata din Districtul 
8, care a aprins focul în prima noapte. Însă 
acum eu sunt cea care trebuie să scrâşnească 
din dinți şi să reziste până dimineață. Mai 
multe frunze, mai multe ace de pin. Îmi strecor 
brațele în interiorul hainei şi îmi strâng 
genunchii la piept. Reuşesc, cumva, să mă las 
furată de somn. 

Când deschid ochii, lumea pare uşor fisurată 
şi am nevoie de un minut ca să-mi dau seama 
că soarele trebuie să se fi ridicat destul de sus, 
iar ochelarii îmi fragmentează câmpul vizual. În 
timp ce mă salt în capul oaselor şi mi-i scot, 
aud pe cineva râzând, undeva, în preajma 
lacului, şi încremenesc. Râsul e distorsionat, 

dar faptul că îl percep înseamnă că îmi recapăt 
auzul. Da, cu urechea dreaptă aud din nou, 
deşi încă îmi mai ţiuie. Cât despre urechea 
stângă, ei bine, cel puţin nu mai sângerează. 

Mă uit cu atenţie printre tufişuri, temându- 
mă că profesioniştii s-au întors, blocându-mă 
aici pe timp nelimitat. Dar e Faţă de Vulpe, stă, 
râzând, în mijlocul resturilor piramidei. E mai 
isteață decât profesioniştii, descoperă câteva 
obiecte utile în cenuşă. Un vas din metal. O 
lamă de cuţit. Buna ei dispoziție mă 
nedumereşte, până ce înțeleg că, proviziile 
profesioniştilor odată dispărute, ea ar putea 
avea realmente o şansă. Ca noi toţi, ceilalți. Îmi 
trece prin gând să ies la iveală şi s-o recrutez ca 
a doua aliată împotriva grupului lor. Dar alung 
ideea. Zâmbetul ei viclean are ceva care mă 
convinge că prietenia cu Față de Vulpe se va 
încheia cu un cuţit în spatele meu. Având asta 
în minte, apreciez că e momentul potrivit s-o 
dobor cu o săgeată. Dar ea aude ceva, nu pe 
mine, fiindcă îşi întoarce capul în partea opusă, 
către râpă, şi o rupe la fugă spre pădure. Eu 
aştept. Nu e nimic, nu apare nimeni. Totuşi, 
dacă Față de Vulpe a crezut că există un 
pericol, poate că e timpul să plec de aici. Pe 
lângă asta, sunt nerăbdătoare să-i povestesc lui 
Rue despre piramidă. 

Fiindcă n-am habar unde ar putea fi 

profesioniştii, ideea de a mă întoarce mergând 
de-a lungul pârâului pare la fel de bună ca 
oricare alta. Mă grăbesc, cu arcul încărcat într- 
o mână şi cu o bucată de gâsculiță rece în 
cealaltă, fiindcă acum sunt lihnită de foame şi 
nu vreau frunze şi fructe, ci grăsimea şi 
proteinele din carne. Drumul în susul pârâului 
e lipsit de evenimente. Odată ajunsă lângă apă, 
îmi reumplu sticla şi mă spăl, acordând o 
atenţie deosebită urechii mele rănite. Pe urmă 
urc dealul, cu pârâul drept călăuză. La un 
moment dat, descopăr urme de cizme în mâlul 
de pe mal. Profesioniştii au fost aici, dar nu 
pentru multă vreme. Urmele sunt adânci 
fiindcă au fost făcute în noroi moale, dar acum 
sunt aproape uscate de soarele dogoritor. N-am 
fost destul de prevăzătoare în privința propriilor 
mele urme, contând pe faptul că nu sunt 
apăsate şi că vor fi ascunse sub acele de pin. 
Însă acum îmi scot cizmele şi şosetele şi merg 
desculță prin albia pârâului. 

Apa rece îmi înviorează trupul şi îmi redă 
buna dispoziție. Săgetez doi peşti, o pradă 
uşoară în apa lină a pârâului, şi îmi continui 
drumul mâncând unul crud, cu toate că abia 
am terminat carnea de gâsculiță. Pe al doilea îl 
păstrez pentru Rue. 

Țiuitul din urechea mea dreaptă se 
atenuează treptat, pe nesimţite, până când 

dispare cu desăvârşire. Mă pomenesc pipăindu- 
mi periodic urechea stângă, încercând să 
îndepărtez indiferent ce mă împiedică să aud 
sunetele. Dacă există vreo ameliorare, atunci e 
insesizabilă. Nu mă pot obişnui cu surzenia de 
o ureche. Mă face să mă simt dezechilibrată şi 
lipsită de apărare dinspre partea stângă. Şi 
oarbă, în aceeaşi măsură. Capul mi se tot 
întoarce înspre partea rănită, urechea mea 
dreaptă încercând să compenseze zidul de 
tăcere care a înlocuit fluxul constant de 
informaţii de ieri. Cu cât trece mai mult timp, 
cu atât îmi pierd mai tare speranţa că rana asta 
se poate vindeca vreodată. 

Când ajung la locul primei noastre întâlniri, 
sunt sigură că e neatins. Nici urmă de Rue, nici 
jos, nici în copaci. Ciudat. Ar fi trebuit să se- 
ntoarcă până acum, e deja amiază. Fără 
îndoială că şi-a petrecut noaptea în vreun 
copac. Ce altceva ar fi putut face, fără nici o 
sursă de lumină şi cu profesioniştii cu ochelari 
de noapte tropăind prin pădure? lar cel de-al 
treilea foc pe care ar fi trebuit să-l aprindă - cu 
toate că am uitat să mă uit după el azi-noapte — 
era mai îndepărtat de locul nostru decât 
celelalte. Probabil că se întoarce cu multă 
prudenţă. Aş vrea să se grăbească, fiindcă nu- 
mi place să rămân aici prea mult. Vreau să-mi 
petrec după-amiaza mergând spre un teren mai 

înalt şi să vânez pe drum. Dar acum n-am 
altceva de făcut decât să aştept. 

Îmi spăl sângele de pe haină şi din păr şi îmi 
curăț rănile a căror listă se tot lungeşte. 
Arsurile sunt într-o stare mult mai bună, totuşi 
le ung cu puţină alifie. Acum, principala mea 
preocupare e să nu le las să se infecteze. Îmi 
văd de treabă şi mănânc şi cel de-al doilea 
peşte. Oricum n-o să reziste mult sub soarele 
ăsta fierbinte, dar o să-mi fie uşor să mai prind 
alții pentru Rue, cu o săgeată. Dacă ea o să 
apară. 

Aici, la nivelul solului, mă simt vulnerabilă 
din cauza auzului meu asimetric, aşa că mă 
urc într-un copac şi continui să aştept. Dacă 
apar profesioniştii, locul e excelent pentru a 
trage în ei. Soarele se mişcă încet. Fac diverse 
lucruri ca să treacă timpul. Mestec frunze şi mi 
le aplic pe înţepăturile care s-au dezumflat, dar 
încă n-au dispărut. Îmi pieptăn părul jilav cu 
degetele şi îl împletesc. Îmi leg din nou 
şireturile cizmelor, îmi verific arcul şi cele nouă 
săgeți rămase. Îmi cercetez în repetate rânduri 
urechea stângă, foşnind dintr-o frunză lângă 
ea, dar rezultatul nu e promițător. 

În ciuda cărnii de gâsculiță şi a peştilor, 
mațele mele chiorăie şi ştiu că o să am parte de 
o zi a foamei, cum o numim noi acasă, în 
Districtul 12. E o zi în care, indiferent ce ţi-ai 

îndesa în stomac, nu te simți niciodată sătul. 
Statul în copac, fără a avea nimic de făcut, 
înrăutățeşte lucrurile, aşa că mă hotărăsc să 
mă las condusă de foame. La urma urmelor, 
am slăbit mult în arenă, am nevoie de nişte 
calorii în plus. lar arcul şi săgețile îmi dau mai 
multă încredere în privința perspectivelor mele 
de viitor. 

Curăţ pe îndelete o mână de nuci şi le 
mănânc. Ultimul meu biscuit. Gâtul gâsculiței. 
Ăsta e bun, fiindcă e nevoie de mult timp ca să 
curăţ toată carnea de pe oase. În final, o aripă 
de gâsculiță şi pasărea devine istorie. Dar e o zi 
a foamei şi, chiar după toate astea, visez 
mâncare cu ochii deschişi. Mai ales 
mâncărurile decadente servite la Capitoliu. 
Puiul în sos de portocale. Prăjiturile şi budinca. 
Pâinea cu unt. Păstârnacul în sos verde. Şi 
tocana de miel cu prune uscate. Sug câteva 
frunze de mentă şi îmi ordon să încetez. Menta 
e bună fiindcă acasă bem adesea ceai de mentă 
după cină, aşa că îmi păcăleşte stomacul, 
făcându-l să creadă că a trecut ora mesei. Într- 
un fel. 

Legănându-mi picioarele în vârful copacului, 
dogorită de soare, cu gura plină de mentă, cu 
arcul şi săgețile la-ndemână... e cel mai 
relaxant moment de care am avut parte de când 
am intrat în arenă. Nu mai trebuie decât să-şi 

facă apariția Rue ca să putem pleca. Pe măsură 
ce se lungesc umbrele, creşte şi neliniştea mea. 
Către sfârşitul după-amiezii, sunt hotărâtă să 
plec în căutarea ei. Pot cel puţin să trec prin 
locul unde a făcut al treilea foc, să văd dacă 
descopăr ceva care să-mi sugereze unde s-ar 
putea afla. 

Înainte de a pleca, împrăştii câteva frunze de 
mentă în jurul fostului nostru foc de tabără. 
Fiindcă le-am cules de la mare distanţă, Rue o 
să priceapă că am fost aici, pe când pentru 
profesionişti nu vor avea nici un înţeles. 

În mai puţin de o oră, ajung în locul ales 
pentru cel de al treilea foc şi ştiu că o parte a 
planului n-a mers. Lemnele au fost aranjate cu 
grijă, amestecate cu iască de o mână de expert, 
dar n-au fost niciodată aprinse. Rue a pregătit 
focul, dar n-a mai ajuns înapoi. Undeva, între a 
doua coloană de fum, pe care am observat-o 
înainte de a arunca în aer proviziile, şi locul 
ăsta, a dat de necaz. 

Trebuie să-mi reamintesc că e încă în viaţă. 
Sau nu mai e? E posibil ca lovitura de tun ce i- 
a anunțat moartea să fi răsunat în primele ore 
ale dimineţii când şi urechea mea teafără era 
încă prea afectată ca s-o poată auzi? O să 
apară pe cer la noapte? Nu, refuz să cred asta. 
Pot exista o sută de alte explicaţii. A dat peste o 
haită de animale de pradă sau peste un alt 

tribut, cum ar fi Thresh, şi a fost nevoită să se 
ascundă. Indiferent ce s-ar fi întâmplat, sunt 
aproape sigură că e blocată undeva, pe traseul 
dintre al doilea foc şi cel neaprins, de la 
picioarele mele. Ceva o ţine cocoţată într-un 
copac. 

Ceva pe care mă voi duce să-l vânez. După ce 
am pierdut vremea toată după-amiaza, a avea o 
ocupație e o adevărată uşurare. Mă furişez în 
tăcere printre umbre, lăsându-le să mă 
ascundă. Dar nimic nu-mi trezeşte bănuielile. 
Nu văd nici o urmă de luptă, nici o răscolire a 
acelor de pin aşternute pe pământ. Tocmai m- 
am oprit pentru o clipă, când o aud. Ca să fiu 
sigură, mă văd nevoită să-mi rotesc capul, 
înclinându-l pe o parte, dar se aude din nou. 
Melodia de patru note a lui Rue, ieşind din 
ciocul unei  gaițe-zeflemitoare. Cea care 
înseamnă că e bine sănătoasă. 

Zâmbesc larg şi mă îndrept în direcția 
păsării. La o mică distanţă în fața mea, o alta 
reia aceleaşi note. Rue le-a cântat, şi asta s-a 
întâmplat de curând. Altminteri, gaițele ar fi 
imitat un alt cântec. Îmi ridic ochii spre copaci, 
căutând o urmă lăsată de ea. Înghit în sec şi 
cânt şi eu, ca răspuns, sperând că Rue va 
înțelege că mi se poate alătura fără să rişte 
nimic. O gaiță-zeflemitoare îmi repetă melodia. 
Şi atunci aud țipătul. 

E ţipătul unui copil, țipătul unei fete tinere, 
şi, în afară de Rue, în arenă nu există nimeni 
care să scoată un asemenea sunet. Acum alerg, 
ştiind că asta poate fi o cursă, ştiind că toţi cei 
trei profesionişti pot fi pregătiți să mă atace, 
dar nu mă pot opri. Se aude un alt strigăt 
strident şi, de data asta, e numele meu. 

— Katniss! Katniss! 

— Rue! 

Îi răspund, ca să ştie că sunt aproape. Pentru 
ca ei să ştie că sunt aproape şi cu speranţa că 
fata care i-a atacat cu un cuib de viespoi-copoi 
şi care a obținut un unsprezece pentru ei încă 
inexplicabil va izbuti să le abată atenţia de la 
Rue. 

— Rue! Vin! 

Când dau buzna în luminiş, ea e căzută la 
pământ, neajutorată, încâlcită într-o plasă. 
Abia are timp să-şi întindă către mine mâna 
scoasă printr-un ochi şi să-mi rostească 
numele, înainte ca sulița să-i pătrundă în trup. 

Chapter 18 


Băiatul din Districtul 1 moare fără să apuce 
să scoată sulița. Săgeata mea i se înfige adânc 
în mijlocul gâtului. Cade în genunchi şi îşi 
împarte scurtul timp care i-a mai rămas de 
trăit între a-şi smulge săgeata şi a se îneca în 
propriul sânge. Mi-am reîncărcat arcul şi îl 
îndrept în toate părțile, în timp ce strig la Rue: 

— Mai sunt şi alții? Mai sunt şi alții? 

Ea e nevoită să spună nu de mai multe ori 
înainte de a o auzi. 

S-a rostogolit pe-o parte, cu trupul arcuit în 
jurul suliţei. Îl împing pe băiat, îndepărtându-l 
de ea, şi îmi scot cuțitul, eliberând-o din plasă. 
După o singură privire asupra rănii, ştiu că 
depăşeşte capacitatea mea de a o  lecui. 
Probabil că o depăşeşte pe a oricui. Vârful 
armei e adânc împlântat în stomac. Mă 
ghemuiesc lângă ea, privind neajutorată sulița 
înțepenită. N-are rost să-i spun cuvinte 
liniştitoare, să-i spun că o să fie bine. Nu e 
proastă. Mâna i se întinde şi mă agăţ de ea ca 
de o parâmă salvatoare. De parcă eu, nu ea, aş 
fi pe moarte. 

— Ai aruncat în aer mâncarea? şopteşte Rue. 

— Până la ultima îmbucătură. 

— Trebuie să-nvingi. 

— O să-nving. Acum o să-nving pentru noi 

amândouă, îi promit. 

Aud tunul şi îmi ridic privirea. Trebuie să fie 
pentru băiatul din Districtul 1. 

— Nu pleca. 

Rue mă strânge mai tare de mână. 

— Sigur că nu plec. Nu mă mişc de-aici, zic 
eu. 

Mă trag mai aproape şi îi pun capul în poala 
mea. Îi mângâi cu blândeţe părul negru, des, 
dându-i-l după ureche. 

— Cântă, spune ea, şi eu abia reuşesc să aud 
cuvântul. 

Să cânt? mă gândesc. Ce să cânt? Ştiu 
puţine cântece. Greu de crezut sau nu, în casa 
noastră se cânta cândva. Cântece pe care le 
cântam şi eu. Tata mă antrena cu vocea lui 
uimitoare - dar, după moartea lui, n-am mai 
cântat prea des. Cu excepţia cazurilor când 
Prim era foarte bolnavă. Atunci îi cântam 
cântecele care îi plăceau în fragedă copilărie. 

Să cânt. Am un nod în gât, vocea răguşită de 
fum şi de oboseală. Dar asta e ultima dorință a 
lui Prim, adică a lui Rue, aşa că trebuie măcar 
să-ncerc. Melodia care îmi vine în minte e un 
simplu cântec de leagăn, cu care ne adormim 
copii agitați şi flămânzi. Cred că e vechi, foarte 
vechi. Compus cu multă vreme în urmă, pe 
dealurile noastre. Profesoara mea de muzică 
numeşte aşa ceva „boare de munte.” Dar 

cuvintele sunt simple, mângâietoare, promit că 

ziua de mâine va fi mai plină de speranţe decât 

acest răstimp cumplit pe care îl numim astăzi. 
Tuşesc scurt, înghit cu greutate şi încep: 


În inima luncii, sub salcia deasă, 

E patul de iarbă, e perna frumoasă. 
Pe ea culc-obrazul şi pleoapele-nchide. 
O să fie soare când le vei deschide. 


Aici ți-e-adăpostul, aici e căldură, 
Aici margarete te apăr’ de ură. 

Aici vise dulci dimineața-mplineşte, 
Aici al meu suflet mereu te-ndrăgeşte. 


Pleoapele lui Rue flutură şi se închid. Pieptul 
îi tresaltă, dar atât de uşor! Lacrimile îmi sunt 
eliberate şi se preling pe obraji. Dar trebuie să 
termin cântecul pentru ea. 


În inima luncii, de lume ascunse, 

Sunt raze de Lună şi mantii de frunze. 
Tu uită durerea, necazuri aruncă; 

în zori dispărea-vor cu toate din luncă. 


Aici ți-e-adăpostul, aici e căldură, 
Aici margarete te apăr’ de ură. 


Ultimele versuri abia se mai aud. 

Aici vise dulci dimineața-mplineşte, 
Aici al meu suflet oricând te-ndrăgeşte. 


În jur, totul e nemişcare şi tăcere. Pe urmă, 
parcă venind din altă lume, gaițele-zeflemitoare 
repetă cântecul meu. 

Rămân locului preț de încă o clipă, privind 
cum picură pe fața lui Rue lacrimile mele. 
Răsună lovitura ei de tun. Mă aplec şi îi ating 
apăsat tâmpla cu buzele. Încet, de parcă mi-ar 
fi teamă să n-o trezesc, îi culc din nou capul pe 
pământ şi îmi desprind mâna de a ei. 

Probabil că acum vor să plec de aici. Ca să 
poată lua cadavrele. Şi nu mai am de ce să 
rămân. Îl întorc pe băiatul din Districtul 1 cu 
fața în jos şi îi iau rucsacul, apoi recuperez 
săgeata care i-a curmat viața. Tai curelele 
rucsacului lui Rue, desprinzându-i-l de spate, 
ştiind că şi-ar fi dorit să-l am eu, dar îi las 
sulița în stomac. Armele rămase în trupuri sunt 
duse în aeronavă. Suliţa nu-mi e de nici un 
folos, aşa că e cu atât mai bine cu cât dispare 
mai repede din arenă. 

Nu sunt în stare să-mi iau ochii de la Rue, 
acum mai mică decât oricând, un pui de animal 
încovrigat într-un culcuş de plasă. Nu mă pot 
convinge s-o părăsesc aşa. Dincolo de orice rău, 
dar părând atât de neajutorată. Să-l urăsc pe 

băiatul din Districtul 1, pe care moartea îl face 
să pară tot atât de vulnerabil, pare lipsit de 
sens. 

Capitoliul e cel pe care-l urăsc, fiindcă ne 
face asta nouă, tuturor. 

Vocea lui Gale îmi răsună în minte. Furia 
dementă pe care i-o stârneşte Capitoliul nu mai 
e fără nici o noimă, nu mai poate fi ignorată. 
Moartea lui Rue mă aduce față în față cu 
propria mânie, stârnită de cruzimea şi de 
nedreptățile răsfrânte de ei asupra noastră. 
Însă aici neputința mea se face simțită mult 
mai mult decât acasă. N-am cum să mă răzbun 
pe Capitoliu. Nu-i aşa? 

Pe urmă îmi aduc aminte cuvintele lui Peeta, 
de pe acoperiş. „Numai că-mi doresc să pot găsi 
o cale de a... de a-i arăta Capitoliului că nu îi 
aparțin. Că sunt mai mult decât un simplu pion 
în Jocurile lor”. Şi, pentru prima oară, înţeleg 
ce-a vrut să spună. 

Vreau să fac ceva, aici şi acum, ceva care să-i 
silească să se  ruşineze, să se simtă 
răspunzători, vreau să-i arăt Capitoliului că, 
indiferent ce-ar face şi ce ne-ar sili să facem, 
există o parte a fiecărui tribut pe care n-o poate 
lua în stăpânire. Că Rue a fost mai mult decât 
un pion în Jocurile lor. Că şi eu sunt mai mult 
decât atât. 

În pădure, la câţiva paşi distanţă, e un pâlc 

de flori de câmp. Poate sunt vreun soi de 
buruieni, dar petalele au nuanţe superbe de 
violet, galben şi alb. Culeg un braţ şi mă întorc 
alături de Rue. 

Îi împodobesc trupul cu flori, aranjându-le 
încet, una câte una. Acoperindu-i rana urâtă. 
Încununându-i chipul. Împletindu-i în păr 
culori strălucitoare. 

Vor trebui să arate asta. Sau, chiar dacă 
preferă să îndrepte camerele în altă parte în 
aceste clipe, vor fi nevoiți să le răsucească 
înapoi în momentul recuperării leşurilor şi 
toată lumea o s-o vadă şi o să ştie că eu am 
împodobit-o. Fac un pas înapoi şi o privesc 
pentru ultima oară. La urma urmelor, ar putea 
să doarmă acum în lunca aia. 

— Adio, Rue, şoptesc. 

Îmi lipesc cele trei degete din mijloc de buze 
şi le întind în direcţia ei. Apoi plec fără să mă 
mai uit înapoi. 

Păsările  amuțesc. Undeva, o  gaiță- 
zeflemitoare scoate fluieratul de avertizare, care 
anunţă sosirea aeronavei. Nu ştiu de unde ştie 
ea. Probabil că aude lucruri pe care oamenii nu 
le pot auzi. Mă opresc, privind ţintă înainte, nu 
la ceea ce se petrece în urmă. Nu durează mult, 
apoi toate păsările reîncep să cânte şi ştiu că ea 
nu mai e aici. 

O altă gaiță-zeflemitoare, o pasăre tânără, 

coboară pe o creangă din fața mea şi începe să 
cânte melodia lui Rue. Pentru această novice, 
cântecul meu şi aeronava au fost prea 
nefamiliare ca să le poată memora, dar redă cu 
măiestrie cele câteva note. Cele care spun că 
Rue e în siguranţă. 

— E bine şi la adăpost, spun, trecând pe sub 
creangă. Acum nu trebuie să ne mai facem griji 
pentru ea. 

E bine şi la adăpost. 

Habar n-am unde să mă duc. Scurta senzaţie 
a existenței unui cămin din noaptea petrecută 
împreună cu Rue a dispărut. Picioarele mă 
poartă încoace şi încolo, până la asfințit. Nu 
mi-e frică, nu mai sunt nici măcar în alertă. 
Ceea ce mă transformă într-o țintă uşoară. Cu 
excepția faptului că sunt gata să ucid pe oricine 
mi s-ar ivi în fața ochilor. Fără nici o emoție şi 
fără nici un tremur al mâinii. Ura împotriva 
Capitoliului nu mi-a alungat câtuşi de puțin 
ura față de rivali. Mai ales pe cea față de 
profesionişti. Măcar ei pot fi făcuți să plătească 
pentru moartea lui Rue. 

Totuşi, nu se iveşte nimeni. N-am mai rămas 
prea mulți şi arena e mare. Vor pune în curând 
în aplicare vreun alt plan care să ne aducă 
laolaltă. Însă azi s-a vărsat destul sânge. Poate 
o să reuşesc chiar să dorm. 

Sunt gata să-mi urc rucsacurile într-un 

copac şi să-mi instalez tabăra, când o paraşută 
argintie coboară lin şi îmi aterizează la picioare. 
Un dar de la un sponsor. Dar de ce acum? Stau 
cât se poate de bine cu proviziile. Poate că 
Haymitch mi-a remarcat deznădejdea şi vrea să 
mă înveselească puțin. Sau o fi ceva care să-mi 
vindece urechea? 

Desfac pachetul ataşat de paraşută şi găsesc 
o pâine mică. Nu e pâinea fină, albă, din 
Capitoliu. E făcută din rația de grâne închise la 
culoare şi are formă de semilună. Presărată cu 
semințe, îmi aduc aminte ce m-a învățat Peeta 
despre diferitele tipuri de pâine când ne aflam 
în Centrul de Antrenament. Pâinea asta e din 
Districtul 11. Ridic cu prudenţă franzela încă 
fierbinte. Cât i-o fi costat pe oamenii din 
Districtul 11, care abia se pot hrăni pe ei 
înşişi? Cât de mulți au fost nevoiți să pună 
deoparte câte un bănuţ pe care să-l doneze 
pentru această singură pâine? A fost pregătită 
pentru Rue, cu siguranță. Dar, în loc să-şi 
retragă darul după moartea ei, l-au autorizat pe 
Haymitch să mi-l trimită mie. Ca mulțumire? 
Sau fiindcă sunt ca mine, nu le place să-şi lase 
datoriile neplătite? Indiferent care ar fi motivul, 
se întâmplă pentru prima oară. Un district 
trimite un dar unui tribut din alt district. 

Îmi ridic capul şi păşesc în lumina ultimelor 
raze de soare. 

— Le mulțumesc oamenilor din Districtul 11, 
spun. 

Vreau să afle că ştiu cine mi-a făcut darul. 
Că a fost apreciat la adevărata lui valoare. 

Mă urc în copac, periculos de sus, nu ca să 
fiu în siguranță, ci ca să mă îndepărtez cât mai 
mult de ziua de azi. Sacul meu de dormit e 
rulat cu grijă în rucsacul lui Rue. Mâine o să- 
mi sortez lucrurile. Mâine o să fac un nou plan. 
Dar în seara asta nu sunt în stare decât să mă 
ancorez cu centura de crengi şi să înghit 
bucățele minuscule de pâine. E bună. Are 
gustul de acasă. 

Stema apare în curând pe cer şi imnul îmi 
răsună în urechea dreaptă. Băiatul din 
Districtul 1, Rue. Asta e tot pentru astăzi. Am 
rămas şase, îmi spun. Numai şase. Adorm 
imediat, încă strângând pâinea în mâini. 

Uneori, când lucrurile merg din cale-afară de 
rău, creierul meu îmi dăruieşte câte un vis 
frumos. O plimbare cu tata în pădure. O oră 
însorită şi o prăjitură mâncată împreună cu 
Prim. În noaptea asta mi-o trimite pe Rue, încă 
împodobită cu flori, cocoţată în mijlocul unei 
mări de copaci înalți, încercând să mă-nveţe 
cum să vorbesc cu gaițele-zeflemitoare. Nu-i 
văd rănile, nu văd nici un strop de sânge, doar 
o fată sclipitoare, râzând. Îmi cântă melodii pe 
care nu le-am mai auzit niciodată, cu voce 

limpede, melodioasă. larăşi şi iarăşi. Toată 
noaptea. Urmează un răstimp de trecere, 
somnolent, când aud ultimele acorduri ale 
cântecului ei, deşi Rue a dispărut printre 
frunze. Când mă trezesc de-a binelea, mă simt 
alinată pentru câteva clipe. Încerc să păstrez 
senzația de pace din vis, dar se prelinge repede, 
lăsându-mă mai singură şi mai tristă ca 
oricând. 

Melancolia mi se răspândeşte în întregul 
trup, ca un lichid ce mi se scurge prin vene. Mi- 
am pierdut dorința de a face cele mai simple 
lucruri, de a face orice altceva în afară de a sta 
aici, privind fără să clipesc prin bolta de frunze. 
Rămân nemişcată vreme de mai multe ore. Ca 
de obicei, mă scoate din letargie gândul la fața 
îngrijorată a lui Prim, care mă urmăreşte pe 
unul dintre ecranele de acasă. 

Îmi dau o serie de comenzi simple, cum ar fi: 

— Acum trebuie să te salți în capul oaselor, 
Katniss. Acum trebuie să bei apă, Katniss. 

Îmi îndeplinesc ordinele cu mişcări lente, de 
robot. 

— Acum trebuie să sortezi lucrurile din 
rucsacuri, Katniss. 

Rucsacul lui Rue adăposteşte sacul meu de 
dormit, burduful ei de apă, aproape gol, o mână 
de nuci şi de rădăcini, o bucată de carne de 
iepure, şosetele suplimentare şi praştia cei. 

Băiatul din Districtul 1 are mai multe cuțite, 
două vârfuri de suliță de rezervă, o punguţă de 
piele, o trusă de prim ajutor, o sticlă plină cu 
apă şi un pachet de fructe uscate. Un pachet de 
fructe uscate! Dintre toate lucrurile pe care le- 
ar fi putut alege. Pentru mine, ăsta e un semn 
de aroganță dusă la extrem. De ce să te 
oboseşti să cari mâncare, când în tabără ai un 
asemenea belşug? Când poți să-ți ucizi toți 
adversarii atât de repede, încât să te întorci 
acasă înainte de a ţi se face foame? Nu pot 
decât să sper că şi ceilalți profesionişti aveau 
asupra lor tot atât de puţină mâncare şi că au 
rămas fără nimic. 

Fiindcă tot a venit vorba, propriile mele 
provizii se împuţinează. Termin pâinea din 
Districtul 11 şi ultima bucată de iepure. Ce 
repede dispare mâncarea! Nu mi-au mai rămas 
decât rădăcinile şi nucile lui Rue, fructele 
băiatului şi o felie de carne uscată. Acum 
trebuie să vânezi, Katniss, îmi spun. 

Supusă, îmi aranjez în propriul rucsac toate 
lucrurile de care am nevoie. După ce cobor din 
copac, ascund cuțitele şi vârfurile de suliță ale 
băiatului sub un morman de pietre, ca să nu 
mai poată fi folosite de nimeni altcineva. 
Aseară, când am hoinărit de colo-colo, am 
reuşit să mă rătăcesc, dar încerc să merg în 
direcția pârâului. Ştiu că sunt pe calea cea 

bună când dau peste al treilea foc al lui Rue, 
cel neaprins. La scurt timp, descopăr un cârd 
de gâsculițe cocoţate în copaci şi dobor trei 
înainte de a-şi da seama că le vânează cineva. 
Mă întorc la focul de semnalizare al lui Rue şi îl 
aprind, fără să-mi pese de fumul în exces. Unde 
eşti, Cato? mă întreb în vreme ce frig păsările şi 
rădăcinile lui Rue. Te-aştept aici. 

Cine ştie unde-or fi profesioniştii acum? Fie 
sunt prea departe de mine, fie mult prea siguri 
că e vorba de un truc, fie... oare e cu putință? 
Prea speriați de mine? Ştiu că am arcul şi 
săgețile, bineînţeles. Cato m-a văzut luându-le 
de lângă cadavrul lui Glimmer. Dar au reuşit să 
pună lucrurile cap la cap? Să-şi dea seama că 
eu am aruncat în aer proviziile şi tot eu l-am 
ucis pe amicul lor, celălalt profesionist? S-ar 
putea să creadă că totul e opera lui Thresh. Nu 
e mai probabil ca răzbunătorul morţii lui Rue 
să fie el, nu eu? Fiindcă sunt din acelaşi 
district? Ceea ce nu înseamnă că s-ar fi arătat 
vreodată interesat de soarta ei. 

Şi ce e cu Față de Vulpe? A rămas prin 
preajmă şi m-a văzut aruncând proviziile în 
aer? Nu. În dimineața următoare, când am 
zărit-o râzând în cenuşă, arăta ca şi cum 
cineva i-ar fi făcut o surpriză minunată. 

Mă îndoiesc că profesioniştii şi-ar putea 
imagina că Peeta a aprins un foc de 

semnalizare. Cato îl consideră, cu siguranţă, ca 
şi mort. Mă pomenesc dorindu-mi să-i 
povestesc lui Peeta despre florile cu care am 
acoperit-o pe Rue. Să-i mărturisesc că acum 
înțeleg ce a încercat să-mi spună pe acoperiş. 
Poate, dacă o să câştige Jocurile, o să mă vadă 
în noaptea învingătorului, când cele mai 
captivante momente sunt reproiectate pe un 
ecran plasat deasupra scenei unde ni s-au luat 
interviurile. Câştigătorul stă pe o estradă, la loc 
de cinste, înconjurat de echipa sa de 
susținători. 

Însă i-am spus lui Rue că eu o să stau acolo. 
Pentru noi amândouă. Şi promisiunea asta 
pare, cumva, mult mai importantă decât cea 
făcută lui Prim. 

Acum cred cu adevărat că am şanse să 
reuşesc. Să înving. Nu numai fiindcă am 
săgețile şi fiindcă, de vreo câteva ori, am fost 
mai isteață decât profesioniştii. Când o țineam 
pe Rue de mână, privind cum se scurge viața 
din ea, s-a întâmplat ceva. Acum sunt hotărâtă 
s-o răzbun, să fac pierderea ei de neuitat, iar 
asta nu se poate decât dacă înving, dacă devin 
eu însămi de neuitat. Tot așteptând să apară 
cineva, frig păsările prea tare; şi nu se iveşte 
nimeni. Poate celelalte tributuri se luptă 
nebuneşte între ele. Ceea ce ar fi excelent. De 
când cu baia de sânge, eu am apărut pe ecrane 


330 


de mai multe ori decât pot ţine minte. 

În cele din urmă, îmi pun la păstrare 
mâncarea şi mă întorc lângă pârâu, să 
completez provizia de apă şi să culeg câte ceva. 
Dar apatia de dimineață coboară din nou 
asupra mea şi, cu toate că abia a început să se- 
nsereze, mă urc într-un copac şi mă pregătesc 
de culcare. Creierul meu începe să rederuleze 
evenimentele zilei de ieri. O revăd întruna pe 
Rue străpunsă de suliță, văd săgeata mea 
străpungând gâtul băiatului. Nu ştiu de ce ar 
trebui să mă sinchisesc de băiat. 

Pe urmă înţeleg... e prima mea victimă. 

Printre statisticile afişate pentru a ajuta 
spectatorii să-şi facă pariurile, există lista 
victimelor fiecărui tribut. Cred că, teoretic 
vorbind, mi s-a atribuit meritul uciderii lui 
Glimmer şi a fetei din Districtul 4, fiindcă am 
aruncat cuibul peste ele. Dar băiatul din 
Districtul 1 a fost primul om despre care am 
ştiut c-o să-şi piardă viața ca urmare a 
acțiunilor mele. De mâna mea au murit 
numeroase animale, dar numai o singură ființă 
umană. „De fapt, cât de mare poate fi 
deosebirea?” îmi răsună în amintire vocea lui 
Gale. 

Fapta e uimitor de similară. Arcul încordat, 
săgeata trasă. Deosebirea constă în cele 
petrecute după aceea. Am ucis un băiat căruia 

nici măcar nu-i ştiu numele. Undeva, familia 
lui îl jeleşte. Prietenii lui îmi cer sângele. Poate 
o fi avut o iubită, care credea cu adevărat c-o 
să se reîntoarcă... 

Însă, când mă gândesc la trupul înțepenit al 
lui Rue, reuşesc să mi-l scot pe băiat din minte. 
Cel puţin pe moment. 

Conform ştirilor primite de pe cer, ziua a fost 
lipsită de evenimente. Mă întreb cât timp o să 
treacă până ce vom fi adunați laolaltă de 
următoarea catastrofă. Dac-o să fie în noaptea 
asta, vreau să am parte mai întâi de ceva somn. 
Îmi acopăr urechea teafără ca să nu mai aud 
acordurile imnului, dar pe urmă răsună 
trompetele şi mă ridic în şezut, în aşteptare. 

În cele mai multe rânduri, comunicările pe 
care le primesc tributurile din afara arenei se 
rezumă la lista morţilor, anunțată în fiecare 
seară. Însă, ocazional, se aud trompetele, 
urmate de o altă înştiinţare. De obicei, e o 
invitație la festin. Când hrana e pe sponci, 
creatorii-de-joc invită concurenții la un 
banchet, într-un loc cunoscut de toată lumea, 
cum ar fi Cornul Abundenţei, ca stimulent 
pentru a se aduna şi a se lupta. Uneori e un 
ospăț, dar alteori tributurile se bat numai 
pentru o pâine veche. Nu m-aş duce pentru 
mâncare, dar ar fi o ocazie ideală de a scoate 
din joc câțiva rivali. 

Vocea lui Claudius Templesmith îmi bubuie 
deasupra capului, felicitându-ne pe toți cei şase 
rămaşi în Joc. Dar nu ne invită la festin. Spune 
ceva foarte derutant. Una dintre regulile 
Jocurilor s-a schimbat. O schimbare de reguli! 
Ideea în sine e năucitoare, de vreme ce, în 
privința Jocurilor, nu se poate vorbi despre 
reguli, cu excepţia faptului că n-ai voie să-ţi 
părăseşti platoul rotund vreme de şaizeci de 
secunde şi a legii nescrise care ne interzice să 
ne mâncăm unii pe alţii. Conform noii reguli, 
amândouă tributurile din acelaşi district pot fi 
declarate învingătoare, dacă sunt ultimele două 
rămase în viață. Claudius face o pauză, ca şi 
cum ar şti că suntem nedumeriți, apoi repetă în 
ce constă schimbarea. 

Noutatea pătrunde în mintea mea. Anul ăsta 
pot câştiga două tributuri. Dacă sunt din 
acelaşi district. Pot rămâne în viață amândouă. 
Putem supraviețui amândoi. 

Înainte de a mă putea stăpâni, mă aud 
strigând numele lui Peeta. 

Partea a treia 
ÎNVINGĂTORUL 

Chapter 19 


Mă plesnesc cu palma peste gură, dar 
sunetul a ieşit deja. Cerul se întunecă şi aud 
corul  broaştelor,  începându-şi cântecul. 
Proasto! îmi spun. Ce prostie am putut să fac! 
Aştept, înlemnită, dar pădurea nu prinde viaţă, 
umplându-se de agresori. Pe urmă îmi 
amintesc că n-a mai rămas aproape nici unul. 

Peeta, care a fost rănit, e acum aliatul meu. 
Toate îndoielile pe care le-am avut în privința 
lui se risipesc, fiindcă, luând acum viața 
celuilalt, oricare dintre noi s-ar transforma într- 
un paria după întoarcerea în Districtul 12. De 
fapt, ştiu că, dacă m-aş număra printre 
spectatori, aş detesta orice tribut care nu s-ar 
alia imediat cu partenerul său din district. În 
plus, are sens să ne protejăm unul pe celălalt. 
lar în cazul meu - îndrăgostita din Districtul 12 
născută sub o stea potrivnică - asta reprezintă 
o cerință absolută, dacă îmi doresc în 
continuare sprijinul sponsorilor compătimitori. 

Îndrăgostiţii născuţi sub o stea potrivnică... 
Probabil că Peeta a acționat tot timpul din 
perspectiva asta. Din ce alt motiv ar fi adoptat 
creatorii-de-joc o asemenea schimbare a 
regulilor, fără nici un precedent? Fiind două 
tributuri care au şanse să câştige, „idila” 
noastră trebuie să fie atât de populară printre 

spectatori, încât distrugerea ei ar pune în 
primejdie succesul Jocurilor. Nu mulțumită 
mie. Eu n-am făcut nimic altceva în afară de a 
reuşi să nu-l ucid pe Peeta. Dar, indiferent ce 
ar fi făcut el în arenă, probabil că a reuşit să 
convingă publicul că n-a vrut decât să mă 
păstreze în viață. A  clătinat din cap, 
împiedicându-mă să mă reped spre Cornul 
Abundenţei. S-a luptat cu Cato, pentru ca eu 
să pot fugi. Până şi alianţa lui cu profesioniştii 
trebuie să fi fost o mişcare menită să mă 
protejeze. Se dovedeşte că Peeta n-a fost 
niciodată un pericol pentru mine. 

Gândul mă face să zâmbesc. Îmi las mâinile 
să cadă şi îmi ridic fața în lumina lunii, astfel 
încât camerele să-mi poată prinde cu siguranță 
imaginea. 

Aşadar, de cine ar mai trebui să mă tem? De 
Faţă de Vulpe? Băiatul tribut din districtul ei e 
mort. Lucrează singură, noaptea. lar strategia 
ei e fuga, nu atacul. Chiar dacă mi-a auzit 
vocea, nu cred că o să facă altceva decât să 
spere că o să mă omoare alții. 

Pe urmă e Thresh. Foarte bine, el reprezintă 
o amenințare aparte. Dar, de când au început 
Jocurile, nu l-am văzut nici măcar o singură 
dată. Îmi aduc aminte cum a intrat Faţă de 
Vulpe în panică la locul exploziei, când a auzit 
ceva. Dar nu s-a întors către pădure, ci către 

orice s-o fi aflând în partea opusă. Către acea 
zonă a arenei unde terenul coboară, nu ştiu 
către ce. Sunt aproape sigură că ea a fugit 
atunci de Thresh şi că acela e domeniul lui. El 
n-avea cum să mă audă de acolo şi, chiar dacă 
a făcut-o, m-am urcat mult prea sus, cineva de 
dimensiunile lui nu poate ajunge până la mine. 

Aşa că nu mai rămân decât Cato şi fata din 
Districtul 2, care acum sărbătoresc apariția 
noii reguli, fără nici o îndoială. În afară de 
Peeta şi de mine, sunt singurii care mai pot 
beneficia de ea. Să fug de ei acum, pentru cazul 
că m-au auzit strigându-l pe Peeta? Nu, îmi 
spun. Lasă-i să vină. Lasă-i să vină, cu 
ochelarii lor de noapte, cu trupurile lor masive, 
care rup crengi. Să vină exact în bătaia 
săgeților mele. Dar ştiu că n-o vor face. Dacă n- 
au venit la focul meu, în lumina zilei, nu vor 
risca să cadă într-o altă cursă în timpul nopții. 
Când vor veni, o vor face în condiţiile stabilite 
de ei înşişi, nu fiindcă le-am dat de ştire unde 
mă aflu. 

Katniss, rămâi locului şi încearcă să dormi, 
mă instruiesc singură, deşi aş vrea să plec 
chiar acum în căutarea lui Peeta. Mâine o să-l 
găseşti. 

Dorm într-adevăr, dar dimineața sunt excesiv 
de prudentă, gândindu-mă că, în vreme ce au 
ezitat să mă atace când eram în copac, 

profesioniştii sunt pe deplin capabili să-mi 
pregătească o ambuscadă. Înainte de a cobori, 
mă asigur că sunt gata să fac față noii zile — 
mănânc din belşug la micul dejun, îmi prind 
bine rucsacul, îmi pregătesc armele. Însă jos 
totul pare liniştit, netulburat. 

Astăzi trebuie să fiu  scrupulos de 
prevăzătoare. Profesioniştii ştiu că voi încerca 
să dau de urma lui Peeta. E foarte posibil să 
aştepte s-o fac, pentru a intra abia apoi în 
scenă. Dacă el e atât de grav rănit cum crede 
Cato, s-ar putea să fiu pusă în situația de a ne 
apăra pe amândoi, fără nici un ajutor. Însă, 
dacă e chiar atât de neajutorat, cum de a reuşit 
să rămână în viață”? Şi oare cum o să-l găsesc? 

Mă gândesc la orice ar fi putut să spună ca 
să-mi sugereze unde se ascunde, dar nimic nu- 
mi dă nici o idee. Aşa că mă întorc cu gândul la 
ultimul moment când l-am văzut, scânteind în 
lumina soarelui, țipând la mine să fug. Pe urmă 
a apărut Cato, cu sabia scoasă. Şi, după ce am 
plecat, l-a rănit pe Peeta. Dar cum a reuşit 
Peeta să plece? Poate e mai rezistent decât Cato 
la veninul viespoilor-copoi. Poate asta l-a ajutat 
să scape. Dar şi el fusese înțepat. Cât de 
departe ar fi putut ajunge, înjunghiat şi plin de 
venin? Şi cum de a rămas în viaţă în toate zilele 
scurse de atunci? Dacă rana şi înțepăturile nu 
l-au ucis, atunci setea ar fi trebuit să-i vină, cu 

siguranță, de hac. 

Şi aşa am primul indiciu despre locul unde s- 
ar putea afla. N-avea cum să supraviețuiască 
fără să bea. O ştiu din experiența primelor 
câteva zile petrecute aici. Trebuie să se 
ascundă undeva, lângă o sursă de apă. Prima 
ar fi lacul, dar pare o opţiune puţin probabilă, 
fiind atât de aproape de tabăra profesioniştilor. 
Pe urmă, cele câteva lacuri mai mici, alimentate 
de izvoare. Numai că, în preajma lor, eşti cu 
adevărat o ţintă uşoară. Mai rămâne pârâul. 
Cel care porneşte de la tabăra mea şi a lui Rue, 
ajungând la lac şi dincolo de el. Dacă stă pe 
malul pârâului, îşi poate schimba locul, 
rămânând în permanență lângă apă. Poate 
merge prin albie, ştergându-şi orice urmă. Ar 
putea să prindă câte un peşte. 

E, oricum, un punct de pornire. 

Ca să-mi derutez duşmanii, aprind o 
grămăjoară de lemn verde. Chiar dacă vor 
bănui că e o cursă, sper să-şi imagineze că mă 
ascund prin apropiere. Pe când eu îl voi căuta, 
de fapt, pe Peeta. 

Soarele împrăştie aproape imediat ceața 
dimineții şi îmi pot da seama că ziua o să fie 
mai toridă decât de obicei. Merg în josul 
pârâului, prin apa rece, plăcută pentru 
picioarele mele desculțe. Sunt tentată să-l strig 
pe Peeta, dar mă hotărăsc să n-o fac. Trebuie 

să-l găsesc bizuindu-mă pe ochii mei şi pe 
urechea teafără sau trebuie să mă găsească el 
pe mine. Şi ştie că îl caut, nu-i aşa? Nu poate 
avea o părere atât de proastă despre mine, 
încât să creadă că ignor noua regulă şi rămân 
pe cont propriu. Nu-i aşa? Peeta e imprevizibil, 
ceea ce ar putea fi interesant în alte 
împrejurări, dar, pe moment, asta nu 
reprezintă decât un obstacol în plus. 

N-am nevoie de mult timp ca să ajung în 
locul unde m-am desprins de pârâu, pornind 
către tabăra profesioniştilor. Nu se vede nici 
urmă de Peeta, ceea ce nu mă miră. De când cu 
atacul viespoilor-copoi am străbătut zona asta, 
în sus şi-n jos, de trei ori. Nu mă îndoiesc că aş 
fi bănuit ceva dacă el s-ar fi aflat în apropiere. 
Albia începe să se curbeze spre stânga, intrând 
într-o parte a pădurii care îmi e necunoscută. 
Malurile noroioase, acoperite cu o încâlceală de 
plante de apă, sunt mărginite de bolovani din 
ce în ce mai mari, până ce încep să mă simt, 
cumva, prinsă în cursă. Acum nu mi-ar fi prea 
simplu să mă îndepărtez de pârâu. Sau să mă 
lupt cu Cato sau cu Thresh în timp ce mă cațăr 
pe terenul stâncos. Sunt pe cale să decid că am 
pornit pe o pistă întru totul greşită şi că un 
băiat rănit nu ar fi în stare să se deplaseze, 
apropiindu-se şi îndepărtându-se de această 
sursă de apă, când văd o dâră însângerată, 

urmărind curbura unui bolovan. S-a uscat de 
multă vreme, însă liniile mâzgălite ce se întind 
dintr-o parte într-alta sugerează că s-a străduit 
cineva să o şteargă — cineva care, probabil, nu 
deținea pe deplin controlul facultăţilor sale 
mintale. 

Înaintez încet în căutarea lui Peeta, urmărind 
dâra şi luând în braţe bolovanii. Descopăr mai 
multe pete de sânge, de una fiind lipite mai 
multe fire de stofă, dar nici un semn de viață. 
Mă dau bătută şi îl strig cu voce înăbugşită: 

— Peeta! Peeta! 

Pe urmă, o gaiță-zeflemitoare se opreşte într- 
un copac golaş şi începe să-mi imite vocea, aşa 
că încetez. Renunţ şi cobor din nou către apă. 

Trebuie să fi plecat, îmi spun. Undeva, în 
josul pârâului. 

Piciorul meu abia sparge suprafața apei, 
când aud o voce: 

— Ai venit să-mi pui capăt zilelor, iubito? Mă 
întorc brusc. Glasul s-a auzit dinspre stânga, 
aşa că nu l-am putut identifica prea bine. Şi 
era răguşit, fără vlagă. Totuşi, trebuie să fi fost 
Peeta. Cine altcineva din arenă mi-ar fi spus 
iubito? Ochii mei cercetează cu atenție malul, 
dar nu văd nimic. Doar noroi, plante, poalele 
stâncilor. 

— Peeta? şoptesc. Unde eşti? 

Nu primesc nici un răspuns. E posibil ca 

imaginația să-mi fi jucat o festă? Nu, sunt 
sigură că vocea a fost reală şi că a venit de 
foarte aproape. 

— Peeta? 

Înaintez încet de-a lungul malului. 

— Ei, nu călca pe mine. 

Sar înapoi. Vocea a venit exact de sub 
picioarele mele. Însă tot nu văd nimic. Atunci 
ochii lui se deschid, de un albastru 
inconfundabil în noroiul maroniu şi sub 
frunzele verzi. Icnesc, cu răsuflarea tăiată, şi 
sunt răsplătită cu indiciul oferit de dinţii lui 
albi când începe să râdă. 

E o culme a camuflajului. Nici vorbă de 
aruncarea greutăților. Probabil că, în timpul 
întâlnirii private cu creatorii-de-joc, s-a pictat 
pe sine însuşi în chip de copac. Sau de stâncă. 
Sau de mal noroios, plin de buruieni. 

— Închide din nou ochii, îi cer. 

El o face, apoi închide şi gura şi dispare cu 
totul. O mare pare din ceea ce socotesc că e 
trupul lui se află, de fapt, sub un strat de mâl 
şi de plante. Faţa şi braţele îi sunt deghizate cu 
atâta măiestrie, încât au devenit invizibile. 
Îngenunchez alături de el. 

— Cred că toate orele petrecute împodobind 
prăjituri şi-au scos banii. 

Peeta zâmbeşte. 

— Da, glazura. Ultimul mijloc de apărare al 

muribunzilor. 

— N-o să mori, declar, cu fermitate. 

— Cine-a zis? 

Are vocea atât de zgrunţuroasă! 

— Eu o spun. Ştii, acum suntem în aceeaşi 
echipă, îi povestesc. 

Ochii i se deschid. 

— Da, am auzit. Frumos din partea ta c-ai 
venit să descoperi ce-a mai rămas din mine. 

Îmi scot sticla cu apă şi îi dau să bea. 

— Cato te-a rănit? îl întreb. 

— La piciorul stâng. În partea de sus, îmi 
răspunde. 

— Trebuie să te duc în pârâu, să te spăl şi să 
văd cu ce fel de rană te-ai ales. 

— Mai întâi apleacă-te o clipă, zice el. Trebuie 
să-ți spun ceva. 

Mă plec şi îmi lipesc urechea teafără de 
buzele lui, care mă gâdilă în timp ce îmi 
vorbeşte în şoaptă. 

— Nu uita că suntem îndrăgostiți nebuneşte, 
aşa că poţi să mă săruți ori de câte ori simți 
nevoia. 

Îmi salt capul cu o smucitură, dar sfârşesc 
prin a izbucni în râs. 

— Mulţumesc. O să ţin minte. 

Cel puțin mai e încă în stare să se ţină de 
glume. Dar, când încerc să-l ajut să intre în 
pârâu, dispare orice urmă de frivolitate. E la 

numai şaizeci de centimetri distanță, cât de 
greu poate să fie? E foarte greu, când îmi dau 
seama că, de unul singur, nu se poate clinti 
nici măcar cu un centimetru. E atât de slăbit, 
încât cel mai bun lucru pe care-l poate face e să 
nu opună rezistență, încerc să-l târăsc, dar, 
deşi ştiu că se străduieşte din răsputeri să 
păstreze tăcerea, durerea îi smulge câteva 
țipete ascuţite. Mâlul şi plantele par să-l 
imobilizeze şi, în cele din urmă, sunt nevoită 
să-l smucesc cu toată puterea ca să-l scot din 
ghearele lor. Continuă să se afle la şaizeci de 
centimetri distanță de apă, zăcând cu dinţii 
încleştaţi şi cu lacrimile săpându-şi drumul în 
noroiul de pe fața lui. 

— Uite, Peeta, o să te rostogolesc până-n 
pârâu. Apa e foarte mică, OK? îi spun. 

— Excelent, îmi răspunde. 

Mă ghemuiesc alături de el. Indiferent ce s-ar 
întâmpla, îmi spun, nu te opri până nu-l vezi în 
apă. 

— La trei, zic. Unu, doi, trei! 

Reuşesc să-l rostogolesc complet o singură 
dată înainte de a fi nevoită să mă opresc din 
cauza sunetului înfiorător pe care-l scoate. 
Acum e pe marginea pârâului. Poate că aşa e 
mai bine. 

— OK, schimbăm planul, îi spun. N-o să te 
bag cu totul înăuntru. 

În plus, dacă-l aşez în pârâu, cine ştie dacă-l 
mai pot scoate sau nu? 

— Fără alte rostogoliri? mă întreabă. 

— Asta s-a rezolvat. Acum să te curățăm. Fii 
cu ochii pe pădure, în locul meu, OK? îi cer. 

E greu să-mi dau seama de unde să încep. E 
atât de plin de noroi şi de frunze încâlcite, încât 
nici măcar nu i se văd hainele. Dacă are haine. 
Ideea mă face să ezit o clipă, apoi mă apuc de 
treabă. Trupurile goale nu-nseamnă mare lucru 
în arenă, nu-i aşa? 

Am două sticle de apă şi burduful lui Rue. Le 
pun în pârâu, proptindu-le printre pietre, astfel 
încât am mereu două care se umplu, în vreme 
ce o torn pe a treia peste Peeta. Durează de 
ceva timp, dar, în final, reuşesc să scap de 
suficient mâl ca să-i văd straiele. Îi deschid 
fermoarul hainei, îi deschei nasturii cămăşii şi i 
le scot pe amândouă. Lenjeria i s-a lipit atât de 
tare de răni încât trebuie s-o tai cu cuțitul şi 
să-l ud din nou ca s-o îndepărtez. Are vânătăi 
urâte, o arsură lungă de-a curmezişul pieptului 
şi patru înțepături de viespe, dacă o pun la 
socoteală şi pe cea de sub ureche. Dar mă simt 
ceva mai bine. Măcar pe astea pot să i le 
vindec. Mă hotărăsc să mă-ngrijesc mai întâi de 
partea de sus a corpului, să-i alin o parte a 
durerii înainte de a mă ocupa de indiferent ce i- 
ar fi făcut Cato piciorului său. 

Fiindcă tratamentul rănilor pare lipsit de 
sens când zace în ceea ce a devenit o baltă de 
noroi, reuşesc să-l sprijin de un bolovan. Stă 
aşa, fără să se plângă, cât îi spăl urmele de mâl 
de pe față şi din păr. În lumina soarelui, e 
foarte palid şi nu mai pare puternic şi îndesat. 
Trebuie să-i smulg viespile din umflăturile 
apărute la locul înțepăturilor şi asta îl face să 
se cutremure, dar când îi aplic frunzele 
suspină, uşurat. Cât timp se usucă la soare, îi 
spăl hainele murdare şi le întind pe bolovani. 
Pe urmă îl ung pe piept cu alifia pentru arsuri. 
Atunci observ ce tare i s-a înfierbântat pielea. 
Stratul de mâl şi sticlele cu apă au ascuns 
febra care îl mistuie. Caut prin trusa de prim- 
ajutor luată de la băiatul din Districtul 1 şi 
găsesc pastile care scad temperatura corpului. 
Adevărul e că mama lasă totul baltă şi se duce 
să cumpere aşa ceva când leacurile ei preparate 
în casă nu dau nici un rezultat. 

— Înghite astea, îi spun lui Peeta, care ia 
medicamentul fără nici o împotrivire. Trebuie 
să-ți fie foame. 

— Nu tocmai. E ciudat, nu mi-a mai fost 
foame de zile-ntregi, răspunde el. 

De fapt, când îi ofer o bucată de gâsculiță, 
strâmbă din nas şi întoarce capul. Atunci îmi 
dau seama cât de bolnav e. 

— Peeta, trebuie să mănânci ceva, insist eu. 

Cel mai bun lucru pe care pot să-l fac e să-l 
pun să înghită câteva bucățele de măr uscat. 

— Mulţumesc. Mă simt cu adevărat mult mai 
bine. Acum pot să dorm, Katniss? mă întreabă. 

— În curând, îi promit. Mai întâi trebuie să 
mă uit la piciorul tău. 

Încercând să dau dovadă de toată delicateţea 
de care sunt în stare, îi scot cizmele, ciorapii şi 
apoi pantalonii, trăgându-i încet, centimetru cu 
centimetru. Văd tăietura făcută de sabia lui 
Cato în materialul de pe coapsă, dar asta nu 
mă pregăteşte pentru ceea ce se află dedesubt. 
Spintecătura adâncă, inflamată, care musteşte 
atât de sânge, cât şi de puroi. Piciorul umflat. 
Şi, cel mai rău dintre toate, mirosul de carne 
intrată în putrefacție. 

Vreau să fug. Să dispar în pădure, ca în ziua 
când l-au adus la noi acasă pe bărbatul cu 
arsuri. Să mă duc să vânez, în timp ce mama şi 
Prim îl îngrijesc aşa cum eu nu am nici 
îndemânarea, nici curajul de a o face. Dar aici 
nu sunt decât eu. Încerc să imit atitudinea 
calmă adoptată de mama când tratează cazuri 
deosebit de grave. 

— E groaznic, eh? spune Peeta. Mă studiază 
cu atenţie. 

— Aşa şi-aşa. Ridic din umeri, ca şi cum n-ar 
fi mare lucru. Ar trebui să-i vezi pe unii dintre 
minerii care ajung la mama. 

Mă feresc să spun cum o şterg eu de acasă 
ori de câte ori tratează ceva mai grav decât o 
răceală. Dacă mă gândesc mai bine, nu-mi 
place prea mult nici să fiu în preajma celor care 
tuşesc. 

— În primul rând, trebuie s-o curățăm foarte 
bine. 

N-am scos boxerii lui Peeta fiindcă nu arată 
rău, fiindcă nu vreau să-i trag peste coapsa 
umflată şi, da, foarte bine, poate că ideea de a-l 
vedea dezbrăcat mă face să mă simt stânjenită. 
Asta-i un alt aspect în privința mamei şi a lui 
Prim. Goliciunea n-are nici un efect asupra lor, 
nu le produce nici un fel de jenă. E o ironie dar, 
în acest moment al Jocurilor, surioara mea i-ar 
fi fost mult mai de folos lui Peeta decât îi sunt 
eu. Strecor cu repeziciune bucata mea de 
plastic sub el, ca să-l pot spăla. Cu fiecare 
sticlă de apă pe care o torn peste ea, rana arată 
tot mai rău. Restul părții de jos a corpului e 
într-o stare destul de bună, doar o înțepătură 
de viespoi-copoi şi câteva arsuri minore pe care 
le tratez în scurt timp. Dar tăietura din 
coapsă... ce aş putea face pentru ea? 

— Ce-ar fi s-o ţinem puţin la aer şi apoi... 
Vocea mi se stinge. 

— Apoi o bandajezi? spune Peeta. 

Arată aproape ca şi cum i-ar fi milă de mine, 
ca şi cum ar şti cât de pierdută mă simt. 

— Chiar aşa, spun. Între timp, mănâncă 
astea. Îi pun în mână câteva jumătăţi de pere 
uscate şi mă întorc la pârâu, să-i spăl restul 
hainelor. După ce le întind să se usuce la 
soare, inspectez conținutul trusei de prim- 
ajutor. Sunt numai lucruri elementare. 
Bandaje, pastile împotriva febrei, calmante 
pentru stomac. Nimic suficient de puternic 
pentru a-l trata pe Peeta. 

— Va trebui să facem nişte experimente, 
mărturisesc. 

Ştiu că frunzele împotriva înțepăturilor de 
viespoi-copoi îndepărtează infecția, aşa că încep 
cu ele. La câteva minute după ce îndes în rană 
un pumn de materie verde, bine mestecată, 
puroiul începe să i se prelingă pe partea 
laterală a piciorului. Îmi spun că asta e bine şi 
îmi muşc zdravăn interiorul obrazului, fiindcă 
micul meu dejun ameninţă să reiasă la lumină. 

— Katniss? spune Peeta. 

Îi întâlnesc ochii, ştiind că fața mea trebuie 
să fi căpătat o tentă verzuie. El mimează 
cuvintele. 

— Cum rămâne cu sărutul ăla? 

Izbucnesc în râs, fiindcă totul e atât de 
revoltător, încât nu mai pot suporta. 

— S-a întâmplat ceva? mă întreabă, cu o doză 
cam mare de inocenţă. 

— Nu... nu mă pricep la asta. Nu sunt mama. 

N-am idee ce fac şi detest puroiul. Ahh! 

Îmi permit să scap un geamăt când curăţ 
prima serie de frunze şi o aplic pe a doua. 

— Aaaah! 

— Cum de eşti în stare să vânezi? se miră el. 

— E mult mai uşor să ucizi decât să faci aşa 
ceva, ascultă ce-ţi spun. Deşi, din câte-mi dau 
seama, acum te ucid pe tine. 

— Nu poţi s-o faci ceva mai repede? mă 
întreabă. 

— Nu. Taci şi mănâncă-ţi perele. 

După încă trei aplicări de frunze şi după 
revărsarea unei cantități de puroi ce ar putea 
să umple o găleată, rana arată cu adevărat mai 
bine. Acum, când umflătura s-a retras, pot să 
văd cât de adânc a tăiat sabia lui Cato. Exact 
până la os. 

— Ce urmează, doctore  Everdeen? se 
interesează Peeta. 

— Poate c-o să pun pe rană nişte alifie pentru 
arsuri. Cred că ajută oricum, în privința 
infecției. Şi-o s-o bandajez. 

O fac şi, piciorul odată înfăşurat în bumbac 
alb, curat, totul pare mai uşor de pus la punct. 
Totuşi, prin comparaţie cu bandajul steril, tivul 
boxerilor lui pare dezgustător de murdar şi de 
îimbâcsit de puroi. Scot rucsacul lui Rue. 

— Poftim, acoperă-te cu asta şi eu o să-ți spăl 
boxerii. 

— Oh, nu mă deranjează dacă mă vezi, spune 
Peeta. 

— Eşti la fel ca familia mea. Mă deranjează pe 
mine, e clar? 

Mă întorc cu spatele şi rămân cu ochii la 
pârâu până ce văd boxerii împroşcând apa. 
Probabil că se simte ceva mai bine dacă a reuşit 
să-i arunce. 

— Ştii, eşti cam sensibilă pentru cineva atât 
de letal, spune Peeta în timp ce eu curăţ boxerii 
bătându-i cu două pietre. La urma urmelor, 
mai bine te lăsam să-i faci duş lui Haymitch. 

Strâmb din nas când îmi aduc aminte. 

— Ce ţi-a trimis până acum? 

— Absolut nimic, îmi răspunde Peeta. 
Urmează o pauză, în care înţelege. 

— De ce, tu ai primit ceva? 

— Medicamentul împotriva arsurilor, spun, 
aproape cu sfială. A, şi nişte pâine. 

— Am ştiut întotdeauna că eşti favorita lui, 
comentează Peeta. 

— Te rog, nu poate suporta să stea în aceeaşi 
cameră cu mine, protestez eu. 

— Pentru că semănațţi, murmură el. 

Îi ignor replica, acum chiar că nu e 
momentul să-l insult pe Haymitch, aşa cum mi- 
o cere primul meu impuls. 

Îl las pe Peeta să ațipească în timp ce i se 
usucă hainele dar, către sfârşitul după-amiezii, 

nu îndrăznesc să mai aştept. Îl scutur uşor de 
umăr. 

— Peeta, acum trebuie să plecăm. 

— Să plecăm? Pare derutat. Unde să plecăm? 

— În altă parte. Poate în josul apei. Undeva 
unde să te poţi ascunde până îți recapeți 
puterile, îi spun. 

Îl ajut să se-mbrace, lăsându-l desculț ca să 
putem merge prin apă, apoi îl ridic. În clipa 
când îşi sprijină greutatea pe picior, îi piere 
orice urmă de culoare din obraji. 

— Haide. Poţi s-o faci. 

Dar nu poate. Oricum, nu pentru mult timp. 
Înaintăm vreo cincizeci de metri în aval, el 
sprijinindu-se de umărul meu, şi îmi dau 
seama că e gata să leşine. Îl aşez pe mal, îi 
aplec capul între genunchi şi îl bat cu stângăcie 
pe spate în timp ce supraveghez zona. 
Bineînţeles că mi-ar plăcea să-l urc într-un 
copac, dar asta n-o să se-ntâmple. Totuşi, ar fi 
putut fi şi mai rău. O parte dintre stânci sunt 
grupate sub forma unor construcții de mici 
dimensiuni, un soi de grote. Pun ochii pe una 
aflată cu vreo douăzeci de metri mai sus de 
apă. Când reuşeşte să se ţină pe picioare, îl duc 
pe Peeta într-acolo, pe jumătate călăuzindu-l şi 
pe jumătate cărându-l. Îmi doresc, efectiv, să 
caut prin apropiere un loc mai bun, dar va 
trebui să ne mulțumim cu ăsta, fiindcă aliatul 

meu e la pământ. Alb ca varul, cu răsuflarea 
tăiată şi tremurând, cu toate că aerul abia a 
început să se răcorească. 

Acopăr solul grotei cu un strat de ace de pin, 
întind sacul meu de dormit şi îl îndes pe Peeta 
înăuntru. Îl fac să ia două pastile şi să bea 
nişte apă când nu ştie de el, dar refuză să 
mănânce, nu vrea nici măcar un fruct. Zace 
pur şi simplu, cu ochii la fața mea, în timp ce 
împletesc din lujeri un soi de perdea care să 
mascheze intrarea grotei. Rezultatul e 
nesatisfăcător. E posibil ca un animal să nu 
aibă nici o îndoială, dar un om îşi va da destul 
de repede seama că e făcută de mâna altuia. O 
rup, frustrată. 

— Katniss, spune Peeta. 

Mă aplec asupra lui şi îi îndepărtez părul din 
ochi. 

— Îţi mulţumesc că m-ai căutat. 

— Şi tu m-ai fi căutat pe mine, dacă ai fi 
putut, îi spun. 

Îi arde fruntea. Ca şi cum medicamentul n-ar 
fi avut absolut nici un efect. Apoi, ca din senin, 
încep să mă tem c-o să moară. 

— Da. Uite ce e, dacă nu reuşesc să mă-ntore 
acasă..., începe el. 

— Nu vorbi aşa. Nu ţi-am scos tot puroiul ăla 
degeaba. 

— Ştiu. Dar, în caz că nu..., încearcă el să 

continue. 

— Nu. Peeta, nu vreau nici măcar să 
discutăm despre asta, spun, punându-i 
degetele pe buze ca să-l fac să tacă. 

— Dar..., insistă el. 

Cu o mişcare impulsivă, mă aplec şi îl sărut, 
înăbuşindu-i cuvintele. Gestul vine oricum prea 
târziu, fiindcă el are dreptate, se presupune că 
ne iubim nebuneşte. E prima oară când sărut 
un băiat şi presupun că asta ar trebui să-mi 
facă o anumită impresie, dar singurul lucru de 
care-mi dau seama e fierbințeala nefirească a 
buzelor lui încinse de febră. Mă opresc şi îi 
strâng marginile sacului de dormit în jurul 
trupului. 

— N-o să mori. Ţi-o interzic. E clar? 

— E clar, şopteşte el. 

les afară, în aerul rece al serii, tocmai când o 
paraşută coboară lin din cer. Degetele mele 
desfac repede nodul, sperând că e un 
medicament adevărat, bun pentru piciorul lui 
Peeta. În schimb, găsesc un castron cu supă 
fierbinte. 

Haymitch n-ar fi putut să-mi trimită un 
mesaj mai clar. O sărutare îți aduce un castron 
cu supă. Aproape că-l aud mârâind. 

— Tubito, se presupune că sunteți 
îndrăgostiți. Băiatul e pe moarte. Dă-mi ceva de 
care să mă pot folosi. 

Şi are dreptate. Dacă vreau să-l țin pe Peeta 
în viață, trebuie să-i ofer publicului ceva mai 
mult, care să impresioneze.  Îndrăgostiţii 
născuţi sub o stea potrivnică, dorindu-şi cu 
disperare să se întoarcă acasă împreună. Două 
inimi bătând la unison. Romantism. 

Fiindcă n-am fost niciodată îndrăgostită, 
totul va fi curată şarlatanie. Mă gândesc la 
părinții mei. Cum nu uita tata niciodată să-i 
aducă mamei un dar din pădure. Cum se 
lumina fața mamei când auzea paşii lui dincolo 
de uşă. Cum a fost viaţa ei gata să se curme 
după moartea lui. 

— Peeta! strig, încercând să-i dau vocii mele 
acel ton deosebit pe care îl avea vocea mamei 
numai când vorbea cu tata. 

El a aţipit din nou, dar îl trezesc cu un sărut, 
ceea ce pare să-l surprindă. Pe urmă zâmbeşte, 
ca şi cum ar fi fericit să zacă acolo, sorbindu- 
mă din ochi o veşnicie. Ştie să sugereze asta 
foarte bine. 

Ridic castronul. 

— Peeta, uite ce ţi-a trimis Haymitch. 

Chapter 20 


Ca să-l pot face să mănânce supa e nevoie de 
o întreagă oră de măguliri, de rugămințţi, de 
ameninţări şi, da, de sărutări, dar, în cele din 
urmă, înghițitură cu înghițitură, goleşte tot 
castronul. Pe urmă îl las să adoarmă iarăşi şi 
mă ocup de mine însămi, înfulecând la cină 
carne de gâsculiță şi rădăcini, în vreme ce 
privesc raportul zilei, afişat pe cer. Nici o altă 
victimă. Totuşi, eu şi Peeta le-am oferit 
spectatorilor o zi suficient de interesantă. Poate 
creatorii-de-joc ne vor lăsa să avem o noapte 
liniştită. 

Mă uit în jur din reflex, căutând un copac 
potrivit pentru adăpost, apoi îmi dau seama că 
s-a terminat cu asta. Cel puţin pentru o vreme. 
Nu-l pot abandona pe Peeta jos, lipsit de 
apărare. Am lăsat locul ultimei sale ascunzători 
de pe mal neatins - cum aş fi putut să-l 
ascund? - iar noi ne aflăm la o distanță 
insuficientă, de numai cincizeci de metri în 
josul apei. Îmi pun ochelarii, apoi armele la 
îndemână şi mă aşez, pregătindu-mă să stau de 
veghe. 

Temperatura scade rapid şi frigul mă 
pătrunde, în scurt timp, până-n măduva 
oaselor. În cele din urmă, renunţ şi mă strecor 
în sacul de dormit, lângă Peeta. E cald ca-n 

cuptor şi mă ghemuiesc, recunoscătoare, până 
când îmi dau seama că e mai mult decât cald, 
că interiorul sacului e fierbinte, fiindcă 
materialul reflectă dogoarea febrei. Pun mâna 
pe fruntea lui Peeta şi descopăr că e încinsă şi 
uscată. Nu ştiu ce să fac. Să-l las în sac, 
sperând că febra va fi înfrântă de căldura în 
exces? Să-l scot afară, cu speranța că aerul 
nopții o să-l răcorească? Sfârşesc prin a umezi 
o fâşie de pansament, pe care i-o pun pe frunte. 
Tratamentul pare să nu fie destul de puternic, 
dar mă tem să apelez la ceva mai drastic. 

Îmi petrec noaptea stând când aşezată, când 
întinsă alături de Peeta, reimprospătându-i 
compresa şi încercând să nu mă gândesc că, 
făcând echipă cu el, sunt mult mai vulnerabilă 
decât pe cont propriu. Priponită la sol, stând de 
pază, cu un om foarte bolnav în grijă. Dar am 
ştiut că e rănit. Şi am venit totuşi după el. 
Trebuie să mă încred în instinctul care m-a 
îmboldit să-l caut. 

Când cerul devine trandafiriu, observ că 
buzele lui Peeta lucesc de sudoare şi descopăr 
că i-a scăzut febra. N-a revenit la normal, dar a 
coborât cu câteva grade. Seara trecută, când 
am adunat lujeri, am dat peste un tufiş cu 
fructele lui Rue. Le curăț pielița şi le strivesc în 
castronul de supă, amestecându-le cu apă rece. 

Când intru în grotă, îl văd pe Peeta încercând 

să se ridice. 

— M-am trezit şi nu erai aici, îmi spune. Mi- 
am făcut griji pentru tine. 

Nu pot să nu râd când îl ajut să se-ntindă 
din nou. 

— Ţi-ai făcut griji pentru mine? Te-ai uitat la 
tine în ultima vreme? 

— M-am gândit că te-ar fi putut găsi Cato şi 
Clove. Le place să vâneze noaptea, spune el, 
încă vorbind cu seriozitate. 

— Clove? Cine e Clove? îl întreb. 

— Fata din Districtul 2. E încă în viață, nu? 

— Da, au rămas ei doi, noi, Thresh şi Faţă de 
Vulpe. Aşa am poreclit-o pe fata din Districtul 
5. Cum te simţi? 

— Mai bine decât ieri. E o îmbunătăţire 
uriaşă față de mâl, îmi spune. Haine curate, 
medicamente, un sac de dormit... şi tu. 

Oh, da, povestea noastră romantică. Îmi 
întind mâna să-i ating obrazul, iar el mi-o 
prinde şi şi-o apăsă pe buze. Îmi amintesc că 
tata făcea aşa cu mama şi mă-ntreb de unde a- 
nvățat Peeta. Cu siguranţă nu de la tatăl lui şi 
de la vrăjitoare. 

— Nu mai primeşti nici o sărutare până nu 
mănânci, îi spun. 

Îl proptesc de stâncă şi înghite supus 
lingurile pline cu terci de fructe. Însă refuză din 
nou carnea de gâsculiță. 

— N-ai dormit, spune Peeta. 

— Mă simt foarte bine, îi răspund. Dar 
adevărul e că sunt epuizată. 

— Dormi acum. Stau eu de veghe. Te trezesc 
dacă se-ntâmplă ceva, zice el. 

Eu ezit. 

— Katniss, nu poți rămâne trează la nesfârşit. 

Aici are dreptate. În cele din urmă, va trebui 
să dorm. Şi probabil că e mai bine s-o fac 
acum, când el pare vioi şi când avem lumina 
zilei de partea noastră. 

— Bine. Dar numai câteva ore. Pe urmă mă 
trezeşti. 

Acum e prea cald pentru sacul de dormit. Îl 
aştern pe solul grotei şi mă întind, cu o mână 
pe arcul încărcat, pentru cazul că trebuie să 
trag când sunt avertizată. Peeta e aşezat alături 
de mine, sprijinit de perete, cu piciorul rănit 
întins în fața lui, cu ochii ațintiți asupra lumii 
din afară. 

— Dormi, îmi spune, cu glas blând. 

Mâna lui îmi înlătură şuvițele rebele de păr 
de pe frunte. Spre deosebire de sărutările şi de 
mângâierile prefăcute de până acum, gestul 
pare firesc şi liniştitor. Nu vreau să se oprească 
şi el n-o face. În clipa când adorm, încă îmi mai 
mângâie părul. 

Prea mult. Am dormit prea mult. O ştiu în 
momentul când deschid ochii şi văd că a trecut 

de amiază. Peeta e lângă mine, exact în aceeaşi 
poziție. Mă ridic în şezut, simțindu-mă cumva 
în defensivă, dar atât de odihnită cum n-am 
mai fost de zile-ntregi. 

— Peeta, trebuia să mă trezeşti după două 
ore, îi spun. 

— De ce? protestează el. Aici nu s-a întâmplat 
nimic. În plus, îmi place să te privesc dormind. 
Fiindcă nu te încrunți. Aşa că arăţi mult mai 
bine. 

Asta îi atrage o privire încruntată, care îl face 
să zâmbească. Pe urmă observ cât de uscate îi 
sunt buzele. Îi ating obrazul. E fierbinte ca o 
sobă cu cărbuni. Pretinde că a băut apă, dar 
mie toate recipientele mi se par pline. Îi mai 
dau nişte pilule împotriva febrei şi stau lângă el 
până ce bea mai întâi o sticlă cu apă, apoi pe a 
doua. Pe urmă mă ocup de rănile lui minore, de 
arsuri, de înţepături, care merg spre bine. Îmi 
fac curaj şi îi dezgolesc piciorul. 

Îmi stă inima. E rău, mult mai rău. Puroiul 
nu mai e la vedere, dar umflătura e mai 
proeminentă şi pielea strălucitoare a coapsei e 
inflamată. Pe urmă văd dungile roşii care încep 
să i se răspândească în susul piciorului. 
Infecţie a sângelui. Netratată, o să-l ucidă cu 
siguranță. Frunzele mele mestecate şi alifia 
împotriva arsurilor n-o vor opri. Avem nevoie de 
medicamente puternice, antiseptice, de la 

Capitoliu. Nu-mi pot imagina cât costă un 
astfel de leac. Dacă a pus laolaltă toate 
donațiile, de la toți sponsorii, Haymitch a reuşit 
oare să strângă destul? Mă îndoiesc. Cu cât ţin 
mai mult Jocurile, cu atât urcă mai mult prețul 
cadourilor. Banii cu care cumperi un prânz 
întreg în prima zi ajung pentru un biscuit în 
ziua a douăsprezecea. lar medicamentul de 
care are nevoie Peeta trebuie să fi fost foarte 
scump de la bun început. 

— Ei, mai e umflată, dar puroiul a dispărut, 
spun, cu voce tremurătoare. 

— Ştiu ce e o infecţie a sângelui, Katniss, zice 
Peeta. Deşi mama mea nu e o vindecătoare. 

— Nu trebuie decât să le supraviețuim 
celorlalți, Peeta. După ce câştigăm, te vor 
vindeca la Capitoliu. 

— Da, planul e bun, încuviinţează el. 

Dar simt c-o spune mai mult ca să mă 
liniştească. 

— Trebuie să mănânci. Să-ţi păstrezi puterile. 
O să fac o supă, îi spun. 

— Nu aprinde focul, mă roagă el. Nu merită. 

— O să vedem, răspund. 

Când iau castronul şi cobor spre pârâu, sunt 
şocată de dogoarea brutală a zilei. Creatorii-de- 
joc ridică progresiv temperatura în timpul zilei 
şi o scad vertiginos noaptea, asta aş putea s-o 
jur. Însă dogoarea pietrelor coapte în soare de 

pe mal îmi dă o idee. Poate n-o să fie nevoie să 
aprind focul. 

Mă instalez pe o stâncă mare, plată, aflată la 
jumătatea drumului dintre pârâu şi grotă. 
După ce purific o jumătate de castron de apă, îl 
aşez exact în bătaia soarelui şi pun în el mai 
multe pietre încinse, de mărimea unui ou. Sunt 
prima care recunoaşte că n-am cine ştie ce 
talente de bucătăreasă. Însă, de vreme ce 
implică doar aruncarea tuturor ingredientelor 
într-un vas şi aşteptarea, supa e una dintre 
mâncărurile care îmi ies cel mai bine. 
Mărunţesc carnea de gâsculiță până ce se 
transformă, practic, în terci şi zdrobesc câteva 
dintre rădăcinile lui Rue. Din fericire, ambele 
au fost deja prăjite, aşa că acum nu trebuie 
decât să se-ncălzească. Având parte atât de 
dogoarea soarelui cât şi de a pietrelor, apa e 
deja caldă. Pun carnea şi rădăcinile înăuntru, 
schimb pietrele şi mă duc să caut ceva 
verzituri, ca să-i dau supei o oarecare aromă. 
Descopăr în scurt timp un smoc de arpagic, la 
poalele unei stânci. Perfect. Îl tai foarte mărunt 
şi îl adaug în vas, schimb din nou pietrele, pun 
capacul şi las totul să fiarbă. 

Am văzut câteva urme de animale, dar nu m- 
aş simți liniştită lăsându-l pe Peeta singur în 
timp ce vânez, aşa că instalez o jumătate de 
duzină de capcane şi sper c-o să am noroc. Mă 

întreb ce fac celelalte tributuri, cum se 
descurcă acum, după ce principala lor sursă de 
hrană a sărit în aer. Cel puţin trei dintre ele, 
Cato, Clove şi Față de Vulpe, se bazau pe ea. 
Probabil că nu şi Thresh. Am senzaţia că 
trebuie să  împărtăşească o serie dintre 
cunoştinţele lui Rue despre roadele hrănitoare 
ale pământului. Oare se luptă unii cu alții? 
Sunt în căutarea noastră? Poate că vreunul 
dintre ei ne-a localizat şi acum nu aşteaptă 
decât un moment prielnic ca să ne atace. Ideea 
mă trimite înapoi, în grotă. 

Peeta stă pe sacul de dormit, la umbra 
stâncilor. Deşi se înviorează uşor la vederea 
mea, e clar că se simte mizerabil. 

Îi pun comprese umede pe față, dar se 
încălzesc imediat ce îi ating pielea. 

— Vrei ceva anume? îl întreb. 

— Nu, răspunde el. Mulţumesc. Ba nu, 
aşteaptă. Spune-mi o poveste. 

— O poveste? Despre ce? 

Nu sunt cine ştie ce povestitoare. Cam la 
acelaşi nivel ca şi cu cântatul. Dar Prim 
reuşeşte, când şi când, să scoată câte o poveste 
de la mine. 

— Despre ceva frumos. Povesteşte-mi despre 
cea mai frumoasă zi pe care ţi-o aduci aminte, 
îmi cere Peeta. 

De pe buzele mele scapă ceva între oftat şi 

mârâit de exasperare. O poveste frumoasă? 
Pentru asta e nevoie de mult mai mult efort 
decât pentru supă. Îmi scormonesc creierii, în 
căutarea unor amintiri plăcute. Cele mai multe 
sunt despre zilele petrecute vânând alături de 
Gale şi am cumva impresia că nu i-ar cădea 
bine nici lui Peeta, nici publicului. Nu mai 
rămâne decât Prim. 

— Ţi-am povestit vreodată cum am făcut rost 
de capra lui Prim? întreb. 

Peeta clatină din cap şi rămâne cu ochii la 
mine, aşteptând. Aşa că încep. Dar cu multă 
grijă. Fiindcă vorbele mele sunt auzite pe tot 
cuprinsul Panemului. Şi, în vreme ce oamenilor 
nu le-a fost greu să pună lucrurile cap la cap, 
înțelegând că vânez ilegal, nu vreau să le fac 
vreun rău lui Gale, sau lui Sae Unsuroasa, sau 
măcelarului, sau chiar Apărătorilor Păcii de 
acasă, care îmi sunt clienți, anunțând în public 
că şi ei încalcă legea. 

lată adevărata poveste a banilor cu care am 
cumpărat-o pe Lady, capra lui Prim. Era într-o 
seară de vineri de la sfârşitul lunii mai, în 
ajunul celei de-a zecea aniversări a lui Prim. 
Imediat ce am scăpat de la şcoală, eu şi Gale 
ne-am dus în pădure, fiindcă voiam să am ce 
da în schimbul unui cadou pentru Prim. Poate 
pentru un material nou de rochie sau pentru o 
perie de păr. Capcanele noastre îşi făcuseră 

bine treaba, iar pădurea era plină de legume 
verzi, dar totul nu depăşea profitul nostru 
mediu din serile de vineri. Străbăteam drumul 
de întoarcere dezamăgită, deşi Gale îmi spunea 
că a doua zi avea să fie, fără îndoială, una mai 
bună. Tocmai ne odihneam o clipă lângă un 
pârâu când l-am văzut. Un căprior tânăr, 
probabil un ied mare. Abia îi mijeau coarnele, 
încă mici, acoperite de blana ca de catifea. Gata 
s-o ia la goană, neîncrezător în noi, neobişnuit 
cu oamenii. Superb. 

Probabil nu tot atât de plăcut la vedere după 
ce l-au nimerit două săgeți, una în gât şi alta în 
piept. Eu şi Gale trăseserăm în acelaşi timp. A 
încercat să fugă, dar s-a împleticit şi cuțitul lui 
Gale i-a tăiat beregata înainte de a-şi da seama 
ce se petrece. Pe moment, uciderea unei făpturi 
atât de proaspete şi de nevinovate m-a umplut 
de remuşcări. Pe urmă mi-au chiorăit mațele la 
gândul acelei cărni proaspete şi nevinovate. 

O căprioară! Eu şi Gale vânaserăm, cu totul, 
numai trei. Prima, un animal care îşi rănise 
cumva piciorul, aproape că nu conta. Dar, din 
experiența aceea, am învățat să nu târâm 
corpul întreg în Vatră. Se stârnise haosul, toată 
lumea licitând pentru diverse părți şi unii chiar 
încercând să şi le taie singuri. Intervenise Sae 
Unsuroasa, trimițându-ne la măcelar, dar nu 
înainte ca animalul să fi fost mutilat, cu hălci 

întregi lipsă, cu pielea ciuruită de găuri. Deşi 
toată lumea a plătit cinstit, asta a micşorat 
valoarea vânatului. 

Însă acum am aşteptat să coboare 
întunericul şi ne-am strecurat printr-o gaură 
din gard aflată în apropierea casei măcelarului. 
Deşi eram cunoscuţi drept vânători, nu ar fi 
fost indicat să cărăm o căprioară de şaptezeci 
de kilograme pe străzile din Districtul 12 la 
lumina zilei, ca şi cum am fi vrut să sfidăm 
oficialitățile. 

Am bătut la uşa din spate şi măcelarul 
nostru, o femeie scundă şi îndesată, pe nume 
Rooba, a venit să ne deschidă. Cu Rooba nu te 
tocmeşti. Ea îți oferă un preț, pe care poţi să îl 
accepţi sau nu, dar e un preț cinstit. Am 
acceptat oferta ei pentru căprioară şi ea ne-a 
dat, în plus, două bucăţi de carne pe care le-am 
putut lua după ce a tranşat vânatul. După 
împărțirea profitului, şi eu, şi Gale am 
constatat că nu mai avuseserăm niciodată 
atâția bani grămadă de când ne ştiam. Ne-am 
decis să păstrăm secretul şi să le facem 
familiilor noastre o surpriză, cu banii şi cu 
carnea, la sfârşitul zilei următoare. 

Aşa am obţinut de fapt banii pentru capră, 
dar îi povestesc lui Peeta că am vândut un 
medalion vechi, de argint, al mamei. Ceea ce nu 
poate face rău nimănui. Pe urmă încep 

povestea din seara aniversării lui Prim. 

M-am dus cu Gale la magazinul din piața 
districtului, să cumpăr materiale pentru rochii. 
În timp ce îmi plimbam degetele pe un cupon 
de stofă groasă, albastră, din bumbac, ceva mi- 
a atras atenţia. Era un bătrân care creşte o 
turmă de capre, în partea cealaltă a Filonului. 
Nu ştiu care e numele lui adevărat, toată lumea 
îi spune Moş Capră. Are încheieturile umflate şi 
răsucite sub unghiuri dureroase şi o tuse 
spasmodică, care dovedeşte că a petrecut mulți 
ani în mină. Dar e norocos. Cândva, de-a 
lungul vieţii, a reuşit să pună deoparte destui 
bani pentru caprele astea şi acum are ceva de 
făcut la bătrâneţe, în loc să moară încet de 
foame. E jegos şi irascibil, dar caprele lui sunt 
curate şi dau lapte gras, dacă ţi-l poţi permite. 

Una dintre capre, albă cu pete negre, zăcea 
într-o cotigă. Era uşor să-ți dai seama de ce. 
Avea un umăr mutilat, probabil de o muşcătură 
de câine, şi rana se infectase. Era grav, Moş 
Capră trebuia s-o ridice şi s-o susțină ca s-o 
poată mulge. Dar eu m-am gândit că ştiam pe 
cineva care o putea vindeca. 

— Gale, am şoptit. Vreau capra aia pentru 
Prim. 

Dacă eşti stăpânul unei capre, viața ta în 
Districtul 12 se schimbă. Animalul poate trăi 
cu te miri ce şi mai nimic. Pajiştea e un loc 

perfect pentru păscut şi poți mulge mai bine de 
patru litri de lapte pe zi. Ca să-l bei, ca să-l faci 
brânză, ca să-l vinzi. Nici măcar nu e ilegal. 

— E destul de grav rănită, a spus Gale. Am 
face bine să aruncăm o privire mai 
îndeaproape. 

Ne-am apropiat şi am cumpărat o cană de 
lapte pentru amândoi, apoi ne-am uitat la 
capră, aşa, ca din pură curiozitate. 

— Lăsaţi-o-n pace, a spus bătrânul. 

— Ne uitam doar, i-a răspuns Gale. 

— Păi, uitați-vă repede. Ajunge cât de curând 
la măcelar. O să fie greu să mai găsesc pe 
cineva care să-i cumpere laptele şi n-o să mai 
primesc decât jumătate de preț. 

— Cât îți dă măcelarul pentru ea? am 
întrebat. 

Moş Capră a ridicat din umeri. 

— Stai pe-aproape şi-o să vezi. 

M-am întors şi am zărit-o pe Rooba, 
traversând piaţa către noi. 

— Noroc c-ai apărut, a întâmpinat-o bătrânul. 
Fata a pus ochii pe capra ta. 

— Nu şi dacă s-a bătut palma, am zis eu, cu 
nepăsare. 

Rooba m-a măsurat de sus până jos, apoi s-a 
uitat încruntată la capră. 

— Nu s-a bătut. Uitaţi-vă la umărul ăla. Fac 
pariu că jumătate din corp e atât de putred că 

nu mai merge nici pentru cârnaţi. 

— Ce? a zis Moş Capră. Aveam o înțelegere. 

— Aveam o înțelegere pentru un animal cu 
câteva urme de dinți. Nu pentru ăsta. Vinde-i-l 
fetei, dacă e destul de proastă ca să-l cumpere, 
a spus Rooba. 

În timp ce se îndepărta, am văzut-o făcându- 
mi cu ochiul. 

Bătrânul era nebun de furie, dar tot mai voia 
să scape de capră. Ne-a trebuit o jumătate de 
oră ca să ne-nțelegem la preţ. În jur se 
adunaseră o grămadă de oameni, dându-şi cu 
părerea. Dacă trăia capra, târgul era excelent; 
dacă murea, era jaf curat. Lumea lua poziție 
de-o parte şi de alta, iar eu am luat capra. 

Gale s-a oferit să-mi care animalul. Cred că 
voia să vadă ce ochi o să facă Prim. Şi eu eram 
curioasă. Într-un moment de nechibzuinţă 
totală, am cumpărat o panglică roz şi am legat- 
o la gâtul caprei. Pe urmă ne-am grăbit să 
ajungem la mine acasă. 

Reacţia lui Prim din clipa când am intrat cu 
capra merita văzută. Nu trebuie trecut cu 
vederea faptul că era aceeaşi fată care plânsese 
ca să-l salveze pe Buttercup, motanul ăla oribil. 
A fost atât de entuziasmată, încât a început să 
râdă şi să plângă în acelaşi timp. Văzând rana, 
mama s-a arătat mai puţin sigură de succes, 
dar amândouă au trecut imediat la treabă, 

mărunțind ierburi şi făcând animalul să înghită 
tot felul de fierturi. 

— Se pare că seamănă cu tine, spune Peeta. 
Aproape c-am uitat de prezenţa lui. 

— Oh, nu, Peeta. Ele fac minuni. Capra aia n- 
ar mai fi putut să moară nici dacă s-ar fi 
străduit, zic eu. 

Pe urmă îmi muşc limba, înțelegând cum 
trebuie să sune asta în urechile lui Peeta, care 
e pe moarte, în mâinile mele incompetente. 

— Nu-ţi face griji. Eu nu mă străduiesc, 
glumeşte el. Termină povestea. 

— Păi, asta e. Şi-mi mai aduc aminte că, în 
noaptea aia, Prim a insistat să doarmă lângă 
Lady, pe o pătură aşternută lângă foc. Şi, chiar 
înainte de a le fura somnul, capra a lins-o pe 
obraz, ca şi cum i-ar fi spus noapte bună. Era 
deja nebună după Prim. 

— Mai poartă şi acum panglica aia roz? 
întreabă el. 

— Cred că da, îi răspund. De ce? 

— Încercam doar să-mi imaginez tabloul, zice 
Peeta, dus pe gânduri. Îmi dau seama de ce te- 
a făcut fericită ziua aia. 

— Păi, ştiam că o capră o să fie o mică mină 
de aur. 

— Da, sigur că mă refeream la asta, nu la 
bucuria de lungă durată făcută surorii tale, pe 
care o iubeşti atât de mult, încât i-ai luat locul 

la extragere, spune el, sec. 

— Capra aia şi-a plătit banii. De mai multe 
ori, ripostez eu, cu superioritate. 

— Păi, nici n-ar fi îndrăznit să facă altceva, 
după ce i-ai salvat viața. Şi eu am aceeaşi 
intenție. 

— Serios? Ce m-ai costat tu? îl întreb. 

— O mulțime de necazuri. Nu-ţi face griji. O 
să fii răsplătită pentru toate, spune el. 

— Vorbeşti fără sens. 

Îi pun mâna pe frunte. Febra n-a făcut nimic 
altceva decât să crească. 

— Totuşi, eşti ceva mai rece. 

Sunetul trompetelor mă face să tresar. Sunt 
în picioare şi la gura peşterii cât ai clipi, 
nevrând să pierd nici măcar o silabă. Aşa cum 
mi-am închipuit, e Claudius Templesmith, 
actualmente prietenul meu cel bun, care ne 
invită la un festin. Ei, nu suntem chiar atât de 
flămânzi şi îi ignor realmente cu indiferență 
oferta, când îl aud spunând: 

— Ei, staţi o clipă. S-ar putea ca unii dintre 
voi să-mi refuze deja oferta. Dar nu e un festin 
obişnuit. Fiecare dintre voi are nevoie de ceva 
cu disperare. 

Eu am. Îmi trebuie ceva cu care să vindec 
piciorul lui Peeta. 

— Fiecare dintre voi va găsi acel ceva într-un 
rucsac marcat cu numărul districtului, în zori, 

la Cornul Abundenţei. Gândiţi-vă bine înainte 
de a refuza să vă faceți apariția. Pentru unii ar 
putea fi ultima şansă, spune Claudius. 

Nu mai urmează nimic altceva, dar cuvintele 
plutesc în aer. Tresar când Peeta îmi strânge 
umărul din spate. 

— N-o să-ți rişti viața pentru mine. 

— Cine-a spus c-o fac? zic eu. 

— Deci nu te duci? întreabă el. 

— Sigur că nu mă duc. Acordă-mi puţină 
încredere. Crezi c-o să alerg direct într-o 
încăierare generală împotriva lui Cato, Clove şi 
Thresh? Nu fi prost, spun, ajutându-l să se 
întoarcă în culcuş. Îi las să se bată-ntre ei, văd 
cine apare pe cer mâine noapte şi pe urmă fac 
un plan. 

— Eşti o mincinoasă atât de nepricepută, 
Katniss. Nu ştiu cum de-ai supraviețuit atâta 
vreme, începe să mă imite: Ştiam că o capră o 
să fie o mică mină de aur. Totuşi, eşti ceva mai 
rece. Sigur că nu mă duc. Clatină din cap. Să nu 
joci niciodată cărți. O să-ți pierzi şi ultimul 
bănuţ. 

Mă înroşesc de furie. 

— Foarte bine, o să mă duc, iar tu nu mă poți 
opri! 

— Pot să te urmăresc. Măcar pe o bucată de 
drum. Poate că n-o să ajung la Cornul 
Abundenţei, dar, dacă mă auzi strigându-te, 

poți să pariezi că m-a găsit cineva. Şi pe urmă o 
să fiu mort, cu siguranţă, zice el. 

— Cu piciorul ăla n-o să ajungi nici măcar la 
o sută de metri de aici, spun eu. 

— Atunci o să mă târăsc. Dacă pleci, vin şi 
eu. 

E destul de încăpățânat şi, poate, destul de 
puternic ca s-o facă. O să vină după mine, 
strigându-mă prin pădure. Chiar dacă nu-l 
găseşte un alt tribut, l-ar putea găsi altceva. Nu 
se poate apăra. Probabil va trebui să-l zidesc în 
grotă ca să pot pleca singură. Şi nu se ştie ce- 
ar putea păți din pricina efortului. 

— Ce-ai vrea să fac? Să stau aici şi să te 
privesc murind? îl întreb. 

Ar trebui să ştie că asta nu e o opţiune. Că 
publicul m-ar detesta. Şi, ca să fiu sinceră, m- 
aş detesta eu însămi dacă n-aş face măcar o 
incercare. 

— N-o să mor. Îţi promit. Dacă-mi promiţi şi 
tu că nu pleci, spune el. 

Suntem într-un soi de impas. Ştiu că nu-l pot 
convinge, aşa că nici nu încerc. Pretind, fără 
tragere de inimă, că sunt de acord. 

— Atunci trebuie să faci ce-ţi cer. Bea-ţi apa, 
trezeşte-mă când îți spun şi mănâncă supa 
până la ultima înghiţitură, indiferent cât de 
dezgustătoare ar fi! mă răstesc. 

— De acord. E gata supa? mă întreabă. 

— Aşteaptă-mă aici. 

Aerul s-a răcorit, deşi soarele e încă sus. Am 
dreptate să cred că temperatura e influențată 
de creatorii-de-joc. Mă întreb dacă lucrul care îi 
trebuie cuiva cu disperare nu e cumva o pătură 
bună. În castronul de fier, supa arată încă 
bine, e caldă. Şi adevărul e că n-are un gust 
prea rău. 

Peeta mănâncă fără să se plângă şi chiar 
linge  castronul, arătându-şi entuziasmul. 
Îndrugă ceva, lăudând mâncarea delicioasă, 
ceea ce ar suna încurajator dacă n-aş şti ce 
face febra din oameni. E ca şi cum l-aş asculta 
pe Haymitch înainte de a deveni incoerent din 
cauza alcoolului. Îi dau încă o doză de 
medicament împotriva febrei înainte de a începe 
să aiureze întru totul. 

Când cobor spre pârâu, să mă spăl, nu mă 
pot gândi decât că o să moară dacă nu mă duc 
la festinul ăla. O să-l ţin în viață pentru încă o 
zi sau două şi pe urmă infecția o să-i ajungă la 
inimă, la creier sau la plămâni şi o să moară. 
lar eu o să rămân aici singură. Iarăşi. 
Aşteptându-i pe ceilalți. 

Sunt atât de pierdută în gânduri, încât 
aproape că nu văd paraşuta, deşi pluteşte drept 
către mine. Pe urmă mă arunc după ea, o scot 
din apă, sfâşii materialul argintiu ca să 
recuperez flaconul. Haymitch a reuşit! A făcut 

374 


rost de medicament - nu ştiu cum, o fi convins 
un cârd de neghiobi romantici să-şi vândă 
bijuteriile — şi îl pot salva pe Peeta! Flaconul e, 
totuşi, atât de mic. Medicamentul trebuie să fie 
foarte puternic ca să vindece pe cineva atât de 
bolnav cum e Peeta. Mă străbate fiorul îndoielii. 
Scot dopul şi miros conţinutul, trăgând aerul 
cu putere pe nări. Când simt aroma 
îngrețoşător de dulce, moralul îmi cade la 
pământ. Ca să fiu sigură, pun o picătură pe 
vârful limbii. Fără nici o îndoială, e sirop 
somnifer. Un leac foarte folosit în Districtul 12. 
leftin, în comparaţie cu alte medicamente, dar 
devii dependent. Aproape toată lumea a luat 
câte o doză, într-un moment sau altul. Avem şi 
noi o sticlă acasă. Mama li-l dă pacienţilor 
isterici ca să-i adoarmă când le coase o rană 
gravă sau ca să ajute pe cineva chinuit de 
durere să reziste pe timpul nopţii. Nu e nevoie 
de prea mult. Un flacon ca ăsta l-ar adormi pe 
Peeta pentru o zi întreagă, dar la ce-ar folosi? 
Mă înfurii atât de tare, încât sunt gata să arunc 
în pârâu ultimul dar al lui Haymitch, când 
înțeleg dintr-odată. O zi întreagă? E mai mult 
decât am nevoie. 

Strivesc o mână de mure pentru ca gustul să 
nu poată fi identificat cu prea multă uşurinţă şi 
adaug câteva frunze de mentă pe deasupra. Pe 
urmă mă întorc în grotă. 

— Ți-am adus ceva bun. Am găsit un alt rug 
de mure puțin mai încolo, în josul apei. 

Peeta deschide gura pentru prima 
îmbucătură fără nici o ezitare. Înghite şi se 
încruntă uşor. 

— Sunt foarte dulci. 

— Da, sunt mure dulci. Mama face gem din 
ele. N-ai mai mâncat niciodată până acum? îl 
întreb, îndesându-i în gură altă lingură plină. 

— Nu, spune el, aproape uluit. Dar au un 
gust familiar. Mure dulci? 

— Da, la piaţă nu prea le găseşti, sunt fructe 
sălbatice, îi explic. 

Înghite încă o gură. N-a mai rămas decât 
una. 

— Sunt dulci ca un sirop, spune, luând 
ultima înghițitură. Sirop. 

Face ochii mari când înţelege care e adevărul. 
Îi astup gura şi nasul, apăsându-mi palma cu 
putere, silindu-l să înghită în loc să scuipe. 
Încearcă să vomite, dar e prea târziu, începe 
deja să-şi piardă cunoştinţa. Exact în clipa 
când adoarme, citesc în ochii lui că fapta mea e 
de neiertat. 

Mă aşez pe călcâie şi îl privesc cu un amestec 
de tristeţe şi de satisfacție. Îndepărtez o mură 
răzlețită, care îi pătează bărbia. 

— Cine nu e în stare să mintă, Peeta? întreb, 
cu toate că el nu mă poate auzi. 

Asta n-are importanţă. Restul Panemului mă 
aude. 

Chapter 21 


În orele rămase până la căderea nopţii, adun 
pietre şi îmi dau toată silința să camuflez 
intrarea grotei. E o operațiune lentă şi 
anevoioasă dar, după multă sudoare şi mutări 
repetate, sunt foarte încântată de rezultatul 
muncii mele. Grota pare acum să facă parte 
dintr-un morman mai mare de bolovani, cum 
sunt atâtea altele împrejur. Dar mă pot târî în 
interior, la Peeta, printr-o mică deschidere, 
inobservabilă din afară. Asta e bine, fiindcă la 
noapte va trebui să împărțim din nou sacul de 
dormit. Şi, dacă nu reuşesc să mă-ntorc de la 
ospăț, el nu va fi blocat cu totul. Deşi mă 
îndoiesc că o mai poate duce mult fără 
medicamente. Dacă mor la festin, nu sunt 
şanse ca Districtul 12 să aibă un învingător. 

Îmi alcătuiesc cina din peştii mai mici, cu 
mai multe oase, care populează partea asta a 
pârâului, umplu toate recipientele cu apă pe 
care o purific şi îmi curăț armele. Mi-au mai 
rămas, cu totul, nouă săgeți. Mă întreb dacă 
să-i las cuțitul lui Peeta, ca să aibă un mijloc 
de apărare în lipsa mea, dar adevărul e că n-are 
nici un rost. A avut dreptate spunând că ultima 
lui metodă de protecţie e camuflajul. Însă eu m- 
aş putea folosi de cuțit. Cine ştie ce-o să găsesc 
acolo? 

lată câteva lucruri de care nu mă-ndoiesc. 
Cel puțin Cato, Clove şi Thresh vor fi acolo la 
începerea petrecerii. În privinţa lui Faţă de 
Vulpe nu sunt sigură, fiindcă înfruntarea 
directă nu reprezintă nici stilul, nici punctul ei 
forte. E chiar mai mică decât mine şi nu e 
înarmată, dacă nu cumva o fi făcut rost de ceva 
arme de curând. Probabil c-o să se ascundă 
undeva, în apropiere, să vadă pe ce poate pune 
mâna. Însă ceilalți trei... O să fiu foarte 
ocupată. Abilitatea cu care ucid de la distanţă e 
bunul meu cel mai de preț, dar ştiu că voi fi 
nevoită să pătrund exact în miezul 
evenimentelor ca să obțin rucsacul ăla, cel cu 
numărul 12 pe el, despre care a vorbit Claudius 
Templesmith. 

Privesc cerul, sperând să aflu, în asfințit, că 
am măcar un adversar mai puțin, dar, în seara 
asta, nu apare nimeni. Mâine vor fi chipuri 
acolo, sus. Festinurile fac întotdeauna prăpăd. 

Mă târăsc în grotă, îmi fixez bine ochelarii şi 
mă ghemuiesc lângă Peeta. Noroc că azi am 
avut parte de un somn bun. Trebuie să rămân 
trează. De fapt, nu cred c-o să ne atace cineva 
peste noapte, dar nu vreau să risc să pierd 
răsăritul. 

În noaptea asta e frig, atât de cumplit de frig. 
Ca şi cum creatorii-de-joc ar fi trimis în arenă o 
infuzie de aer îngheţat, ceea ce s-ar putea să fi 

şi făcut. Stau întinsă în sac, alături de Peeta, 
încercând să absorb întreaga dogoare a febrei 
lui. E ciudat să te afli, fizic, atât de aproape de 
altcineva, care e atât de departe. Peeta ar putea 
fi acum, la fel de bine, în Capitoliu, sau în 
Districtul 12, sau pe Lună, fiindcă mi-ar veni 
tot atât de greu să ajung la el. De când au 
început Jocurile, nu m-am mai simțit niciodată 
atât de singură. 

Admite c-o să fie o noapte urâtă, îmi spun. 
Încerc să n-o fac, dar gândurile îmi zboară 
către mama şi Prim şi mă întreb dacă în 
noaptea asta vor reuşi să doarmă măcar o 
singură clipă. În acest stadiu înaintat al 
Jocului, când are loc un eveniment atât de 
important ca festinul, şcolile vor fi, probabil, 
închise. Familia mea se poate uita fie la rabla 
noastră de televizor cu ecranul plin de purici, 
fie se poate alătura mulțimii din piaţă, 
urmărind totul pe ecranele mai mari şi mai 
clare. Acasă se pot bucura de intimitate, iar în 
piață de susținere. Oamenii le vor spune o 
vorbă bună, iar cei care îşi pot permite vor 
adăuga puţină mâncare. Mă întreb dacă 
brutarul a trecut pe la ele, mai ales acum, când 
eu şi Peeta formăm o echipă, şi dacă şi-a ţinut 
promisiunea de a avea grijă ca stomacul surorii 
mele să fie plin. 

În Districtul 12, spiritele trebuie să fie foarte 

încinse. Li se întâmplă foarte rar să aibă pe 
cine încuraja în acest moment al Jocurilor. Cu 
siguranță că au emoţii pentru Peeta şi pentru 
mine, mai ales acum, când suntem împreună. 
Dacă închid ochii, mi-i pot imagina țipând către 
ecrane, impulsionându-ne. Le văd fețele - Sae 
Unsuroasa, şi Madge, ba chiar şi Apărătorii 
Păcii care cumpără carne de la mine -— 
aclamându-ne. 

Şi Gale. Îl cunosc bine. Nu strigă şi nu 
ovaționează. Dar se uită, în fiecare moment, la 
fiecare răsturnare de situație şi îşi doreşte să 
mă-ntorc acasă. Mă întreb dacă speră tot atât 
de mult să se reîntoarcă şi Peeta. Gale nu e 
iubitul meu, dar ar putea fi, dacă aş deschide 
uşa aceea? Am vorbit despre fuga noastră 
împreună. N-a fost nimic altceva decât un 
calcul realist al  şanselor noastre de 
supraviețuire în afara districtului? Sau a 
însemnat mai mult? 

Mă întreb ce concluzii trage el văzând toate 
aceste sărutări. 

Prin deschizătura dintre pietre, privesc Luna 
traversând cerul. Când apreciez că mai sunt 
trei ore până la răsărit, îmi încep ultimele 
pregătiri. Am grijă să-i las lui Peeta, chiar 
alături, apă şi trusa medicală. Îi vor fi de cel 
mai mare folos dacă nu mă întorc, dar nu-i vor 
prelungi prea mult viața. După o oarecare 

dezbatere, îi scot haina şi mi-o pun peste a 
mea. Lui nu-i trebuie. Nici acum, în sacul de 
dormit, când e încins de febră, nici în timpul 
zilei, când, dacă n-o să fiu aici să i-o scot, o să 
se coacă în ea. Am mâinile deja ţepene de frig, 
aşa că iau şosetele suplimentare ale lui Rue, le 
fac găuri pentru degete şi mi le trag pe mâini. 
Mă ajută, oricum. Umplu micul ei rucsac cu 
ceva mâncare, adaug sticla cu apă şi bandajele, 
îmi îndes cuțitul în centură, îmi iau arcul şi 
săgețile. Sunt gata să plec, când îmi amintesc 
cât de important este să respect rutina 
îndrăgostiților născuți sub steaua potrivnică, 
aşa că mă aplec şi-l sărut pe Peeta prelung, 
stăruitor. Îmi imaginez suspinele înlăcrimate 
care se aud în Capitoliu şi mă prefac că-mi 
şterg şi eu o lacrimă. Apoi mă strecor prin 
deschiderea dintre pietre şi ies în noapte. 

La contactul cu aerul, respirația mea se 
transformă în nori minusculi, albi. E tot atât de 
frig ca în nopțile de noiembrie de acasă. Una 
dintre cele în care m-am furişat în pădure, cu o 
lanternă în mână, alăturându-mă lui Gale într- 
un loc stabilit din timp, unde am stat înghesuiți 
unul într-altul, bând ceai fierbinte, de plante, 
din sticle metalice, plate, înfăşurate în material 
vătuit, sperând că vânatul o să ne iasă în cale 
la venirea dimineţii. Oh, Gale, mă gândesc. 
Măcar dacă m-ai susține acum. 


382 


Mă mişc cât de repede îndrăznesc. Ochelarii 
sunt cu adevărat remarcabili, dar simt din plin 
surzenia urechii stângi. Nu ştiu exact ce-a făcut 
explozia aia, dar a produs, în profunzime, o 
stricăciune ireparabilă. N-are importanţă. Dacă 
ajung acasă, o să fiu atât de putred de bogată, 
încât o să pot plăti pe cineva ca să-mi redea 
auzul. 

Pădurea arată întotdeauna altfel la vreme de 
noapte. Chiar şi cu ochelarii, unghiurile sunt 
nefireşti. Ca şi cum copacii, florile şi pietrele 
din timpul zilei s-ar fi dus la culcare, trimițând 
în loc alte versiuni ale lor, oarecum 
amenințătoare. Nu încerc nici o şmecherie, cum 
ar fi să aleg un traseu diferit. Merg în susul 
pârâului şi o iau pe aceeaşi cărare ce duce 
către ascunzătoarea lui Rue de lângă lac. Pe 
drum, nimic nu indică prezența vreunui alt 
tribut, nu se zăreşte aburul nici unei răsuflări, 
nu se aude nici un trosnet de creangă. Fie sunt 
prima care soseşte, fie ceilalți şi-au ocupat 
pozițiile în timpul nopţii. Totuşi, când mă 
strecor printre tufişuri, aşteptând să înceapă 
vărsarea de sânge, până la ivirea zorilor a mai 
rămas mai mult de o oră sau poate sunt chiar 
două. 

Mestec câteva frunze de mentă, fiindcă 
stomacul meu nu e dispus să primească nimic 
mai mult. Slavă Domnului că am şi haina lui 

Peeta, nu doar pe a mea. Altminteri aş fi fost 
nevoită să mă foiesc de colo-colo ca să nu 
îngheț. Cerul capătă culoarea cenuşie şi 
cețoasă a dimineţii şi prezența celorlalte 
tributuri continuă să nu se facă simțită în nici 
un fel. Nu e cu adevărat surprinzător. Toată 
lumea s-a evidenţiat, fie prin forță, fie prin 
puterea de a ucide, fie prin şiretenie. Mă întreb 
dacă îşi închipuie cineva că Peeta mă însoţeşte. 
Mă îndoiesc că Faţă de Vulpe şi Thresh ştiu că 
e rănit. Cu atât mai bine dacă-şi imaginează că 
mă acoperă când mă duc după rucsac. 

Dar unde e rucsacul? Arena s-a luminat 
destul de mult ca să-mi pot scoate ochelarii. 
Aud păsările dimineţii cântând. Nu a sosit ora? 
Pentru o clipă, intru în panică la gândul că nu 
mă aflu la locul potrivit. Dar îmi amintesc cu 
certitudine cuvintele lui Claudius Templesmith, 
ne-a invitat la Cornul Abundenţei. Care e aici. 
Şi eu sunt aici. Atunci unde e rucsacul meu? 

Exact când suprafața aurie a Cornului 
Abundenţei scânteiază sub prima rază de 
soare, ceva se tulbură în mijlocul câmpiei. 
Pământul din fața cornului se despică în două 
şi în arenă se înalță o masă rotundă, acoperită 
cu o față de masă albă ca zăpada. Pe masă 
sunt patru rucsacuri, două mari, negre, 
purtând numerele 2 şi 11, unul verde, de 
dimensiuni medii, cu numărul 5, şi altul 


384 


minuscul, portocaliu - mi l-aş putea agăța de 
încheietura mâinii — care trebuie să fie marcat 
cu un 12. 

Masa abia a apucat să se fixeze, cu un 
pocnet, la locul său, când o siluetă țâşneşte din 
Cornul Abundenţei, smulge rucsacul verde şi o 
rupe la fugă. Față de Vulpe! Te poți baza pe ea 
când e vorba de asemenea idei ingenioase şi 
riscante! Noi, ceilalți, suntem încă pe pozițiile 
din jurul câmpiei, evaluând situația, dar ea şi-a 
luat deja rucsacul. Şi ne-a prins în capcană, 
fiindcă nimeni nu e dornic s-o urmărească, nu 
atâta vreme cât propriul său rucsac stă pe 
masă, atât de vulnerabil. Probabil că Faţă de 
Vulpe a chibzuit că e bine să le lase pe celelalte 
neatinse, fiindcă, furând unul dintre ele, s-ar fi 
ales cu un urmăritor. Asta ar fi trebuit să fie 
strategia mea! Când îmi revin de pe urma 
surprizei, a admirațţiei, a furiei, a geloziei şi a 
frustrării, văd coama ei de păr roşu dispărând 
printre copaci, în afara bătăii arcului. Oh! Mă 
tem tot timpul de ceilalți, dar poate că Faţă de 
Vulpe e aici adevăratul adversar. 

Asta mă costă şi timp, fiindcă acum e clar că 
eu sunt următoarea care trebuie să se apropie 
de masă. Oricine ajunge acolo înaintea mea îmi 
poate lua cu uşurinţă pachetul în căuşul 
palmei, fugind cu el. Sprintez spre masă fără 
nici o ezitare. Simt pericolul înainte de a-l 

vedea. Din fericire, primul cuţit vine, şuierând, 
din dreapta mea, aşa că îl aud şi pot să-l deviez 
cu lemnul arcului. Mă întorc, întind coarda şi 
trimit săgeata drept către inima lui Clove. Ea se 
răsuceşte exact atât cât e nevoie ca să evite 
lovitura fatală, dar vârful săgeţii îi pătrunde în 
partea de sus a brațului stâng. Din nefericire, 
ea azvârle cuțitele cu dreapta, dar săgeata o 
întârzie cu câteva clipe, fiind nevoită să şi-o 
smulgă şi să aprecieze gravitatea rănii. Eu îmi 
continui fuga, potrivindu-mi din instinct o altă 
săgeată în arc, aşa cum o poate face numai 
cineva care vânează de ani întregi. 

Acum sunt lângă masă, cu degetele 
închizându-mi-se în jurul minusculului rucsac 
portocaliu. Mâna mi se strecoară printre curele, 
mi-l împing grăbită în susul brațului, fiindcă e 
pur şi simplu prea mic ca să se potrivească în 
orice altă parte a corpului meu, şi mă întorc, 
gata să trag iarăşi, când un al doilea cuțit mă 
nimereşte în frunte. Mă spintecă deasupra 
sprâncenei drepte, croind o rană adâncă, din 
care țâşneşte sângele, orbindu-mi un ochi şi 
umplându-mi gura cu gustul lui înțepător, 
metalic. Dau înapoi, clătinându-mă, dar 
reuşesc să trimit săgeata gata pregătită în 
direcția celei care mă atacă. Ştiu încă din clipa 
când mi se desprinde din mână că va rata ţinta. 
Apoi Clove se aruncă peste mine, trântindu-mă 

pe spate şi ţintuindu-mi umerii de pământ cu 
genunchii ei. 

Până aici mi-a fost, îmi spun, sperând, de 
dragul lui Prim, c-o să se termine repede. Dar 
Clove vrea să savureze momentul. Chiar simte 
că are timp. Cato e, fără nici o îndoială, pe 
undeva, prin apropiere, acoperind-o, 
aşteptându-l pe Thresh şi, poate, pe Peeta. 

— Unde ţi-e prietenul, District 12? Încă n-a 
murit? mă întreabă. 

Ei bine, atâta vreme cât stăm de vorbă, 
rămân în viaţă. 

— Acum e în pădure. Pe urmele lui Cato, 
mârâi eu. Şi tip cât mă ţin plămânii: Peeta! 

Clove îmi repede un pumn în trahee, 
secerându-mi pur şi simplu vocea. Dar capul îi 
zvâcneşte dintr-o parte în alta şi ştiu că, măcar 
pentru o clipă, crede că e posibil să-i fi spus 
adevărul. Însă, de vreme ce Peeta nu apare să 
mă salveze, se întoarce din nou spre mine. 

— Mincinoaso, îmi spune, cu un rânțet. E 
aproape mort. Cato ştie unde l-a tăiat. Probabil 
că l-ai ancorat în vreun copac cât timp încerci 
să-i ajuţi inima să bată. Ce-i în rucsacul ăla 
mic şi drăguţ? Medicamentul pentru 
îndrăgostit? Păcat că n-o să-l primească 
niciodată. 

Clove îşi deschide haina. E căptuşită cu un 
set impresionat de cuțite. Alege cu grijă unul 

aproape elegant, cu o lamă necruțătoare, 
curbată. 

— l-am promis lui Cato că, dacă te lasă pe 
mâna mea, o să-i ofer publicului un spectacol 
de toată frumusețea. 

Acum mă zbat, străduindu-mă s-o răstorn, 
dar e zadarnic. E prea grea, mă ţintuieşte cu 
prea multă putere. 

— Las-o baltă, District 12. O să te ucidem. 
Exact aşa cum am făcut cu mica ta aliată 
patetică... cum o chema? Cea care ţopăia prin 
copaci. Rue? Ei, mai întâi Rue, apoi tu, apoi 
cred c-o să lăsăm natura să se ocupe de 
îndrăgostit. Cum îți sună? mă întreabă Clove. 
Acum de unde să-ncepem? 

Îmi şterge sângele din rană cu mâneca 
hainei, îmi studiază o clipă fața, înclinându-mi- 
o dintr-o parte într-alta, ca şi cum ar fi o 
bucată de lemn, iar ea ar trebui să hotărască 
exact cum s-o sculpteze. Încerc s-o muşc de 
mână, dar mă înşfacă de părul din creştet, 
silindu-mă să-mi lipesc iarăşi capul de pământ. 

— Cred... Vorbeşte aproape torcând. Cred c-o 
să-ncep cu gura. 

Îmi încleştez dinţii în timp ce se distrează 
urmărindu-mi conturul buzelor cu vârful 
cuţitului. 

N-o să-nchid ochii. Comentariul despre Rue 
m-a umplut de furie, destul de multă ca să mă 

gândesc să mor cu o oarecare demnitate. Ca un 
ultim act de sfidare, o s-o ţintuiesc cu privirea 
atât de mult cât o să pot vedea, ceea ce 
probabil că n-o să dureze prea mult, dar o s-o 
privesc ţintă, n-o să țip şi o să mor, în stilul 
meu mărunt, neînfrântă. 

— Da. Cred că n-o să prea mai ai ce face cu 
buzele de acum înainte. Vrei să-i trimiți 
îndrăgostitului o ultimă sărutare? mă întreabă. 

Îmi umplu gura cu sânge şi salivă şi o scuip 
în față. Se înroşeşte de furie. 

— Foarte bine atunci. Să-i dăm drumul. 

Îmi adun puterile pentru chinul care va 
urma, cu siguranță. Dar, când simt vârful 
cuțitului făcându-mi prima tăietură în buză, o 
forță mult mai puternică o smulge pe Clove de 
deasupra mea şi ea ţipă. La început sunt prea 
uluită, nu sunt în stare să pricep ce se 
întâmplă. Peeta a reuşit cumva să ajungă aici, 
ca să mă salveze? Creatorii-de-joc au trimis 
vreun animal sălbatic, pentru şi mai multă 
distracție? A fost smulsă şi ridicată în aer de o 
aeronavă, dintr-un motiv inexplicabil? 

Dar, când mă ridic împingându-mă în braţele 
amorțite, nu văd nimic din toate astea. Clove dă 
din picioare fără să atingă pământul, captivă în 
braţele lui Thresh. Icnesc când îl văd aşa, 
dominându-mă cu înălțimea lui şi ținând-o pe 
Clove ca pe o păpuşă de cârpă. Îmi aminteam 

că e uriaş, dar acum pare cu mult mai masiv, 
cu mult mai puternic decât ţin minte. Dacă s-a 
schimbat ceva, atunci pare să se fi îngrăşat de 
când e în arenă. O răsuceşte pe Clove şi dă cu 
ea de pământ. 

Tresar când zbiară, fiindcă până acum nu l- 
am mai auzit decât murmurând. 

— Ce-ai făcut cu fetița aia? Tu ai ucis-o? 

Clove se târăşte de-a-ndăratelea, în patru 
labe, ca o insectă înnebunită, atât de şocată, 
încât nici măcar nu-l strigă pe Cato. 

— Nu! Nu, nu eu! 

— I-ai rostit numele. Te-am auzit. Tu ai ucis- 
o? O altă idee îi aşterne peste trăsături un alt 
val de mânie. 

— Ai tăiat-o aşa cum voiai s-o tai pe fata 
asta? 

— Nu! Nu, eu... 

Clove vede piatra de dimensiunile unei 
franzele mici din mâna lui Thresh şi îşi pierde 
controlul. 

— Cato! ţipă ea, cu voce stridentă. Cato! 

— Clove! 

Aud răspunsul lui Cato. N-aş putea spune de 
la ce distanţă vine, dar e prea departe ca s-o 
poată ajuta. Oare ce face? Încearcă să dea de 
Față de Vulpe şi de Peeta? Sau a stat ascuns, 
aşteptându-l pe Thresh, dar a greşit cu 
grosolănie locul? 

Thresh repede piatra în jos, izbind cu putere 
în tâmpla lui Clove. Rana nu sângerează, dar 
văd urma loviturii pe ţeastă şi ştiu că ea e pe 
ducă. Totuşi mai are încă viață în trup, în 
tresăltările grăbite ale pieptului, în geamătul 
slab care îi iese printre buze. 

Pe urmă Thresh se răsuceşte către mine, cu 
piatra ridicată, şi ştiu că n-are sens să fug. lar 
arcul meu e gol, ultima săgeată încărcată a 
zburat înspre Clove. Mă simt ţintuită de 
privirea aspră a ochilor lui stranii, căprui-aurii. 

— Ce-a vrut să spună? Despre alianţa ta cu 
Rue? 

— Eu... eu... noi am făcut o echipă. Am 
aruncat în aer proviziile. Am încercat s-o salvez, 
chiar am încercat. Dar el a ajuns acolo primul. 
Districtul 1, răspund eu. 

Poate, ştiind că am ajutat-o pe Rue, n-o să- 
mi aleagă o moarte lentă, sadică. 

— Şi tu l-ai ucis? mă întreabă. 

— Da, zic eu. L-am ucis. Şi am îngropat-o pe 
ea sub flori. Şi i-am cântat, ca s-adoarmă. 

Lacrimile îmi țâşnesc din ochi. Amintirea îmi 
alungă din minte încordarea, împotrivirea. Şi 
sunt copleşită de Rue, de durerea din frunte, de 
frica de Thresh şi de gemetele fetei care trage să 
moară la nici doi metri distanţă. 

— Ca să-adoarmă? spune el, cu glas aspru. 

— Ca să se stingă liniştită. l-am cântat până 

a murit. Districtul tău... oamenii mi-au trimis 
pâine. 

Ridic mâna, dar nu după o săgeată, la care 
ştiu că n-aş apuca să ajung. Îmi şterg doar 
nasul. 

— Fă-o repede, OK, Thresh? 

Emoţiile i se luptă pe chip. Lasă piatra în jos 
şi arată cu degetul spre mine, aproape 
acuzator. 

— Te las să pleci, numai de data asta. Pentru 
fetița aia. Aşa că noi doi suntem chit. Nu ne 
mai datorăm nimic. Înţelegi? 

Dau din cap, pentru că înțeleg. Despre 
datorii. Despre detestarea datoriilor. Înţeleg că, 
dacă o să câştige, Thresh va trebui să se 
întoarcă şi să privească în ochii unui întreg 
district care a încălcat regulile ca să-mi 
mulțumească, aceleaşi reguli pe care le încalcă 
el acum, mulțumindu-mi la rândul lui. Şi 
înțeleg că, pentru moment, Thresh n-o să-mi 
zdrobească ţeasta. 

— Clove! 

Glasul lui Cato se aude acum mult mai 
aproape. Şi, după durerea care i se simte în el, 
aş putea spune c-o vede zăcând la pământ. 

— Ai face bine să fugi acum, Fată a Focului, 
spune Thresh. 

N-am nevoie de un al doilea îndemn. Îi întorc 
spatele şi picioarele mi se înfig în pământul 

bătătorit când alerg, îndepărtându-mă de 
Thresh, de Clove şi de sunetul vocii lui Cato. 
Doar când ajung la marginea pădurii mă uit 
pentru o clipă în urmă. Thresh şi ambele 
rucsacuri mari dispar dincolo de marginea 
câmpiei, în zona pe care n-am văzut-o 
niciodată. Cato îngenunchează alături de Clove, 
cu sulița în mână, implorând-o să nu-l 
părăsească. Peste o clipă, o să-nțeleagă că e 
zadarnic, că ea nu mai poate fi salvată. Mă 
lovesc de copaci, ştergându-mi în repetate 
rânduri sângele care îmi curge în ochi, fugind 
ca o sălbăticiune rănită. După câteva minute, 
aud tunul şi ştiu că a murit Clove, că acum 
Cato trebuie să fie pe urmele cuiva. Pe ale lui 
Thresh sau pe ale mele. Mă cuprinde spaima, 
sunt slăbită din cauza rănii, tremur. Încarc o 
săgeată, dar Cato poate arunca sulița aproape 
tot atât de departe cât trage arcul meu. 

Un singur lucru mă linişteşte. Thresh are 
rucsacul care conţine obiectul râvnit de Cato cu 
disperare. Dacă ar fi să pariez, aş spune că 
Thresh e cel urmărit. Totuşi, nu-mi încetinesc 
goana când ajung la pârâu. Mă reped în albie, 
cu ghetele încă în picioare, şi înaintez cu 
greutate în josul apei. Îmi scot şosetele lui Rue, 
cele pe care le-am folosit drept mănuşi, şi mi le 
apăs pe frunte, încercând zadarnic să stăvilesc 
năvala sângelui, care le îmbibă în câteva 

minute. 

Reuşesc cumva să ajung înapoi, la grotă. Mă 
strecor printre bolovani. Razele de soare 
pătează interiorul şi, în lumina lor, îmi trag 
micul rucsac portocaliu de pe braț, îl tai ca să-l 
deschid şi las conţinutul să cadă jos. O cutiuță 
lungă şi îngustă, cu o seringă hipodermică. 
Fără nici o ezitare, înfig acul în braţul lui Peeta 
şi apăs pe piston. 

Mâinile mi se duc la cap şi apoi îmi coboară 
în poală, lucind de sânge. 

Ultimul lucru de care îmi aduc aminte e un 
fluture verde cu argintiu, nemaipomenit de 
frumos, care mi se aşază pe încheietura mâinii. 

Chapter 22 


Răpăitul ploii pe acoperişul casei noastre mă 
trezeşte încet, cu blândeţe. Însă mă lupt s- 
adorm din nou, înfăşurată în coconul de pături 
calde, în siguranța de acasă. Sunt vag 
conştientă de durerea de cap. Probabil că am 
gripă, de aceea mi se îngăduie să stau în pat, 
deşi ştiu că am dormit multă vreme. Mâna 
mamei îmi mângâie obrazul şi eu nu o resping, 
aşa cum fac când sunt trează, neiîngăduindu-i 
niciodată să afle cât de mult tânjesc după 
această atingere tandră. Cât de mult îi simt 
lipsa, deşi încă nu mi-am recăpătat încrederea 
în ea. Pe urmă răsună o voce, nu vocea care ar 
trebui, nu e vocea mame, şi mă sperii. 

— Katniss, îmi spune. Katniss, mă auzi? 

Deschid ochii şi senzația de siguranță 
dispare. 

Nu sunt acasă, nu sunt cu mama. Sunt într- 
o grotă întunecoasă şi rece, cu picioarele goale 
îngheţate, deşi sunt învelite, cu aerul alterat de 
mirosul inconfundabil al sângelui. Chipul supt 
şi palid al unui băiat îmi apare alunecând prin 
fața ochilor şi, după o primă tresărire de 
spaimă, mă simt mai bine. 

— Peeta. 

— Hei, spune el. Mă bucur că-ţi văd din nou 
ochii. 

— Câtă vreme am fost leşinată? îl întreb. 

— Nu sunt sigur. Eu m-am trezit aseară şi tu 
zăceai lângă mine, într-o baltă 
înspăimântătoare de sânge, îmi povesteşte el. 
Cred că s-a oprit până la urmă, dar, în locul 
tău, eu n-aş încerca să mă ridic. 

Îmi duc mâna la cap, cu prudenţă, şi 
descopăr că e bandajat. Dar acest simplu gest 
mă istoveşte şi mă ameţeşte. Peeta îmi duce o 
sticlă la buze şi beau cu sete. 

— Te simți mai bine, spun. 

— Mult mai bine. Indiferent ce mi-ai injectat 
în braţ, a avut efect, zice el. În dimineaţa asta, 
umflătura piciorului a dispărut aproape în 
întregime. 

Nu pare furios fiindcă l-am păcălit, 
drogându-l şi fugind la festin. Poate sunt prea 
zdrobită şi o să-mi vorbească despre asta mai 
târziu, când o să mai capăt putere. Dar, pe 
moment, e numai dulceaţă. 

— Ai mâncat? îl întreb. 

— Îmi pare rău, dar trebuie să spun că am 
înfulecat trei bucăţi din gâsculiță înainte de a- 
mi da seama că trebuia să ne ajungă pentru 
mai mult timp, îmi răspunde. Nu-ţi face griji. 
M-am întors la o dietă severă. 

— Nu, e foarte bine. Trebuie să mănânci. O să 
mă duc în curând la vânătoare. 

— Nu prea curând, de acord? zice el. Lasă-mă 

să-ți port de grijă o vreme. 

Adevărul e că nu prea am de ales. Peeta mă 
hrăneşte cu bucățele de gâsculiță şi cu stafide 
şi mă convinge să beau multă apă. Îmi freacă 
picioarele, readucând în ele o oarecare căldură, 
şi mi le înfăşoară în haina lui înainte de a-mi 
strânge sacul de dormit în jurul gâtului. 

— Cizmele şi şosetele tale sunt încă ude, iar 
vremea nu le ajută să se usuce prea repede, 
spune el. 

Aud bubuitura unui tunet şi, printr-o 
crăpătură dintre pietre, văd cerul luminat de 
fulger. Ploaia picură prin mai multe găuri din 
plafon, iar Peeta mi-a încropit deasupra capului 
şi a părții de sus a trupului un soi de copertină, 
prinzând pătratul meu de plastic între pietre. 

— Mă întreb ce a atras furtuna asta? Adică, 
cine e ţinta ei? spune Peeta. 

— Cato şi Thresh, zic eu, fără să mă gândesc. 
Faţă de Vulpe trebuie să fie pe undeva, într-un 
bârlog, iar Clove... ea m-a rănit şi pe urmă... 

Vocea mi se stinge. 

— Ştiu că e moartă. Am văzut-o pe cer, 
aseară. Tu ai omorât-o? 

— Nu. Thresh ia spart capul cu o piatră. 

— Bine că nu te-a prins şi pe tine, spune 
Peeta. 

Amintirea festinului îmi revine cu toată 
puterea în minte şi mă simt că mi se face rău. 


397 


— M-a prins. Dar m-a lăsat să plec. 

Pe urmă trebuie să-i povestesc, fireşte. 
Lucruri pe care le-am păstrat numai pentru 
mine, pentru că el a fost prea bolnav ca să mă- 
ntrebe şi fiindcă, oricum, nu mă simțeam 
pregătită să le retrăiesc. Cum ar fi explozia, şi 
apoi urechea mea, şi moartea lui Rue, şi băiatul 
din Districtul 1, şi pâinea. Tot ce duce către 
cele întâmplate la întâlnirea cu Thresh, la 
modul în care şi-a plătit el un soi de datorie. 

— Te-a lăsat să pleci fiindcă n-a vrut să-ți 
datoreze nimic? întreabă Peeta, nevenindu-i să 
creadă. 

— Da. Nu mă aştept să-nţelegi. Tu n-ai trăit 
niciodată în lipsuri. Dar, dacă ai fi fost din 
Filon, n-ar fi trebuit să-ți explic, spun eu. 

— Şi nici nu-ncerca. E evident că sunt prea 
greu de cap ca să pricep. 

— Aşa cum e cu pâinea. Aşa cum se pare că 
n-o să încetez niciodată să-ți fiu datoare pentru 
asta, zic. 

— Pâinea? Care pâine? De când eram copii? 
Cred că putem s-o dăm uitării. Adică, tu tocmai 
m-ai sculat din morți. 

— Dar tu nu mă cunoşteai. Nu ne vorbiserăm 
niciodată. În plus, primul dar e, întotdeauna, 
cel mai greu de răsplătit. Dacă nu m-ai fi ajutat 
atunci, nici măcar n-aş fi fost acum aici, spun 
eu. Oricum, de ce-ai făcut-o? 

— De ce? Ştii de ce. 

Clatin uşor din cap, cu o mişcare dureroasă. 

— Haymitch a spus că eşti cu adevărat foarte 
convingătoare. 

— Haymitch? întreb. Ce-are el de-a face cu 
toate astea? 

— Nimic, răspunde Peeta. Deci Cato şi 
Thresh? Cred că eu cer prea mult sperând să se 
ucidă simultan unul pe altul. 

Dar ideea nu face decât să mă indispună. 

— Cred că Thresh ne-ar plăcea. Cred că, în 
Districtul 12, ar fi prietenul nostru, spun eu. 

— Atunci să sperăm c-o să-l ucidă Cato, ca să 
nu fim nevoiţi s-o facem noi, zice Peeta, cu un 
aer sinistru. 

Nu vreau ca Thresh să fie ucis de Cato. Nu 
vreau să mai moară nimeni. Dar învingătorii nu 
spun asemenea lucruri în arenă. În ciuda 
eforturilor mele, simt că ochii încep să-mi 
înoate în lacrimi. 

Peeta mă priveşte cu îngrijorare. 

— Ce e? Ai dureri foarte mari? 

Îi dau un alt răspuns, fiindcă e tot atât de 
adevărat, dar care poate fi luat drept un scurt 
moment de slăbiciune, nu drept una fatală. 

— Vreau să plec acasă, Peeta, spun, cu voce 
plângăcioasă, de copil. 

— O să pleci. Îți promit, zice el, şi se apleacă 
să mă sărute. 

— Vreau să plec acasă acum. 

— Îţi spun eu cum facem. Te culci din nou şi 
te visezi acasă. Şi o s-ajungi acolo de-a- 
devăratelea înainte să-ți dai seama. OK? 

— OK, şoptesc. Să mă trezeşti dac-o să fie 
nevoie să stau de veghe. 

— Sunt teafăr şi odihnit, mulțumită ţie şi lui 
Haymitch. Şi apoi, cine ştie cât o să dureze? 
zice el. 

Despre ce vorbeşte? Despre furtună? Despre 
scurtul răgaz pe care ni-l oferă? Despre Jocuri? 
Nu ştiu, dar sunt prea tristă şi prea obosită ca 
să-ntreb. 

Când Peeta mă trezeşte din nou e deja seară. 
Ploaia s-a transformat în potop, trimițând 
şiroaie de apă prin plafon, acolo pe unde 
înainte nu curgeau decât câteva picături. Peeta 
a pus castronul sub cel mai puternic şi a 
schimbat poziția foliei de plastic, ca să devieze 
şuvoaiele, ferindu-mă de apă. Mă simt ceva mai 
bine, pot să mă ridic în capul oaselor fără să 
amețesc prea tare şi sunt de-a dreptul 
înfometată. Aşa cum e şi Peeta. A aşteptat să 
mă trezesc ca să mâncăm şi e nerăbdător să 
incepem. 

Nu mai avem cine ştie ce. Două bucăţi de 
gâsculiță, un amestec de rădăcini şi o mână de 
fructe uscate. 

— N-ar trebui să raționalizăm mâncarea? 

întreabă Peeta. 

— Nu, s-o terminăm. Gâsculița începe să se- 
nvechească şi ultimul lucru de care avem 
nevoie acum e să ne-mbolnăvim din cauza 
cărnii stricate, răspund eu, împărțind totul în 
două grămăjoare egale. 

Încercăm să mâncăm încet, dar suntem 
amândoi atât de flămânzi, încât terminăm în 
două minute. Stomacul meu nu e câtuşi de 
puțin mulțumit. 

— Mâine e zi de vânătoare, spun. 

— Eu nu te pot ajuta prea mult. N-am mai 
vânat niciodată. 

— Eu vânez şi tu găteşti. Şi poţi oricând să 
culegi câte ceva. 

— Mi-aş dori ca pe-aici să crească un soi de 
tufiş cu pâine, zice Peeta. 

— Pâinea pe care mi-au trimis-o din Districtul 
11 era caldă, povestesc eu, cu un oftat. Uite, 
mestecă astea. 

În întind două frunze de mentă şi îmi arunc 
câteva în gură. 

Proiecţia de pe cer e greu de desluşit dar ne 
putem da seama că azi n-a murit nimeni. Deci 
Cato şi Thresh nu s-au înfruntat încă. 

— Unde s-a dus Thresh? Adică, ce e în partea 
cealaltă a cercului? îl întreb pe Peeta. 

— O câmpie. Cât vezi cu ochii, e plină cu 
ierburi, înalte cam până la umărul meu. Ştiu şi 

eu, poate unele dintre ele sunt grâne. Se văd 
petice de diferite culori. Dar nu e nici o potecă, 
răspunde el. 

— Fac pariu că unele sunt grâne. Şi fac pariu 
şi că Thresh ştie care sunt alea. Ai fost acolo? 

— Nu. Nimeni nu-şi doreşte cu adevărat să-l 
urmărească pe Thresh prin iarba aia. De câte 
ori mă uit într-acolo, spre câmpul ăla, nu pot 
să nu mă gândesc la tot ce-ar putea ascunde. 
Şerpi, animale turbate, nisipuri mişcătoare, 
zice Peeta. Acolo ar putea fi orice. 

Nu o spun, dar vorbele lui îmi aduc aminte 
de avertizările pe care le-am primit în privința 
trecerii dincolo de gardul Districtului 12. 
Pentru o clipă, îl compar cu Gale, care ar fi 
privit câmpul acela şi ca pe o potenţială sursă 
de hrană, nu doar ca pe o ameninţare. Aşa cum 
a făcut Thresh, cu siguranță. Nu vreau să spun 
că Peeta e molâu. A dovedit că nu e laş. Însă 
presupun că, atunci când casa ta miroase a 
pâine caldă, nu pui prea multe lucruri sub 
semnul întrebării, pe când Gale se îndoieşte de 
orice. Oare ce-ar crede Peeta despre glumele 
ireverențioase pe care le facem între noi în 
fiecare zi, în timp ce încălcăm legea? Oare l-ar 
şoca? Toate lucrurile pe care le spunem despre 
Panem? Dar tiradele lui Gale împotriva 
Capitoliului? 

— Poate pe câmpul ăla sunt tufe cu pâine, zic 

eu. Poate de-aia pare Thresh mai bine hrănit 
acum decât la începutul Jocurilor. 

— Fie că e aşa, fie că are sponsori foarte 
generoşi, spune Peeta. Mă întreb ce-ar trebui să 
facem ca să-l convingem pe Haymitch să ne 
trimită nişte pâine. 

Ridic din sprâncene înainte de a-mi reaminti 
că el nu ştie despre mesajul trimis de Haymitch 
acum două nopţi. O sărutare îți aduce un 
castron cu supă. Nici asta nu e genul de 
afirmație pe care s-o pot face cu voce tare. 
Rostindu-mi gândurile, le-aş da spectatorilor de 
înțeles că povestea noastră romantică a fost 
inventată pentru a specula compătimirea lor şi 
n-am mai căpăta nici un fel de hrană. Trebuie 
să aduc cumva, în mod credibil, lucrurile pe 
făgaşul dorit. Trebuie să-ncep cu ceva simplu. 
Mă-ntind şi îi iau mâna. 

— Păi, probabil c-a folosit o grămadă de 
resurse ajutându-mă să te-adorm, spun, pe un 
ton poznaş. 

—A, am ajuns şi la asta, zice Peeta, 
împletindu-şi degetele cu ale mele. Să nu mai 
încerci nimic asemănător altă dată. 

— Sau ce? îl întreb. 

— Sau... sau... Nu se poate gândi la nimic 
potrivit. Acordă-mi doar un minut. 

— Care e problema? spun, cu un zâmbet larg. 

— Problema e că amândoi suntem încă în 

viață. Ceea ce nu face decât să-ți înfigă mai 
bine în minte ideea că ai procedat exact cum 
trebuia, mă lămureşte el. 

— Şi chiar aşa a fost, zic eu. 

— Nu! N-o face, Katniss! 

Strânsoarea lui devine mai puternică, 
îndurerându-mi mâna, şi în glas are o furie 
sinceră. 

— Nu muri pentru mine. Aşa n-o să-mi faci 
nici o favoare. De acord? 

Intensitatea reacției lui mă surprinde, dar 
recunosc ocazia excelentă de a face rost de 
mâncare, aşa că-ncerc să merg mai departe. 

— Poate c-am făcut-o pentru mine însămi. 
Peeta, te-ai gândit vreodată la asta? Poate nu 
eşti tu singurul care... care îşi face griji 
pentru... ceea ce s-ar întâmpla dacă... 

Mă bâlbâi. Nu ştiu să şlefuiesc cuvintele, 
cum o face Peeta. Şi, în timp ce vorbesc, ideea 
de a-l pierde pe Peeta cu adevărat mă izbeşte 
din nou şi înțeleg cât de mult vreau să rămână 
în viață. Şi nu din cauza sponsorilor. Nu din 
cauza celor ce se vor petrece la întoarcerea 
acasă. Şi nu doar fiindcă nu vreau să rămân 
singură. E vorba despre el. Nu vreau să-l pierd 
pe băiatul cu pâinea. 

— Ce anume, Katniss? spune el, cu voce 
scăzută. 

Aş vrea să pot trage obloanele, ascunzând 

momentul ăsta de ochii curioşi ai Panemului. 
Chiar dacă ar însemna să pierdem mâncarea. 
Indiferent ce aş simţi, asta nu mă priveşte 
decât pe mine. 

— E exact genul de subiect despre care mi-a 
spus Haymitch să nu vorbesc, răspund, 
evazivă, deşi Haymitch nu mi-a dat niciodată 
un asemenea sfat. 

De fapt, probabil că mă înjură chiar acum, 
fiindcă las să-mi scape mingea într-un moment 
cu o asemenea încărcătură emoțională. Dar 
Peeta reuşeşte s-o prindă cumva. 

— Atunci o să completez singur spațiile goale, 
zice el şi se lipeşte de mine. 

E primul sărut de care suntem pe deplin 
conştienţi amândoi. Nici unul dintre noi nu e 
stingherit de boală sau de durere, sau, pur şi 
simplu, inconştient. Buzele nu ard de febră, 
nici nu sunt reci ca gheaţa. E primul sărut pe 
care-l simt răscolindu-mi cu adevărat pieptul. 
Cald şi straniu. E primul sărut care mă face să- 
mi mai doresc un altul. 

Dar nu-l mai primesc. Ei, primesc un al 
doilea sărut, dar e unul uşor, pe vârful nasului, 
fiindcă atenţia lui Peeta e distrasă. 

— Cred că rana ta sângerează din nou. Haide, 
întinde-te, oricum e timpul de culcare, spune 
el. 

Şosetele mele sunt destul de uscate ca să le 

pot purta. Îl conving pe Peeta să-şi îmbrace 
haina. Frigul umed pare să-mi pătrundă direct 
în oase, aşa că el e, probabil, pe jumătate 
îngheţat. Insist şi să stau prima de veghe, deşi 
amândoi credem că e puţin probabil să apară 
cineva pe o asemenea vreme. Dar nu cădem de 
acord până nu sunt şi eu în sacul de dormit şi 
tremur atât de tare, încât n-are rost să obiectez. 
Într-un total contrast cu cele petrecute cu două 
nopți în urmă, când îl simțeam pe Peeta la un 
milion de kilometri depărtare, acum sunt izbită 
de apropierea lui. Când ne instalăm, îmi trage 
capul în jos, aşezându-mi-l pe brațul lui ca pe o 
pernă, iar mâna cealaltă i se odihneşte, 
protectoare, deasupra mea, chiar şi după ce 
adoarme. Nu m-a mai ţinut nimeni aşa de atât 
de multă vreme. De când a murit tata şi am 
încetat să am încredere în mama, brațele 
nimănui nu m-au mai făcut să mă simt atât de 
protejată. 

Stau întinsă, privind, prin ochelari, picăturile 
de apă care împroaşcă solul grotei. Ritmic, 
liniştitor. Aţipesc de mai multe ori, pentru scurt 
timp, apoi mă trezesc brusc, simțindu-mă 
vinovată şi furioasă pe mine însămi. După trei 
sau patru ore, n-am încotro, trebuie să-l trezesc 
pe Peeta, fiindcă eu nu-mi mai pot ţine ochii 
deschişi. El nu pare să se supere. 

— Mâine, când o să fie uscat, o să găsim un 

loc într-un copac, atât de sus, încât o să putem 
dormi amândoi liniştiți, îi promit, înainte de a 
mă fura somnul. 

Însă vremea nu se îmbunătăţeşte a doua zi. 
Potopul continuă, ca şi cum creatorii-de-joc ar 
dori să ne vadă pe toți luaţi de apă. Tunetele 
sunt atât de puternice, încât cutremură 
pământul. Peeta se gândeşte să iasă oricum, în 
căutare de orice fel de hrană, dar eu îi spun că, 
pe o asemenea furtună, e zadarnic. N-ar reuşi 
să vadă la mai mult de un metru în fața ochilor 
şi, ca răsplată pentru eforturile sale, n-ar reuşi 
decât să se ude până la piele. Ştie că am 
dreptate, dar  stomacurile noastre macină 
dureros în gol. 

Ziua se târăşte încet, ajungând în pragul 
înserării, fără ca vremea să se schimbe în vreun 
fel. Haymitch e ultima noastră speranţă, dar nu 
apare nimic, fie din lipsă de bani - probabil că 
toate prețurile au devenit exorbitante - fie 
fiindcă e dezamăgit de spectacolul pe care îl 
oferim. Probabil că ultima variantă e cea 
adevărată. Sunt prima care recunoaşte că azi 
nu suntem tocmai atrăgători. Înfometaţi, 
vlăguiți de răni, străduindu-ne să nu le 
redeschidem. Da, ne înghesuim unul într-altul, 
înfăşurați în sacul de dormit, dar mai ales ca să 
ne ţinem de cald. Cel mai excitant lucru pe care 
îl face oricare dintre noi e să tragă un pui de 

somn. 

Nu sunt sigură cum aş putea impulsiona 
idila noastră romantică. Sărutul de aseară a 
fost frumos, dar pentru a ajunge la un altul ar 
fi nevoie de o oarecare premeditare. În Filon 
sunt fete, unele dintre fiicele negustorilor, care 
navighează cu multă uşurinţă pe asemenea 
ape. Dar eu n-am avut niciodată timp pentru 
asta, nici nu mi-a fost de folos. Oricum, e 
evident că un singur sărut nu mai e de-ajuns, 
fiindcă altfel am fi primit mâncare aseară. 
Instinctul îmi spune că Haymitch nu vrea doar 
o dovadă fizică a iubirii, ci ceva mult mai 
personal. Genul de lucruri pe care a încercat să 
mă convingă să le spun despre mine însămi 
când exersam pentru interviu. În privința asta, 
eu sunt o catastrofă, dar nu şi Peeta. Poate cea 
mai bună metodă e să-l stârnesc la vorbă. 

— Peeta. La interviu ai spus că întotdeauna ai 
fost nebun după mine. Când a început acest 
întotdeauna? îl întreb, ca din întâmplare. 

— Oh, să vedem. Cred că în prima zi de 
şcoală. Eram cinci. Tu purtai o rochiță cu 
carouri roşii şi părul tău... era împletit în două 
cozi, nu într-una. Tata mi-a atras atenția 
asupra ta când aşteptam să ne aliniem. 

— Tatăl tău? De ce? îl întreb. 

— Mi-a spus: „O vezi pe fetița aia? Am vrut să 
mă-nsor cu mama eci, dar a fugit cu un miner”, 

povesteşte Peeta. 

— Cum? Asta ai inventat-o! exclam eu. 

— Nu, e adevărat, mă contrazice el. lar eu am 
spus: „Un miner? De ce şi-ar fi dorit un miner, 
când te putea avea pe tine?” Şi tata a răspuns: 
„Pentru că, ori de câte ori cântă el... până şi 
păsările tac şi-l ascultă.” 

— E adevărat. Tac. Adică, tăceau, spun eu. La 
gândul că brutarul i-a spus asta lui Peeta, mă 
simt uluită şi surprinzător de mişcată. Am 
revelația că, în realitate, eu însămi ezit să cânt, 
că resping muzica nu fiindcă aş considera-o o 
pierdere de timp. Ci, poate, pentru că îmi aduce 
aminte de tata. 

— lar în ziua aceea, la cor, profesoara a 
întrebat cine ştia un cântec despre vale. Mâna 
ta s-a ridicat imediat în aer. Ea te-a urcat cu 
picioarele pe un taburet şi ai cântat pentru noi. 
Şi jur că au amuţit toate păsările de dincolo de 
geamuri, povesteşte Peeta. 

— Oh, te rog, spun eu, râzând. 

— Nu, chiar aşa a fost. Şi, chiar în clipa când 
ţi-ai terminat cântecul, am ştiu că — la fel ca 
mama ta - eram condamnat. Pe urmă, în 
următorii unsprezece ani, am tot încercat să-mi 
adun curajul şi să-ți vorbesc, continuă Peeta. 

— Fără succes, adaug eu. 

— Fără succes. Aşa că, într-un fel, extragerea 
numelui meu a fost un adevărat noroc. 

Pentru o clipă, mă simt aproape ridicol de 
fericită, apoi asupra mea se revarsă confuzia. 
Fiindcă noi trebuie să inventăm toate astea, să 
ne prefacem că suntem îndrăgostiți, nu să fim 
îndrăgostiți cu adevărat. Însă povestea lui Peeta 
pare reală. Partea despre tata şi despre păsări. 
lar eu am cântat în prima zi de şcoală, deşi nu- 
mi aduc aminte cântecul. lar rochia cu carouri 
roşii... a existat una, purtată apoi de Prim până 
când s-a transformat în zdrențe, după moartea 
tatei. 

Povestea ar explica şi un alt lucru. De cea 
încasat Peeta o bătaie ca să-mi dea mie pâinea 
în acea zi a foamei. Aşadar, dacă toate aceste 


amănunte sunt adevărate ... totul ar putea fi 
adevărat? 

— Ai o... memorie remarcabilă, comentez, 
şovăind. 


— Ţin minte tot ce are legătură cu tine, zice 
el, aşezându-mi după ureche o şuviță rebelă de 
păr. Tu eşti cea care n-a dat atenţie. 

— Acum dau, îi spun. 

— Păi, aici n-am prea mulți rivali. 

Aş vrea să mă retrag, să închid din nou 
obloanele alea, dar ştiu că nu se poate. E ca şi 
cum l-aş auzi pe Haymitch şoptindu-mi la 
ureche: „Spune-o! Spune-o! 

Înghit în sec, cu greutate, şi las cuvintele să 
mi se desprindă de buze. 

— N-ai prea mulți rivali nicăieri. 

Şi, de data asta, eu sunt cea care se apleacă 
spre el. 

Buzele abia ni se ating când de afară se aude 
o bufnitură surdă, făcându-ne să tresărim. 
Arcul meu se înalță, cu o săgeată gata să-şi ia 
zborul, dar nu mai urmează nici un alt zgomot. 
Peeta se uită printre pietre şi chiuie. Înainte de 
a-l putea opri, e afară, în ploaie, apoi îmi 
întinde ceva. O paraşută argintie, ataşată de un 
coş. Îl deschid imediat, rupându-l, şi înăuntru 
e un adevărat festin - chifle proaspete, brânză 
de capră, mere şi, mai presus de toate, un 
castron cu incredibila tocană de miel cu 
garnitură de orez sălbatic. Exact acel fel de 
mâncare despre care i-am mărturisit lui Caesar 
Flickerman că e cel mai impresionant lucru 
oferit de Capitoliu. 

Peeta se strecoară iarăşi înăuntru, cu fața 
strălucind ca soarele. 

— Cred că Haymitch s-a plictisit în sfârşit să 
ne tot privească flămânzind. 

— Cred că da, îi răspund. 

Dar în minte îmi răsună cuvintele lui 
Haymitch, infatuate, dacă nu cumva şi cu o 
uşoară notă de exasperare: „Da, iubito, asta 
aşteptam.” 

Chapter 23 


Fiecare celulă a trupului meu mă îndeamnă 
să-mi înfig mâinile în tocană şi s-o înfulec, 
îndesându-mi-o în gură cu pumnul. Dar vocea 
lui Peeta mă opreşte. 

— Am face bine s-o luăm uşor cu tocana asta. 
Îți aduci aminte de prima seară, din tren? 
Mâncarea bogată mi-a făcut rău şi nici măcar 
nu eram mort de foame. 

— Ai dreptate. Şi aş fi putut înghiţi totul pe 
nerăsuflate! spun, cu regret. 

Dar n-o fac. Suntem destul de sensibili. 
Mâncăm fiecare câte o chiflă, câte o jumătate 
de măr şi câte o portie de mărimea unui ou de 
tocană cu orez. Îmi impun să mănânc tocana 
luând cu lingura cantități minuscule - ne-a 
trimis până şi tacâmuri de argint şi farfurii — 
savurând fiecare îmbucătură. Când terminăm, 
privesc tocana cu jind. 

— Mai vreau. 

— Şi eu. Uite cum facem. Aşteptăm o oră şi, 
dacă nu ni se face rău, mâncăm încă o portie, 
spune Peeta. 

— De acord, încuviinţez. O să fie o oră lungă. 

— Poate nu chiar atât de lungă, zice Peeta. Ce 
spuneai înainte de a sosi mâncarea? Ceva de- 
spre mine... nici un rival... cel mai bun lucru 
care ţi s-a întâmplat vreodată... 

— Nu-mi aduc aminte ultima parte, ripostez 
eu, sperând că în grotă e prea întuneric pentru 
ca roşeața din obrajii mei să fie sesizată de 
camere. 

— Oh, ai dreptate. Astea erau gândurile mele. 
Fă-mi loc, am înghețat. 

Îi fac loc în sacul de dormit. Ne sprijinim de 
peretele grotei, cu capul meu pe umărul lui, cu 
braţele lui în jurul meu. Îl pot simţi pe 
Haymitch înghiontindu-mă ca să-mi continui 
numărul. 

— Atunci, dacă eram cinci, nici măcar nu le- 
ai observat pe celelalte fete? îl întreb pe Peeta. 

— Ba da, le-am studiat pe toate, dar, în afară 
de tine, nici una nu mi-a făcut o impresie care 
să dureze, răspunde el. 

— Sunt sigură că asta i-ar îngrozi pe părinții 
tăi, preferința ta pentru o fată din Filon. 

— Puțin probabil. Nici nu s-ar sinchisi. 
Oricum, dacă reuşim să ne întoarcem, n-o să 
mai fii o fată din Filon, o să fii o fată din 
Cartierul Învingătorilor. 

Are dreptate. Dacă o să câştigăm, o să 
primim câte o casă în acea parte a oraşului 
rezervată pentru câştigătorii Jocurilor Foamei. 
Cu mult timp în urmă, când au început 
Jocurile, Capitoliul a construit, în fiecare 
district, câte o duzină de case excelente. 
Bineînţeles că la noi nu e ocupată decât una. În 

celelalte n-a locuit nimeni, niciodată. 

Mă izbeşte un gând stânjenitor. 

— Atunci Haymitch o să fie singurul nostru 
vecin! 

— O, să fie frumos, spune Peeta. Tu, eu şi 
Haymitch. Foarte confortabil. Picnicuri, 
aniversări, nopți lungi de iarnă în jurul focului, 
istorisind poveşti vechi, despre Jocurile Foamei. 

— TȚi-am spus că mă urăşte! exclam eu. Dar 
nu pot să nu râd imaginându-mi cum ar deveni 
Haymitch noul meu amic. 

— Doar uneori. Cât a fost treaz, nu l-am auzit 
niciodată spunând nimic rău despre tine. 

— El nu e treaz niciodată! protestez. 

— E adevărat. La cine mă dusesem cu 
gândul? Oh, ştiu. Cinna e cel care te place. Dar 
asta în primul rând fiindcă n-ai încercat să fugi 
când ţi-a dat foc, zice Peeta. Pe de altă parte, 
Haymitch... ei bine, dacă aş fi în locul tău, l-aş 
evita cu desăvârşire. Te urăşte. 

— Parcă spuneai că sunt favorita lui. 

— Pe mine mă urăşte mai mult, precizează 
Peeta. Cred că nu oamenii sunt preferaţii lui. 

Ştiu că spectatorii se vor amuza fiindcă ne 
distrăm pe socoteala lui Haymitch. Vine aici de 
atât de multă vreme, încât e, practic, un vechi 
prieten al multora dintre ei. Şi, după căderea sa 
în cap de pe scenă în timpul extragerii, toată 
lumea îl cunoaşte. În momentul ăsta, probabil 

că a fost tras afară din cabina de control ca să 
dea interviuri despre noi. Ca să nu mai spun ce 
soi de minciuni a inventat. E oarecum în 
dezavantaj, fiindcă mai toți mentorii au un 
partener, un alt învingător care să-i ajute, pe 
când el trebuie să fie gata să intre în acțiune în 
orice moment. Într-un fel, e la fel ca mine, când 
eram singură în arenă. Mă întreb cum de face 
faţă şi băuturii, şi atenţiei acordate, şi stresului 
de a se strădui să ne menţină în viaţă. 

E ciudat. Eu şi Haymitch nu ne înțelegem 
când suntem în acelaşi loc, dar poate Peeta are 
dreptate când spune că semănăm, fiindcă se 
pare că poate să comunice cu mine alegând 
momentele în care trimite darurile. Am ştiut că 
mă aflam aproape de apă când a refuzat să-mi 
trimită de băut, am ştiut că siropul somnifer nu 
era ceva care să uşureze suferința lui Peeta, iar 
acum ştiu că trebuie să ne înscenăm în 
continuare idila. De fapt, Haymitch n-a făcut 
cine ştie ce efort ca să intre în legătură cu 
Peeta. Poate ştie că, pentru el, un castron cu 
supă n-ar fi decât un castron cu supă, în timp 
ce eu văd corzile ataşate de un asemenea 
obiect. 

Un gând îmi vine brusc în minte şi sunt 
uimită fiindcă întrebarea a avut nevoie de atât 
de mult timp ca să răzbată la suprafață. Poate 
din cauză că abia acum am început să-l privesc 

pe Haymitch cu o oarecare curiozitate. 

— Cum crezi c-a reuşit? 

— Cine? Ce să reuşească? întreabă Peeta. 

— Haymitch. Cum crezi c-a reuşit să câştige 
Jocurile? spun eu. 

El stă destul de mult pe gânduri înainte de a 
răspunde. Haymitch e robust, dar nu e un 
miracol al forței fizice, cum sunt Cato sau 
Thresh. Nu e deosebit de chipeş. Nu în acel 
mod care îndeamnă sponsorii să trimită asupra 
ta o ploaie de daruri. Şi e atât de ursuz, încât e 
greu de imaginat că şi-a găsit vreun aliat. 
Haymitch n-a putut să câştige decât într-un 
singur mod, şi Peeta dă glas aceleiaşi concluzii 
la care am ajuns şi eu. 

— A fost mai deştept decât ceilalți. 

Dau din cap, apoi las conversaţia să se 
întrerupă. Dar, în taină, mă întreb dacă 
Haymitch s-a abținut de la băutură suficient de 
mult ca să ne poată ajuta pe Peeta şi pe mine 
fiindcă s-a gândit că suntem destul de 
inteligenți ca să avem şanse de supraviețuire. 
Poate n-a fost întotdeauna beţiv. Poate la 
început a încercat să ajute tributurile. Însă pe 
urmă a devenit de nesuportat. Trebuie să fie 
ca-n iad când pregăteşti doi copii, pentru ca să- 
i vezi apoi murind. An după an după an. Îmi 
dau seama că, dacă scap de aici, asta o să fie 
sarcina mea. Voi fi mentorul fetei din Districtul 

12. Ideea îmi repugnă atât de mult, încât mi-o 
alung din minte. 

După vreo jumătate de oră, hotărăsc că 
trebuie să mănânc din nou. Peeta este el însuşi 
prea flămând ca să se-mpotrivească. În timp ce 
pregătesc două porții mai mici de tocană şi de 
orez, auzim primele acorduri ale imnului. Peeta 
îşi lipeşte ochii de o crăpătură dintre bolovani 
şi priveşte cerul. 

— N-o să fie nimic de văzut în seara asta, zic 
eu, mult mai interesată de tocană decât de cer. 
Nu s-a-ntâmplat nimic, altfel am fi auzit o 
lovitură de tun. 

— Katniss, spune Peeta, cu voce scăzută. 

— Ce e? Dăm pe din două şi o altă chiflă? îl 
întreb. 

— Katniss, repetă el, dar eu tot nu-i dau 
atenţie. 

— O să-mpart una. Dar păstrăm brânza 
pentru mâine, adaug. 

Îl văd pe Peeta holbându-se la mine. 

— Ce e? 

— Thresh e mort, răspunde el. 

— Nu se poate, zic eu. 

— Probabil c-au tras lovitura de tun în timp 
ce tuna şi ne-a scăpat, spune Peeta. 

— Eşti sigur? Adică, afară plouă cu găleata. 
Nu ştiu cum de poți vedea ceva. 

Îl împing de lângă bolovani şi privesc cu ochii 

mijiți cerul întunecat, ploios. Pentru vreo zece 
secunde, zăresc  licărirea distorsionată a 
imaginii lui Thresh, înainte de a se face 
nevăzută. Dintr-odată. 

Mă las să alunec, sprijinindu-mă de 
pietroaie, uitând pe moment cu ce mă ocupam. 
Thresh mort. Ar trebui să fiu încântată, nu? Un 
tribut mai puţin de înfruntat. Şi încă unul 
puternic. Dar nu sunt fericită. Nu mă pot gândi 
decât că Thresh m-a lăsat să plec, că m-a lăsat 
să fug datorită lui Rue, care a murit cu sulița 
aia în stomac... 

— Te simţi bine? mă întreabă Peeta. 

Îi răspund ridicând absentă din umeri şi îmi 
prind coatele în căuşul palmelor, lipindu-mi-le 
de trup. Trebuie să-mi ascund adevărata 
durere, fiindcă nimeni n-o să mai parieze pe un 
tribut care se tot smiorcăie la moartea 
adversarilor săi. Cu Rue a fost altceva. Eram 
aliate. Era atât de tânără. Dar nimeni n-o să 
înțeleagă, de fapt, de ce mă îndurerează 
asasinarea lui Thresh. Cuvântul mă face să 
tresar. Asasinare! Din fericire, nu l-am rostit cu 
voce tare. Asta n-o să-mi ajute să câştig puncte 
în arenă. Ceea ce spun este: 

— Doar că... dacă nu câştigăm noi... voiam să 
câştige Thresh. Pentru că m-a lăsat să plec. Şi 
pentru Rue. 

— Da, ştiu, spune Peeta. Dar asta înseamnă 

că suntem cu un pas mai aproape de Districtul 
12. Îmi îndeasă o farfurie plină în mâini. 
Mănâncă, încă mai e caldă. 

lau o înghițitură de tocană, ca să arăt că, de 
fapt, nu-mi pasă, dar mi se pare că în gură am 
clei şi înghit cu greutate. 

— Înseamnă şi că o să fim din nou vânaţi de 
Cato. 

— Şi a primit din nou provizii, spune Peeta. 

— Pariez că e rănit, zic eu. 

— De ce crezi asta? întreabă el. 

— Fiindcă Thresh nu s-ar fi lăsat ucis fără 
luptă. E atât de puternic — adică era. Şi se aflau 
pe teritoriul lui, răspund. 

— Bine. E cu atât mai bine, cu cât Cato e mai 
grav rănit. Mă întreb ce-o fi făcând Faţă de 
Vulpe. 

— Oh, ea e bine-mersi, spun, iritată. 

Încă mai sunt furioasă fiindcă ei i-a dat prin 
cap să se ascundă în Cornul Abundenţei, iar 
mie nu. 

— Probabil c-o să fie mai uşor să dăm de Cato 
decât de ea. 

— Poate dau unul de altul şi noi o să putem 
pleca acasă, pur şi simplu, zice Peeta. Dar am 
face bine să fim mult mai prudenţi când stăm 
de veghe. Eu am ațipit de câteva ori. 

— Şi eu. Dar nu şi-n noaptea asta. 

Ne terminăm mâncarea în linişte, apoi Peeta 

se oferă să facă primul de pază. Mă cuibăresc 
în sacul de dormit, alături de el, trăgându-mi 
gluga peste față, ca s-o ascund de camerele de 
luat vederi. Am, pur şi simplu, nevoie de câteva 
minute de intimitate în care să las emoţiile să- 
mi traverseze chipul fără să fiu văzută. Sub 
glugă, îi spun în tăcere rămas-bun lui Thresh şi 
îi mulțumesc pentru viaţa mea. Îi promit să nu- 
l uit şi, dacă pot, să ajut cumva familia lui şi pe 
a lui Rue, în caz că o să câştig. Pe urmă mă 
refugiez în somn, alinată de stomacul plin şi de 
căldura statornică a lui Peeta, pe care-l simt 
alături de mine. 

Mai târziu, când mă trezeşte, primul lucru de 
care devin conştientă e mirosul de brânză de 
capră. El ţine în mână o jumătate de chiflă 
unsă cu brânză albă, cremoasă, şi cu felii de 
măr deasupra. 

— Nu  te-nfuria, îmi spune. Trebuia să 
mănânc din nou. Uite jumătatea ta. 

— Oh, bine, încuviințez, luând imediat o 
înghițitură uriaşă. 

Brânza sățioasă, grasă, are gustul celei 
făcute de Prim, iar merele sunt dulci, 
caramelizate. 

— Mm. 

— La brutărie facem tarte cu brânză de capră 
şi cu mere, spune el. 

— Dar astea-s scumpe, zic eu. 

— Prea scumpe ca să şi le permită familia 
mea. Doar dacă nu cumva sunt foarte vechi. 
Bineînţeles că, practic, tot ce mâncăm e vechi, 
adaugă Peeta, trăgând sacul de dormit în jurul 
lui. 

În mai puţin de un minut, începe să sforăie. 

Uf! Mi-am închipuit, întotdeauna, că 
negustorii duc o viață uşoară. Şi e adevărat, 
Peeta a fost întotdeauna bine hrănit. Dar e într- 
un fel deprimant să trăieşti toată viața 
mâncând pâine veche, franzele tari, uscate, pe 
care nu le vrea nimeni. Un singur lucru se 
poate spune despre noi: de vreme ce eu aduc 
mâncare acasă în fiecare zi, cea mai mare parte 
a hranei e atât de proaspătă, încât trebuie să te 
asiguri că n-o ia la fugă. 

La un moment dat, în timpul veghii mele, se 
opreşte ploaia, nu treptat, ci dintr-odată. 
Potopul încetează şi nu se mai aude decât 
picurul apei rămase pe crengi şi susurul 
pârâului acum abundent, aflat mai jos de noi. 
Apare o lună frumoasă, plină, şi pot vedea 
afară chiar şi fără ochelari. Nu reuşesc să-mi 
dau seama dacă luna e reală sau doar o simplă 
proiecţie realizată de creatorii-de-joc. Ştiu că a 
fost lună plină cu puţin înainte de a pleca de- 
acasă. Eu şi Gale am privit-o răsărind când 
vânam la ore târzii. 

De cât timp sunt plecată? Cred că am 

petrecut vreo două săptămâni în arenă şi a mai 
fost una, de pregătire, la Capitoliu. Poate Luna 
şi-a completat ciclul. Pentru un anumit motiv, 
îmi doresc cu înverşunare să fie Luna mea, 
aceeaşi pe care o văd din pădurile ce înconjoară 
Districtul 12. Asta mi-ar oferi ceva de care să 
mă agăț în lumea ireală a arenei, unde poate fi 
pusă la-ndoială autenticitatea oricărui lucru. 

Am rămas patru. 

Îmi permit pentru prima oară să iau cu 
adevărat în considerare posibilitatea de a reuşi 
să mă-ntorc acasă. Celebră. Bogată. Având 
propria mea locuinţă în Cartierul Învingătorilor. 
Mama şi Prim ar sta acolo, împreună cu mine. 

Nu ne-am mai teme de foame. Un nou gen de 
libertate. Şi apoi... ce? Cum ar fi viața mea de zi 
cu zi? Cea mai mare parte s-a consumat, până 
acum, făcând rost de hrană. Lipsiţi-mă de asta 
şi n-o să mai ştiu, cu certitudine, cine sunt, 
care e identitatea mea. Mă gândesc la 
Haymitch, cu toţi banii lui. În ce i s-a 
transformat viața? Trăieşte singur, fără soție, 
fără copii, beat aproape tot timpul. Nu vreau să 
sfârşesc aşa. 

Dar tu n-o să fii singură, îmi şoptesc. Le am 
pe mama şi pe Prim. Ei, pentru moment. Pe 
urmă... Nu vreau să mă gândesc cum o să fie 
pe urmă, când Prim o să crească, când mama o 
să moară. Ştiu că n-o să mă mărit niciodată, că 

n-o să risc niciodată să aduc un copil pe lume. 
Pentru că, dacă există un lucru pe care nu ţi-l 
garantează statutul de învingător, acela este 
siguranța copiilor tăi. Numele copiilor mei ar 
ajunge direct în urnele pentru extragere, alături 
de ale oricui altcuiva. Şi eu jur că n-o să las 
niciodată să se-ntâmple una ca asta. 

În cele din urmă răsare soarele şi razele lui 
strecurate prin crăpături luminează fața lui 
Peeta. În cine se va transforma el dacă ajungem 
acasă? Băiatul derutant, amabil, care e în stare 
să inventeze minciuni atât de convingătoare, 
încât întregul Panem să creadă că mă iubeşte 
fără speranţă şi care, o recunosc, în anumite 
momente mă face să-l cred chiar şi eu? Cel 
puțin, îmi spun, o să fim prieteni. Nimic n-o să 
poată schimba faptul că aici ne-am salvat viața 
unul altuia. Şi, mai presus de toate, el va fi 
întotdeauna băiatul cu pâinea. Prieteni buni. 
Totuşi, orice trece dincolo de asta... şi simt 
ochii cenuşii ai lui Gale privindu-mă şi 
privindu-l pe Peeta, tocmai din Districtul 12. 

Poziția incomodă îmi cere să mă mişc. Mă 
trag într-o parte şi îl scutur pe Peeta de umăr. 
El îşi deschide somnoros ochii şi, când şi-i 
opreşte asupra mea, mă trage în jos pentru un 
sărut prelung. 

— Irosim timpul de vânătoare, spun, când mă 
desprind, în sfârşit. 

— N-aş numi asta irosire, zice el, întinzându- 
se cât poate când se ridică în şezut. Aşadar, 
vânăm pe stomacul gol, ca să ne oferim un 
avantaj? 

— Nu e cazul. Ne îndopăm, ca să rezistăm, ca 
să avem energie. 

— Contează pe mine, îşi dă acordul Peeta. 

Dar îmi dau seama că e surprins când împart 
restul tocanei şi al orezului şi îi întind o farfurie 
plină, cu vârf. 

— Toată asta? 

— O să ne facem rost de altceva azi, zic eu, şi 
amândoi croim brazde în farfurii. 

Chiar şi reci, sunt cele mai gustoase lucruri 
pe care le-am mâncat vreodată. Îmi abandonez 
furculița şi răzuiesc cu degetele ultimele resturi 
de sos. 

— Simt că manierele mele o fac pe Effie să se 
cutremure. 

— Hei, Effie, fii atentă! exclamă Peeta. 

Îşi aruncă furculita peste umăr şi linge 
literalmente farfuria, lăsând-o curată lună şi 
scoțând sunete sonore, pline de mulțumire. Pe 
urmă îi trimite o sărutare pe vârful degetelor, 
strigând: 

— Îţi simţim lipsa, Effie! 

Îi acopăr gura cu palma, dar o fac râzând. 

— Încetează! Cato ar putea fi afară! 

Îmi înhaţă mâna, dându-mi-o la o parte. 

— Ce-mi pasă mie? Acum te am pe tine ca să 
mă aperi, zice, trăgându-mă către el. 

— Haide, spun, exasperată, desprinzându-mă 
din strânsoarea lui, dar nu înainte de a-i da o 
altă sărutare. 

Odată ce am împachetat totul şi ieşim din 
grotă, devenim serioşi. E ca şi cum în ultimele 
câteva zile, adăpostiți de stânci, de ploaie şi de 
preocuparea lui Cato pentru Thresh, am fi 
primit un răgaz, un soi de vacanţă. Acum, deşi 
ziua e însorită şi caldă, avem amândoi 
sentimentul că ne-am întors cu adevărat în 
arenă. Îi întind lui Peeta cuțitul meu, fiindcă 
armele lui, oricare ar fi fost, au dispărut de 
mult, iar el şi-l strecoară în centură. Ultimele 
mele şapte săgeți — din cele douăsprezece am 
sacrificat trei pentru explozie şi două la festin — 
zăngănesc în tolbă, stând cam prea lejer. Nu-mi 
pot permite să mai pierd şi altele. 

— Probabil că acum e pe urmele noastre, 
spune Peeta. Cato nu e genul care s-aştepte 
până trece vânatul prin preajmă. 

— Dacă e rănit..., încep eu. 

— N-are importanţă, mă întrerupe Peeta. 
Dacă se poate mişca, vine. 

După atâta ploaie, pârâul s-a revărsat peste 
maluri, lăţindu-se cu vreo doi metri de fiecare 
parte. Ne oprim să ne împrospătăm rezervele de 
apă. Verific capcanele instalate cu mai multe 


425 


zile în urmă şi descopăr că sunt goale. Nu e 
surprinzător, pe o asemenea vreme. În plus, în 
zona asta n-am văzut nici prea multe animale, 
nici urme de-ale lor. 

— Dacă vrem mâncare, am face bine să ne 
întoarcem pe vechile mele terenuri de 
vânătoare, zic eu. 

— Tu hotărăşti. Mie spune-mi doar ce trebuie 
să fac, răspunde Peeta. 

— Fii cu ochii-n patru. Mergi pe pietre cât mai 
mult cu putință, n-are rost să lăsăm urme 
după care s-ar putea lua. Şi ascultă zgomotele 
pentru noi amândoi. 

În momentul ăsta e sigur că explozia m-a 
surzit pentru totdeauna de urechea stângă. 

Aş merge prin apă, ca să ne ştergem cu 
desăvârşire urmele, dar nu sunt sigură că 
piciorul lui Peeta poate face față curentului. 
Deşi medicamentele au îndepărtat infecția, e 
încă destul de slăbit. Fruntea mă doare de-a 
lungul tăieturii de cuţit, dar, după trei zile, 
sângerarea a încetat. Port totuşi un bandaj în 
jurul capului, pentru cazul că efortul fizic ar 
redeschide rana. 

Mergând în susul pârâului, trecem pe lângă 
locul unde l-am găsit pe Peeta, camuflat în mâl, 
printre buruieni. S-a întâmplat ceva bun, 
mulțumită potopului şi a inundării malurilor 
au dispărut toate urmele ascunzătorii. Asta 


426 


înseamnă că, dacă va fi necesar, ne vom putea 
întoarce la grotă. Altminteri ar fi fost riscant, 
acum, când ne vânează Cato. 

Bolovanii îşi reduc dimensiunile până la ale 
unor pietre care, în cele din urmă, se 
preschimbă în prundiş, iar apoi, spre uşurarea 
mea, păşim din nou pe solul în pantă lină al 
pădurii, acoperit cu ace de pin. Acum îmi dau 
seama pentru prima oară că avem o problemă. 
Când mergi pe teren stâncos cu un picior rănit 
— ei bine, faci, fireşte, un zgomot uşor. Dar, pe 
stratul moale de ace de pin, paşii lui Peeta sunt 
sonori. lar sonor înseamnă sonor, ca şi cum ar 
izbi cu piciorul în pământ. Mă întorc şi îi arunc 
o privire. 

— Ce e? mă întreabă. 

— Trebuie să te mişti cu mai puţin zgomot, 
răspund. Nu e vorba de Cato, dar pui pe fugă 
toți iepurii, pe o rază de zece kilometri. 

— Serios? zice el. Îmi pare rău, n-am ştiut. 
Aşa că pornim din nou şi e puţin mai bine, dar, 
cu toate că n-aud decât cu o ureche, tot mă 
face să tresar. 

— N-ai putea să-ţi scoţi cizmele? sugerez. 

— Aici? mă întreabă, nevenindu-i să creadă 
că i-o cer, de parcă i-aş propune să meargă 
desculț pe cărbuni încinşi. 

Trebuie să-mi aduc aminte că încă nu e 
obişnuit cu pădurea, care, pentru el, continuă 

să fie un loc înspăimântător, locul interzis de 
dincolo de gardurile Districtului 12. Mă 
gândesc la Gale, la paşii lui de catifea. Face 
nefiresc de puţin zgomot, chiar atunci când 
pământul e plin de frunze moarte şi a te mişca 
fără să sperii vânatul e o adevărată provocare. 
Sunt sigură că, acasă, Gale râde în clipa asta. 

— Da, răspund, răbdătoare. Mi le scot şi eu. 
Aşa o să fim mult mai puţin zgomotoşi 
amândoi. 

De parcă eu aş fi făcut vreun zgomot! Ne 
scoatem cizmele şi şosetele şi, cu toate că se 
simte o îmbunătăţire, aş putea jura că se 
străduieşte ca fiecare creangă pe care o 
întâlnim să-i trosnească sub picioare. 

Nu e nevoie să mai spun că, deşi avem nevoie 
de mai multe ore ca să ajungem la locul unde 
mi-am făcut tabăra împreună cu Rue, nu vânez 
nimic. Dacă pârâul ar deveni mai puţin 
năvalnic, peştii ar reprezenta o opţiune, însă 
curentul continuă să fie puternic. Când ne 
oprim să ne odihnim şi să bem apă, încerc să 
găsesc o soluție. Ideal ar fi să-l las aici, dându-i 
însărcinarea simplă de a aduna rădăcini, şi să 
mă duc să vânez, dar ar rămâne numai cu un 
cuţit, ca apărare împotriva suliței lui Cato şi a 
mai marii lui forțe fizice. Aşa că nu mi-ar plăcea 
cu adevărat decât să-ncerc să-l ascund pe 
Peeta într-un loc sigur, plecând la vânătoare, 

pentru a mă întoarce apoi să-l iau. Dar am 
sentimentul că orgoliul lui n-o să fie încântat 
de o asemenea sugestie. 

— Katniss, zice el. Trebuie să ne despărțim. 
Ştiu că eu sperii vânatul. 

— Numai fiindcă ai piciorul rănit, comentez, 
cu generozitate, fiindcă se poate într-adevăr 
spune că asta nu e decât o mică parte a 
problemei. 

— Ştiu. Aşa că, de ce nu te-ai duce singură 
mai departe? Arată-mi câteva plante pe care le 
pot culege, ca să putem face amândoi ceva util. 

— Nu şi dacă apare Cato şi te ucide. 

Am încercat s-o spun cât mai delicat cu 
putință, dar sună, oricum, de parcă aş fi 
convinsă că e un papă-lapte. 

Spre surprinderea mea, el se mulţumeşte să 
râdă. 

— Uite ce e, îi pot face față lui Cato. M-am 
mai luptat o dată cu el, nu-i aşa? 

Da, şi a ieşit grozav. Ai sfârşit-o trăgând să 
mori în mâlul de pe mal. Asta aş vrea să spun, 
dar nu pot. La urma urmelor, mi-a salvat viața 
asumându-şi riscul de a-l înfrunta pe Cato. 

Încerc o altă tactică. 

— Ce-ar fi să te urci într-un copac şi să stai 
de veghe cât timp vânez? îl întreb, încercând să 
las impresia că e vorba de o sarcină foarte 
importantă. 

— Ce-ar fi să-mi arăţi ce e comestibil pe-aici, 
înainte de a pleca să ne faci rost de carne? 
ripostează el, imitându-mi tonul. Numai nu te 
duce prea departe, pentru cazul c-o să ai nevoie 
de ajutor. 

Oftez şi îi arăt câteva rădăcini pe care le 
poate dezgropa. Avem nevoie de mâncare, fără 
nici o îndoială. Un măr, două chifle şi o 
bucăţică de brânză de dimensiunile unei prune 
nu ne vor ajunge prea mult. O să rămân prin 
apropiere, cu speranţa că de Cato ne desparte 
un drum lung. 

Îl învăţ să fluiere ca o pasăre — nu e o melodie 
ca a lui Rue, ci un simplu fluierat, din două 
note — ceea ce poate folosi pentru a ne da de 
veste că suntem teferi. Din fericire, se pricepe la 
aşa ceva. Mă îndepărtez, lăsându-l cu rucsacul. 

Mă simt de parcă aş avea din nou unsprezece 
ani, cu teritoriul acum restrâns nu de 
siguranța pe care o oferă gardul, ci de Peeta, şi 
îmi permit să-mi extind spaţiul de vânătoare pe 
o distanță de numai douăzeci sau poate treizeci 
de metri. Totuşi, departe de el, pădurea prinde 
viață, umplându-se de zgomotele animalelor. 
Liniştită de fluierăturile lui, care se aud cu 
regularitate, îmi permit să merg ceva mai 
departe şi mă pot mândri, în curând, cu doi 
iepuri şi cu o veveriță grasă. Hotărăsc că e 
suficient. Pot instala capcane şi e posibil să 

prind câţiva peşti. Cu rădăcinile lui Peeta, ar 
trebui să fie de-ajuns. 

Când mă întorc, străbătând scurta distanţă 
care ne desparte, îmi dau seama că a trecut 
ceva timp de când n-am mai schimbat semnale. 
Când fluieratul meu nu primeşte nici un 
răspuns, o iau la fugă. Cât ai clipi, găsesc 
rucsacul, cu o grămadă de rădăcini clădită cu 
grijă alături de el. Folia de plastic a fost întinsă 
pe pământ, într-un loc unde soarele nu poate 
răzbate până la singurul strat de fructe de 
pădure care o acoperă. Dar el unde e? 

— Peeta! Strig, cuprinsă de panică. Peeta! 

Mă răsucesc când foşnesc tufişurile şi sunt 
cât pe ce să-l străpung cu o săgeată. Din 
fericire, mişc arcul în ultima secundă şi săgeata 
se înfige în trunchiul unui copac din stânga lui. 
Peeta face un salt înapoi, împrăştiind o mână 
de fructe în frunziş. 

Teama mi se preschimbă în furie. 

— Ce faci? Trebuia să fii aici, nu să cutreieri 
prin pădure! 

— Am găsit nişte fructe lângă pârâu, spune 
el, evident derutat de izbucnirea mea. 

— Am fluierat. De ce nu mi-ai răspuns? mă 
răstesc. 

— N-am auzit. Probabil că apa e prea 
zgomotoasă, se justifică el. 

Traversează spaţiul care ne desparte şi îmi 

pune mâinile pe umeri. Atunci îmi dau seama 
că tremur. 

— Credeam că te-a ucis Cato! Vorbesc 
aproape ţipând. 

— Nu, sunt teafăr. Mă înconjoară cu braţele, 
dar eu nu-i răspund. Katniss? 

Îl împing, încercând să-mi pun în ordine 
sentimentele. 

— Când doi oameni stabilesc un semnal, nu 
se îndepărtează ca să nu-l mai poată auzi. 
Fiindcă, dacă unul dintre ei nu răspunde, dau 
de necaz, e limpede? 

— E limpede! zice el. 

— Perfect. Pentru că asta s-a întâmplat cu 
Rue şi am privit-o murind! 

Îi întorc spatele, mă duc la rucsac şi deschid 
o sticlă neîncepută de apă, deşi am alta asupra 
mea. Dar încă nu sunt pregătită să-l iert. Dau 
cu ochii de mâncare. Chiflele şi merele sunt 
neatinse, dar e clar că a luat cineva o parte din 
brânză. 

— Şi ai mâncat fără mine! 

Adevărul e că nu-mi pasă, nu vreau decât un 
alt motiv pentru care să mă înfurii. 

— Cum? Nu, n-am făcut-o, neagă Peeta. 

— Oh, presupun că merele au mâncat 
brânza, ripostez. 

— Nu ştiu cine a mâncat brânza, spune el, 
clar şi răspicat, parcă străduindu-se să nu-şi 

iasă din fire, dar n-am fost eu. Am coborât 
lângă pârâu, să culeg fructe. Nu ţi-ar plăcea să 
le guşti? 

De fapt, mi-ar plăcea, dar nu vreau să mă- 
mbunez prea repede. Dar mă duc lângă folie şi 
arunc o privire. N-am mai văzut niciodată genul 
ăsta de fructe. Ba da, le-am mai văzut. Dar nu 
în arenă. Astea nu sunt bobițele lui Rue, cu 
toate că le seamănă. Nu sunt nici din soiurile 
despre care am învățat în timpul 
antrenamentului. Mă aplec şi iau câteva în 
palmă, răsucindu-le între degete. 

În memorie îmi revine vocea tatei. „Astea nu, 
Katniss. Nu le mânca niciodată. Sunt lacătul- 
întunericului. Mori înainte să-ți ajungă în 
stomac.” 

În clipa aceea trage tunul. Mă răsucesc, 
aşteptându-mă să-l văd pe Peeta căzând la 
pământ, dar el ridică doar din sprâncene. 
Aeronava apare la vreo sută de metri distanţă. 
Ceea ce a mai rămas din trupul vlăguit al lui 
Față de Vulpe e ridicat în aer. Îi văd părul roşu 
sclipind în razele de soare. 

Ar fi trebuit să-mi dau seama de când am 
văzut că lipseşte brânza... 

Peeta mă prinde de braț, trăgându-mă către 
un copac. 

— Urcă-te. O să fie aici în câteva secunde. 
Avem mai multe şanse dacă îl înfruntăm de 

sus. 
Îl opresc, dintr-odată liniştită. 
— Nu, Peeta, ea e victima ta, nu a lui Cato. 
— Ce? N-am mai văzut-o din prima zi, spune 
el. Cum aş fi putut s-o ucid? 
Ca răspuns, ridic palma plină cu fructe. 

Chapter 24 


E nevoie de ceva timp ca să-i explic cum stau 
lucrurile. Cum a furat Faţă de Vulpe mâncare 
din piramida de provizii înainte de a o arunca 
eu în aer, cum a încercat să ia suficient de mult 
ca să rămână în viață, dar destul de puţin 
pentru ca nimeni să nu bage de seamă, cum nu 
s-a îndoit că fructele erau comestibile, de vreme 
ce ne pregăteam să le mâncăm noi înşine. 

— Mă întreb cum de ne-a găsit, zice Peeta. 
Probabil că e vina mea, dacă sunt atât de 
zgomotos cum spui tu. 

Suntem tot atât de greu de urmărit ca o 
cireadă de vite, dar încerc să fiu îngăduitoare. 

— E foarte inteligentă, Peeta. În fine, era. 
Până când ai păcălit-o tu. 

— Nu înadins. Într-un fel, nu pare corect. 
Adică am fi murit şi noi dacă n-ar fi mâncat ea 
fructele mai întâi. Nu, sigur că nu, nu le-am fi 
mâncat. Le-ai recunoscut, nu-i aşa? 

Dau din cap. 

— Noi le spunem lacătul-întunericului. 

— Până şi numele pare fatal. Îmi pare rău, 
Katniss. Am crezut într-adevăr că sunt la fel cu 
cele culese de tine. 

— Nu-ţi cere scuze. Nu-nseamnă decât că 
suntem cu un pas mai aproape de casă, nu? îl 
întreb. 

— O să scap de celelalte, spune el. 

Strânge folia de plastic albastru, având grijă 
să rețină toate fructele în interior, şi pleacă să 
le-arunce în pădure. 

— Aşteaptă! strig eu. 

Caut punga de piele care i-a aparținut 
băiatului din Districtul 1 şi o umplu cu câţiva 
pumni de fructe de pe folie. 

— Dacă au păcălit-o pe Faţă de Vulpe, poate 
îl păcălesc şi pe Cato. Dacă ne urmăreşte, sau 
ceva de genul ăsta, ne putem preface că le 
pierdem din greşeală şi, dacă le mănâncă... 

— Atunci, bine te-am găsit, District 12, zice 
Peeta. 

— Chiar aşa,  încuviințez,  prinzându-mi 
punga de centură. 

— Acum ştie unde suntem, spune Peeta. 
Dacă s-a aflat prin apropiere şi a văzut 
aeronava, o să ştie că noi am ucis-o şi-o să vină 
după noi. 

Are dreptate. Asta ar putea fi ocazia pe care o 
aşteaptă Cato. Însă, chiar dacă fugim acum, 
avem carnea de fript şi focul va fi un alt semn 
care să trădeze unde ne aflăm. 

— Să facem focul. Imediat, încep să adun 
crengi şi tufe. 

— Eşti pregătită să-l înfrunți? vrea să ştie 
Peeta. 

— Sunt pregătită să mănânc. Mai bine să ne 

preparăm mâncarea cât avem ocazia. Dacă ştie 
că suntem aici, ştie şi gata. Dar ştie şi că 
suntem doi şi probabil presupune c-o 
urmăream pe Faţă de Vulpe. Ceea ce înseamnă 
că tu ţi-ai revenit. lar focul înseamnă că nu ne 
ascundem, că îl chemăm aici. Tu te-ai arăta? 
întreb. 

— Poate că nu. 

Peeta e expert în privinţa focului, reuşind să 
scoată vâlvătăi din lemnele umede. Frigem 
iepurii şi veverița cât ai clipi şi coacem pe jar 
rădăcinile înfăşurate în frunze. Facem cu 
schimbul, adunând legume verzi şi veghind cu 
atenţie ca nu cumva să se apropie Cato, dar, 
aşa cum am anticipat, el nu-şi face apariţia. 
Când e gata mâncarea, împachetez cea mai 
mare parte, lăsând pentru fiecare dintre noi 
câte un picior de iepure, pe care să-l mâncăm 
pe drum. 

Vreau să urcăm mai sus, în pădure, să ne 
cocoțăm într-un copac bine ales, unde să ne 
facem tabăra pentru noapte, dar Peeta se 
împotriveşte. 

— Eu nu mă pot cățăra ca tine, Katniss, mai 
ales cu piciorul ăsta, şi nu cred c-aş fi în stare 
să adorm la cincisprezece metri înălțime. 

— Peeta, nu sunt suntem în siguranță în 
câmp deschis, spun eu. 

— Nu ne putem întoarce în grotă? întreabă el. 

E aproape de apă şi uşor de apărat. 

Oftez. Mai multe ore de mers - sau ar trebui 
să spun de trosnete - prin pădure ca să 
ajungem într-o zonă pe care va trebui s-o 
părăsim dimineaţă ca să vânăm. Dar Peeta nu 
cere mult. Mi-a urmat instrucțiunile toată ziua 
şi sunt sigură că, dacă s-ar inversa lucrurile, el 
nu m-ar sili să dorm într-un copac. Îmi trece 
prin minte că azi nu m-am purtat prea frumos 
cu Peeta. L-am cicălit, spunându-i cât de mult 
zgomot face, am țipat la el fiindcă a dispărut. 
Idila jucăuşă pe care am menţinut-o în grotă a 
dispărut în aer liber, cu amenințarea lui Cato 
conturându-se asupra noastră. Probabil că 
Haymitch tocmai s-a săturat de mine. Cât de- 
spre public... Mă ridic pe vârfuri şi îl sărut. 

— Sigur. Să mergem înapoi. Pare încântat şi 
uşurat. 

— Ei, asta mi-a reuşit cu uşurinţă. 

Îmi scot săgeata din stejar, având grijă să n-o 
stric.  Săgeţile înseamnă acum mâncare, 
siguranţă, viață. 

Aruncăm încă un braț de lemne pe foc. Ar 
trebui să fumege vreme de alte câteva ceasuri, 
deşi mă îndoiesc că, în momentul ăsta, Cato se 
bizuie pe presupuneri. Când ajungem lângă 
pârâu, văd că a scăzut considerabil şi şi-a 
reluat curgerea molcomă, aşa că sugerez să 
mergem prin albie. Peeta e fericit că-mi poate 

face pe plac şi, de vreme ce prin apă face mult 
mai puțin zgomot decât pe uscat, ideea pare de 
două ori bine-venită. Totuşi, drumul până la 
grotă e lung, deşi mergem la vale, deşi friptura 
de iepure ne sporeşte puterile. Drumețţia de azi 
ne-a istovit pe amândoi şi hrana continuă să fie 
neîndestulătoare. Ţin arcul încărcat, atât 
pentru Cato, cât şi pentru peştii pe care i-aş 
putea zări, dar pârâul pare ciudat de lipsit de 
vietăți. 

Când ajungem la destinaţie, avem picioarele 
dureroase şi soarele a coborât mult către 
orizont. Ne umplem vasele cu apă şi urcăm 
scurta pantă ce duce spre bârlogul nostru. Nu e 
cine ştie ce, dar aici, în sălbăticie, se apropie 
cel mai mult de un cămin. Şi o să fie mai cald 
decât în copac, fiindcă ne adăposteşte de vântul 
care a început să sufle neîntrerupt dinspre 
vest. Pregătesc o cină bună, dar, pe la 
jumătatea mesei, Peeta începe să moţăie. După 
atâtea zile de inactivitate, vânătoarea îşi cere 
plata. Îi cer să intre în sacul de dormit şi îi pun 
deoparte restul mâncării, pentru când se va 
trezi. Adoarme imediat. Îi trag sacul de dormit 
până sub bărbie şi îl sărut pe frunte, nu pentru 
spectatori, ci pentru mine. Fiindcă îi sunt atât 
de recunoscătoare că încă mai e aici, fiindcă n- 
a murit lângă pârâu, aşa cum crezusem. Sunt 
atât de bucuroasă că nu trebuie să-l înfrunt pe 

Cato de una singură. 

Brutalul, sângerosul Cato, care poate frânge 
un gât cu o răsucire a braţului, care a avut 
puterea de a-l înfrânge pe Thresh, care a avut 
ceva împotriva mea de la bun început. Probabil 
m-a urât în mod deosebit încă de când am 
obținut un punctaj mai mare decât al lui la 
antrenament. Un băiat ca Peeta ar fi ignorat, 
pur şi simplu, aşa ceva. Dar am senzaţia că pe 
Cato l-a înnebunit. Ceea ce nu e chiar atât de 
dificil. Îmi aduc aminte cât de ridicol a 
reacționat când a descoperit că proviziile 
fuseseră aruncate în aer. Bineînțeles că şi 
ceilalți au fost întorşi pe dos, dar el a părut de- 
a dreptul scos din fire. Acum mă întreb dacă nu 
cumva Cato nu e în toate mințile. 

Cerul se luminează la apariția stemei şi văd 
chipul lui Față de Vulpe strălucind, pentru a 
dispărea apoi pentru totdeauna. Deşi n-a spus 
nimic, cred că Peeta nu s-a simțit prea bine 
fiindcă a ucis-o, chiar dacă moartea ei era 
necesară. Eu nu pot pretinde că-i simt lipsa, 
dar nu pot să n-o admir. Presupun că, dacă ni 
s-ar fi dat un soi de test, ea s-ar fi dovedit cea 
mai isteață dintre toate tributurile. De fapt, 
dacă i-am fi întins în mod intenţionat o cursă, 
fac pariu că şi-ar fi dat seama şi ar fi evitat 
fructele. Ignoranța lui Peeta a omorât-o. Mi-am 
petrecut atât de mult timp asigurându-mă că 

nu-mi subestimez adversarii, încât am uitat că 
e aproape tot atât de periculos să-i 
supraestimez. 

Asta mă readuce la Cato. Dar, în timp ce pe 
Faţă de Vulpe o citeam, ştiam cine era şi cum 
acționa, el îmi scapă ceva mai mult printre 
degete. Puternic, bine antrenat, dar inteligent? 
Nu ştiu. Nu aşa ca ea. Şi pe deplin lipsit de 
autocontrolul de care ea dăduse dovadă. Sunt 
de părere că el şi-ar putea pierde cu uşurinţă 
judecata într-o criză de nervi. Nu vreau să spun 
că eu aş fi mai presus din acest punct de 
vedere. Mă gândesc la clipa în care am fost atât 
de furioasă, încât am tras în mărul din gura 
purcelului. Poate că-l înțeleg pe Cato mai bine 
decât îmi închipui. 

În ciuda oboselii trupului, am mintea în 
alertă, aşa că-l las pe Peeta să doarmă cu mult 
peste ora la care ne schimbăm de obicei când 
stăm de veghe. De fapt, când îl scutur de umăr, 
se vede deja lumina blândă, cenuşie, a zilei. 
Priveşte în jur puţin alarmat. 

— Am dormit aproape toată noaptea. Nu e 
corect, Katniss, trebuia să mă trezeşti. 

Mă întind, apoi mă cuibăresc în sac. 

— Acum o să dorm eu. Trezeşte-mă dacă se- 
ntâmplă ceva interesant. 

Se pare că nu e cazul, fiindcă, atunci când 
deschid ochii, printre bolovani  scânteiază 

lumina strălucitoare a unei după-amiezi 
fierbinţi. 

— Vreun semn de la prietenul nostru? mă 
interesez. 

Peeta clatină din cap. 

— Nu, e derutant de retras. 

— Cât timp crezi că ne-a mai rămas până 
când ne vor aduna creatorii-de-joc laolaltă? 
întreb. 

— Păi, Faţă de Vulpe a murit de aproape o zi 
întreagă, aşa că publicul a avut destul timp să 
parieze şi să se plictisească, răspunde Peeta. 
Cred că se poate întâmpla în orice clipă. 

— Da, am senzaţia că azi e ziua cea mare. 

Mă ridic în capul oaselor şi privesc 
împrejurimile liniştite. 

— Mă întreb cum o vor face. 

Peeta păstrează tăcerea. La întrebarea asta 
nu se poate da nici un răspuns cu adevărat 
potrivit. 

— Ei, până când o să se-ntâmple, n-are rost 
să irosim o zi de vânătoare. Dar ar trebui să 
mâncăm cât de mult suntem în stare, pentru 
cazul că dăm de belea, spun eu. 

Peeta strânge lucrurile noastre, în timp ce eu 
întind o masă copioasă. Restul de iepure, 
rădăcini, legume, chiflele unse cu ultima 
bucată de brânză. Sigurele lucruri pe care le las 
de rezervă sunt veverița şi mărul. 

Când terminăm, nu mai rămâne decât un 
morman de oase de iepure. Am mâinile 
unsuroase, ceea ce se adaugă senzațţiei mele 
crescânde de murdărie. Poate că în Filon nu 
facem baie în fiecare zi, dar ne păstrăm mai 
curați decât sunt eu în ultima vreme. Cu 
excepția picioarelor, care m-au purtat prin 
pârâu, restul trupului îmi e acoperit de un strat 
de jeg. 

Părăsirea grotei pare iminentă. Ceva îmi 
spune că nu vom mai petrece o altă noapte în 
arenă. Simt că, într-un fel sau altul, morți sau 
vii, vom scăpa azi de aici. Bat bolovanii cu 
palma, în semn de rămas-bun, şi ne îndreptăm 
spre pârâu, să ne spălăm. Mă mănâncă pielea, 
tânjind după apa răcoroasă. Mi-aş putea spăla 
părul şi l-aş putea împleti ud. Tocmai mă întreb 
dacă nu ne-am putea clăti şi hainele, când 
ajungem la pârâu. Acolo unde era pârâul. 
Acum n-a mai rămas decât o albie complet 
uscată. Îmi lipesc palma de pământ, s-o simt. 

— Nici măcar un strop de umezeală. Probabil 
că l-au secat în timp ce dormeam, zic eu. 

În minte mi se strecoară spaima de limba 
crăpată, de trupul îndurerat şi de mintea 
tulbure din timpul  precedentei mele 
deshidratări. Sticlele şi burduful nostru sunt 
aproape pline, dar bând amândoi şi sub soarele 
ăsta fierbinte o să le golim în scurt timp. 

— Lacul, spune Peeta. Acolo vor să mergem. 

— Poate că în iazuri mai e ceva apă, îmi 
exprim eu speranţa. 

— Putem verifica, zice el, doar ca să-mi 
păstreze iluziile. 

Mă amăgesc singură, pentru că ştiu ce vom 
găsi când vom ajunge la iazul unde mi-am udat 
piciorul. Gura prăfoasă, larg deschisă, a unui 
hău. Însă facem oricum drumul, doar ca să ne 
confirmăm ceea ce ştiam deja. 

— Ai dreptate, recunosc eu. Ne conduc către 
lac. 

Acolo unde nu există nici o acoperire. Acolo 
unde au certitudinea că vor asista la o luptă 
sângeroasă, pe viață şi pe moarte, fără nimic 
care s-o ascundă vederii. 

— Vrei să mergem direct acolo sau să 
aşteptăm până ni se termină apa? 

— Mergem acum, cât mai avem mâncare şi 
suntem  odihniți. Să punem capăt poveştii 
ăsteia, decide el. 

Dau din cap, încuviințând. E ciudat. Mă simt 
aproape ca şi cum m-aş fi întors în prima zi a 
Jocurilor. Ca şi cum m-aş afla pe aceeaşi 
poziție. Au murit douăzeci şi unu de tributuri, 
dar încă mai trebuie să-l ucid pe Cato. Şi, la 
drept vorbind, nu era el cel care trebuia ucis? 
Acum mi se pare că toți ceilalți n-au fost decât 
obstacole minore,  diversiuni, că ne-au 

îndepărtat de adevărata luptă a Jocurilor. 
Lupta mea cu Cato. 

Ba nu, mai e şi băiatul care aşteaptă alături 
de mine. Îi simt braţele cuprinzându-mă. 

— Doi contra unu. Ar trebui să fie floare la 
ureche, zice el. 

— Vom lua următoarea masă la Capitoliu, îi 
răspund. 

— Pun pariu că da. 

Rămânem aşa o vreme, încleştați într-o 
îmbrăţişare,  simțindu-ne unul pe celălalt, 
simțind lumina soarelui, foşnetul frunzelor 
căzute la picioarele noastre. Pe urmă, fără nici 
un cuvânt, ne despărțim şi o pornim către lac. 

Acum nu-mi mai pasă că paşii lui Peeta pun 
rozătoarele pe fugă şi fac păsările să-şi ia 
zborul. Trebuie să ne luptăm cu Cato şi aş face- 
o mai curând aici decât pe câmpie. Dar mă- 
ndoiesc că voi avea de ales. Dacă dorința 
creatorilor-de-joc e să ne-ntâlnim la loc 
deschis, atunci aşa să fie. 

Ne oprim câteva minute să ne tragem sufletul 
sub copacul în care m-au încolțit profesioniştii. 
Scoarța cuibului viespoilor-copoi, transformată 
într-un terci de ploaia torențială şi uscată sub 
soarele arzător, confirmă că acela e locul. O 
ating cu vârful cizmei şi se transformă într-un 
praf spulberat cu repeziciune de vânt. Îmi ridic 
ochii spre copacul unde s-a cocoţat pe furiş 

Rue, ca să-mi salveze viața. Viespoi-copoi. 
Trupul puhav al lui Glimmer. Halucinaţiile 
înspăimântătoare. 

— Să mergem mai departe, spun, dornică să 
scap din atmosfera sumbră care învăluie acest 
loc. 

Peeta nu se opune. 

Dată fiind ora atât de târzie la care ne-am 
început ziua, când ajungem pe câmpie se lasă 
deja înserarea. Nici urmă de Cato. Nici urmă de 
orice altceva, cu excepţia Cornului de aur al 
Abundenţei, strălucind sub razele piezişe ale 
soarelui. De teamă ca nu cumva Cato să ne 
joace o festă în stilul lui Față de Vulpe, îl 
înconjurăm, convingându-ne că e gol. Pe urmă, 
supuşi, ca şi cum am urma nişte instrucţiuni, 
ne îndreptăm către lac şi ne umplem toate 
recipientele. 

Mă încrunt către soarele care coboară tot mai 
mult spre orizont. 

— Nu e bine să ne luptăm cu el după căderea 
întunericului. N-avem decât o pereche de 
ochelari. 

Peeta pune picături de iod în apă cu băgare 
de seamă. 

— Poate asta aşteaptă el. Ce vrei să facem? 
Să ne-ntoarcem la grotă? 

— Da. Sau să găsim un copac. Dar să-i mai 
acordăm vreo jumătate de oră. Pe urmă ne 

căutăm adăpost, răspund eu. 

Stăm lângă lac, în plină vedere. Acum n-are 
rost să ne ascundem. Văd gaițele-zeflemitoare 
zburând printre crengile copacilor de pe 
marginea câmpiei. Cântecele lor trec de la una 
la alta, ca nişte mingi strălucitor colorate. 
Deschid gura şi cânt suita de patru note a lui 
Rue. Le simt tăcând, curioase, la sunetul vocii 
mele, ascultând, aşteptând mai mult decât atât. 
Repet notele în linişte. Mai întâi una singură 
îmi răspunde cu aceeaşi melodie, apoi le aud pe 
celelalte. Pe urmă, întreaga lume prinde viaţă, 
repetând acelaşi sunet. 

— Exact ca tatăl tău, spune Peeta. Degetele 
mele găsesc broşa înfiptă în cămaşă. 

— E cântecul lui Rue, spun. Cred că şi-l aduc 
aminte. 

Muzica se înalță şi îi recunosc splendoarea. 
Pe măsură ce se întretaie, notele se 
completează unele pe altele, alcătuind o 
armonie încântătoare, stranie. Înseamnă că aşa 
sună în faptul serii când, mulțumită lui Rue, 
păsările trimit acasă culegătorii din livezile 
Districtului 11. Mă întreb dacă acum, când ea e 
moartă, le dă altcineva tonul la ora plecării. 

Rămân o vreme cu ochii închişi, ascultând, 
vrăjită de frumuseţea cântecului. Pe urmă, ceva 
începe să fragmenteze melodia. Suitele se 
întrerup în acorduri zdrențuite, imperfecte. 

Notele distonante se răspândesc în cântec. 
Glasurile gaițelor-zeflemitoare se ridică într-un 
strigăt ascuțit de alarmă. 

Suntem în picioare, Peeta strângând în mână 
cuțitul, eu în poziție de tragere, când Cato dă 
zgomotos buzna printre copaci, năpustindu-se 
spre noi. N-are suliță. De fapt, are mâinile 
goale, însă aleargă drept către noi. Prima mea 
săgeată îl izbeşte în piept şi cade, inexplicabil, 
intr-o parte. 

— Are un soi de armură completă! îi strig lui 
Peeta. 

Exact la ţanc, fiindcă acum Cato e la doi 
paşi. Îmi adun toate puterile, dar el trece ca o 
rachetă printre noi, fără nici o încercare de a-şi 
micşora viteza. Respirația lui gâfâită şi 
sudoarea prelinsă pe fața stacojie îmi spun că 
aleargă de multă vreme. Nu către noi. Fuge de 
ceva. Dar de ce anume? 

Cercetez din priviri pădurea chiar în 
momentul când prima creatură iese, dintr-un 
salt, pe câmpie. În timp ce mă întorc cu 
spatele, văd încă o jumătate de duzină 
alăturându-i-se. Pe urmă mă  împleticesc 
orbeşte pe urmele lui Cato, fără nici un alt 
gând în afară de a mă salva. 

Chapter 25 


Mutanţi. Nu există nici o îndoială. N-am mai 
văzut niciodată asemenea ființe, dar nu sunt 
animale venite pe lume în mod natural. 
Seamănă cu nişte lupi uriaşi, dar ce lup 
aterizează pe picioarele din spate, pe care stă 
apoi în echilibru, cu mare uşurinţă? Ce lup 
cheamă restul haitei fluturându-şi laba din 
față, de parcă ar avea acolo o încheietură de 
mână omenească? Asta pot vedea de la 
distanță. Sunt sigură că de aproape ies la iveală 
însuşiri mult mai amenințătoare. 

Cato aleargă în linie dreaptă spre Cornul 
Abundenţei şi îl urmez fără să-mi pun vreo 
întrebare. Dacă el crede că acolo e locul cel mai 
sigur, cine sunt eu să-l contrazic? În plus, chiar 
dacă aş reuşi să ajung între copaci, lui Peeta i- 
ar fi imposibil să alerge mai repede decât ei cu 
piciorul ăla - Peeta! Mâinile abia mi-au aterizat 
pe metalul vârfului ascuţit al Cornului 
Abundenţei, când îmi aduc aminte că fac parte 
dintr-o echipă. El e la vreo cincisprezece metri 
în urma mea, şchiopătând cât de repede e în 
stare, dar mutanţii îl înconjoară cu repeziciune. 
Trimit o săgeată înspre haită şi unul cade la 
pământ, dar sunt destui alții care să-i ia locul. 

Peeta îmi face semn să mă urc pe corn. 

— Du-te, Katniss, du-te! 

Are dreptate. De jos nu-l pot apăra pe nici 
unul dintre noi. Încep să urc, trăgându-mă în 
sus cu mâinile şi cu picioarele. Suprafaţa de 
aur curat a fost proiectată, astfel încât să 
semene cu cornul împletit pe care-l umplem 
când strângem recolta, aşa că există mici 
muchii şi îmbinări de care să te poţi agăța. Dar, 
după o zi în soarele arenei, metalul e destul de 
încins ca să-mi băşice mâinile. 

Cato zace pe o parte, chiar în gura cornului, 
la şase metri deasupra solului, gâfâind ca să-şi 
recapete răsuflarea, şi icneşte aplecat peste 
muchie. Acum am şansa să-l ucid. Mă opresc la 
jumătatea urcuşului şi pun o altă săgeată în 
arc, dar, când sunt gata s-o lansez, îl aud pe 
Peeta țipând. Mă răsucesc şi văd că tocmai a 
ajuns lângă vârful cornului, iar mutanţii sunt 
chiar în spatele lui. 

— Urcă! îi strig. 

El începe să se caţere, stânjenit nu numai de 
picior, ci şi de cuțitul pe care îl ţine în mână. 
Trag o săgeată în jos, în beregata primului 
mutant care îşi pune labele pe metal. Creatura 
moartă se prăbuşeşte brusc, lovindu-şi fără să 
vrea câţiva însoțitori. Atunci arunc o privire 
către gheare. Au zece centimetri lungime şi 
sunt ascuțite ca briciul. 

Peeta ajunge la picioarele mele şi îl prind de 
braț, trăgându-l în sus. Pe urmă îmi aduc 

aminte de Cato, care aşteaptă deasupra, şi mă 
răsucesc brusc, dar el s-a încovoiat, cuprins de 
crampe, şi pare mult mai preocupat de mutanțţi 
decât noi. Tuşeşte, spunând ceva neinteligibil. 
Fornăielile şi mârâielile ce vin dinspre mutanţi 
n-au darul de a îmbunătăți lucrurile. 

— Ce? strig către el. 

— A întrebat: „Pot să se cațăre?”, răspunde 
Peeta, îndreptându-mi din nou atenția spre 
baza cornului. 

Mutanţii încep să se adune. În timp ce se 
strâng laolaltă, se ridică din nou, cu uşurinţă, 
pe labele din spate, ceea ce le atribuie o 
înfăţişare nefiresc de umană. Au cu toții blană 
groasă, unii fiind acoperiți cu păr drept, lucios, 
şi alții cu o lână buclată, iar culorile variază de 
la negru tăciune la ceea ce nu pot numi altfel 
decât blond. Şi mai e ceva, ceva care îmi 
zbârleşte părul de pe ceafă, dar nu pot pune 
punctul pe i. 

Îşi lipesc boturile pe corn, adulmecând şi 
gustând metalul, zgâriind suprafața cu ghearele 
şi scoțând sunete pițigăiate, înalte, pe care şi le 
adresează unii altora. Probabil că aşa 
comunică, fiindcă haita se retrage, ca şi cum ar 
vrea să facă loc. Pe urmă, unul dintre ei, de 
dimensiuni considerabile, acoperit cu văluri 
mătăsoase de blană blondă, se avântă în fugă şi 
sare pe corn. Picioarele sale din spate trebuie 

să fie incredibil de puternice, fiindcă aterizează 
la numai trei metri sub noi, cu buzele rozalii 
retrase, dezvăluindu-şi colții într-un mârâit. 
Rămâne acolo preţ de o clipă, în care îmi dau 
seama ce altceva mă mai nelinişteşte la 
mutanți. Ochii verzi, care mă fixează cu 
răutate, nu seamănă cu ai unui câine sau ai 
unui lup, nu seamănă cu ochii nici unui 
animal din specia canină pe care l-am văzut 
vreodată. Sunt inconfundabil umani. lar 
revelația abia începe să se contureze, când 
observ zgarda pe care numărul 1 e încastrat cu 
nestemate şi sunt izbită de oribilul adevăr. 
Părul blond, ochii verzi, numărul... e Glimmer. 

De pe buze mi se desprinde un țipăt şi îmi 
vine greu să nu trag. Am aşteptat înainte de a o 
face, mult prea conştientă de scăderea rezervei 
mele de săgeți. Am aşteptat să văd dacă 
mutanții se pot cățăra. Dar acum, deşi creatura 
începe să alunece înapoi, incapabilă să 
găsească un sprijin pe suprafața metalică, deşi 
aud scrâşnetul uşor al ghearelor, precum al 
unghiilor pe tabla de la şcoală, îi trimit săgeata 
în beregată. Trupul i se contorsionează şi cade 
la pământ cu o bufnitură. 

— Katniss? 

Îl simt pe Peeta prinzându-mă de brat. 

— E ea! 

Mă smulg din strânsoare. 

— Cine? întreabă Peeta. 

Capul îmi zvâcneşte în toate părțile în timp 
ce studiez haita, luând în considerare diversele 
mărimi şi culori. Cel mic, cu blană roşie şi ochi 
de chihlimbar... Faţă de Vulpe! Iar acolo, părul 
cenuşiu şi ochii căprui ai băiatului din 
Districtul 9, care a murit când ne băteam 
pentru rucsac! Şi, cel mai rău, mutantul cel 
mai mic, cu blană neagră, lucioasă, cu ochi 
căprui imenşi şi cu o zgardă pe care numărul 
11 e schițat din paie împletite. Dinţi dezgoliți de 
ură. Rue... 

— Ce e, Katniss? 

Peeta mă scutură de umăr. 

— Sunt ei. Toţi. Rue şi Faţă de Vulpe şi... 
toate celelalte tributuri, spun, cu voce 
înăbuşită. 

Îi recunoaşte şi aud cum i se taie răsuflarea. 

— Ce le-au făcut? Crezi că... ăia ar putea fi 
ochii lor adevăraţi? 

Ochii sunt ultima dintre grijile mele. Ce e cu 
creierii? Au primit vreuna dintre amintirile 
adevăratelor tributuri? Au fost programaţi să 
urască în mod deosebit chipurile noastre, 
pentru că noi am supraviețuit, iar ei au fost 
ucişi cu atâta cruzime? lar cei pe care i-am ucis 
noi înşine... oare au impresia că îşi răzbună 
propria moarte? 

Până să ajung la o concluzie, mutanţii încep 

un nou atac asupra cornului. S-au împărțit în 
două grupuri, de o parte şi de alta, şi îşi 
folosesc labele puternice din spate ca să se 
azvârle către noi. O pereche de fălci clănțăne cu 
zgomot la câțiva centimetri de mâna mea, apoi 
îl aud pe Peeta țipând, simt cum îi e smucit 
trupul, iar greutatea lui şi a mutantului mă 
trag într-o parte. Dacă nu s-ar ţine de brațul 
meu, ar cădea la pământ, dar, aşa cum stau 
lucrurile, e nevoie de toată puterea mea ca să 
ne menţinem amândoi pe suprafața curbată a 
cornului. Şi vin tot mai multe tributuri. 

— Omoară-l, Peeta! Omoară-l! 

Urlu şi, cu toate că nu văd ce se-ntâmplă, 
ştiu că trebuie să fi înjunghiat creatura, pentru 
că forța care mă trage se micşorează. Reuşesc 
să-l aduc înapoi, pe corn, şi ne târâm în sus, 
unde ne aşteaptă cel mai mic dintre cele două 
rele. 

Cato încă nu s-a repus pe picioare, dar 
respirația i s-a încetinit şi ştiu că, în curând, o 
să-şi revină suficient ca să poată veni după noi, 
să ne arunce peste marginea cornului, ca să ne 
găsim moartea. Îmi încarc arcul, dar săgeata 
sfârşeşte luând viața unui mutant care nu 
poate fi decât Thresh. Cine altcineva ar fi putut 
sări atât de sus? Am parte de un moment de 
uşurare, fiindcă trebuie să ne fi urcat în sfârşit 
dincolo de zona unde ne pot ajunge mutanții şi 

tocmai mă întorc să-l înfrunt pe Cato, când 
Peeta e smuls de lângă mine. Sunt sigură că a 
căzut pradă haitei, când simt sângele lui 
împroşcându-mi chipul. 

Cato stă în fața mea, aproape pe buza 
cornului, ţinând gâtul lui Peeta în strânsoarea 
brațului său, sugrumându-l. Peeta îşi înfige 
degetele în brațul lui, dar fără prea multă vlagă, 
de parcă n-ar fi sigur dacă e mai important să 
respire sau să-ncerce să oprească şuvoiul 
sângelui izvorât din gaura larg deschisă pe care 
i-a făcut-o în pulpă un mutant. 

Îndrept una dintre ultimele mele două săgeți 
spre capul lui Cato, ştiind că nu poate avea nici 
un efect asupra trupului şi a membrelor sale, 
acoperite, aşa cum pot vedea acum, de o plasă 
strânsă pe trup, de culoarea pielii. Un soi de 
armură completă, de cea mai bună calitate, 
creată de Capitoliu. Asta a fost în rucsacul lui 
de la festin? O armură care să-i apere tot 
trupul de săgețile mele? Ei bine, au neglijat să-i 
trimită şi un coif cu vizieră. 

Cato râde. 

— Trage, şi el ajunge jos, cu mine odată. 

Are dreptate. Dacă-l ucid şi cade printre 
mutanți, Peeta moare, cu siguranță, odată cu 
el. Am ajuns într-o situație fără ieşire. Nu pot 
trage în Cato fără să moară şi Peeta. El nu-l 
poate ucide pe Peeta fără ca săgeata mea să i se 

înfigă, garantat, în creier. Stăm ca nişte statui, 
căutând amândoi o ieşire. 

Muşchii îmi sunt atât de încordațţi, încât am 
senzația că-mi pot plesni în orice clipă. Dinţii 
îmi sunt atât de strânşi, încât ar putea să se 
sfărâme. Mutanţii amuţesc şi nu mai aud decât 
sângele zvâcnindu-mi în urechea teafără. 

Buzele lui Peeta încep să se-nvineţească. 
Dacă nu acţionez imediat, o să se sufoce, o să-l 
pierd, iar Cato o să-i folosească probabil trupul 
ca armă împotriva mea. De fapt, sunt sigură că 
asta are de gând, fiindcă, deşi a încetat să râdă, 
buzele lui schițează un zâmbet triumfător. 

Cu un ultim efort, Peeta îşi ridică degetele 
picurând de sângele de pe picior către braţul lui 
Cato. În loc să lupte, încercând să se elibereze, 
îşi abate arătătorul într-o parte, trasând cu 
bună ştiinţă un X pe dosul mâinii lui Cato. 
Băiatul din Districtul 2 înțelege semnificația 
gestului exact cu o secundă mai târziu decât 
mine. O pot spune după felul în care îi piere 
zâmbetul de pe buze. Dar asta se întâmplă cu o 
clipă prea târziu, fiindcă săgeata mea îi 
străpunge deja mâna. Tipă şi îl eliberează din 
reflex pe Peeta, care se azvârle cu spatele în el. 
Preţ de o secundă cumplită, cred că se vor 
prăbuşi amândoi. Mă arunc în față, prinzându-l 
pe Peeta când Cato îşi pierde echilibrul pe 
sângele alunecos de pe suprafața cornului şi 

cade grămadă pe pământ. 

Îl auzim izbindu-se de sol, cu aerul 
părăsindu-i plămânii în momentul impactului, 
apoi mutanțţii îl atacă. Eu şi Peeta ne ţinem 
unul de altul, aşteptând lovitura de tun, 
aşteptând sfârşitul competiției, aşteptând să 
fim eliberați. Dar asta nu se petrece. Nu încă. 
Fiindcă acesta e punctul culminant al Jocurilor 
Foamei, iar publicul aşteaptă un spectacol. 

Nu mă uit, dar aud  mârâiturile, 
mormăiturile, urlete de durere ale omului şi ale 
animalelor, în timp ce Cato acceptă lupta cu 
haita. Nu înțeleg cum de poate supraviețui 
decât după ce îmi aduc aminte de armura care 
îl protejează de la glezne până la gât şi îmi dau 
seama cât de lungă ar putea fi noaptea. Cato 
trebuie să aibă un cuțit, sau o sabie, sau ceva 
asemănător, ceva pe care l-a ţinut ascuns în 
haine, fiindcă, din când în când, se aude 
urletul de moarte al câte unui mutant sau 
sunetul metalului izbit de metal când lama 
loveşte suprafata de aur. Încăierarea îşi 
schimbă locul, rotindu-se în jurul Cornului 
Abundenţei şi ştiu că, probabil, Cato încearcă o 
manevră care i-ar putea salva viața — vrea să 
ocolească vârful şi să ni se alăture din nou. 
Dar, în final, în ciuda puterii lui ieşite din 
comun şi a îndemânării, numărul mutanților îl 
copleşeşte, pur şi simplu. 

Nu ştiu câtă vreme a trecut, poate să fi fost o 
oră, când Cato se prăbuşeşte şi aud mutanţii 
târându-l,  trăgându-l înapoi, în Cornul 
Abundenţei. Acum îl vor ucide, mă gândesc. 
Dar tunul încă nu trage. 

Se lasă noaptea, răsună imnul, dar pe cer nu 
apare imaginea lui Cato, se aud doar gemete 
înăbuşite, străbătând prin metalul de sub noi. 
Vântul de gheaţă ce mătură câmpia îmi aduce 
aminte că Jocurile nu s-au terminat, că s-ar 
putea să mai dureze cine ştie cât, că încă nu 
avem nici o garanție a victoriei. 

Mă întorc spre Peeta şi descopăr că piciorul 
lui sângerează mai rău ca niciodată. Toate 
proviziile noastre, ambele rucsacuri, au rămas 
lângă lac, acolo unde le-am abandonat când am 
fugit de mutanți. N-am nici un pansament, 
nimic care să-i oprească şuvoiul de sânge din 
pulpă. Deşi tremur sub vântul mugşcător, îmi 
desfac haina, cât să-mi smulg cămaşa, apoi o 
închid din nou, cât mai repede cu putinţă. 
După scurta expunere la frig, îmi clănțănesc 
dinții, scăpaţi de sub control. 

În lumina palidă a lunii, fața lui Peeta e 
cenuşie. Îl conving să se întindă înainte de a-i 
cerceta rana. Sângele cald, alunecos, îmi curge 
peste degete. Un simplu bandaj n-o să fie 
suficient. Am văzut-o de câteva ori pe mama 
legând un garou şi încerc să fac acelaşi lucru. 

Îmi tai mâneca de la cămaşă, i-o răsucesc de 
două ori în jurul piciorului, exact sub 
genunchi, şi fac un nod cu laț. Nu am nici un 
băț, aşa că iau ultima mea săgeată şi o 
introduc în nod, răsucind-o apoi cât de tare 
îndrăznesc. E riscant — Peeta şi-ar putea pierde 
piciorul - dar, când pun asta în balanţă cu 
pierderea vieţii, ce alternativă mai pot avea? 
Bandajez rana cu ce a mai rămas din cămaşă şi 
mă întind lângă el. 

— Să nu adormi, îi spun. 

Nu ştiu dacă ăsta e procedeul medical, dar 
mă îngrozeşte gândul că ar putea adormi ca să 
nu se mai trezească niciodată. 

— Ţi-e frig? mă întreabă el. 

Îşi descheie haina, mă lipesc de el, apoi o 
încheie din nou în jurul meu. Aşa, bucurându- 
ne de căldura ambelor corpuri sub stratul 
dublu de haine, e ceva mai cald, dar noaptea 
abia a început. Temperatura va continua să 
scadă. Chiar şi acum simt Cornul Abundenţei, 
care ardea atât de tare când am început să mă 
cațăr, apropiindu-se încet de temperatura 
gheții. 

— Cato încă mai poate câştiga, îi şoptesc lui 
Peeta. 

— Să nu crezi asta, ripostează, aşezându-mi 
gluga pe cap, dar el tremură mai tare decât 
mine. 

Următoarele ore sunt cele mai cumplite din 
viața mea, fapt care, dacă te gândeşti bine, 
înseamnă ceva. Frigul în sine e destul de 
chinuitor, dar adevăratul coşmar e să-l asculți 
pe Cato, gemând, implorând şi, în cele din 
urmă, doar scâncind în vreme ce mutanții 
continuă să-l tortureze. După un foarte scurt 
timp, nu-mi mai pasă cine e sau ce-a făcut, tot 
ce vreau e să i se sfârşească suferința. 

— De ce nu-l ucid, pur şi simplu? îl întreb pe 
Peeta. 

— Ştii de ce, îmi răspunde, trăgându-mă mai 
aproape. 

Şi chiar ştiu. În clipa asta, nici un privitor 
nu-şi poate lua ochii de la spectacol. Din 
punctul de vedere al creatorilor-de-joc, asta e 
culmea distracțţiei. 

Continuă la nesfârşit, ajungând să îmi 
acapareze cu desăvârşire mintea, alungându-mi 
amintirile şi speranţele pentru ziua de mâine, 
ştergând totul, cu excepţia prezentului, despre 
care încep să cred că nu se va schimba 
niciodată. N-o să mai existe niciodată altceva 
decât frig şi spaimă şi sunetele agoniei 
băiatului care moare în Cornul Abundenţei. 

Peeta începe să tot ațipească şi, ori de câte 
ori o face, mă trezesc strigându-l pe nume din 
ce în ce mai tare, fiindcă ştiu că, dacă îmi 
moare acum în brațe, o să-nnebunesc cu 

desăvârşire. El se luptă cu somnul, probabil 
mai mult pentru mine decât pentru el, şi e 
greu, fiindcă o cădere în inconştiență ar fi 
singura lui cale de evadare. Însă adrenalina 
care îmi aleargă prin vene nu mi-ar îngădui 
niciodată să-l urmez, aşa că nu-l pot lăsa să 
plece. Pur şi simplu nu pot. 

Singurul semn al scurgerii timpului e cerul, 
mişcarea subtilă a Lunii. Şi Peeta începe să mi- 
o arate, insistând s-o urmăresc şi, uneori, simt 
câte o pâlpâire de speranţă înainte de a mă 
scufunda iarăşi în chinul nopții. 

Într-un târziu îl aud şoptind că răsare 
soarele. Deschid ochii şi văd stelele pălind în 
lumina firavă a răsăritului. Acum văd şi cât de 
cadaveric a devenit chipul lui Peeta. Cât de 
puţin timp i-a mai rămas. Şi ştiu că trebuie să-l 
duc înapoi, la Capitoliu. 

Dar nu s-a auzit nici o lovitură de tun. Îmi 
lipesc urechea teafără de corn şi abia reuşesc 
să desluşesc vocea lui Cato. 

— Cred că acum e mai aproape. Katniss, îl 
poţi nimeri cu o săgeată? mă întreabă Peeta. 

Dacă a ajuns aproape de gura cornului, aş 
putea să-l ucid. În momentul ăsta, ar fi un act 
de caritate. 

— Ultima mea săgeată e în garoul tău, spun. 

— Foloseşte-o, mă îndeamnă el, deschizându- 
şi haina şi eliberându-mă. 

Aşa că scot săgeata, legând din nou garoul, 
atât de strâns cât o pot face cu degetele mele 
îngheţate, îmi frec mâinile una de alta, 
străduindu-mă să-mi repun degetele în 
mişcare. Când mă târăsc spre buza cornului şi 
mă aplec peste muchie, simt mâinile lui Peeta 
cum mă încleştează, susținându-mă. 

În lumina palidă, e nevoie de câteva clipe ca 
să-l descopăr pe Cato, în balta de sânge. Pe 
urmă bucata de carne jupuită care a fost 
duşmanul meu scoate un sunet şi îmi dau 
seama unde îi e gura. Şi cred că a încercat să 
spună te rog. 

Mila, nu răzbunarea, îmi trimite săgeata să-i 
străpungă ţeasta. Peeta mă trage înapoi, cu 
arcul în mână, cu tolba goală. 

— L-ai nimerit? şopteşte. 

Îi răspunde lovitura de tun. 

— Atunci am câştigat, Katniss, spune el, cu o 
voce spartă. 

— Bravo nouă, reuşesc să spun, dar în glas 
nu mi se simte bucuria victoriei. 

În solul câmpiei se cască o gaură şi, ca la 
poruncă, mutanții rămaşi se îndreaptă spre ea, 
dispărând când se închide pământul deasupra 
lor. 

Aşteptăm să apară o aeronavă care să ridice 
rămăşiţele lui Cato, aşteptăm să sune apoi 
trompetele victoriei, dar nu se întâmplă nimic. 

— Hei! strig eu către văzduh. Ce se petrece? 
Singurul răspuns e ciripitul păsărilor care se 
trezesc. 

— Poate e din cauza cadavrului. Poate trebuie 
să ne îndepărtăm de el, sugerează Peeta. 

Încerc să-mi aduc aminte. Oare trebuie să 
pleci de lângă ultima victimă? Am mintea prea 
tulbure ca să fiu sigură, dar care altul ar putea 
fi motivul întârzierii? 

— OK. Crezi că poţi ajunge până la lac? 
întreb. 

— Cred că e cel mai bine să încerc, răspunde 
el. Coborâm încet spre vârful cornului şi cădem 
pe pământ. Dacă înțepeneala membrelor mele e 
atât de groaznică, cum de se mai poate mişca 
Peeta? Mă ridic prima, rotindu-mi şi îndoindu- 
mi braţele şi picioarele până ce am impresia că 
sunt în stare să-l ajut. Reuşim cumva să 
ajungem lângă lac. lau un pumn de apă rece 
pentru Peeta şi îmi duc un altul la buze. 

O gaiță-zeflemitoare  fluieră, o notă 
prelungită, joasă, şi ochii mi se umplu de 
lacrimi de uşurare când apare aeronava, luând 
trupul lui Cato. Acum vor veni după noi. Acum 
putem pleca acasă. 

Dar iarăşi nu se întâmplă nimic. 

— Ce mai aşteaptă? spune Peeta, cu voce 
slabă. Din cauza slăbirii garoului şi a efortului 
de a ajunge lângă lac, i s-a redeschis rana. 

— Nu ştiu. 

Indiferent care ar fi motivul întârzierii, nu pot 
să-l privesc pierzând din nou sânge. Mă ridic să 
caut un băț, dar dau aproape imediat peste 
săgeata care a ricoşat de armura lui Cato. O să 
fie la fel de bună cum a fost cealaltă. Când mă 
aplec s-o ridic, în arenă tună vocea lui Claudius 
Templesmith. 

— Salutări finaliştilor din cea de a Şaptezeci 
şi Patra ediție a Jocurilor Foamei. Modificarea 
anterioară a fost revocată. O examinare mai 
atentă a regulamentului a dezvăluit că nu poate 
exista decât un singur învingător, spune el. 
Noroc şi fie sorții întotdeauna de partea 
voastră. 

Urmează o scurtă răbufnire de paraziți şi 
nimic mai mult. Mă holbez la Peeta, nevenindu- 
mi să cred, în timp ce înțeleg adevărul. N-au 
avut niciodată de gând să ne lase pe amândoi 
în viață. Totul a fost ticluit de creatorii-de-joc 
pentru a garanta cea mai dramatică înfruntare 
din istorie. lar eu am mers pe mâna lor, ca o 
proastă. 

— Dacă te gândeşti bine, nu e chiar atât de 
surprinzător, spune încet Peeta. 

Îl privesc ridicându-se cu mişcări chinuite. Pe 
urmă vine spre mine, parcă înaintând cu 
încetinitorul, mâna lui scoate cuțitul din 
centură... 

Înainte de a-mi da seama ce fac, am arcul 
încărcat, cu săgeata îndreptată către inima lui. 
Peeta înalță din sprâncene şi văd cuțitul care i 
s-a desprins deja de mână în zbor spre lac, 
unde se afundă împroşcând apa. Scap armele 
şi păşesc înapoi, cu fața arzându-mi de ceea ce 
nu poate fi decât ruşine. 

— Nu, zice el. Fă-o. 

Se apropie şchiopătând şi îmi pune arcul şi 
săgeata din nou în mâini. 

— Nu pot, îi spun. N-o fac. 

— Fă-o. Până când nu trimit înapoi mutanții 
sau orice altceva. Nu vreau să mor cum a murit 
Cato. 

— Atunci trage tu în mine, spun, furioasă, 
îndesându-i armele în brațe. Omoară-mă, du-te 
acasă şi trăieşte tu cu asta! 

Şi, în timp ce rostesc cuvintele, ştiu că 
moartea aici şi acum ar fi mai uşoară decât o 
asemenea viaţă. 

— Ştii că nu pot, răspunde el, aruncând 
arcul. Bine, eu o să plec oricum primul. 

Se apleacă şi-şi rupe bandajul, eliminând 
ultimul obstacol dintre sângele lui şi pământ. 

— Nu, nu poţi să te sinucizi. 

Sunt în genunchi, înfăşurându-i cu disperare 
bandajul la loc, în jurul rănii. 

— Katniss, zice el. Asta vreau. 

— N-o să mă laşi aici singură, ripostez. 

Fiindcă, dacă el moare, n-o să ajung 
niciodată acasă, nu cu adevărat. O să-mi petrec 
restul vieții în arenă, încercând să descopăr o 
cale de ieşire. 

— Ascultă, spune el, ridicându-mă în 
picioare. Ştim amândoi că trebuie să existe un 
învingător. Nu poate învinge decât unul dintre 
noi. Te rog, acceptă. De dragul meu. 

Şi continuă spunându-mi cât de mult mă 
iubeşte, cum ar fi viața fără mine, dar eu nu-l 
mai ascult, fiindcă vorbele lui de mai înainte 
mi-au rămas în gând, răsucindu-se cu 
disperare pe toate feţele. 

Știm amândoi că trebuie să existe un 
învingător. 

Da, trebuie să existe un învingător. Fără 
învingător, totul ar sări în aer, căzând asupra 
creatorilor-de-joc. Vor fi dezamăgit Capitoliul. 
Ar fi posibil chiar să fie executați, încet şi 
dureros, agonia lor fiind transmisă către toate 
ecranele din ţară. 

Dacă eu şi Peeta am muri amândoi sau dacă 
ei şi-ar închipui c-o să murim... 

Degetele mele caută pe bâjbâite punguţa pe 
care mi-am agățat-o de centură, desprinzând-o. 
Peeta o vede şi mă prinde de încheietura mâinii. 

— Nu, nu te las. 

— Ai încredere în mine, şoptesc. 

El îmi susține privirea pentru o clipă 

îndelungată, apoi îmi dă drumul. Desfac punga 
şi îi pun în palmă câteva grămăjoare de fructe. 
Pe urmă îmi umplu şi eu pumnul. 

— După ce numărăm până la trei? 

Se apleacă şi mă sărută o singură dată, cu 
multă tandreţe. 

— După ce numărăm până la trei, Peeta 
încuviințează. 

Rămânem în picioare, spate în spate, 
încleştându-ne strâns mâinile libere. 

— Arată-le. Vreau să le vadă toată lumea, 
adaugă. 

Îmi răsfir degetele şi bobiţele de culoare 
întunecată sclipesc în razele soarelui. Strâng 
pentru ultima oară mâna lui Peeta, ca un 
semnal, şi începem să numărăm. 

— Unu. 

Poate mă înşel. 

— Doi. 

Poate nu le pasă dacă murim amândoi. 

— Trei! 

E prea târziu, nu mă mai pot răzgândi. Îmi 
duc mâna la gură, aruncând o ultimă privire 
asupra lumii. Bobiţele abia mi-au trecut 
dincolo de buze când încep să sune trompetele. 

Vocea înnebunită a lui Claudius Templesmith 
se înalță într-un strigăt, acoperindu-le. 

— Stop! Opriţi-vă! Doamnelor şi domnilor, am 
plăcerea să vi-i prezint pe câştigătorii celei de-a 

Şaptezeci şi Patra Ediţii a Jocurilor Foamei, 
Katniss  Everdeen şi Peeta Mellark! Vi-i 
încredințez - vă încredințez tributurile din 
Districtul 12! 

Chapter 26 


Scuip bobiţele din gură, ştergându-mi vârful 
limbii cu poala cămăşii, ca să mă asigur că n-a 
rămas nici un strop de suc. Peeta mă trage 
lângă lac, unde ne clătim amândoi gurile cu 
apă din belşug, căzând apoi unul în braţele 
celuilalt. 

— Ai înghiţit vreuna? îl întreb. 

El scutură din cap. 

— Tu? 

— Cred că aş fi fost deja moartă dacă aş fi 
făcut-o. 

Văd cum i se mişcă buzele, articulând un 
răspuns, dar nu-l pot auzi din cauza strigătelor 
mulțimii din Capitoliu, transmise în direct în 
difuzoare. 

Aeronava se materializează deasupra 
capetelor noastre şi lasă în jos două scări, 
numai că nu mă dezlipesc de Peeta nici în 
ruptul capului. Ţin un braț în jurul lui şi îl ajut 
să se urce, plasându-ne amândoi picioarele pe 
prima treaptă a scării. Curentul electric ne 
încremeneşte şi de data asta mă bucur fiindcă 
nu sunt cu adevărat sigură că Peeta se poate 
ține de scară până ce ajungem sus. lar când 
îmi cobor privirea văd că, deşi muşchii sunt 
imobili, nimic nu-i împiedică piciorul să 
sângereze. Aşa cum era de aşteptat, în clipa 

când uşa se închide în urma noastră, se 
prăbuşeşte inconştient pe podea. 

Degetele mele continuă să fie atât de 
încleştate de spatele hainei lui, încât materialul 
negru se rupe când vin să îl ia, lăsându-mă cu 
o bucată în pumnul strâns. Doctorii în costume 
albe, sterile, cu măşti şi mănuşi, deja pregătiți 
să-l opereze, intră în acțiune. Peeta e atât de 
palid şi de neclintit pe o masă argintie, din el 
izvorăsc tuburi şi sârme, pornind în toate 
părțile şi, pentru o clipă, uit că nu mai suntem 
în arenă şi doctorii mi se par o altă ameninţare, 
o altă hoardă de mutanţi creaţi ca să-l ucidă. 
Înlemnesc, apoi mă arunc spre el, dar sunt 
prinsă şi trasă într-o altă încăpere, iar o uşă de 
sticlă ne izolează, închizându-se între noi. Bat 
cu pumnii în geam, țipând cât mă ţine gura. 
Toată lumea mă ignoră, cu excepţia unui 
servitor din Capitoliu care îşi face apariția în 
spatele meu şi îmi oferă o băutură răcoritoare. 

Mă las să alunec pe podea, cu fața spre uşă, 
privind nedumerită paharul de cristal pe care îl 
țin în mână. Rece ca gheaţa, plin cu suc de 
portocale, cu un pai cu guler plisat. Cât de 
nepotrivit arată în mâna mea însângerată şi 
jegoasă, cu o crustă de murdărie sub unghii şi 
cu cicatrice. Simţind mirosul, îmi lasă gura 
apă, dar pun paharul cu grijă pe podea, 
neavând încredere în ceva atât de curat şi de 

frumos. 

Prin geam văd doctorii ocupându-se febrili de 
Peeta, cu frunţile încreţite de concentrare. Văd 
curgând lichidele pompate prin tuburi, privesc 
peretele plin de cadrane şi de lumini fără nici o 
semnificație pentru mine. Nu sunt sigură, dar 
cred că inima lui se opreşte de două ori. 

E ca şi cum aş fi din nou acasă, când este 
adus un om mutilat de o explozie în mină, 
pentru care nu mai e nici o speranţă, sau o 
femeie în a treia zi de travaliu, sau un copil 
înfometat care se luptă cu pneumonia, iar 
mama şi Prim au pe chip aceeaşi privire. Acum 
e momentul să fug în pădure, să mă ascund 
printre copaci până când pacientul e mort de 
mult şi, într-o altă parte a Filonului, ciocanele 
bat cuie într-un coşciug. Dar sunt reținută aici 
atât de pereții aeronavei, cât şi de forța care îi 
împiedică pe cei dragi să plece de lângă 
muribunzi. l-am văzut atât de des, strânşi în 
jurul mesei noastre din bucătărie, şi m-am 
întrebat, de fiecare dată: De ce nu pleacă? De 
ce stau să privească? 

lar acum ştiu de ce. Pentru că n-au de ales. 

Tresar când surprind pe cineva privindu-mă 
de la numai câţiva centimetri distanță şi apoi 
îmi dau seama că e propria mea față, reflectată 
de sticlă. Ochi sălbatici, obraji supți, păr 
încâlcit, înverşunată. Sălbăticită. Nebună. Nu e 

de mirare că toată lumea păstrează preventiv 
distanța faţă de mine. 

Următorul lucru pe care-l ştiu e că aterizăm 
pe acoperişul Centrului de Antrenament şi 
Peeta e luat, dar eu sunt lăsată dincolo de uşă. 
Încep să mă arunc în peretele de sticlă, țipând 
strident, şi cred că întrezăresc o străfulgerare 
de păr roz — probabil e Effie, trebuie să fie Effie, 
venind să mă salveze - când simt un ac 
înțepându-mă din spate. 

Când mă trezesc, mai întâi mă tem să mă 
mişc. Întregul tavan străluceşte, răspândind o 
lumină galbenă, blândă, şi îngăduindu-mi să 
văd că mă aflu într-o încăpere care nu 
găzduieşte decât patul meu. Nu se zăreşte nici 
o uşă, nici o fereastră. Aerul are un miros 
înțepător, antiseptic. Din braţul drept îmi ies 
mai multe tuburi, întinzându-se spre peretele 
din spate. Sunt dezbrăcată, dar atingerea 
aşternuturilor îmi mângâie pielea, încerc să-mi 
scot brațul stâng deasupra păturii. Nu numai 
că a fost spălat lună, dar unghiile mele sunt 
ovale perfecte, iar urmele rănilor au devenit mai 
puţin proeminente. Îmi ating obrazul, buzele, 
cicatricea încreţită de deasupra sprâncenei, 
apoi îmi trec pur şi simplu degetele prin părul 
mătăsos şi înlemnesc. Îmi zbârlesc cu teamă 
părul în jurul urechii stângi. Nu, n-a fost o 
iluzie. Aud din nou. 

Încerc să mă ridic, dar un soi de bandă 
restrictivă din jurul taliei mă împiedică să mă 
salt cu mai mult de câţiva centimetri. Limitarea 
libertății mele de mişcare mă face să intru în 
panică şi încerc să mă trag în sus, răsucindu- 
mi şoldurile pe sub bandă, când o porţiune a 
peretelui glisează şi intră fata avox cu părul 
roşu, aducând o tavă. Vederea ei mă linişteşte 
şi nu mai încerc să evadez. Aş vrea să-i pun un 
milion de întrebări, dar mă tem că orice gen de 
familiaritate i-ar aduce necazuri. E evident că 
sunt ţinută sub o observaţie atentă. Ea sprijină 
tava pe coapsele mele şi apăsă ceva care mă 
ridică în poziţia şezând. În timp ce îmi 
aranjează pernele, risc o singură întrebare. O 
rostesc cu voce tare, atât de clar pe cât îmi 
permite vocea mea răguşită, astfel încât nimic 
să nu lase impresia că aş avea ceva de ascuns. 

— Peeta trăieşte? 

Ea încuviințează dând din cap şi, când îmi 
pune lingura în mână, simt o apăsare 
prietenoasă. 

Cred că, la urma urmelor, nu mi-a dorit 
moartea. lar Peeta a supraviețuit. Bineînțeles 
că da. Cu toată aparatura scumpă pe care o au 
aici. Totuşi, până acum nu eram sigură. 

Uşa se închide fără zgomot în urma fetei 
avox, iar eu mă întorc înfometată spre tavă. Un 
castron cu supă limpede, o porție mică de 

compot cu mere şi un pahar cu apă. Asta e tot? 
mă întreb, prost dispusă. Cina de bun venit n- 
ar fi trebuit să fie mai impresionantă? Însă 
descopăr că e nevoie de efort ca să termin 
mâncarea sărăcăcioasă din fața mea. Stomacul 
pare să mi se fi redus la dimensiunea unei 
castane şi nu pot să nu mă întreb cât timp am 
fost inconştientă, fiindcă, în ultima dimineaţă 
din arenă, am luat un mic dejun destul de 
bogat. De obicei, între sfârşitul competiției şi 
prezentarea învingătorului există un decalaj de 
câteva zile, pentru ca unui om înfometat, rănit 
şi murdar să i se redea înfăţişarea omenească. 
Aici, undeva, Cinna şi Porţia ne vor crea o 
garderobă pentru apariția în public. Haymitch 
şi Effie vor pregăti un banchet pentru sponsori, 
trecând în revistă întrebările pentru interviurile 
noastre de final. Acasă, în Districtul 12, e 
probabil un adevărat haos în timp ce se 
organizează o ceremonie de bun venit pentru 
Peeta şi pentru mine, ţinând cont că ultima de 
acest gen s-a desfăşurat cu aproape treizeci de 
ani în urmă. 

Acasă! Prim şi mama! Gale! Până şi gândul la 
bătrânul motan jegos al lui Prim mă face să 
zâmbesc. O să fiu acasă în curând! 

Vreau să mă ridic din patul ăsta. Să-i văd pe 
Cinna şi pe Porţia, să aflu mai multe despre 
ceea ce se petrece. Şi, de ce nu? Mă simt 

minunat. Dar, când încep să mă strecor pe sub 
bandă, simt un lichid răcoros prelingându-se 
dintr-unul dintre tuburi în venele mele şi îmi 
pierd aproape imediat cunoştinţa. 

Totul se repetă pentru o perioadă 
nedeterminată de timp. Mă trezesc, mănânc, 
apoi, chiar dacă rezist impulsului de a evada 
din pat, sunt adormită din nou. E ca şi cum aş 
trăi într-un crepuscul straniu, neîntrerupt. 
Reţin puține lucruri. Fata avox cu părul roşu 
nu s-a mai întors de când mi-a dat să mănânc, 
cicatricele îmi dispar şi oare nu e decât o părere 
sau aud o voce de bărbat strigând? Nu cu 
accentul Capitoliului, ci în cadența mai aspră 
de acasă. Şi nu-mi pot reprima sentimentul 
vag, reconfortant, că există cineva care mă 
caută. 

Soseşte în sfârşit momentul când îmi revin şi 
în brațul meu drept nu mai e implantat nimic. 
Banda restrictivă din jurul mijlocului a 
dispărut şi sunt liberă să mă mişc. Încep prin a 
mă sălta în capul oaselor, dar mă opreşte 
imaginea mâinilor mele. Perfecţiunea pielii, 
netezimea şi strălucirea ei. Cicatricele, nu doar 
cele din arenă, ci şi cele dobândite în decursul 
anilor de vânătoare, mi-au dispărut fără urmă. 
Fruntea mea pare de satin şi, când îmi caut 
arsura de pe pulpă, nu mai găsesc nimic. 

Îmi las picioarele să alunece jos din pat, 

întrebându-mă, neliniştită, dacă îmi vor putea 
susține greutatea, şi descopăr că sunt 
puternice şi ferme. Lângă pat sunt nişte haine 
ce mă înfioară. E costumul pe care l-am purtat 
noi, toate tributurile, în arenă. Îl privesc de 
parcă m-ar putea muşca, până când îmi 
amintesc că, fireşte, asta e ceea ce voi purta 
pentru a mă întâlni cu echipa mea 
susținătoare. 

Mă îmbrac în mai puțin de un minut şi mă 
foiesc în fața peretelui, în locul unde, deşi nu o 
pot vedea, ştiu că se află uşa, când aceasta 
glisează brusc. les pe un coridor larg, pustiu, 
unde pare să nu mai fie nici o altă uşă. Dar 
trebuie să existe şi altele. Iar dincolo de una 
dintre ele trebuie să se afle Peeta. Acum, când 
sunt conştientă şi mă pot mişca, îmi fac tot mai 
multe griji pentru el. Trebuie să fie teafăr, altfel 
fata avox nu mi-ar fi spus asta. Dar vreau să 
mă conving cu ochii mei. 

— Peeta! 

Îl strig, de vreme ce n-am pe cine întreba. Ca 
răspuns, îmi aud numele, dar nu e rostit de 
vocea lui. E un glas care începe prin a mă irita, 
pentru a mă umple apoi de nerăbdare. Effie. 

Mă întorc şi văd în capătul holului o cameră 
mare, unde mă aşteaptă toți — Effie, Haymitch 
şi Cinna. Picioarele mele se pun în mişcare fără 
să ezite. Poate un învingător trebuie să dea 

dovadă de mai multă stăpânire de sine, de mai 
multă superioritate, mai ales când ştie că scena 
ar putea fi înregistrată, dar nu-mi pasă. Alerg 
spre ei şi mă surprind şi pe mine însămi 
aruncându-mă mai întâi în brațele lui 
Haymitch. lar el nu pare sarcastic când îmi 
şopteşte la ureche: 

— Bine lucrat, iubito. 

Effie e, cumva, înlăcrimată, mă mângâie 
întruna pe păr şi îmi tot povesteşte cum le-a 
spus ea tuturor că suntem adevărate perle. 
Cinna se mulţumeşte să mă îmbrăţişeze cu 
putere şi nu scoate nici o vorbă. Pe urmă văd 
că Porţia lipseşte şi am un presentiment 
neplăcut. 

— Unde e Porţia? E cu Peeta? El e teafăr, nu-i 
aşa? Adică trăieşte? mă trezesc vorbind. 

— E bine sănătos. Numai că vor ca revederea 
voastră să se desfăşoare în direct, în timpul 
ceremoniei, spune Haymitch. 

— Oh! Asta era, zic eu. 

Momentul cumplit în care am crezut din nou 
că e mort trece. 

— Cred că şi eu mi-aş dori să văd aşa ceva, 
adaug. 

— Du-te cu Cinna, mă îndeamnă Haymitch. 
El o să te pregătească. 

E o uşurare să fiu singură cu stilistul, să 
simt braţul lui protector în jurul umerilor mei 

în timp ce, îndepărtându-mă de camerele de 
luat vederi, mă călăuzeşte de-a lungul câtorva 
coridoare şi către un ascensor care duce în 
holul Centrului de Antrenament. Aşadar, 
spitalul e sub pământ, la mare adâncime, chiar 
mai jos decât sala de gimnastică unde învaţă 
participanţii la Jocuri să facă noduri şi să 
arunce sulițe. Ferestrele holului sunt opacizate 
şi o mână de paznici sunt la datorie. Aici nu 
mai e nimeni altcineva care să ne vadă 
traversând încăperea, îndreptându-ne spre lift. 
Paşii noştri reverberează în pustietatea din jur. 
Şi, în timp ce urcăm spre etajul doisprezece, 
chipurile tuturor tributurilor ce nu se vor mai 
întoarce niciodată îmi fulgeră prin minte, iar 
inima mi se strânge sub povara greutăţii din 
piept. 

Când se deschid uşile, Venia, Flavius şi 
Octavia mă absorb în mijlocul lor, vorbind atât 
de repede şi cu atâta încântare, încât nu le 
desluşesc cuvintele. Totuşi, sentimentele sunt 
clare. Sunt cu adevărat încântați să mă revadă 
şi, la rândul meu, sunt fericită când îi zăresc, 
dar nu aşa cum am fost când l-am văzut pe 
Cinna. E mai degrabă ca şi cum m-aş bucura 
să văd un trio de animale de companie 
afectuoase, la sfârşitul unei zile din cale afară 
de grele. 

Mă conduc în sufragerie, unde primesc o 

masă adevărată - friptură de vită, mazăre şi 
chifle pufoase — deşi porțiile mele continuă să 
fie controlate cu strictețe. Pentru că sunt 
refuzată când cer una în plus. 

— Nu, nu, nu. Nu vor să dai afară tot ce ai în 
stomac pe scenă, spune Octavia, dar îmi dă, pe 
furiş, încă o chiflă pe sub masă, ca să ştiu că 
ea e de partea mea. 

Ne întoarcem în camera mea şi Cinna dispare 
o vreme, răstimp în care restul echipei mă 
pregăteşte. 

— Oh, ţi-au lustruit tot trupul, spune Flavius, 
invidios. Nu ţi-a mai rămas pe piele nici măcar 
o singură pată. 

Dar, când mă privesc dezbrăcată în oglindă, 
nu văd decât ce sfrijită sunt. Nu mă îndoiesc 
că, după ieşirea din arenă, arătam încă şi mai 
rău, dar îmi pot număra coastele cu uşurinţă. 

Cei trei îmi reglează duşul şi, după ce termin, 
se ocupă de părul, de unghiile şi de machiajul 
meu. Pălăvrăgesc fără încetare şi eu sunt 
rareori nevoită să le răspund, ceea ce e bine, 
fiindcă n-am cine ştie ce chef de vorbă. E 
ciudat, pentru că, până şi atunci când 
pălăvrăgesc despre Jocuri, totul se rezumă la 
locul unde se aflau, la ceea ce făceau sau la 
ceea ce au simțit când s-a petrecut un anumit 
eveniment. 

— Eram încă în pat! 

— Tocmai îmi vopseam sprâncenele! 

— Jur că aproape am leşinat! 

Totul e despre ei, nu despre băieţii şi fetele 
care au murit în arenă. 

În Districtul 12, nu ne desfătăm astfel cu 
Jocurile. Scrâşnim din dinți şi ne uităm pentru 
că trebuie s-o facem, iar după ce se termină ne 
întoarcem la treburile noastre cât mai curând 
cu putinţă. 

Ca să nu ajung să urăsc echipa de pregătire, 
ignor efectiv cea mai mare parte a spuselor lor. 

Cinna apare aducând pe braţe ceea ce pare 
să fie o rochie modestă, de culoare galbenă. 

— Ai renunţat la toată povestea cu „fata din 
foc”? îl întreb. 

— Asta o să mi-o spui tu, răspunde şi îmi 
trage rochia peste cap. 

Observ imediat umplutura de deasupra 
sânilor, ce adaugă rotunjimile pe care mi le-a 
furat foamea. Mâinile mi se duc la piept şi mă 
incrunt. 

— Ştiu, spune Cinna, înainte de a apuca să 
obiectez. Dar creatorii-de-joc voiau să-ți facă o 
operaţie estetică. Haymitch a dus cu ei o luptă 
grea. Ăsta e compromisul. 

Mă opreşte înainte de a-mi privi imaginea 
reflectată. 

— Aşteaptă, nu uita de pantofi. 

Venia mă ajută să-mi pun o pereche de 

sandale din piele, fără toc, apoi mă întorc spre 
oglindă. 

Încă mai sunt „fata din foc”. Materialul diafan 
are o strălucire blândă. Până şi cel mai uşor 
suflu de aer îl face să se onduleze de-a lungul 
trupului meu. Prin comparaţie, costumul din 
car pare ţipător, iar rochia de la interviu prea 
pompoasă. În rochia asta, e ca şi cum aş fi 
înveşmântată în flacăra unei lumânări. 

— Ce zici? întreabă Cinna. 

— Cred că asta e cea mai reuşită. 

Când îmi desprind ochii de materialul 
pâlpâitor, sunt într-un fel de şoc. Am părul 
despletit, dat pe spate şi legat cu o simplă 
panglică. Machiajul îmi rotunjeşte şi îmi umple 
unghiurile ascuţite ale feței. Unghiile îmi sunt 
acoperite cu lac transparent. Rochia fără 
mâneci e strânsă pe coaste, nu în talie, 
anulând orice efect al adaosului vătuit asupra 
siluetei mele. Tivul îmi ajunge exact până la 
genunchi. Fără tocuri, mi se vede adevărata 
statură. Arăt, pur şi simplu, ca o fată. O fată 
tânără. De cel mult paisprezece ani. Inocentă. 
Inofensivă. Da, când te gândeşti că tocmai am 
câştigat Jocurile, intenţia lui Cinna de a scoate 
asta în evidenţă e şocantă. 

E o înfăţişare cât se poate de bine calculată. 
Nici una dintre creaţiile lui Cinna nu e 
arbitrară, îmi muşc buza, încercând să 


481 


descopăr care îi sunt motivele. 

— Credeam c-o să fie ceva mai... sofisticat, 
spun. 

— M-am gândit că lui Peeta o să-i placă mai 
mult aşa, răspunde el, cu prudenţă. 

Peeta? Nu, asta n-are nici o legătură cu 
Peeta. E legată de Capitoliu, de creatorii-de-joc 
şi de public. Deşi încă nu înţeleg intenţia lui 
Cinna, e o aluzie la faptul că Jocurile nu s-au 
terminat încă. Şi, dincolo de replica lui blajină, 
simt o avertizare. Despre ceva ce nu poate 
pomeni în fața propriei sale echipe. 

Luăm liftul, coborând la nivelul unde s-a 
desfăşurat antrenamentul. Se obişnuieşte ca 
învingătorul şi susținătorii săi să se înalțe de 
sub scenă. Mai întâi echipa pregătitoare, apoi 
însoțitorul, stilistul, mentorul şi, în final, 
învingătorul. Numai că, anul acesta, cu doi 
învingători care împart acelaşi însoțitor şi 
acelaşi mentor, totul a trebuit regândit. Mă 
pomenesc într-o zonă slab luminată de sub 
scenă. Un platou metalic, nou-nouţ, a fost 
instalat pentru a mă ridica la suprafaţă. Încă se 
mai zăresc grămăjoare de rumeguş, miroase a 
vopsea proaspătă. Cinna şi echipa pregătitoare 
pleacă să-şi pună costumele şi să-şi ocupe 
poziţiile, lăsându-mă singură. În semiîntuneric, 
desluşesc un perete improvizat, la vreo zece 
metri distanță, şi presupun că Peeta se află în 

spatele lui. 

Zumzetul mulțimii e atât de puternic, încât 
nu-l observ pe Haymitch înainte de a mă atinge 
pe umăr. Sar într-o parte, speriată, probabil 
simțindu-mă încă pe jumătate în arenă. 

— Uşurel, nu-s decât eu. la să-ți aruncăm o 
privire, zice Haymitch. 

Îmi ridic braţele şi mă învârtesc, o singură 
dată. 

— Destul de bine. 

Nu e cine ştie ce compliment. 

— Dar ce? întreb. 

Ochii lui Haymitch se rotesc în jurul 
spațiului mucegăit care mă adăposteşte şi pare 
să ia o hotărâre. 

— Dar nimic. Ce-ai zice de-o îmbrăţişare 
purtătoare de noroc? 

OK, e o cerere bizară din partea lui, dar, la 
urma urmelor, noi suntem învingătorii. Poate 
că îmbrăţişarea purtătoare de noroc e un gest 
potrivit într-un asemenea moment. Numai că, 
după ce îi cuprind gâtul cu braţele, mă simt 
captivă într-ale lui. Începe să-mi vorbească la 
ureche, foarte repede şi cu voce foarte scăzută, 
cu buzele ascunse în părul meu. 

— Ascultă-mă bine. Sunteţi în pericol. După 
cum se aude, Capitoliul pare să fie furios 
fiindcă a fost făcut de râs în arenă. Singurul 
lucru pe care nu-l suportă oamenii ăştia e să se 

facă haz pe seama lor şi acum sunt bătaia de 
joc a Panemului, spune Haymitch. 

Simt cum mă străbate spaima, dar, fiindcă 
buzele mele nu sunt ascunse de nimic, râd, ca 
şi cum mi-ar fi spus ceva de-a dreptul 
încântător. 

— Şi ce-i de făcut? 

— Nu vă poate apăra decât faptul că sunteți 
atât de nebuneşte îndrăgostiți, încât nu mai 
răspundeți de faptele voastre. 

Haymitch se retrage şi îmi potriveşte 
panglica. 

— Ai înţeles, iubito? 

Acum ar putea vorbi despre orice. 

— Am înțeles, răspund. I-ai spus lui Peeta? 

— Nu e nevoie, spune Haymitch. El a ajuns 
deja unde trebuie. 

— Şi crezi că eu n-am ajuns? spun, profitând 
de ocazie ca să-ndrept papionul de un roşu 
strălucitor pe care îl poartă, probabil, fiindcă l- 
a convins Cinna. 

— De când contează ce cred eu? zice. Mai 
bine să ne ocupăm locurile. 

Mă conduce spre cercul de metal. 

— Asta-i noaptea ta, iubito. Bucură-te de ea. 
Mă sărută pe frunte şi dispare în întuneric. 
Trag de fustă, dorindu-mi să fie mai lungă, 
dorindu-mi să-mi acopere tremurul 
genunchilor, îmi dau seama că e lipsit de sens. 

Tremur toată, ca o frunză. Din fericire, 
tremurul va fi pus pe seama excitării. La urma 
urmelor, asta e noaptea mea. 

Mirosul igrasios, de mucegai, de sub scenă 
amenință să mă sufoce. O sudoare rece, 
lipicioasă îmi izvorăşte din piele şi am impresia 
că scândurile de deasupra capului meu sunt pe 
punctul de a se prăbuşi, îngropându-mă de vie 
sub dărâmături. De când am părăsit arena, de 
când au sunat trompetele, ar fi trebuit să fiu în 
siguranță. Din clipa aceea înainte. Pentru tot 
restul vieții mele. Dar, dacă spusele lui 
Haymitch sunt adevărate — şi nu avea de ce să 
mă mintă —, atunci de când mă ştiu nu m-am 
mai aflat într-un loc atât de periculos. 

E mult mai rău decât să fii vânat în arenă. 
Acolo, cel mai rău lucru care mi s-ar fi putut 
întâmpla ar fi fost să mor. Sfârşit de poveste. 
Însă aici, Prim, mama, Gale, oamenii din 
Districtul 12, toţi cei dragi de acasă ar putea fi 
pedepsiți dacă nu sunt în stare să respect 
scenariul fetei - înnebunite - de - dragoste, 
sugerat de Haymitch. 

Aşadar, încă mai am o şansă. E ciudat, în 
arenă, când mi-am vărsat în palmă fructele, n- 
am vrut decât să fiu mai deşteaptă decât 
creatorii-de-joc, nu m-am gândit cum se vor 
reflecta acțiunile mele asupra Capitoliului. Dar 
Jocurile Foamei sunt arma lor şi se aşteaptă să 

fie de neînfrânt. Aşa că acum Capitoliul se va 
purta ca şi cum ar fi deținut tot timpul 
controlul. Ca şi cum ar fi orchestrat totul, 
conducând către dubla sinucidere. Însă asta o 
să meargă numai dacă intru în jocul lor. 

Şi Peeta... Şi Peeta va avea de suferit dacă 
asta iese rău. Dar ce-a răspuns Haymitch când 
l-am întrebat dacă i-a spus lui Peeta care e 
situația? Dacă i-a spus că trebuie să pretindă 
că e îndrăgostit nebuneşte? 

Nu e nevoie. El a ajuns deja unde trebuie. 

Se gândeşte din nou mai departe decât mine 
în aceste Jocuri şi e cât se poate de conştient 
de pericolul în care ne aflăm? Sau... e deja 
îndrăgostit nebuneşte? Eu nici măcar n-am 
început să-mi pun în ordine sentimentele 
pentru Peeta. E prea complicat. Ceea ce am 
făcut ca parte a Jocurilor spre deosebire de 
ceea ce am făcut stârnită de mânia împotriva 
Capitoliului. Sau ţinând cont de impresia 
asupra Districtului 12. Sau pentru că era cel 
mai de bun-simţ lucru care putea fi făcut. Sau 
fiindcă îmi păsa ce se-ntâmplă cu Peeta. 

Toate acestea trebuie descâlcite acasă, în 
pacea şi în liniştea pădurii, când nu e nimeni 
prin preajmă. Nu aici, cu toți ochii aţintiți 
asupra mea. Dar n-o să mă bucur de luxul ăsta 
pentru cine ştie câtă vreme. lar în clipa de față 
urmează să înceapă cea mai periculoasă parte a 

Jocurilor Foamei. 

Chapter 27 


Imnul îmi bubuie în urechi, apoi îl aud pe 
Caesar Flickerman întâmpinând publicul. Oare 
ştie cât de important e ca fiecare cuvânt să fie 
înțeles corect de acum înainte? Trebuie să ştie. 
O să fie dispus să ne ajute. Mulțimea 
izbucneşte în aplauze când e prezentată echipa 
pregătitoare. Mi-i imaginez pe Flavius, Venia şi 
Octavia ţopăind de colo-colo şi făcând reverenţe 
ridicole, pripite. Pot paria, fără nici un risc, că 
ei nu ştiu ce se petrece. Pe urmă îşi face 
apariția Effie. De câtă vreme aşteaptă clipa 
asta! Sper că reuşeşte să se bucure de ea, 
pentru că, oricât de indusă în eroare ar fi, are 
un instinct foarte ascuţit în anumite privinţe şi 
probabil că măcar bănuieşte pericolul în care 
ne aflăm. Porţia si Cinna primesc, fireşte, ovațţii 
îndelungate, pentru că au fost strălucitori, au 
avut un debut orbitor. Acum înţeleg de ce a 
ales Cinna să mă îmbrace astfel în seara asta. 
Trebuie să par cât mai copilăroasă şi mai 
inocentă cu putință. Apariţia lui Haymitch dă 
naştere unei runde de tropăituri ce continuă cel 
puțin cinci minute. Ei bine, a reuşit o 
performanţă inedită. A păstrat în viață nu 
numai un singur tribut, ci două. Ce s-ar fi 
întâmplat dacă nu m-ar fi avertizat la timp? M- 
aş fi purtat altfel? M-aş fi împăunat cu episodul 

fructelor în fața Capitoliului? Nu, nu cred. Dar 
s-ar fi putut întâmpla cu uşurinţă să fiu mult 
mai puțin convingătoare decât e nevoie acum. 
În clipa asta. Fiindcă mă simt ridicată de 
platou, purtată către scenă. 

Lumini orbitoare. Metalul de sub picioarele 
mele zăngăne, vibrând din cauza ţipetelor 
asurzitoare. Apoi apare Peeta, la numai câţiva 
metri depărtare. Pare atât de curat, de sănătos 
şi de frumos, încât îl recunosc cu greutate. Dar, 
în mâl sau în Capitoliu, zâmbetul lui e acelaşi 
şi, când i-l văd, am nevoie de vreo trei paşi ca 
să mă arunc în brațele lui. Dă înapoi, 
clătinându-se, aproape dezechilibrat, şi atunci 
realizez că obiectul metalic lung şi subțire din 
mâna lui e un soi de baston, îşi regăseşte 
echilibrul şi ne lipim pur şi simplu unul de 
altul, iar publicul îşi pierde minţile. El mă 
sărută şi eu mă gândesc, tot timpul: Ştii? Ştii 
cât de mare e pericolul în care ne aflăm? După 
vreo zece minute, Caesar Flickerman îl bate pe 
umăr, pentru a continua spectacolul, dar Peeta 
se mulţumeşte să-l împingă într-o parte, fără ca 
măcar să-l privească. Publicul înnebuneşte cu 
desăvârşire. Indiferent dacă ştie sau nu, Peeta 
manipulează mulțimea, ca întotdeauna, exact 
aşa cum este nevoie. 

În cele din urmă, Haymitch ne întrerupe şi ne 
împinge, cu blândețţe, către scaunul 

învingătorului. De obicei e unul singur, cu 
ornamentații bogate, din care tributul 
învingător priveşte rezumatul, înregistrarea 
celor mai captivante momente ale Jocurilor, 
dar, de vreme ce acum suntem doi, creatorii-de- 
joc au adus o canapea somptuoasă, roşie, de 
catifea. O canapea mică, pe care mama o 
numeşte, cred, sofaua îndrăgostiților. Stau atât 
de aproape de Peeta, încât sunt aşezată, 
practic, în poala lui, dar o singură privire spre 
Haymitch îmi spune că nu e suficient, îmi dau 
jos sandalele, îmi ridic picioarele pe canapea, 
într-o parte, şi îmi sprijin capul de umărul lui 
Peeta. Braţul lui mă înconjoară şi mă simt de 
parcă aş fi iarăşi în grotă, ghemuită lângă el, 
încercând să ne-ncălzim. Are cămaşa din 
acelaşi material galben ca rochia mea, dar 
Porţia l-a îmbrăcat în pantaloni lungi, negri. Şi 
nu poartă sandale, ci o pereche de ghete negre, 
pe care le lasă să apese pe podeaua scenei. Aş 
vrea să fi primit de la Cinna un costum similar, 
mă simt atât de vulnerabilă în rochia asta 
subțire. Dar presupun că asta a fost intenţia. 
Caesar Flickerman mai face câteva glume, 
apoi e timpul să înceapă spectacolul. Va dura 
exact trei ore şi întreg Panemul e obligat să-l 
privească. Când luminile pălesc şi stema se 
conturează pe ecran, îmi dau seama că nu sunt 
pregătită pentru ceea ce urmează. Nu vreau să 

le privesc murind pe celelalte douăzeci şi două 
de tributuri. Am văzut destul de multe dintre 
ele pierzându-şi viața. Inima începe să-mi bată 
cu putere şi simt un impuls puternic de a o lua 
la fugă. Cum a reuşit fiecare dintre ceilalți 
învingători să suporte asta de unul singur? În 
timpul  rezumatului, arată periodic reacția 
învingătorului, într-un careu din colțul 
ecranului. Mă gândesc la cei din anii trecuți... 
unii sunt triumfători, îşi ridică pumnii în aer, 
se bat cu ei în piept. Cei mai mulți par doar 
împietriți. Tot ce ştiu e că pe  sofaua 
îndrăgostiților nu mă reţine nimic altceva decât 
Peeta -— braţul cu care îmi înconjoară umărul, 
cealaltă mână a lui, captivă între palmele mele. 
Bineînţeles că nici unul dintre ceilalți 
învingători n-a avut de înfruntat un Capitoliu 
care căuta un mijloc de a-l distruge. 

Să condensezi mai multe săptămâni în trei 
ore e o adevărată realizare, mai ales când te 
gândeşti câte camere de luat vederi au 
funcționat în acelaşi timp. Cei care au pus cap 
la cap momentele captivante au fost nevoiţi să 
decidă ce fel de poveste vor să istorisească. 
Anul ăsta spun, pentru prima dată, o poveste 
de dragoste. Ştiu că eu şi Peeta am câştigat, 
dar, de la bun început, ni se acordă 
disproporționat de mult timp. Însă mă bucur, 
fiindcă rezumatul vine în sprijinul teoriei 

nebuni — de — dragoste, care justifică de ce am 
sfidat Capitoliul, însemnând, pe de altă parte, 
că nu vor zăbovi prea mult asupra omorurilor. 

Pentru început, în jur de o jumătate de oră e 
dedicată evenimentelor premergătoare intrării 
în arenă: extragerea, defilarea carelor prin 
Capitoliu, punctajele obţinute la antrenament 
şi interviurile. Totul pe un fundal sonor 
optimist, care face lucrurile de două ori mai 
cumplite, fiindcă, fireşte, aproape toţi cei de pe 
ecran sunt acum morți. 

Odată ce ajungem în arenă, urmează o redare 
amănunțită a băii de sânge de la început, apoi 
scenariştii alternează, practic, imaginile 
tributurilor care îşi pierd viața cu imaginile 
noastre. De fapt, apare mai ales Peeta, nu e nici 
o îndoială că întreaga idilă se sprijină pe umerii 
lui. Acum văd ceea ce a văzut publicul, cum i-a 
indus pe profesionişti în eroare în privința mea, 
cum a stat treaz toată noaptea sub copacul cu 
viespoi-copoi, cum l-a înfruntat pe Cato ca să 
pot fugi, ba chiar şi cum a zăcut în mâl, 
rostindu-mi numele în somn. Prin comparație, 
eu par fără inimă - ferindu-mă de globuri de 
foc, doborând cuibul de viespi, aruncând în aer 
proviziile — până când plec în căutarea lui Rue. 
Episodul morţii ei este arătat în întregime, 
sulița care o străpunge, încercarea mea eşuată 
de a o salva, săgeata înfiptă în gâtul băiatului 

din Districtul 1, Rue dându-şi ultima suflare în 
braţele mele. Şi cântecul, cânt fiecare notă. În 
fiinţa mea, ceva se închide şi sunt prea 
amorțită ca să mai simt ceva. E ca şi cum aş 
privi nişte străini, în timpul unor alte Jocuri ale 
Foamei. Dar observ că lipseşte partea în care i- 
am acoperit cadavrul cu flori. 

Corect. Fiindcă până şi asta are iz de revoltă. 

Rezumatul începe să se deruleze în favoarea 
mea din momentul când se anunţă că pot 
rămâne în viață două tributuri din acelaşi 
district, iar eu strig numele lui Peeta, 
acoperindu-mi apoi gura cu palma. Dacă până 
atunci am părut indiferentă față de el, acum 
compensez totul descoperindu-l, îngrijindu-l ca 
să-şi recapete sănătatea, ducându-mă la festin 
pentru medicament şi sărutându-l fără nici o 
stinghereală. Privind cu detaşare, apariția 
mutanților şi moartea lui Cato mi se par tot 
atât de oribile, dar am din nou senzaţia că totul 
li se întâmplă unor oameni pe care nu i-am 
întâlnit niciodată. 

Apoi soseşte momentul fructelor. Aud 
spectatorii cerându-şi unii altora să păstreze 
tăcerea, fiindcă nu vor să scape nimic. Şi mă 
inundă un val de recunoştinţă față de 
scenarişti, când văd că nu încheie filmul cu 
anunțul victoriei noastre, ci cu mine lovind cu 
pumnii în uşa de sticlă din aeronavă şi 

strigându-l pe Peeta în timp ce medicii se luptă 
să-l resusciteze. 

Din punct de vedere al supraviețuirii, e cel 
mai bun moment al meu, din întreaga seară. 

Imnul e intonat încă o dată şi ne ridicăm 
când pe scenă urcă preşedintele Snow în 
persoană, urmat de o fetiță ce aduce coroana 
pe o pernă. Însă nu e decât una singură şi aud 
mulțimea  exprimându-şi nedumerirea - pe 
capul cui va fi aşezată? - până când 
preşedintele o răsuceşte şi separă cele două 
jumătăți. O pune pe prima pe fruntea lui Peeta, 
zâmbind. Îşi păstrează zâmbetul când o 
potriveşte pe cea de a doua pe capul meu, dar, 
la numai câţiva centimetri de ochii mei, ai lui 
sunt tot atât de neiertători ca ai unui şarpe. 

Atunci înțeleg că, deşi amândoi am fi mâncat 
fructele, vina se răsfrânge asupra mea, pentru 
că am avut ideea. Eu sunt instigatoarea. Cea 
care trebuie pedepsită. 

Urmează o mulțime de reverenţțe şi de urale. 
Brațul e pe cale să mi se desprindă de atâta 
făcut cu mâna, când Caesar Flickerman le 
spune în sfârşit noapte bună spectatorilor, 
reamintindu-le să urmărească şi interviurile de 
încheiere de a doua zi. De parcă ar avea de 
ales. 

Eu şi Peeta suntem conduşi în mare grabă în 
vila preşedintelui, pentru Banchetul Victoriei, 

unde nu prea avem când să mâncăm, în vreme 
ce oficialitățile din Capitoliu şi sponsorii 
deosebit de generoşi îşi fac loc cu coatele 
pentru a fi fotografiați alături de noi. Prin fața 
ochilor îmi fulgeră un chip după altul, 
amețindu-mă din ce în ce mai tare pe măsură 
ce seara se apropie de sfârşit. Din când în 
când, întrezăresc figura  liniştitoare a lui 
Haymitch sau pe cea amenințătoare a 
preşedintelui Snow, dar continui să râd, să le 
mulțumesc oamenilor şi să zâmbesc în timp ce 
sunt fotografiată, însă cu nici un chip nu dau 
drumul mâinii lui Peeta. 

Soarele aruncă o ultimă privire de sub 
orizont când ne despărțim unii de alții la cel de- 
al doisprezecelea etaj al Centrului de 
Antrenament. Mă gândesc că acum voi putea în 
sfârşit să schimb o vorbă între patru ochi cu 
Peeta, dar Haymitch îl expediază împreună cu 
Porţia, ca să găsească un costum pentru 
interviu, şi mă escortează personal până la uşa 
camerei mele. 

— De ce nu pot sta de vorbă cu el? întreb. 

— O să aveţi destul timp pentru asta după ce 
ajungem acasă, sună răspunsul. Culcă-te, 
mâine la ora două intraţi în emisie. 

În ciuda amestecului necontenit al lui 
Haymitch, sunt hotărâtă să stau de vorbă cu 
Peeta fără martori. După ce mă zbucium şi 

după ce răsucesc totul pe toate părțile vreme de 
câteva ore, mă furişez pe coridor. Primul meu 
gând e să-l caut pe acoperiş, dar acolo nu e 
nimeni. După sărbătorirea din seara asta, până 
şi străzile aflate departe, jos, sunt pustii. Mă 
întorc pentru o vreme în pat, apoi mă hotărăsc 
să merg direct în camera lui, dar, când încerc 
să răsucesc mânerul uşii, descopăr că propriul 
meu dormitor a fost încuiat pe dinafară. La 
început îl bănuiesc pe Haymitch, însă apoi 
apare teama, mult mai perfidă, că s-ar putea să 
fiu supravegheată şi închisă de Capitoliu. Nici 
înainte de începerea Jocurilor Foamei n-aş fi 
putut să evadez, dar acum pare să fie vorba de 
cu totul altceva, mult mai personal. Mă simt de 
parcă aş fi fost întemnițată pentru o infracțiune 
şi mi-aş aştepta sentința. Mă grăbesc să mă 
întorc în pat şi mă prefac că dorm până când 
Effie Trinket vine să mă trezească la un alt 
început de „zi mare, mare, mare!” 

Am la dispoziție cinci minute, în care mănânc 
un castron cu cereale fierbinți şi o porție de 
tocană, înainte de  descinderea echipei 
pregătitoare. 

— Spectatorii v-au adorat! 

E tot ce trebuie să le spun, apoi nu mai e 
nevoie să scot nici o vorbă în următoarele două 
ore. Când intră, Cinna îi dă mai întâi afară, 
apoi mă îmbracă într-o rochie albă, străvezie, şi 

îmi întinde o pereche de pantofi roz. Îmi 
desăvârşeşte el însuşi machiajul până ce par să 
radiez © strălucire blândă,  trandafirie. 
Pălăvrăgim despre tot felul de lucruri fără nici o 
însemnătate, dar mă feresc să-l întreb ceva cu 
adevărat important fiindcă, după incidentul cu 
uşa, nu reuşesc să scap de senzaţia că sunt 
supravegheată permanent. 

Interviul se desfăşoară în salonul din capătul 
holului.  Încăperea a fost golită, sofaua 
îndrăgostiților fiind adusă apoi înăuntru şi 
înconjurată de vaze cu trandafiri roşii şi roz. 
Evenimentul nu e înregistrat decât de câteva 
camere. Măcar nu e de față nici un spectator. 

Când intru, Caesar Flickerman mă cuprinde 
într-o îmbrățişare călduroasă. 

— Felicitări, Katniss. Cum te simți? 

— Perfect. Sunt doar agitată din cauza 
interviului, răspund. 

— N-ai de ce. O să petrecem momente 
fantastice, mă încurajează el, bătându-mă 
liniştitor pe obraz. 

— Nu mă pricep să vorbesc despre mine, 
mărturisesc. 

— Nimic din tot ce-o să spui n-o să fie 
nepotrivit, zice el. 

lar eu mă gândesc: Oh, Caesar, măcar dacă 
ai avea dreptate. Dar adevărul e că, în timp ce 
stăm de vorbă, preşedintele Snow s-ar putea 

să-mi pregătească un soi de „accident”. 

Pe urmă, Peeta e aici, chipeş în roşu şi alb, 
trăgându-mă deoparte. 

— Nu reuşesc să dau de tine. Haymitch pare 
hotărât să ne ţină despărțiți. 

Haymitch e de fapt hotărât să ne ţină în 
viață, dar acum ne ascultă prea multe urechi, 
aşa că mă mulțumesc să spun doar: 

— Da, în ultima vreme a devenit din cale- 
afară de responsabil. 

— Ei, n-a mai rămas decât asta şi mergem 
acasă. Acolo n-o să ne poată supraveghea tot 
timpul, zice Peeta. 

Mă simt străbătută de un fel de tremur, dar 
n-am timp să mă întreb de ce, fiindcă totul e 
gata pentru interviu. Ne aşezăm pe sofaua 
îndrăgostiților, într-o poziție oarecum oficială. 

— Oh, dă-i drumul, cuibăreşte-te lângă el 
dacă vrei, spune Caesar. Arătațţi foarte dulce. 

Aşa că îmi strâng picioarele, ghemuindu-mă, 
iar Peeta mă trage mai aproape de el. 

Cineva începe numărătoarea inversă şi, cât ai 
clipi, intrăm în direct, pentru întreaga ţară. 
Caesar  Flickerman e minunat, tachinează, 
glumeşte, se sufocă de emoție când i se iveşte 
ocazia. Între el şi Peeta există deja o 
comunicare stabilită în noaptea primului 
interviu, o uşurinţă de a se lua cu delicateţe 
peste picior, aşa că eu zâmbesc cât mai mult şi 


498 


vorbesc cât mai puţin cu putință. Adică sunt 
nevoită să spun câte ceva, dar îndrept 
conversaţia din nou către Peeta cât mai repede 
posibil. 

Totuşi, Caesar începe în cele din urmă să 
pună întrebări care cer un răspuns amănunțit. 

— Ei bine, Peeta, în zilele pe care le-aţi 
petrecut în grotă am aflat că te-ai îndrăgostit la 
prima vedere încă de la ce vârstă, de la cinci 
ani? 

— Din clipa când am dat cu ochii de ea, 
răspunde Peeta. 

— Dar, Katniss, ce drum ai parcurs tu! Cred 
că spectatorii s-au simțit cu adevărat 
entuziasmați numai urmărind cum te 
îndrăgosteai de el. Când ţi-ai dat seama că îl 
iubeşti? mă întreabă Caesar. 

— Oh, asta e greu de spus... 

Las să-mi scape un râs firav, acoperit de 
respirația sonoră, şi cobor privirea către mâini. 
Ajutor! 

— Ei, eu ştiu când m-a izbit revelaţia. În 
noaptea când l-ai strigat din copac, zice Caesar. 

Îți mulțumesc, îmi spun eu, apoi preiau ideea. 

— Da, cred că aşa a fost. Adică, până în clipa 
aceea, am încercat să nu mă gândesc la 
sentimentele mele, pentru că, sincer vorbind, 
totul era atât de derutant şi, descoperind că 
tineam la el, n-aş fi făcut decât să înrăutățesc 

lucrurile. Dar acolo, în copac, s-a schimbat 
totul. 

— Care crezi că a fost motivul? mă îmboldeşte 
Caesar. 

— Poate... fiindcă, pentru prima dată... aveam 
o şansă de a-l păstra, spun eu. 

În spatele unui cameraman, Haymitch lasă 
să-i scape un soi de oftat de uşurare şi înțeleg 
că am spus ce trebuia. Caesar scoate o batistă 
şi îşi îngăduie o pauză de o clipă, fiindcă se 
simte atât de mişcat. Îl simt pe Peeta 
apăsându-şi fruntea pe tâmpla mea când mă 
întreabă: 

— Şi acum, când mă ai, ce te-ai gândit să faci 
cu mine? 

Mă întorc spre el. 

— Să te pun într-un loc unde nu poţi fi rănit. 
lar, când el mă sărută, toți cei de față suspină, 
efectiv. 

Caesar consideră că e momentul potrivit să 
înşire toate modurile în care am fost răniți în 
arenă, de foc, de viespi, de arme. Dar abia când 
ajungem să vorbim despre mutanți uit că mă 
aflu în fața camerelor de luat vederi. Când 
Caesar îl întreabă pe Peeta cum „funcționează” 
noul lui picior. 

— Noul picior? spun eu şi nu mă pot 
împiedica să întind mâna, ridicându-i manşeta 
pantalonilor. 

— Oh, nu, şoptesc, văzând mecanismul de 
metal şi plastic care i-a înlocuit carnea. 

— Nu ţi-a spus nimeni? mă întreabă Caesar, 
cu blândeţe. 

Clatin din cap. 

— N-am avut când, se justifică Peeta, cu o 
uşoară ridicare din umeri. 

— E vina mea, spun. Pentru c-am folosit 
garoul ăla. 

— Da, e vina ta că sunt în viaţă, zice Peeta. 

— Are dreptate, intervine Caesar. Fără el, ar fi 
sângerat cu siguranță până la moarte. 

Presupun că e adevărat, dar sunt atât de 
întoarsă pe dos, încât să-mi vină să plâng, iar 
apoi îmi aduc aminte că întreaga țară mă 
priveşte, aşa că-mi îngrop pur şi simplu fața în 
cămaşa lui Peeta. Au nevoie de vreo două 
minute ca să mă convingă să mi-o arăt iarăşi, 
pentru că e mai bine în cămaşă, unde nu mă 
poate vedea nimeni, şi, când ies din nou la 
lumină, Caesar se fereşte să-mi mai pună 
întrebări, ca să-mi pot veni în fire. De fapt, mă 
lasă în pace până ce discuţia ajunge la fructe. 

— Katniss, ştiu că ai avut un şoc, dar trebuie 
să te-ntreb. Momentul în care ai scos fructele 
alea de pădure. Ce s-a petrecut atunci în 
mintea ta... hm? spune el. 

Fac o pauză lungă înainte de a-i da un 
răspuns, încercând să-mi adun gândurile. E 

momentul crucial, când fie am sfidat Capitoliul, 
fie ideea de a-l pierde pe Peeta m-a înnebunit 
într-o asemenea măsură, încât să nu mai fiu 
responsabilă pentru acțiunile mele. Pare să fie 
nevoie de un discurs îndelungat, dramatic, dar 
nu reuşesc să rostesc decât o singură frază, 
aproape inaudibilă: 

— Nu ştiu, doar că... n-am putut suporta 
gândul... că o să trăiesc fără el. 

— Peeta? Ai ceva de adăugat? întreabă 
Caesar. 

— Nu. Cred că e adevărat pentru amândoi. 

Caesar anunță încheierea emisiunii şi se 
termină totul. Toată lumea râde, plânge şi se 
îmbrăţțişează, dar eu încă nu sunt sigură, până 
ce nu ajung la Haymitch. 

— OK? şoptesc. 

— Perfect, răspunde el. 

Mă întorc în camera mea, să-mi strâng câteva 
lucruri, şi descopăr că n-am de luat nimic 
altceva decât broşa cu gaița-zeflemitoare pe 
care mi-a dat-o Madge. După Jocuri, cineva a 
adus-o în camera mea. Suntem purtaţi pe 
străzile oraşului într-o maşină cu ferestrele 
opace, iar trenul ne aşteaptă. Abia dacă avem 
timp să ne luăm rămas-bun de la Cinna şi de la 
Porţia, deşi o să-i revedem peste câteva luni, 
când vom face turul districtelor, pentru o serie 
de ceremonii ale victoriei. E modul Capitoliului 

de a le reaminti oamenilor că Jocurile Foamei 
nu se încheie, de fapt, niciodată. O să primim o 
mulțime de plăcuțe memoriale fără nici o 
utilitate şi toată lumea va fi nevoită să pretindă 
că ne-a îndrăgit. 

Trenul se pune în mişcare şi ne afundăm în 
noapte până ce părăsim tunelul, apoi respir 
aerul libertăţii, pentru prima oară din ziua 
extragerii încoace. Suntem însoțiți de Effie şi, 
bineînțeles, de Haymitch. Mâncăm cantități 
enorme la cină şi ne aşezăm tăcuți în fața 
televizorului, urmărind reluarea interviului. 
Fiecare secundă lasă Capitoliul tot mai departe, 
în urmă, aşa că încep să mă duc cu gândul 
acasă. La Prim şi la mama. La Gale. Îmi cer 
scuze şi plec să-mi schimb rochia cu o cămaşă 
simplă şi cu pantaloni. În timp ce îmi 
îndepărtez, încet şi complet, machiajul de pe 
față şi îmi împletesc părul în obişnuita coadă, 
încep să mă transform din nou în mine însămi. 
Katniss Everdeen. O fată care locuieşte în Filon. 
Când mă alătur celorlalți, apăsarea brațului lui 
Peeta în jurul umerilor mei mi se pare străină. 

Când trenul se opreşte pentru scurtă vreme, 
pentru  realimentare, ni se îngăduie să 
coborâm, să luăm o gură de aer curat. Nu mai e 
nevoie să fim păziți. Eu şi Peeta ne plimbăm de- 
a lungul şinei, mână în mână, şi acum, când 
suntem singuri, nu sunt în stare să găsesc 

nimic de spus. El se opreşte şi-mi culege un 
mănunchi de flori de câmp. Când mi le oferă, 
mă străduiesc din greu să par încântată. 
Fiindcă el n-are de unde să ştie că florile roz cu 
alb sunt flori de ceapă sălbatică şi că nu fac 
altceva decât să-mi aducă aminte de orele pe 
care le-am petrecut culegându-le, împreună cu 
Gale. 

Gale. Ideea de a-l revedea peste câteva ore 
îmi strânge stomacul. De ce? Mi-e greu să-mi 
conturez ideea în minte. Ştiu doar că mă simt 
de parcă aş fi mințit pe cineva care se încrede 
în mine. Sau, cu mai multă exactitate, de parcă 
aş fi minţit doi oameni. Până acum, Jocurile m- 
au ajutat să fug de asta. Dar acasă nu vor mai 
fi nici un fel de Jocuri în spatele cărora să m- 
ascund. 

— Ce s-a-ntâmplat? întreabă Peeta. 

— Nimic, răspund eu. 

Ne continuăm plimbarea, trecând de capătul 
trenului, unde nu sunt sigură că în tufişurile 
pitice de pe marginea şinei nu e ascunsă vreo 
cameră de luat vederi. Totuşi, cuvintele refuză 
să-mi vină în minte. 

Tresar când Haymitch pune o mână pe 
spatele meu. Chiar şi aici, în mijlocul 
pustietăţii, vorbeşte cu voce scăzută. 

— Aţi făcut treabă bună, voi doi. Continuaţi şi 
în district, până dispar camerele. O să fim OK. 

Îl urmăresc îndreptându-se către tren, 
fiindcă aşa evit ochii lui Peeta. 

— Ce-a vrut să spună? mă întreabă el. 

— Capitoliul. Nu le-a plăcut  şmecheria 
noastră cu fructele, mă trezesc eu vorbind. 

— Cum? Ce tot spui acolo? se miră el. 

— Gestul li s-a părut prea aproape de 
răzvrătire. Aşa că Haymitch mi-a dat sfaturi în 
ultimele câteva zile. Ca să nu înrăutățesc 
lucrurile, spun eu. 

— Ţie ţi-a dat sfaturi? Mie nu. 

— Ştia că tu eşti destul de inteligent ca să- 
nțelegi. 

— N-am ştiut că trebuia să-nţeleg ceva, zice 
Peeta. Aşadar, vrei să spui că în aceste ultime 
zile şi presupun că... şi acolo, în arenă... totul 
n-a fost decât o strategie pusă la cale de voi doi. 

— Nu. Adică, nici măcar n-aveam cum să 
vorbesc cu el în arenă, nu-i aşa? mă bâlbâi eu. 

— Dar ştiai ce vrea de la tine, nu? 

Îmi muşc buza. 

— Katniss? 

Dă drumul mâinii mele şi păşeşte într-o 
parte, parcă încercând să-şi regăsească 
echilibrul. 

— Totul a fost pentru Jocuri, îmi spune. Felul 
în care te-ai purtat. 

— Nu totul, răspund, strângând cu putere 
florile. 

— Atunci, cât de mult? Nu, lasă asta. Cred că 
adevărata întrebare e ce-o să mai rămână când 
ajungem acasă. 

— Nu ştiu, îi răspund. Cu cât ne apropiem 
mai mult de Districtul 12, cu atât sunt mai 
încurcată. 

El aşteaptă, sperând să mai audă şi alte 
explicaţii, dar nu mai urmează nimic. 

— Bine, să mă anunţi când te lămureşti, 
spune, şi durerea din vocea lui e palpabilă. 

Ştiu că urechile mele sunt vindecate, fiindcă, 
în ciuda huruitului locomotivei, aud fiecare pas 
care îl apropie de tren. În momentul când mă 
urc şi eu, Peeta s-a retras deja în camera lui, 
pentru noapte. Nu-l văd nici în dimineața 
următoare. De fapt, când îşi face din nou 
apariția, tocmai intrăm în Districtul 12. Mă 
salută dând din cap, cu chipul lipsit de 
expresie. 

Vreau să-i spun că e nedrept. Că eram doi 
străini. Că am făcut ce-a trebuit ca să rămân în 
viață şi ca să supraviețuim amândoi în arenă. 
Că nu pot să-i explic ce mă leagă de Gale, 
pentru că n-o ştiu nici eu însămi. Că n-are rost 
să mă iubească, fiindcă oricum n-o să mă mărit 
niciodată şi că o să sfârşească prin a mă uri 
mai târziu, în loc s-o facă mai curând. Că, dacă 
am vreun sentiment față de el, asta n-are 
importanţă, fiindcă n-o să fiu niciodată în stare 


506 


să-mi permit acel gen de dragoste care dă 
naştere unei familii, care aduce pe lume copii. 
Şi cum ar putea el s-o facă? Cum, după toate 
cele prin care am trecut? 

Aş vrea să-i spun şi cât de mult îi simt deja 
lipsa. Dar n-ar fi cinstit din partea mea. 

Aşa că stăm pur şi simplu alături, în tăcere, 
privind cum se conturează în jur mica noastră 
gară. Văd camerele de luat vederi înghesuite pe 
peron. Toată lumea va fi nerăbdătoare să asiste 
la întoarcerea noastră acasă. 

Cu coada ochiului, îl zăresc pe Peeta 
întinzându-mi mâna. Îl privesc nesigură. 

— Încă o dată? Pentru public? 

N-a spus-o cu mânie. În glasul lui pustiit nu 
e nimic, ceea ce mi se pare mai grav. Băiatul cu 
pâinea îmi scapă deja printre degete. 

Îi iau mâna şi i-o strâng cu putere, 
pregătindu-mă pentru filmare şi temându-mă 
de clipa când va trebui să-i dau definitiv 
drumul. 


SFÂRŞITUL CĂRȚII ÎNTÂI 

